
Predgovor 


Radovi koji se objavljuju u ovoj knjizi raspravljaju o na izgled 
različitim, pa čak i međusobno nezavisnim temama. U stvari oni 
se bave samo različitim aspektima iste osnovne teme — one što 
je naznačena naslovom »Filozofija i marksizam« — i nošeni su 
istim osnovnim nastojanjem — da se prodre do razumijevanja 
biti izvorne Marxove misli i da se u njenom duhu dalje misli 
o odlučnim filozofskim pitanjima suvremenog svijeta i čovjeka. 
Uprkos izvjesnim razlikama u pristupu, obliku i akcentu, svi su 
radovi vođeni istim osnovnim idejama vodiljama. 


U prvom dijelu govori se o odnosu filozofije i marksizma, o biti 
i razvoju Marxove misli i o razlici između stvaralačkog i dogmat- 
skog maksizma. To bi dakle bio kao neki »opći« uvod s jakim 
»historijsko-filozofskim« elementima. U drugom dijelu raspravlja 
se o čovjeku, praksi, slobodi, otuđenju, razotuđenju, socijalizmu, 
humanizmu; po tradicionalnoj terminologiji to bi bilo nešto kao 
»filozofska antropologija«, djelomično također »etika«, »filozofija 
historije«, »socijalno-politička filozofija«. Treći je dio, čini se, pre- 
težno »ontološki« i »spoznajnoteorijski«; tu je riječ o bivstvovanju, 
istini, spoznaji, značenju, logici, matematici. Završni rad je »termi- 
nološki« (djelomično čak »filološki«); no kako je u njemu riječ o 
»ontološkoj« terminologiji (i ne samo terminologiji!) i on očigled- 
no pripada ovamo. Čitalac će se, nadam se, uvjeriti da se tradicio- 
nalnim etiketama mogu samo vrlo neadekvatno karakterizirati 
ovi radovi jer su, na primjer, oni što se objavljuju u drugom 
dijelu ne manje »ontološki« od onih u trećem, a oni u trećem ne 
manje »antropološki« od onih u drugom. 


Svi radovi nastali su u toku nekoliko posljednjih godina. Onaj 
tko poznaje moje radove iz ranijeg razdoblja lako će uočiti i kon- 
tinuitet i razliku. Ipak, u vezi s tim treba spomenuti: Prve godine 
poslijeratnog razvoja jugoslavenske marksističke filozofije bile 
su obilježene dominacijom uvezene, staljinističke koncepcije mark- 
sističke filozofije. Oslobađanje od te koncepcije bio je dug, muko- 
trpan i protivurječan proces. Ako se ne varam, moja kritika Rozen- 
tala (objavljena u januaru 1950) bila je prva naša opsežnija kritika 
Staljina i staljinizma u filozofiji; pretpostavljam da su i neki moji 
kasniji radovi predstavljali doprinos kritičkom razračunavanju 

sa staljinizmom. Međutim, oslobađanje od staljinizma u filozofiji 
nije bilo niti je moglo biti samo uklanjanje nekih staljinističkih 
dodataka ili »natruha« iz marksizma, pa ni samo sagledavanje 
nekih Engelsovih ili Lenjinovih »pogrešaka« ili »nedostataka«; ono 
je bilo moguće samo kao obnova i dalji razvoj Marxove izvorne 
misli. Čini mi se da se radovi u ovoj knjizi razlikuju od onih 
ranijih naročito po tome što je tamo riječ o borbi za obnovu 
nekih najosnovnijih koncepcija stvaralačkog marksizma, dok se 
ovdje radi o pokušaju da se realiziraju neke od mogućnosti 
koje već izborena platforma stvaralačkog marksizma otvara. Na 
čitaocu je, naravno, da sudi koliko je pokušaj uspio. 


U Zagrebu, oktobra 1964. GP, 


Predgovor drugom izdanju 


Prvo izdanje ove knjige izišlo je u Zagrebu pred deset godina i 
odavno je rasprodano. U međuvremenu knjiga je prevedena na 
češki, engleski, njemački, japanski i španjolski, a za internu upo- 
trebu u filozofskim institucijama i na ruski. 


Kad mi je izdavačko poduzeće »Naprijed«, potaknuto interesom 
čitalaca, predložilo da se u »Biblioteci Naprijed« izda drugo, ne- 
promijenjeno izdanje »Filozofije i marksizma«, to sam rado pri- 
hvatio, napose zato što je u istoj biblioteci izišla i moja kasnija 
knjiga »Filozofija i revolucija«. 


»Filozofija i marksizam«, pisana između 1958. i 1964, predstavljala 
je pokušaj da se kroz nanose staljinizma i drugih naopakih inter- 
pretacija marksizma prodre do biti Marxove misli i da se u nje- 
nom duhu misli o osnovnim filozofskim pitanjima suvremenog 
svijeta i čovjeka. Bez pretenzije da definitivno riješi sva sporna 
pitanja Marxove filozofije, knjiga je, naprotiv, neka bitna pitanja 
tek otvorila i iznijela na diskusiju. Pokušaj daljnje analize nekih 
od tih pitanja predstavlja »Filozofija i revolucija«. Obje knjige 
čine cjelinu, jer je prva — opća osnova i ishodište za analize pro- 
vedene u drugoj, a druga — neophodan daljnji nastavak, produb- 
ljenje i preciziranje mišljenja započetog u prvoj. Nije li to »pre- 
ciziranje« u drugoj knjizi značilo ujedno i negiranje osnovnih 
teza one prve? Ne vrti li se cijela prva knjiga oko pojma prakse 
i nije li bitna teza druge da je Marxova filozofija — mišljenje revo- 
lucije? Svakako. No prva knjiga već navještava da je najistin- 
skija ljudska praksa — praksa revolucije, a druga uvijek iznova 
insistira da se pod revolucijom ne smije misliti samo političko 
djelovanje nego svestrana stvaralačka praksa. 

PRVI DIO 


Filozofija i marksizam 


Sto se to događa u našoj, jugoslavenskoj marksističkoj filozofiji 
danas? 


U posljednje vrijeme učestale su na izgled neobične diskusije: 
»mladi« i »stari« Marx, praksa, subjekt-objekt i odraz, humanistič- 
ka problematika marksizma. Pitaju se pitanja koja su se doskora 
smatrala konačno ispitanima, vrše se suprotstavljanja koja izgle- 
daju direktno nezamišljiva. Karl Marx suprotstavlja se Engelsu i 
Lenjinu, ali ni njegov vlastiti autoritet kao da više nije nepriko- 
snoven. 


Da li to naša filozofija okreće leđa marksizmu prepuštajući se 
zavodljivim ali nesigurnim tokovima građanske filozofske misli? 
Ili je ona danas više nego prije doista marksistička i doista 
filozofija? 


1. Autentični marksizam 


Ponekad smo skloni da zaplačemo za onim zlatnim dobom našeg 
poslijeratnog marksizma kada su jugoslavenski filozofi »čvrsto 
stajali« na pozicijama marksizma. Ako izbrišemo suze iz očiju, 
vidjet ćemo da je dijete za čijim čvrstim stajanjem plačemo u 
međuvremenu prohodalo. Ipak, nije li naša filozofija prohodavši 
odlutala kamo ju je slučaj odnio? 


Na zadovoljstvo svih zlobnika i pesimista, moramo otvoreno 
»priznati«: naša filozofija kretala se u toku poslijeratnih godina 
u izvjesnom smislu »unatrag«: od staljinističke verzije marksistič- 
ke filozofije, čiji je utjecaj prodirao k nama u prvim godinama 
nakon oslobođenja, ka prvobitnom obliku te filozofije kakav 
je dobila u djelima Marxa, Engelsa i Lenjina. Treba samo dodati 
da je taj put »unatrag«, put od karikature ka originalu, bio, u 

stvari, u mnogo tačnijem smislu put naprijed: put od umrtvljene 
misli ka živoj. Kritika staljinističke koncepcije filozofije nije zna- 
čila napuštanje nego obnovu i preporod marksizma u filozofiji. 


Kad govorimo o povratku naše filozofije od staljiniziranog mark- 
sizma izvornom, to ne znači da je ona u prvim godinama nakon 
oslobođenja bila staljinistička. U to vrijeme ona kao pisana i 
štampana filozofska riječ uglavnom nije ni postojala. Ali u svjet- 
skim razmjerima marksistička filozofska misao bila je u to vrije- 
me staljinizirana. Kritika međunarodnog staljinizma činila je zato 
polaznu tačku našeg poslijeratnog filozofskog razvoja. 


Ne želimo tvrditi da se proces obnove stvaralačkog duha marksiz- 
ma odvija ili se odvijao samo kod nas ili samo na području filozo- 
fije. U različitim oblicima i različitim tempom stvaralački marksi- 
zam razvijao se i na drugim područjima, a i u drugim zemljama. 


Cjelokupna jugoslavenska marksistička revolucionarna praksa i 
teorija došla je u sukob s međunarodnim staljinizmom. Na 
svim područjima teorije i prakse mi smo oživjeli pravog Marxa, 
ne zato da bismo kod njega ostali, nego da bismo išli naprijed. S 
druge strane, kritika staljinizma u filozofiji, kao i na drugim 
područjima, vršila se u ovom razdoblju, makar i bojažljivo, sporo 
i nedosljedno, i u mnogim drugim zemljama. 


Šire objašnjenje uslova i uzroka preporoda naše marksističke 
filozofije zahtijevalo bi zato da se ovaj proces promatra u sklopu 
našeg cjelokupnog teorijskog i društvenog razvoja i da se taj raz- 
voj sa svoje strane promatra kao sastavni dio razvoja svjetskog 
socijalizma. 


Međutim, nije zadatak ovog članka da pruži iscrpnu analizu i 
objašnjenje svih tih složenih procesa unutar naše filozofije i izvan 
nje. Njegov je zadatak mnogo skromniji: da u grubim crtama 
prikaže bit procesa koji su se u našoj filozofiji dogodili i još 
se događaju, da upozori na neka njena osnovna dostignuća i pro- 
bleme. 


Ne smatram da su Staljin i staljinizam isključivo »negativne« 
historijske pojave. Ali bez obzira na to kako će historija definitiv- 
no izvagati sve Staljinove političke »zasluge« i »pogreške«, jedno 
je već danas sigurno: Staljinova koncepcija marksističke filozofije 
razlikuje se bitno od Marxove, Engelsove i Lenjinove. Staljin je 
pojednostavnio, iskrivio i ukrutio filozofske poglede sadržane u 
radovima Engelsa i Lenjina, on je gotovo potpuno ignorirao filo- 
zofsko nasljeđe samog Marxa. Povratak od Staljina Marxu, Engel- 
su i Lenjinu, značio je ponovno otkrivanje autentičnog marksizma. 

Ovaj povratak nije bio povratak od jednog završenog sistema 
filozofskih dogmi drugome. Povratak je otkrio mnoge značajne 
spoznaje koje je staljinizam iskrivio ili prepustio zaboravu, ali on 
je ujedno ponovo otvorio mnoge probleme koje je staljinizam bio 
zatvorio. Upravo zato ovaj povratak nije mogao ostati samo 
povratak. 


Obnavljajući Marxovo i Engelsovo učenje o odumiranju države 
i o komunizmu kao asocijaciji neposrednih proizvođača u kojoj 
je slobodan razvitak svakog pojedinca uslov slobodnog razvitka 
za sve, mi nismo mogli ostati pri tome, nego smo morali ići 
naprijed — ka otkrivanju konkretnih, našim uslovima primjere- 
nih formi izgradnje takve slobodne asocijacije. Radnički savjeti 
i čitav sistem društvenog upravljanja i samoupravljanja javili su 
se kao rješenje ovog zadatka. 


Nešto slično događalo se i na području filozofije. Oživljavajući 
pravog Marxa, mi nismo mogli ostati samo pri njegovim rješe- 
njima, nego smo morali pokušavati da odgovorimo i na ona 
pitanja koja je on ostavio otvorena. 


Staljinizam kao zaokruženi sistem jednom zauvijek utvrđenih 
dogmi tražio je od svojih pristalica da »čvrsto stoje« uvijek na 
istom mjestu; marksizam kao teorija koja sadrži i neriješena 
pitanja može se održavati samo stvaralačkim naporom i kreta- 
njem naprijed. 


Bez pretenzija na potpunost ukazat ćemo samo na neke aspekte 
povratka Marxu, Engelsu i Lenjinu, neke putove koji su doveli 
do obnove autentičnog marksizma u filozofiji, ali i do sagledava- 
nja otvorenih problema koje moramo rješavati sami. 


2. Marksističko filozofsko nasljeđe 


Staljinizam je, među ostalim, neobična kombinacija krajnje dog- 
matskog i krajnje nihilističkog stava prema filozofskom nasljeđu 
marksizina. 


Marx, Engels, Lenjin i Staljin po staljinističkom su naučavanju 
»klasici marksizma«, kolektivni pronalazači i posjednici apsolutne 
istine. Oni su izvršili revoluciju u filozofiji, definitivno riješili sve 
osnovne probleme, stvorili zaokruženi filozofski sistem u kojem 
nema praznina. Oni su doduše četvorica, ali je njihovo učenje 
jedno, apsolutno koherentno i nedjeljivo. Nezamišljivo je da bi 
jedan od njih mogao protivurječiti drugome ili sam sebi. U nji- 
hovom djelu nema nikakvih »pogrešaka« pa zato nisu moguće 
nikakve »korekture«. Citat iz djela klasika najjači je mogući 

argument za jednu tezu (ili protiv nje). Sve to ne znači da se 
marksistička filozofija uopće ne može razvijati. Ona se može i 
mora razvijati, ali taj razvoj ne može i ne smije dovesti do nega- 
cije bilo koje od njenih bitnih teza, on ih može samo potvrđivati, 
»konkretizirati« i »produbljivati«. Kako je moguć razvoj samo 
kroz potvrđivanje, bez negacije? — To je već pitanje koje nije 
pristojno postavljati. 


Drugu stranu nehistorijskog dogmatsko-apologetskog stava prema 
»klasicima marksizma« predstavlja ne manje nehistorijski nihili- 
zam. U marksističkim filozofskim koncepcijama staljinizam na 
djelu priznaje samo ono što ne protivurječi njegovoj karikaturi 
tih koncepcija. Postoje naočari kroz koje treba gledati na filozof- 
sko nasljeđe marksizma, naočari kroz koje se vidi samo ono što 
se smije vidjeti. 


Takozvane »rane radove« Marxove staljinizam je proglasio nezre- 
lim, još uvijek hegelovskim, još ne marksističkim; Lenjinove »Filo- 
zofske sveske« — pisanim za vlastitu upotrebu, privatnim. Diskva- 
lificirajući »mladog« Marxa i »starog« Lenjina, staljinizam se ne 
ustručava da i od njih pozajmi poneki citat koji mu slučajno odgo- 
vara. Deklarirajući se pristalicom »zrelog« Marxa i Engelsa i »jav- 
nog« Lenjina, staljinizam i u njihovim »pravim«, »marksističkim« 
radovima prešutno odbacuje sve što mu ne odgovara. 


Marksistička filozofska djela koja ne potječu od Marxa, Engelsa 
i Lenjina, staljinizam u najboljem slučaju priznaje kao uspješne 
popularizacije. Ona koja i najmanje odstupaju od staljinističkih 
dogmi on automatski proglašava revizionističkim ili nemarksistič- 
kim. Plehanov je po staljinizmu djelomično dobar popularizator 
marksističke filozofije, a djelomično revizionist, Lukacs i Bloch 
uglavnom revizionisti. 


Tako staljinizam zabranjuje otvorenu kritiku Marxa, Engelsa i Le- 
njina, a u isto vrijeme prešućuje i ignorira velik dio marksističkog 
filozofskog nasljeđa. 


Jedan je od rezultata našeg poslijeratnog filozofskog razvoja savla- 
davanje obiju strana ovog dvostrukog stava. 


Zašto bismo morali pretpostavljati da su »klasici marksizma« 
isključivi posjednici filozofske istine? Zašto bismo morali omalo- 
važavati sve ostale filozofe marksiste? Zašto bismo morali pri- 
krivati one razlike u pogledima između Marxa, Engelsa i Lenjina 
koje stvarno postoje? Zašto bismo a priori isključivali moguć- 
nost zabluda i protivurječnosti kod Engelsa i Lenjina, pa i kod 
samog Marxa? 


14 


S druge strane, zašto bi ma koji marksistički filozofski tekst 
(Marxov ili Engelsov, Luk4csev ili Blochov) bio a priori sumnjiv 
ili zabranjen? Tko je mjerodavan da izdaje takve zabrane? Zašto 
ne bismo smjeli proučavati filozofsko nasljeđe marksizma, a u 
prvom redu Marxovo, u svoj njegovoj cjelovitosti i širini? 


Skidanje staljinističkih naočari i obnavljanje marksističkog odno- 
sa prema teorijskom nasljeđu marksizma dovelo je do značajnih 
spoznaja. Pokazalo se da je zabrana koju je staljinizam stavljao 
tobože samo na »neke dijelove« Marxovog filozofskog nasljeđa 
bila u stvari zabrana nad osnovnim smislom njegove filozofije. 


»Mladi« Marx nije mladalački grijeh genijalnoga »staroga« autora 
Kapitala, »mladi« Marx nije samo prolazna mladohegelovska epi- 
zoda, to je period u kojem Marx razvija one osnovne filozofske 
koncepcije kojima je ostao vjeran i u svojim kasnijim radovima. 
Bez »mladog« Marxa nemoguće je potpuno shvaćanje »starog«e. 


Filozofske sveske nisu djelo koje se može ali ne mora uzeti u 
obzir pri proučavanju Lenjinovih filozofskih pogleda. U Filozof- 
skim sveskama Lenjin kritički osvjetljava filozofske koncepcije 
koje je ranije sam zastupao. Materijalizam i empiriokriticizam 
nije njegova posljednja riječ u filozofiji. 


Lenjin je malo pretjerao tvrdeći da je ono što je napisao Pleha- 
nov o filozofiji »najbolje u čitavoj međunarodnoj marksističkoj 
literaturi«!, ali je tačno da se filozofska djela Plehanova mogu 
mjeriti s Engelsovim i Lenjinovim. 


Luk&cs i Bloch polaze u svojim najboljim radovima prvenstveno 
od »mladog« Marxa, ali oni nisu ni revizionisti ni popularizatori 
nego originalni marksistički mislioci. 


Ali, ako je savladavanje dogmatsko-nihilističkog stava prema 
filozofskom djelu klasika marksizma omogućilo plodonosan rad 
na marksističkoj analizi i ocjeni dosadašnjeg razvoja marksistič- 
ke filozofije, ono nije automatski riješilo sve probleme koje je 
otvorilo. 


Prilično je uvjerljivo pokazano da je nemoguće suprotstavljati 
»mladog« i »starog« Marxa, da je Marxovo filozofsko djelo u 
osnovi jedinstveno; isto tako nema sumnje da su se Marxovi 
pogledi u mnogočemu mijenjali, a u mnogočemu ostali nepotpuni 
i nedovršeni. Međutim, ne možemo se pohvaliti da smo tačno 


1 V. L. Lenin: Sočinenija, 4. izd., t. 32, str. 12—13. 

proučili i odredili sve etape Marxovog filozofskog razvoja, da smo 
tačno rekonstruirali i analizirali sva Marxova rješenja, teškoće i 
pitanja. 


Danas je također prilično jasno da među filozofskim pogledima i 
interesovanjima Marxa i Engelsa postoje znatne razlike. U centru 
Marxovih filozofskih pogleda nalazi se određeno shvaćanje čovje- 
ka; Engelsove filozofske preokupacije bile su usmjerene više na 
izgradnju dijalektike prirode. Prirodno nastaje pitanje da li se 
Marxova (i Engelsova) teorija čovjeka i Engelsova koncepcija 
dijalektike prirode uzajamno nadopunjavaju, logički proistječu 
jedna iz druge ili se, naprotiv, međusobno isključuju. O ovim 
Pitanjima iznijeta su kod nas različita mišljenja, pokazano je da 
Engels ponekad protivurječi Marxu ili bar nije na njegovom 
nivou, ali diskusija ne izgleda ni izdaleka završena. 


Pored Marxa i Engelsa na formiranje Lenjinovih filozofskih pogle- 
da mnogo je utjecao i Plehanov. Neki misle da je u Materijaliz- 
mu i empiriokriticizmu presudan utjecaj Boltzmana. Tačna mjera 
svih tih utjecaja kao ni mjera originalnosti ovog djela još uvijek 
nije definitivno utvrđena. Neke osnovne razlike između Materi- 
jalizma i empinokriticizma i Filozofskih svezaka bile su jasno 
pokazane. Ali odnos između ovih djela također nije u pojedino- 
stima istražen i određen. 


Luk&csevo mladalačko djelo Historija i klasna svijest (1923) pred- 
stavlja primjer stvaralačke interpretacije Marxove koncepcije 
čovjeka. Dosta vrijednoga sadrže i njegovi kasniji radovi, uprkos 
čas manjim a čas većim koncesijama staljinizmu. Šta je sve u 
LukaAcsevom djelu živo, a šta mrtvo; šta je Marxovo, šta Lukacse- 
vo, a šta Staljinovo? 


Spomenuli smo samo neka od pitanja do kojih nas je dovelo 
savladavanje dogmatsko-nihilističkog stava prema filozofskom 
nasljeđu marksizma. Još smo dosta daleko od njihovog defini- 
tivnog rješenja. Ali nismo ni u ćorsokaku u koji nas je htio 
odvesti staljinistički dogmatizam. 


3. Marksizam i nemarksistička filozofija 


Marx i Engels bili su puni poštovanja prema Aristotelu, Hegelu 
i drugim velikim filozofima prošlosti. To im nije smetalo da se 
kritički odnose prema njihovom filozofskom djelu. Staljinizam 
s prezirom gleda na svu predmarksističku filozofiju smatrajući 
je samo prethistorijom marksističke. Ova prethistorija odvojena 
je od marksističke, naučne filozofije ogromnom provalijom i 

nema bitnog značenja za njeno ispravno shvaćanje i daljnji raz- 
voj. U poređenju s gigantima — Marxom, Engelsom i Lenjinom, 
Hegel i Feuerbach, da ne govorimo o onim ranijima, samo su 
mali »prethodnici«. 


Za razliku od predmarksističke filozofije, koja je samo prednauč- 
na, sva je nemarksistička filozofija nakon Marxa direktno ne- 
naučna. Pored toga ona je nužno buržoaska i kao takva društveno 
reakcionarna. Kao nenaučna i reakcionarna ona prirodno ne sadrži 
ništa pozitivno. Prema tome i stav filozofa marksista prema 
njoj može da bude samo stav nemilosrdnoga raskrinkavanja. 
Ako se neki marksist u nečemu slaže s nemarksistom, to je dovo- 
ljan razlog da se posumnja u njegovu marksističku dosljednost. 


Vraćajući se autentičnom marksističkom stavu prema nemarksi- 
stičkoj filozofiji, naš poslijeratni filozofski razvoj pregazio je i 
ove staljinističke dogme. 


Lenjin je smatrao da se »ne može potpuno shvatiti Marxov 
Kapital, a naročito njegova prva (izrazito filozofska — G. P.) 
glava, ako se ne prostudira i ne shvati čitava Hegelova Logika.«? 
Nešto slično vrijedi i za sva druga, naročito filozofska djela 
Marxova i Engelsova. Ali nije Marx umnogome nerazumljiv samo 
bez Hegela nego i bez Feuerbacha, kao i bez čitavog onog razvoja 
evropske misli koji je doveo do Hegela i Feuerbacha. Zato prouča- 
vanje predmarksističke filozofije nije samo specijalan stručni 
posao filozofske historiografije, nego i bitan uslov za puno razu- 
mijevanje i daljnji razvoj marksističke filozofije. 


S druge strane, apsurdno je tvrditi da sva nemarksistička filozofija 
nakon Marxa nužno mora biti »nenaučna« i reakcionarna. Zašto 
i nemarksisti ne bi mogli da otkriju neki djelić filozofske istine? 
Zašto da zatvaramo oči pred činjenicom da većina značajnih 
nemarksističkih filozofa 19. i 20. vijeka nisu apologeti buržoaskog 
društva nego njegovi kritičari? Zašto da se ljutimo ako neki od 
njih ne polazeći od Marxa dolaze do veoma sličnih zaključaka? 
Zar nije ispravnije da otvorenim kritičkim očima promatramo 
što se u nemarksističkoj filozofiji 19. i 20. vijeka događa i da to s 
vlastitih pozicija objektivno ocjenjujemo? 


Naravno, bilo bi loše ako bismo filozofima nemarksistima prepu- 
stili da uočavaju nove probleme i unapređuju filozofsku misao, a 
mi se zadovoljili time da ocjenjujemo šta je kod njih dobro, a što 
loše. Ali ima li smisla da poričemo neke probleme i rješenja 
samo zato što ih nismo mi »otkrili«? 


2 V. I. Lenin: Filosofskie tetradi. Ogiz 1947, str. 154 

Savladavanje sektaškog dogmatsko-nihilističkog stava prema ne- 
marksističkoj filozofiji, naravno, nije riješilo pitanje konkretne 
marksističke analize svih značajnih filozofa i filozofskih pravaca 
prošlosti i sadašnjosti. Pošto se unaprijed znalo da je sva nemark- 
sistička filozofija prednaučna ili nenaučna, nedosljedno progre- 
sivna ili reakcionarna, i pošto se zadatak filozofske historiografije 
svodio na lijepljenje takvih etiketa, staljinizmu nije bilo teško da 
ocijeni sve filozofske pravce prošlosti. Stvarno marksistička ana- 
liza nemarksističke filozofije mnogo je složeniji posao. 


Mnoge zanimljive i vrijedne rasprave objavljene su u toku 
posljednjih godina kod nas o velikim filozofima prošlosti. Ipak, 
to je još uvijek početak. Savladali smo, na primjer, staljinističku 
dogmu o Hegelovoj filozofiji kao aristokratskoj reakciji na francu- 
sku revoluciju. Ali — možemo li navesti ma i jednu našu raspravu 
u kojoj bi temeljito i svestrano bilo rasvijetljeno ako ne cjelo- 
kupno Hegelovo filozofsko djelo, a ono bar odnos Hegel—Marx? 


O suvremenoj nemarksističkoj filozofiji prilično smo pisali i ras- 
pravljali. Pa ipak... 


Suvremena filozofija egzistencije (u najširem smislu te riječi) 
bavi se humanističkom problematikom o kojoj je mnogo pisao 
mladi Marx, a koju su kasnije marksisti zanemarili. Njena kon- 
cepcija čovjeka u cjelini se razlikuje od marksističke, ali joj se u 
nekim tačkama približuje. Nije to bio samo formalan kompliment 
kad je Sartreov učitelj Heidegger pisao da je »marksističko shva- 
ćanje povijesti nadmoćno svoj ostaloj historiji« i da »ni feno- 
menologija ni egzistencijalizam (misli se Sartreov; Heidegger sam 
sebe ne smatra egzistencijalistom — G. P.) ne dolaze u onu dimen- 
Ziju unutar koje tek postaje moguć produktivan razgovor s mark- 
sizmom.«? Nije ni posve puki slučaj što je sam Sartre došao 
posljednjih godina do zaključka da je marksizam jedina moguća 
filozofija našeg vremena, te je i sam — bar po vlastitom mišlje- 
nju — postao marksist. Međutim, ma koliko da smo danas daleko 
i od nihilističkog odbacivanja filozofije egzistencije i od njenog 
identificiranja ili »spajanja« s marksizmom, ne možemo se pohva- 
liti da smo dovoljno ispitali i ocijenili njenu vrijednost i njen 
odnos prema marksizmu. 


Pragmatistička teorija istine neupućenima se čini identična s 
Marxovom. Da bi spriječili to brkanje, staljinisti su izmislili da 
pragmatizam smatra istinitim sve što je nekome korisno, »jedno- 
stavno sve, što je prijatno i korisno s gledišta 'biznisa' i borbe 


? M. Heidegger: Platons Lehre von der Wahrheit. Mit einem Brief iiber den 
»Humanismus«. Zweite Auflage. Bern 1954, S. 87. 

protiv materijalizma«.* Daleko smo danas od ove grube falsifika-- 
cije kao i od svakog brkanja pragmatizma s marksizmom. Ipak,. 
možemo li reći da smo odnos marksizma i pragmatizma dovoljno: 
proučili i rasvijetlili? 


U posljednjih stotinjak godina nastala je i snažno se razvila sim-- 
bolička logika. Pošto je nastala nakon Marxa, a nije se njim inspi-: 
rirala, staljinizam ju je bio proglasio nenaučnom i reakcionarnom.. 
Ovo su shvaćanje danas napustili čak i nekad najokorjeliji stalji-: 
nisti. Među našim marksistima bilo je ozbiljnih pokušaja njene 
marksističke analize. Ipak, ne možemo tvrditi da je pitanje o vri-- 
jednosti simboličke logike i o njenom mjestu u filozofiji (ili izvan. 
nje) definitivno riješeno. 


4. Filozofija i mijenjanje svijeta 


Prema staljinističkoj koncepciji marksistička filozofija, dijalek-- 
tički materijalizam predstavlja »pogled na svijet marksističko-- 
«lenjinističke partije. Ovo određenje interpretira se tako da je: 
najdublji smisao i najčasnija dužnost marksističke filozofije da 
služi kao oruđe komunističke partije u praktičnoj revolucionarnoj. 
borbi i da se njena vrijednost mjeri stepenom u kojem ona tu 
svoju funkciju vrši. U skladu s tim smatra se da je partija u licu 
svojih rukovodilaca pozvana da to oruđe usavršava i da procje-- 
njuje njegovu vrijednost. Preko svojih vođa i foruma partija 
određuje filozofiji njene zadatke i ocjenjuje da li se oni uspješno: 
izvršavaju. 


Od ove je pretpostavke polazila odluka CK SKP (b) »O časopisu. 
Pod zastavom marksizma« (1931) kao i Ždanovljeva kritika Alek- 
sandrova (1947). U skladu s tom pretpostavkom napisao je Sta-- 
ljin svoj rad »O dijalektičkom i historijskom materijalizmu« i. 
uključio ga u Historiju SKP (b) pridavši mu time karakter služ-: 
benog partijskog tumačenja filozofije. 


Pristalice koncepcije o potčinjavanju filozofije politici rijetko se: 
pozivaju na Marxa i Engelsa, jer je suviše očito da tu ne mogu 
naći podršku za svoje shvaćanje. Kao šampiona principa partij-: 
nosti filozofije oni ističu Lenjina. 


U svom Materijalizmu i empiriokriticizmu Lenjin doista brani 
partijnost i podvrgava oštroj kritici bespartijnost u filozofiji. 
Samo partijnost o kojoj je ovdje riječ ne znači partijsko rukovo-- 


* Kratkij filosofskij slovarj. Pod redakciej M. Rozentalja i P. Judina. 3. izd. 
1952, str. 112. 
3 Historija SKP(b). Kratki kurs. Kultura 1948, str. 125. 

đenje filozofijom. Teza o partijnosti filozofije interpretira se u 
Materijalizmu i empiriokriticizmu tako da je u filozofiji nemo- 
guće ostati neutralan u borbi koja se vodi između dviju suprotnih 
filozofskih »partija«: materijalizma i idealizma. »Najnovija filo- 
zofija isto je tako partijna kao i prije dvije hiljade godina. U su- 
štini, koju prikrivaju gelerterska šarlatanska nova imena ili plitka 
bespartijnost, partije koje se bore jesu materijalizam i idealizam.«* 
Borba ovih filozofskih partija »u krajnjoj liniji (potcrtao G. P.) iz- 
ražava tendencije i ideologiju neprijateljskih klasa savremenog 
«društva.«Z Međutim, to nipošto ne znači da bi politička partija 
radničke klase trebalo da rukovodi razvojem materijalističke filo- 
zofije. 


Baš u vrijeme svoje borbe protiv empiriokriticizma Lenjin je 
stalno naglašavao da se filozofski sporovi ne mogu rješavati odlu- 
kama partijskih foruma i da slobodna filozofska diskusija pred- 
stavlja jedini put za uspješno rješavanje spornih filozofskih 
pitanja. 


Evo nekoliko citata iz njegovih pisama Gorkome 1908. godine, koji 
ilustriraju takav stav: 


»Ometati provođenje taktike revolucionarne socijaldemokracije 
u radničkoj klasi zbog sporova, materijalizam ili mahizam, bila 
bi, po mom mišljenju, neoprostiva glupost. Mi se moramo počupati 
zbog filozofije tako da 'Proletarij' i boljševici kao frakcija partije 
ne budu uvučeni u to. A to je sasvim mogućno.«š 


»Treba odvojiti filozofiju od partijskih (frakcijskih) poslova... .e«? 


»Još jednom ponavljam da se ni u kojem slučaju ne smiju mije- 
šati prepirke teoretičara o filozofiji s partijskim (tj. frakcijskim) 
radom.«19 


Savladavanje staljinističkih dogmi o filozofiji kao ancilli politike i 
«o partiji kao vrhovnom arbitru u filozofskim sporovima i obnav- 
ljanje Marxovog i Lenjinovog shvaćanja o filozofiji kao samostal- 
noj stvaralačkoj djelatnosti i o slobodnoj filozofskoj diskusiji 
kao sredstvu za rješavanje filozofskih sporova, pripada među 
osnovne tekovine našeg razvoja. Bilo bi netačno ako bismo zaslu- 
gu za obnavljanje ovog autentičnog marksističkog shvaćanja pri- 


'* V, L. Lenin: Materializm i empiriokriticizm. Ogiz 1945, str. 317. 
! Ibiđem. 

* V. I. Lenjin: Izabrana pisma. Kultura, Zagreb 1956, str. 178. 

* Op. cit., str. 183. 


"9% Op. cit., str. 184. 

pisivali samo filozofima. U borbi za uspostavljanje ispravnog odno- 
sa između filozofije i politike političari su ponekad bili aktivniji 
od filozofa. U svakom slučaju, danas se svi slažemo: filozofija je 
sama sebi sudija. 


Ali, »filozofija je sama sebi sudija« ne znači da filozofija može 
biti ravnodušna prema problemima života. »Filozofija je sama 
sebi sudija« znači da je filozofija potpuno odgovorna sama za sebe. 
Nitko nema pravo da propisuje filozofiji o čemu će raspravljati ni 
do kakvih će zaključaka doći, ali ona baš zato nema pravo da na 
nekog drugog prebacuje krivicu za svoje eventualne neuspjehe. 


Takav bi jedan neuspjeh bio ako bi filozofija ostala po strani od 
životnih problema svoga vremena. Još je Hegel učio da je filozofija 
svoje vrijeme shvaćeno u mislima, a Marx je predbacivao filozo- 
fima da su oni samo različito tumačili svijet, dok je stvar u tome 
da se on izmijeni. 


Ostavimo zasad po strani prvi dio Marxove teze koji može navesti 
na mnoge zanimljive komentare. Težište je svakako na drugom 
dijelu: stvar je u tome da se svijet izmijeni. 


Da li to znači da filozofija, koja se pokazala sposobna samo za 
tumačenje svijeta, treba da se ukloni s historijske pozornice pre- 
puštajući mijenjanje svijeta nekom drugom? Ili je Marxova misao 
naprotiv da filozofija, koja je u prošlosti samo tumačila svi- 
jet, treba da ga ubuduće mijenja? 


Ako filozofija može i treba da mijenja svijet, na koji način ona 
to može i treba? 


Neki interpretiraju Marxa tako da filozofi treba da budu ne samo 
filozofi nego i društveno-politički radnici. Međutim, ako bi filo- 
zofi mogli da mijenjaju svijet samo postajući političari, to bi zna- 
čilo da ga oni kao filozofi ne mogu mijenjati. 


Meki misle da filozofi mogu da sudjeluju u mijenjanju svijeta 
indirektno, izgrađujući naučnu metodu koja će moći da posluži svi- 
ma onima što neposredno mijenjaju svijet, a napose naučenjacima 
i političarima. Ali koncepcija po kojoj jedni samo prave metodu, 
a drugi je samo primjenjuju, izgleda problematična. 


Možda ipak filozofija ostajući filozofija može da mijenja svijet? 
Nije li čak svako filozofsko tumačenje nužno i izvjesno mije- 
njanje, pa čak i stvaranje svijeta? Da li Marxov zahtjev: »a 
stvar je u tome da se on izmijeni« znači: svijet treba mijenjati bilo 
kako, makar i stihijski, parcijalno ili čak reakcionarno; glavno da 
se nešto mijenja. Ili on možda znači: kucnuo je čas totalne revolu- 
cionarne promjene. Da li Marxov prigovor: »filozofi su samo razli- 

.čito tumačili svijet« kaže: filozofi više ne treba da tumače svi- 
jet? Ili je njegov smisao: filozofi treba da protumače (jer samo 
oni to mogu) suštinu sadašnjeg historijskog trenutka, trenutka 
revolucije i ljudske (ne samo političke ili ekonomske) emancipa- 
cije. Možda takvo tumačenje nije samo tumačenje nego i odlučan 
«akt revolucionarnog mijenjanja? 


5. Filozofija i čovjek 


Marksistička filozofija je po staljinističkoj koncepciji »dijalektič- 
ki materijalizam«, a dijeli se na dva dijela: dijalektičku metodu 
i materijalističku teoriju. Prva se sa svoje strane svodi na četiri, 
a druga na tri »osnovne crte«. S dijalektičkim materijalizmom, 
koji je »pogled na svijet«, tijesno je povezan »historijski materi- 
jalizam«, koji predstavlja »proširenje postavki dijalektičkog mate- 
rijalizma na proučavanje društvenog života, primjenu postavki 
dijalektičkog materijalizma na pojave života društva, na prouča- 
vanje društva, na proučavanje historije društva.«!! 


Da li je historijski materijalizam također filozofija, tako da se 
marksistička filozofija dijeli na dvije glavne »discipline« (dija- 
lektički materijalizam i historijski materijalizam) ili je historij- 
ski materijalizam jedna »posebna nauka« koja se nalazi u nekom 
izuzetnom, privilegiranom odnosu prema filozofiji, to je pitanje 
o kojem se Staljin u svom radu O dijalektičkom i historijskom 
materijalizmu nije izjasnio pa ga nije uputno ni postavljati. 


Naš filozofski razvoj u toku posljednjih desetak godina potpuno 
je izišao izvan granica ove sheme podjele filozofije i ujedno je 
otvorio niz pitanja o kojima se i danas raspravlja. 


Termin »dijalektički materijalizam« uopće se ne pojavljuje kod 
Karla Marxa; da li je to adekvatan naziv za Marxovu filozofiju? 
Engels govori o dijalektičkom i historijskom materijalizmu, ali 
ne kao o dvjema različitim filozofskim disciplinama. Moderni 
materijalizam po njemu je dijalektički zato što je historijski. 
Odvajanje dijalektičke metode od materijalističke teorije nije 
u skladu s Hegelovim, Marxovim i Lenjinovim shvaćanjima me- 
tode kao svijesti o formi unutrašnjeg samokretanja sadržaja. Za 
logiku u Staljinovoj koncepciji filozofije nema mjesta; ona se 
može samo, kako je to naknadno i učinjeno, dodati spolja. Etička 
i estetska problematika pojavljuju se samo u historijskom mate- 
rijalizmu u okviru učenja o primatu društvenog bića nad društve- 
nom sviješću. Ovakvo promatranje etičkog i estetskog fenomena 


“ Historija SKP(b), str. 125. 

samo kroz prizmu njihove društvene (ili čak ekonomske) deter- 
miniranosti i »obratnog utjecaja« na »bazu« promašuje njihovu 
suštinsku svojevrsnost. 


Samo ovlaš smo nabacili ova važna pitanja kako bismo mogli jače 
naglasiti ono što je još važnije: u ovoj staljinističkoj koncepciji 
uopće nema mjesta za čovjeka. 


U centru staljinističke koncepcije dijalektičkog materijalizma 
nalaze se pojmovi »materije«, »prirode«, »duha«, »svijesti«, »sve- 
opće povezanosti«, »kretanja« itsl., u historijskom materijalizmu 
sve se vrti oko »društva«, »uslova materijalnog života«, »proiz- 
vodnih snaga«. Ni u jednom ni u drugom nema riječi o čovjeku 
kao čovjeku. 


Kažu da se i ne može govoriti o čovjeku kao čovjeku, čovjek kao 
takav je gola apstrakcija. — »Materija«, »duh«, »kretanje«, »kvan- 
titet«, »kvalitet«, »društvo«, itd., itsl., dakle nisu apstrakcije! Zar 
je samo čovjek apstraktan? 


Raspravljanje o pojedinim stranama ili formama čovjekove aktiv- 
nosti (ekonomskoj, političkoj, umjetničkoj, naučnoj) apstrahira- 
nim od cjelovitog čovjeka staljinizam također smatra konkretnim. 
Samo je cjelovit (konkretan) čovjek — apstraktan! 


Jedno od osnovnih dostignuća našeg poslijeratnog filozofskog raz- 
voja predstavlja otkriće da se čovjek, koji je kao apstrakcija 
isključen iz staljinističke verzije marksističke filozofije, nalazi u 
centru autentične Marxove filozofske misli. 


Marxova osnovna filozofska intencija nije definiranje materije 
ili duha, nego oslobođenje čovjeka, revolucionarno mijenjanje 
svijeta u kojem »general i bankar igraju veliku ulogu, a čovjek 
kao čovjek, naprotiv, samo vrlo bijednu«.? 


Premda odbacuje svako filozofsko raspravljanje o čovjeku, stalji- 
nizam i sam polazi od određenog shvaćanja čovjeka, od shvaća- 
nja čovjeka kao ekonomske životinje. Ovakvo shvaćanje čovjeka 
bilo je podjednako strano i mladom i starom Marxu. Za razliku 
od sve dotadašnje filozofije, Marx smatra da se čovjek ne razli- 
kuje od životinje samo po ovom ili onom posebnom svojstvu nego 
po čitavom načinu i strukturi svoga bivstvovanja. Čovjek nije ni 
»animal rationale« ni »toolmaking animal« (životinja koja pravi 
oruđa), nego praksa. A čovjek je praksa znači: čovjek je univer- 
zalno stvaralačko i samostvaralačko biće, čovjek je društvo, slo- 
boda, historija i budućnost. 


2 K. Marx: Kapital, I svezak, Kultura 1947, str. 10. 

Kad kažemo da je čovjek stvaralac, to ne znači da svaki čovjek 
nužno uvijek stvara. Ali čovjek je doista čovjek kad se ne otuđuje 
od svoje stvaralačke suštine, kad je otvoren prema budućnosti i 
kada realizirajući svoje historijski dane ljudske mogućnosti stva- 
ra nove, više. 


Otkrivajući slobodno stvaralaštvo kao čovjekovu bitnu ljudsku 
mogućnost, Marx je ujedno razotkrio suštinu i osnovne forme 
fenomena samootuđenja. Samim tim što pokazuje da je savre- 
meno klasno društvo — društvo samootuđenog čovjeka, Marxovo 
shvaćanje čovjeka ujedno je također zahtjev za revolucionarnim 
mijenjanjem svijeta i djelo mijenjanja. 


Vrijeme koje je proteklo od Marxa do danas nije riješilo, nego je 
produbilo i zaoštrilo problem koji je on prvi uočio. U doba kad 
se nehumanost prakticira u »civiliziranoj« formi, a fantastičan na- 
predak od čovjeka otuđene nauke i tehnike donosi čovječanstvu 
sve veće brige i strepnje, Marxova humanistička misao postaje 
sve aktualnija. 


Marxovo shvaćanje čovjeka, i u onom obliku u kojem ga je ostavio 
sam Marx, nadmoćno je svim suvremenim shvaćanjima čovjeka. 
Ali to ne znači da ono nema svoje otvorene probleme i teškoće i da 
novo vrijeme nije postavilo i nova pitanja. Da li je i u kom smislu 
moguće govoriti o čovjekovoj suštini; šta znači praksa, sloboda, 
mogućnost, budućnost, otuđenje, razotuđenje, šta donose čovjeku 
socijalizam i radničko samoupravljanje, a šta hidrogenske bombe, 
miromržljivo-ratoljubiva koegzistencija i svemirski letovi, sve su 
to pitanja o kojima se s pravom mnogo raspravlja u našoj filo- 
zofiji. 


6. Dijalektika 


Prema staljinističkoj koncepciji, dijalektika je »metoda prou- 
čavanja prirodnih pojava«, a karakteriziraju je četiri osnovne 
»crte«: sveopća povezanost, kretanje i mijenjanje, prijelaz kvanti- 
tativnih promjena u kvalitativne i borba suprotnosti. Ova sistema- 
tizacija crta smatra se savršenom i iscrpnom. Njoj se ne može 
ništa ni dodati ni oduzeti, ne mogu se vršiti ni promjene u redo- 
slijedu crta. 


Vraćanje Marxu, Engelsu i Lenjinu otkrilo je da se njihova 
koncepcija dijalektike znatno razlikuje od Staljinove. Staljinova 
sistematizacija dijalektičkih crta u stvari je pozajmljena od Buha- 
rina. Lenjin (kao ni Hegel) ne svodi dijalektiku samo na četiri 
crte. U Filozofskim sveskama on npr. na jednom mjestu navodi 

šesnaest elemenata dijalektike. S druge strane, iz Staljinove siste-- 
matizacije iščezla je negacija negacije, koja za Marxa i Engelsa čini 
suštinu dijalektike, ono po čemu se dijalektička koncepcija raz- 
voja najodlučnije razlikuje od mehanističke. 


Vraćanje Marxu, Engelsu i Lenjinu ujedno je otvorilo mnoge: 
probleme o dijalektici. 


Sva su Marxova djela blistavi primjeri dijalektike, ali on nije na- 
pisao nikakvu zasebnu raspravu o dijalektici. U pismu Engelsu 
(14. I 1858) on govori o svojoj želji da jednom ukratko (na dva,. 
tri autorska arka) izloži »ono racionalno u metodu koji je Hegel 
otkrio ali u isti mah i mistificirao«?. Ovu želju nije nikad ostvario. 
Da li samo zato što nije nikad uhvatio vremena, ili zato što je: 
došao do zaključka da općenito dijalektiziranje nema smisla? 


Engels i Lenjin pisali su nešto i općenito o dijalektici, a Engels 
je intenzivno radio na dijalektici prirode. Da li je taj njihov rad 
u duhu i na nivou Marxa? 


Kod Engelsa najviše općih razmatranja o dijalektici nalazimo u' 
Anti-Diihringu i u Dijalektici prirode. Shvaćajući dijalektiku kao“ 
nauku o najopćenitijim zakonima svakog kretanja, Engels te naj- 
općenitije »dijalektičke zakone« objašnjava i obrazlaže analizirajući 
slobodno odabrane »primjere«, često vrlo specijalne i specifične, 
s raznih područja prirode i društva. Na sličan način pisao je o: 
dijalektici i Plehanov. 


U svojim Filozofskim sveskama Lenjin kritizira ovakav način izla- 
ganja dijalektike. Istakavši da tačnost dijalektike treba da bude 
provjerena historijom nauke, on primjećuje: »Na tu stranu dija- 
lektike obično (npr. kod Piehanova) obraćaju nedovoljno pažnje: 
identitet suprotnosti uzima se kao suma primjera (»na primjer 
zrno«; »na primjer prvobitni komunizam«. Isto kod Engelsa. Ali 
to je »radi popularnosti«...) a ne kao zakon spoznaje (i zakon 
objektivnog svijeta).«!“* 


Kritizirajući tendenciju svođenja dijalektike na sumu primjera, 
Lenjin se također suprotstavlja svođenju dijalektike samo na me- 
todu ili samo na teoriju kretanja. Dijalektika je za njega tako- 
đer spoznajna teorija i logika. 


Ako je potrebna jedna opća teorija dijalektike, na koji se način 
ona iInože razvijati? Prilično je prošireno mišljenje da dijalektiku. 


5 Marx-Engles: Prepiska, II tom, Kultura, Beograd 1958, str. 303. 
" V. 1. Lenin: Filosofskie tetradi, Ogiz, 1947, str. 327. 


treba tražiti u prvom redu u prirodnim naukama. Prirodne su 
nauke kao neko veliko skladište dijalektičkog »materijala«, treba 
samo doći s kolima i odvesti dijalektiku kući. 


Lenjin je imao nešto drukčije mišljenje o razvoju dijalektike i o 
njenom odnosu prema prirodnim naukama. U svom filozofskom 
zavjetu, u članku »O značenju borbenog materijalizma«, on sa- 
vjetuje saradnicima časopisa Pod zastavom marksizma da organi- 
Ziraju »sistematsko proučavanje Hegelove dijalektike s materija- 
lističkog gledišta, tj. one dijalektike koju je Marx praktički pri- 
mjenjivao u svom Kapitalu i u svojim historijskim i političkim 
radovima .. .«l5 


Šire objašnjavajući i obrazlažući ovu misao, Lenjin piše: »Osla- 
njajući se na to kako je Marx primjenjivao materijalistički shva- 
ćenu Hegelovu dijalektiku, mi možemo i moramo razrađivati tu 
dijalektiku sa svih strana, objavljivati u časopisu odlomke iz glav- 
nih Hegelovih djela, tumačiti ih materijalistički, komentirajući ih 
primjerima primjene dijalektike kod Marxa, a također onim pri- 
mjerima dijalektike na području ekonomskih i političkih odnosa 
koje nam u neobično velikom broju daje najnovija historija, na- 
ročito suvremeni imperijalistički rat i revolucija. Grupa urednika 
i suradnika časopisa Pod zastavom marksizma treba da bude, po 
mom mišljenju, neke vrste 'društvo materijalističkih prijatelja 
Hegelove dijalektike'. Suvremeni prirodnjaci (ako budu znali tra- 
žiti i ako se mi naučimo da im pomažemo) naći će u materijalisti- 
čki protumačenoj Hegelovoj dijalektici niz odgovora na ona filo- 
zofska pitanja koja postavlja revolucija u prirodnim naukama, i 
u kojima 'zabluđuju' u reakciju intelektualci — poklonici bur- 
žoaske mode.«!5 


Umjesto da nas uputi da tražimo dijalektiku u prirodi i u prirod- 
nim naukama, Lenjin nam savjetuje da počnemo od Hegela, Marxa 
i historije. Kod njega ovdje nema ni riječi o tome da bi filozofi 
trebali da uče od prirodnih nauka. Naprotiv, prirodnjaci će, »ako 
budu znali tražiti«, naučiti nešto od materijalistički interpretira- 
noga Hegela. Oni doduše neće u dijalektici naći neke konkretne 
upute za svoj rad ili rješenje svojih prirodno-naučnih problema, 
ali će naći odgovor na ona filozofska pitanja koja postavlja revo- 
lucija u prirodnim naukama. 


Ne tvrdim da je Lenjin time riješio pitanje o razvoju dijalektike, 
ili pitanje o odnosu prirodnih nauka i filozofije. Time je, napro- 
tiv, otvoren još jedan problem — problem dijalektike u prirodi. 


5 V.1. Lenjin: O religiji. Kultura, Zagreb 1953, str. 12. 
“ Op. cit., str. 12—13. 

Smatrajući da »objektivna dijalektika vlada u čitavoj prirodi«!", 
Friedrich Engels je u toku desetak godina intenzivno radio na 
djelu u kojem bi tu dijalektiku prirode sistematski prikazao. 


Radeći na dijalektici prirode on, kako to i sam kaže, nije išao za 
tim da otkriva nove dijalektičke zakone i da razmatra njihovu 
unutrašnju međusobnu povezanost, nego samo za tim da pokaže 
da su »dijalektički zakoni pravi zakoni razvoja prirode.«!š 


Međutim, u nedovršenom rukopisu Dijalektika prirode on između 
ostalog tvrdi da se čitava priroda »nalazi u vječnom toku i kruž- 
nom kretanju«!?, da postoji »vječni kružni tok u kome se materija 
kreće«, kružni tok »u kome ništa nije vječno doli vječno promjen- 
ljiva, vječno pokretna materija i zakoni po kojima se ona kreće 
i mijenja«, a ta je materija uprkos svojoj promjenljivosti »u toku 
svih promjena vječno jedna te ista«, tako da se »ni jedan od svih 
njezinih atributa ne može izgubiti.«2 


Da li se ova koncepcija »vječnog kružnog toka«, s materijom čiji 
su atributi i zakoni uvijek isti, slaže s tezom o dijalektičkom raz- 
voju prirode? 


Kakav je Marxov stav prema dijalektici prirode? Tu i tamo Marx 
je znao uzgred primijetiti da dijalektički zakoni ne vrijede samo 
za društvo nego i za prirodu. Ali on se nikad nije toliko oduševio 
dijalektikom prirode da bi sam pokušao da napiše nešto više o 
njoj. Bilo je iznijeto mišljenje da Marxovo shvaćanje čovjeka kao 
proizvođača svoga svijeta isključuje mogućnost dijalektike pri- 
rode. I o ovoj se tezi, naravno, može diskutirati, ali nema nikak- 
vog razloga da je a priori diskvalificiramo kao bogohulnu. 


7. Materijalizam 


Jedna je od osnovnih karakteristika staljinističke filozofske kon- 
cepcije apsolutno suprotstavljanje idealizma i materijalizma. Ma- 
terijalizam je prema ovoj koncepciji naučan i progresivan, ideali- 
zam — reakcionaran i nenaučan pogled na svijet. Historija filozo- 
fije historija je nastanka i razvitka naučnog materijalističkog po- 
gleda na svijet i njegove borbe s nenaučnim, idealističkim. Mate- 
rijalizam do Marxa bio je nedosljedan, napola materijalistički, i 


"7" F. Engels: Dijalektika prirode, Kultura, Zagreb, 1950, str. 165. 
' Op. cit., str. 37. 
"% Op. cit., str. 11. 


* Op. cit., str. 18. 


zato napola progresivan i naučan. Marksistički filozofski materija- 
lizam do kraja je dosljedan, naučan i revolucionaran. Ovaj do 
kraja naučni materijalizam karakteriziraju tri »osnovne crte«: ma- 
terijalnost svijeta, primarnost materije i sekundarnost svijesti, mo- 
gućnost spoznaje svijeta. 


Teško je nabrojati sve defekte ove koncepcije. 


U historiji filozofije idealizam je često bio »naučniji« i progresiv- 
niji od materijalizma. Marx i Engels znali su to vrlo dobro. »Mla- 
di« Lenjin (u Materijalizmu i empiriokriticizmu) bio je sklon da 
to ponekad zaboravi, ali »stari« Lenjin (u Filozofskim sveskama) 
sam je popravio svoju pogrešku ističući da je »pametni idealizam 
bliži pametnom materijalizmu, nego glupi materijalizam.«?! 


Međutim, nije pogrešna samo teorija o reakcionarnosti svakog 
idealizma i o progresivnosti svakog materijalizma; naivno je tako- 
đer pretpostavljati da se veliki filozofski sistemi mogu podijeliti na 
čisto idealističke i čisto materijalističke. Svoje zabilješke o Hege- 
lovoj Nauci logike Lenjin je završio slijedećim riječima: »U ovom 
najidealističkijem djelu Hegelovom ima najmanje idealizma, naj- 
više materijalizma. To je »protivurječno«, ali je činjenica!«2 


Kod »mladog« Lenjina nalazimo i nedijalektičku teoriju odraza 
prema kojoj naša svijest predstavlja samo odraz (fotografiju, ko- 
piju, sliku) spoljašnjeg svijeta koji postoji izvan i nezavisno od 
nje. »Stari« Lenjin ispravio je u Filozofskim sveskama i ovaj gri- 
jeh »mladoga«. »Čovjekova svijest ne samo što odražava objektivni 
svijet nego ga i stvara.«2 


Međutim, svim tim korekturama problemi nisu do kraja riješeni, 
nego su neki još jasnije postavljeni. Pojedine izjave u duhu teorije 
odraza mogu se otkriti ne samo kod Engelsa i Lenjina nego i kod 
samog Marxa. Pa ipak, da li se čak i popravljena varijanta teorije 
odraza može uskladiti s Marxovim učenjem o čovjeku kao stvara- 
lačkom praktičkom biću? Da li ona daje zadovoljavajuće objašnje- 
nje fenomena svijesti, istine i spoznaje? Ili bi zadatak filozofa 
marksista bio da polazeći od Marxove teorije čovjeka razviju mark- 
sističku teoriju duhovnog stvaralaštva? 


Engels, Plehanov i Lenjin isticali su da se Marxov materijalizam 
bitno razlikuje od svakog dotadašnjeg materijalizma uključujući i 
Feuerbachov. Ipak, da li je Marxova filozofija samo jedan pametni 


2 V, 1. Lenin: Filosofskie tetrađi, Ogiz 1947, str. 258. 
2 Op cit., str. 205. 


3 Op. cit., str. 184. 

(dijalektički) materijalizam ili Marxova teorija prakse nadilazi tra- 
dicionalnu suprotnost između materijalizma i idealizma? 


»Mladi« Marx piše da u »društvenom stanju« »spiritualizam i ma- 
terijalizam, djelatnost i trpljenje gube svoju suprotnost, a time i 
svoje postojanje kao takve suprotnosti.«*“ Nasuprot ovim tradicio- 
nalnim suprotnostima on zastupa »provedeni naturalizam ili huma- 
nizam« koji se razlikuje »kako od idealizma, tako i od materijali- 
zma, a istovremeno je njihova istina koja ih ujedinjuje«.? 


»Stari« Marx u više se mahova naziva materijalistom. Da li on time 
određenije karakterizira svoje filozofsko stanovište ili naprotiv 
sam umanjuje vrijednost onoga što je u njemu novo? 


8. Prigovori i odgovori 


Razmotrili smo samo neka od pitanja kojima se naši filozofi danas 
bave. Razmatranje je pokazalo da se naša filozofija nije »udaljila« 
od marksizma, nego da se vratila od neautentičnog marksizma 
autentičnom. Vraćanje je otkrilo onu pravu, živu marksističku 
filozofsku misao, koju je staljinizam vulgarizirao i deformirao, 
ali i niz otvorenih pitanja i problema, koje moramo riješiti sami. 


»Neobične diskusije« koje su u posljednje vrijeme učestale kod 
nas bile su slobodne filozofske diskusije o otvorenim pitanjima 
marksističke filozofije. 


Bez obzira na pojedina pogrešna mišljenja koja su se u njima 
mogla javiti, ove su diskusije dale svoj doprinos marksističkom 
rješavanju aktualnih filozofskih pitanja. Zato su one jedan od 
dokaza da je naša filozofija danas doista marksistička i doista 
filozofija. 


Ostaci staljinizma u nama (kod nekoga jači, kod nekoga slabiji) 
bune se protiv slobodnog raspravljanja o filozofiji. Neki unutra- 
šnji glas u nama (ili u nekima od nas) nezadovoljno mrmlja: 


»Ne odnosimo li se mi suviše slobodno prema našim velikim uči- 
teljima?« — »Prije svega — pisao je Engels Plehanovu — molim 
vas da me prestanete nazivati ,učiteljem'. Ja se zovem jednostavno 
Engels.«2% 


* Marx-Engels: Rani radovi, Kultura, Zagreb 1953, str. 233. 


23 Op. cit., str. 269. 


% Prepiska K. Marxa i F. Engeljsa s russkimi političeskimi dejateljami, Ogiz 
1947, str. 267. 

»Ne bi li ipak trebalo da budemo skromniji?« — »Istina je isto 
tako malo skromna kao i svjetlost — kaže Marx — a i prema ko- 
me bi trebalo da bude? Prema samoj sebi? Verum index sui et 
falsi. Dakle prema neistini?«? 


»Nećemo li slobodnim raspravljanjem o svemu zbuniti i dezori- 
jentirati mase?« — Zašto potcjenjivati »mase«? Zašto njima nedo- 
gmatski marksizam ne bi bio bar isto toliko shvatljiv koliko i 
dogmatski? Nisu li nam prorokovali da su mase nezrele i za 
radničko samoupravljanje? 


»Šta će reći protivnici marksizma? Neće li oni trijumfirati kad 
vide da kritički pišemo i o samom Marxu?« — Možda hoće. Ali, 
nadajmo se da u dogledno vrijeme više neće imati prava da 
kažu: »Jezuiti su napisali više studija o Marxu i marksizmu nego 
sami marksisti.« 


»A šta će reći naši 'marksistički' kritičari, recimo oni kineski?« 
— Vjerovatno isto što i albanski. 


»Ipak, neće li marksistička filozofija biti oslabljena u svojoj bor- 
bi protiv nemarksističke?« — Zašto bi živi marksizam bio slabiji 
od mrtvoga? 


7 K. Marx, F. Engels: Werke, Berlin 1957, Bd. L., S. 6. 


»Mladi« i »stari« Marx 


q. 


Ako pitanje o »pravom« Marxu treba da ima neki smisao, ono 
ne može biti ni samo činjenično — historijsko ni samo subjek- 
tivno — vrijednosno. Pravi Marx ne može biti ni hrpa historij- 
skih »činjenica« ni slobodna tvorevina nečije mašte. On ne može 
biti ni onaj potpuno »objektivni« Marx, kakav je nekoć bio »sam 
po sebi«, ni neki čisto »subjektivni« Marx, kakav je nekome sim- 
patičan ili koristan. Prvoga je nemoguće izložiti, drugi nije samo: 
jedan. »Pravi« Marx — to je ono čime je Marx zadužio historiju. 
»Prava« Marxova filozofija — to je Marxov doprinos razvoju 
filozofske misli. 


b. 


Staljinisti (i oni koji prakticiraju staljinističku kritiku istovre- 
meno je odbacujući na riječima) suprotstavljaju »starog« Marxa 
»mladome«, tvrde da je »pravi« Marx onaj »stari«. »Mladi« Marx 
njima je zanimljiv samo kao historijski dokumenat, kao svjedo- 
čanstvo Marxove prvobitne nezrelosti i postepenog oslobađanja od 
hegelovsko-fojerbahovskih zabluda. Svojom vikom protiv »mla- 
doga« Marxa oni žele zabašuriti da su se podjednako udaljili i od 
»staroga«. Jer marksizam je filozofija slobode, staljinizam — 
»filozofsko« opravdanje ropstva. 


V. 


Teza da je »pravi« Marx onaj »mladi«, predstavlja prvu, nedo- 
mišljenu reakciju probuđene marksističke misli na staljinizam. 
To je negacija staljinizma koja pravi koncesije staljinizmu. Oni 
koji je zastupaju tim samim prihvataju suprotstavljanje »mla- 
dog« i »starog« Marxa, a ujedno velikodušno prepuštaju »starog« 
Marxa staljinistima. 

g. 


Teorija alijenacije nije samo centralna tema Marxovih »ranih« ra- 
dova; ona je i ideja vodilja svih »kasnih«. Učenje o čovjeku kao 
praktičkom biću nije otkriće »staroga« Marxa; u razvijenom 
obliku nalazimo ga već kod »mladoga«. »Mladi« i »stari« Marx 
u suštini je jedan isti: Marx borac protiv samootuđenja, raščovje- 
čenja, eksploatacije; Marx borac za puno očovječenje čovjeka, za 
svestrano razvijanje njegovih ljudskih mogućnosti, za uništenje 
klasnog društva i ostvarenje asocijacije u kojoj je »slobodan raz- 
vitak svakog pojedinca uvjet slobodnog razvitka za sve«. 


d. 


Jedinstvo Marxove bitne misli ne isključuje njen razvoj. Marxovo 
je djelo stalna autokritika, stalna revizija vlastitih pogleda. Po- 
djela na »mladog« i »starog« Marxa vrlo nepotpuno prikazuje taj 
složeni proces. Obično se smatra da »zreli« Marx počinje s Bije- 
.dom filozofije i Manifestom Komunističke partije. Marx iz svoje 
doktorske disertacije, onaj iz Ekonomsko-filozofskih rukopisa i 
onaj iz Njemačke ideologije trebalo bi da bude posve isti »mladi« 
Marx; Marx iz Manifesta i onaj iz Kapitala potpuno isti »stari« 
Marx! Marx iz Njemačke ideologije i onaj iz Bijeđe filozofije ili 
Manifesta trebalo bi naprotiv da budu dva potpuno različita! 
Kao što je neodrživo suprotstavljanje »mladog« i »starog« Marxa, 
tako je problematična i sama dvočlana podjela Marxovog razvoja 
koju ovo suprotstavljanje pretpostavlja. 


đ. 


Bitna koherentnost Marxove misli ne znači da je ona sveobuhva- 
tan i završen sistem. Bitna istinitost Marxove misli ne znači da 
je ona vječna istina za sva vremena. Marxovo djelo puno je otvo- 
renih problema; ono sadrži i pitanja bez odgovora, traženja bez 
konačnih rezultata. Neki pronalaze kod Marxa definitivna rje- 
šenja čak i tamo gdje je on upravo vidio teškoće. Međutim, ono 
što je za Marxa bilo samo pitanje, ne može ni za nas biti gotov 
odgovor, ono što je sam Marx smatrao rješenjem, može za nas 
postati problem. Veliki mislioci svijetle daleko u budućnost, ali 
svako pokoljenje mora samo izboriti konkretno rješenje svojih 
problema. 

€. 


Neki još uvijek misle da je »stari« Marx definitivno raskrstio s 
filozofijom i filozofskom frazeologijom. Međutim, kakva je to 
»frazeologija« kada Marx u I tomu Kapitala žigoše buržoasko 
društvo zato što u njemu »general i bankar igraju veliku ulogu, 
a čovjek kao čovjek naprotiv vrlo bijednu«? Ili kada u III tomu 
piše o uslovima proizvodnje koji su najadekvatniji »ljudskoj pri- 
rodi« proizvođača? — Marxova misao ima filozofski smisao i 
onda kada se on (u Njemačkoj ideologiji) direktno odriče filozo- 
fije, kao i onda kada (u Kapitalu) tvrdi da samo koketira s njom. 


Ž. 


Marxova filozofska riječ ostala je ipak umnogome samo nazna- 
čena, Engelsove i Lenjinove filozofske radove (Anti-Diihring, Dija- 
lektika prirode, Materijalizam i empiriokriticizam, Filozofske sve- 
ske) jedni smatraju dostojnom dopunom Marxu, drugi potpunim 
promašajima, koji su neprimjereni osnovnom smislu marksizma. 
U stvari, Engels, Plehanov i Lenjin tačno su osjetili potrebu da 
se ontološki temelji Marxove filozofije eksplicite razviju. Što oni 
nisu uspjeli da to učine na nivou na kojem bi to učinio sam 
Marx, nije njihova krivica. U svakom slučaju, razvijanje ontolo- 
ško-gnoseoloških temelja Marxove filozofije i danas je aktualan 
zadatak Iluzorno je misliti da je moguća neka »čista« antropolo- 
gija ili »ontologija čovjeka« slobodna od općeontoloških pretpo- 
stavki. Isto je tako problematična ideja da opći ontološki pro- 
blemi imaju smisla samo u sklopu jedne ontologije čovjeka. 


Z: 


Zadatak je Marxovih sljedbenika da smjelo i svestrano razvijaju 
njegovu misao. Jedan je od aspekata toga zadatka kritička analiza 
i ocjena novih filozofskih struja i pojava. Ima doduše pojedinaca 
koji marksističku kritiku nemarksističke filozofije ne razlikuju 
od nedosljednog popuštanja toj filozofiji. Jedini dosljedan mark- 
sist za njih je drug Noj koji se, zavlačeći glavu u pijesak, jasno 
razgraničuje od »prividno savremenih filozofskih škola i školica« 
(i od spoljašnjeg svijeta uopće). U strahu od novih pojava i od 
njihove samostalne analize dogmatičar ih jednostavno proglašava 
starima. Stvaralački marksizam nema razloga da slijedi njegov 
primjer. 

Kontinuitet Marxove misli 


l 


Pitanje o kontinuitetu ili diskontinuitetu jedno je od najznačaj- 
nijih i najaktualnijih u vezi s Marxovom mišlju. To ne znači da 
je pitanje o kontinuitetu značajno samo kad je riječ o Marxu. 
Nema mislioca kod kojeg bi ono bilo bez značaja; njime u stvari 
pitamo imamo li posla s jednim ili s više različitih mislilaca. 
Međutim, pitanje ima poseban značaj kad je riječ o Marxu, zato 
što su baš u vezi s Marxom dosad davani i vatreno branjeni vrlo 
različiti odgovori, ali i zato što su ti različiti »teorijski« odgovori 
bili povezani s određenim izrazito »praktičkim« ciljevima i po- 
stupcima. 


Teza o diskontinuitetu Marxove misli uglavnom se pojavljivala i 
još se pojavljuje u obliku teorije o »mladom« i »starom« Marxu, 
teorije po kojoj postoje dva bitno različita Marxa, od kojih je 
jedan, onaj »mladi« ili »nezreli«, sadržan u djelima do 1844— 
1845 (po drugima do 1847—1848), a drugi, onaj »stari« ili »zreli«, 
u kasnijim djelima. Ova teorija javlja se u mnogo različitih va- 
rijanti. 


Kod »marksista«-staljinista teorija o »mladom« i »starom« Marxu 
konkretizira se u tezu da je zreli Marx, trezveni naučenjak-eko- 
nomist, prevladao i učinio neaktuelnim mladog Marxa, apstrakt- 
nog filozofa-zanesenjaka. Kritizirajući filozofski idealizam i poli- 
tički liberalizam »mladog« Marxa, staljinisti se prikazuju kao do- 
sljedni revolucionari koji se bore protiv onog nemarksističkog u 
mladom Marxu, protiv zloupotrebljavanja mladenačkih slabosti i 
zabluda Marxovih od strane neprijatelja socijalizma. Međutim, 
pitanje se neodoljivo nameće nije li čišćenje mladog Marxa od 
»hegelovstva« i od »građanskog liberalizma« u stvari čišćenje 
Marxove misli od njene humanističke biti, njeno pragmatističko 
»prepariranje« kako bi mogla da služi kao teorijsko opravdanje 
birokratske, antisocijalističke prakse. 

I među nemarksistima — pristalicima teorije o »mladom« i »sta- 
rom« Marxu ima ih koji smatraju da je »pravi« Marx onaj stari, 
»naučni«, a ne onaj mladi, »konfuzni«. Po mišljenju takvih kriti- 
čara, u Marxovom teorijskom djelu relativno je najvrednija nje- 
gova politička ekonomija, ali je i ova u osnovi pogrešna ili u 
najmanju ruku zastarjela. Međutim, među kritičarima marksizma 
koji suprotstavljaju »mladog« i »starog« Marxa sve je češće da 
se to suprotstavljanje vrši u prilog »mladog« Marxa, čija se misao: 
u tom slučaju promatra kao nedomišljena sinteza Hegela i Feuer- 
bacha. U oba slučaja prirodno se javlja pitanje nije li svrha pro- 
glašenja samo »starog« ili samo »mladog« Marxa za onog pravog 
da se kritika marksizma ograniči na uže područje (na ono na 
kojem se kritičar osjeća sigurniji) i tako olakša? 


Na razne načine može se interpretirati i teza o kontinuitetu Marxo- 
ve misli. Pristalicama ove teze ponekad se pripisuje mišljenje da 
se Marxova shvaćanja uopće nisu mijenjala, da su ona bila uvijek 
ista. Ovako shvaćena teza o kontinuitetu očigledno je besmislena 
pa bi bilo neobično da je bilo tko zastupa. Kad bi to bilo istina,. 
to bi značilo da je Marx bio ograničen »teoretičar«, nesposoban 
za bilo kakav razvoj. Pored toga, kad bi netko tu tvrdnju posta- 
vio, ne bi ga bilo teško opovrći; nije teško pokazati da su se čak 
i neka bitna shvaćanja Marxova znatno mijenjala. 


Teza o kontinuitetu Marxove misli, u onom obliku u kojem je 
želim zastupati, ne znači, dakle, da se Marxova shvaćanja uopće 
nisu mijenjala, da se on na neki način rodio s bradom; ova teza 
znači da ne postoje dva bitno različita i međusobno nepovezana 
Marxa. Od njegovih srednjoškolskih dana do smrti, Marxova mi- 
sao stalno se mijenjala, ali u tom procesu nije bilo takvih za- 
okreta koji bi značili potpun prekid s ranijim idejama i prijelaz. 
ka nekim sasvim drukčijim ili čak suprotnim koncepcijama. Niti 
je »mladi« Marx »apstraktan filozof«, niti je »stari« Marx »strog; 
naučenjak«: Marxova je misao od početka do kraja revolucionarni 
humanizam; samo shvaćena u svojoj cjelovitosti može ona poslu- 
žiti kao adekvatna teorijska osnova revolucionarne borbe za. 
demokratski, humanistički socijalizam. 


ll 


Tezu o kontinuitetu Marxove misli nije teško ukratko formulirati 
(to sam i učinio u članku »Mladi« i »stari« Marx). Njeno puno 
obrazloženje zahtijevalo bi naprotiv da se proslijede osnovne 
Marxove misli od njegovih najranijih publiciranih i nepublicira- 
nih rukopisa do onih najkasnijih. No ako je nemoguće da se ta 

teza ukratko potpuno »dokaže«, moguće je da je bar djelimično 
obrazložimo — tako da ne ulazeći u analizu svih njegovih radova 
uporedimo ključne ideje nekih njegovih djela koja pripadaju 
raznim razdobljima njegova života, a imaju za ta razdoblja od- 
lučan značaj. 


Kako bi bilo, na primjer, da razmotrimo u kakvom su odnosu 
Marxovi Ekonomsko-filozofski rukopisi, Skice za kritiku političke 
ekonomije i Kapital? U prvi mah ovaj se izbor može učiniti pro- 
izvoljan, ali on to ni u kom slučaju nije. Spomenuta djela prije 
svega pripadaju raznim razdobljima Marxova rada: prvo je na- 
stalo u četrdesetim godinama 19. vijeka, dakle u prvoj deceniji 
Marxova teorijskog rada, drugo je nastalo u pedesetim godinama, 
u drugoj deceniji njegova rada, a treće uglavnom u toku šezdese- 
tih i sedamdesetih godina, dakle u toku treće i četvrte decenije 
rada. Bez obzira na to što pisanje prvih dvaju djela nije trajalo 
dugo, zauzimajući samo mali dio decenija u kojima su nastala, 
bez obzira i na to što Marx nije sam dovršio nijedno od njih (do- 
vršio je i objavio samo prvi tom Kapitala), ova su djela repre- 
zentativna za razdoblja u kojima su nastala. Iz Marxovih pisama 
proizlazi da mu je baš do njih bilo izuzetno stalo i da ih je sma- 
trao važnijim od mnogih drugih koja je završio i publicirao, a 
komparirajući sadržaj tih radova s drugim radovima istoga raz- 
doblja, možemo utvrditi da su to doista djela u kojima je Marx 
ušao u raspravljanje o fundamentalnim problemima i došao do 
nekih odlučnih zaključaka koji stoje i u osnovi drugih radova iz 
spomenutih razdoblja. 


Uzimanje upravo navedenih triju djela kao osnove za analizu ima 
još jedno posebno opravdanje. Oni koji zastupaju tezu o dva 
različita Marxa kao glavni argument često uzimaju navodnu ne- 
premostivu suprotnost između Ekonomsko-filozofskih rukopisa i 
Kapitala tvrdeći da je u prvom djelu najjače došao do izražaja 
Marx-apstraktni filozof, koji konkretna društvena pitanja rješava 
općim umovanjima iz glave, dok je u Kapitalu pred nama Marx- 
-naučenjak, ekonomist, koji svoje zaključke zasniva na savjes- 
nom empirijskom proučavanju i matematičkoj obradi »brda činje- 
ničnog materijala«. Osporavajući tezu o dva Marxa, ne možemo 
mimoići ovaj ključni argument. 


Premda spomenuta tri djela nisu nepoznata, potrebno je da pod- 
sjetimo na neke važne podatke o njima. Ekonomsko-filozofski ru- 
kopisi nastali su između februara i augusta 1844. godine, a obja- 
vljeni su nepunih pola vijeka nakon Marxove smrti (1932. godi- 
ne), istovremeno u dva razna izdanja s vrlo sličnim, ali ne pot- 
puno identičnim tekstom: u izdanju moskovskog Instituta Marxa- 
-Engelsa i u izdanju njemačkih marksista S. Landshuta i J. P. 


36 


Mayera. Naslov pod kojim su se udomaćili ne potječe od Marxa, 
već od njegovih ruskih izdavača (Landshut i Mayer dali su im na- 
slov Nationalokonomie und Philosophie). Rukopis bi sigurno bio 
obimniji da ga je Marx dovršio; ovako ne doseže ni 150 strana. 


Ako Marx ovaj rukopis nije završio ni sam izdao, to nipošto ne 
znači da ga nije namjeravao izdati, da su to čisto privatne bilje- 
ške pisane bez namjere da se objave. Iz Marxovog »Predgovora«, 
u kojem napominje da je pri pripremanju ovog rukopisa za štam- 
pu odustao od prvotne namjere da u njemu govori i o pravu, 
moralu, politici i sl., te najavljuje da će u seriji brošura koje će 
slijediti, obraditi kritički sva ta područja, a u jednom posebnom 
radu pokušati da dade »vezu cjeline, odnos pojedinih dijelova, 
kao i, napokon, kritiku spekulativne obrade toga materijala«?, vidi 
se da je Marx ovaj svoj rad želio štampati. To što ovu svoju na- 
mjeru nije realizirao, objašnjava se time što se nakon susreta s 
Engelsom krajem augusta — početkom septembra 1844. bacio 
na zajednički zamišljeno i zajednički (ali mnogo više Marxovom 
nego Engelsovom rukom) napisano polemičko djelo Sveta poro- 
dica. Marx nije smatrao da je njegov prekinuti rad time izgubio 
aktualnost i imao je namjeru da ga kasnije završi i objavi, što se, 
među ostalim, vidi ipo tome što je on 1. II 1845. sklopio ugo- 
vor sa C. W. Leskeom, izdavačem iz Darmstadta, za izdavanje spi- 
sa Kritika politike i nacionalne ekonomije. Međutim, umjesto da 
se po završenju Svete porodice prihvati svog ranije započetog ru- 
kopisa, Marx se nakon kratkog predaha, početkom 1845, ponovo 
u dogovoru s Engelsom, dao na pisanje Njemačke ideologije. 


Skice za kritiku političke ekonomije nastale su gotovo deceniju i 
po nakon Ekonomsko-filozofskih rukopisa (između oktobra 1857. 
i marta 1858). Poput Rukopisa i Skice su ostale nedovršene, te 
su objavljene i »krštene« (dobile naslov) od moskovskog Instituta 
Marxa-Engelsa-Lenjina gotovo šest decenija nakon Marxove smrti, 
a gotovo deceniju nakon objavljivanja Rukopisa. Zajedno s nekim 
pripremnim radovima imaju oko 1000 strana, te ih je moskovsko 
Izdavačko poduzeće za literaturu na stranim jezicima (Verlag fiir 
fremdsprachige Literatur, Mcskau) objavilo u dva dijela 1939. 
i 1941. Kako je uskoro zatim izbio rat, veći dio naklade je propao, 
pa je djelo postalo šire pristupačno tek kad je ponovo objavljeno 
u Berlinu 1953. godine 


!K. Marx, F. Engels: Historisch-kritische Gesamtausgabe, Erste Abteilung, 
Band 3, Marx-Engels Verlag. Berlin 1932; K. Marx: Der historische Materialis- 
mus. Die Friihschriften. Herausgegeben von S. Landshut und J. P. Mayer. 
Erster Band, Alfred Krčner Verlag, Leipzig 1932. 


2 K. Marx, F. Engels: Rani radovi. Izbor. Kultura, Zagreb 1953, str. 147. 


I Karl Marx: Grundrisse der Kritik der Politischen Okonomie (Rohentwurf) 
1857—1858. Anhang 1850—1859, Marx-Engels-Lenin Institut. Moskau. Dietz 
Verlag, Berlin 1953. 

“Ovo djelo Marx nije dovršio i objavio, jer je napisanim bio neza- 
«dovoljan. Ali treba istaći da nije bio nezadovoljan sadržajem već 
«oblikovanjem, koje je po njegovom mišljenju bilo prouzrokovano 
bolešću jetre što ju je u to vrijeme dobio. O tome živo svjedoče 
Marxova pisma iz toga vremena, kao ono upućeno Lassalleu 12. XI 
1858. gdje kaže: »U svemu... što sam pisao, osjećao sam iz stila 
okus bolesti jetre. A ja imam dvostruk razlog da ne dopustim 
ovom spisu da ga pokvare medicinski uzroci: 1) On je rezultat 
petnaestogodišnjeg istraživanja, dakle najboljeg vremena moga ži- 
vota. 2) On prvi put naučno zastupa važno shvaćanje o društve- 
nim odnosima. Ja dakle dugujem partiji da se stvar ne nagrdi 
takvom tupavom, drvenastom manirom pisanja, kakva je svoj- 
stvena bolesnoj jetri.«* 


U Marxovim pismima nalazimo također bar djelomično odgovor 
na pitanje o uzrocima uzroka, to jest na pitanje o uzrocima bole- 
sti koju je tada dobio. Bolest jetre objašnjava se u znatnoj mjeri 
intenzivnim noćnim radom, a ovaj je bio stimuliran ekonomskom 
krizom 1857. Ta kriza, četvrta u seriji velikih ekonomskih kriza 
19. vijeka i ujedno prva koja je doista poprimila svjetski karak- 
ter obuhvaćajući Evropu i Ameriku i sve grane privrede, pobu- 
dila je u Marxu velike nade. Optimistički očekujući da će kriza 
nanijeti smrtonosan udarac kapitalističkom društvenom poretku, 
Marx je prionuo svom snagom na posao da što prije bar u gru- 
bim crtama zaokruži svoje osnovne koncepcije. »Radim kao lud 
po čitave noći na rezimiranju svojih ekonomskih studija — piše 
on Engelsu u decembru 1857 — da bih bar imao gotove osnove 


prije potopas 


Najzad, treće djelo koje ćemo ovdje uzeti u obzir je Marxov Ka- 
pital, koji je po općem priznanju ne samo najznačajnije Marxovo 
«djelo nego i najznačajnije djelo u historiji svjetskog socijalizma. 
Da li je potrebno da i o takvom djelu bilo šta napomenemo una- 
prijed? Podsjetit ću samo da je naslov ovom djelu (Das Kapital. 
Kritik der politischen Oekonomie) dao sam Marx i da se ono 
sastoji od tri debela toma (I Proces proizvodnje kapitala, II Pro- 
metni proces kapitala, III Cjelokupni proces kapitalističke pro- 
izvodnje), pri čemu je prvi tom objavio sam Marx (1867), a drugi 
i treći Engels (1887. i 1894). 


“ Marx an Lassalle am 12. XI 1958, Lassalle-Nachlass, S. 136. Citirano prema 
K. Marx: Grundrisse der Kritik der politischen Okonomie, Berlin 1953. S.XIII. 


* K. Marx, F. Engels: Prepiska, II tom, 1854—1860. Kultura, Beograd 1958, str. 
279. Up. i str. 285. 

II 


Naporedno proučavanje navedenih triju djela može u prvi mah 
izazvati utisak da se ona slažu i u osnovnoj tematici, koja je eko- 
nomska, i u literaturi na koju se oslanjaju, a koja je također 
ekonomska, ali se ipak razlikuju, djelomično i u tematici — po 
tome što prvo djelo pored ekonomske tematike obuhvata i filo- 
zofsku, ali još više u metodi — po tome što prvo djelo karakteri- 
zira apstraktno filozofsko umovanje, a drugo i treće konkretna 
empirijska analiza. 


U prvi mah ovakva se tvrdnja može učiniti uvjerljiva. U Eko- 
nomsko-filozofskim rukopisima uz poglavlja koja su posvećena 
ekonomskim fenomenima kao što su nadnica, profit, zemljišna 
renta, novac, nalazimo i posebne odjeljke o izrazito filozofskim 
temama, kao što su otuđeni rad i Hegelova dijalektika (izdavač 
je tim odjeljcima stavio adekvatne naslove »Otuđeni rad« i »Kri- 
tika Hegelove dijalektike i filozofije uopće«). U Skicama za kri- 
tiku političke ekonomije i u Kapitalu naprotiv ne nalazimo nijedno 
poglavlje koje bi tako očigledno bilo posvećeno nekoj filozofskoj 
temi. I razlika u metodi može se u prvi mah učiniti neosporna. 
Kapital obiluje historijskim informacijama, statističkim podaci- 
ma, računima, dok svega toga u Ekonomsko-filozofskim rukopi- 
sima nema. 


Međutim, čak i pri površnom prelistavanju spomenutih djela mo- 
že upasti u oči ponešto što može pobuditi sumnju u navedene 
teze. Tako nasuprot shvaćanju da su Ekonomsko-filozofski ruko- 
pisi apstraktne spekulacije bez oslonca u empirijskim proučava- 
njima stoji Marxova izjava u predgovoru ovom djelu: »Čitaoca, 
koji je upoznat s nacionalnom ekonomijom, ne moram tek uvje- 
ravati da su moji rezultati dobiveni jednom potpuno empirij- 
skom analizom koja se osniva na savjesnom, kritičkom studira- 
nju nacionalne ekonomije.«* Ova izjava, naravno, ne mora biti 
mjerodavna kad se pita koliko su Marxovi rezultati doista dobi- 
veni empirijskom analizom, ali ona se u najmanju ruku mora 
uzeti u obzir kad je riječ o Marxovim svjesnim intencijama i o 
svjesnom metodičkom pristupu. 


Međutim, ako empirijska analiza ili bar intencija empirijske ana- 
lize nije bila strana »mladom« Marxu, možda ni filozofiranje nije 
bilo strano onom »starom«. Ne upućuje li na to već i takav spo- 
ljašnji znak kao što je obilna upotreba filozofske terminologije 
u Skicama za kritiku političke ekonomije i u Kapitalu? 


* K. Marx, F. Engels: Rani radovi. Izbor. Kultura, Zagreb 1953, str. 147. 

Ovo pitanje dovodi nas do glavne teze ovoga rada: uprkos razlici 
između tri »izabrana« Marxova djela, postoji i njihovo jedinstvo, 
čak i bitni identitet. Taj je bitni identitet prije svega u tome što 
sva tri predstavljaju kritiku političke ekonomije i ekonomske zbi- 
lje kapitalističkog i uopće klasnog društva s gledišta koje nije čisto 
ekonomsko nego je iznad svega filozofsko. Bitni je kontinuitet 
i identitet ovih djela također u tome što predstavljaju teorijsko 
zasnivanje mogućnosti i poziv za ostvarenje doista ljudskog dru- 
štva u kojem čovjek više neće biti otuđen od sama sebe, neće biti 
ekonomska životinja, nego će se realizirati kao slobodno stvara- 
lačko biće prakse. 


Vanjsku potvrdu za kritički, »transekonomski« karakter ovih djela 
nalazimo, među ostalim, u eksplicitnim izjavama Marxovim. U već 
Citiranom predgovoru Ekonomsko-filozofskim rukopisima on ističe 
kritički karakter ovog rada, karakterizirajući ga kao jednu od kri- 
tika za kojom će slijediti druge. A o Skicama za kritiku političke 
ekonomije Marx je pisao Lassalleu: »Rad o kojem je najprije riječ 
kritika je ekonomskih kategorija ili, if you like, sistem građanske 
ekonomije kritički prikazan. To je istovremeno prikaz sistema i 
putem prikaza njegova kritika.«! Kritički karakter svog Kapitala 
ističe Marx u podnaslovu (»Kritika političke ekonomije«), ali tako- 
đer, na primjer, u predgovoru II izdanju (1873), gdje podsjeća da 
se u djelu služio dijalektičkom metodom, a ova je »u svojoj suš- 
tini kritička i revolucionarna« 


Citiranje ovakvih pojedinačnih izjava ne može se smatrati odluč- 
nom potvrdom identiteta osnovne pozicije navedenih Marxovih 
djela. Ali odlučnu potvrdu pruža čitav sadržaj tih djela. 


Osnovna je ideja Marxovih Ekonomsko-filozofskih rukopisa da je 
čovjek slobodno stvaralačko biće prakse koje je u suvremenom 
svijetu otuđeno od svoje ljudske suštine, ali da radikalan oblik 
koji poprima čovjekovo samootuđenje u suvremenom društvu stva- 
ra realne uvjete za borbu protiv samootuđenja, za ostvarenje soci- 
jalizma kao slobodne razotuđene zajednice slobodnih ljudi. Ova 
ideja također je ideja vodilja Skica za kritiku političke ekonomije 
i Kapitala. 

? Marx an Lassalle, den 22 II 1858; Lassalle-Nachlass, S. 116—117. — Citirano 


prema K. Marx: Grundrisse der Kritik der politichen Okonomie, Berlin 1953, 
S. IX. 


* K. Marx: Kapital, Kultura, Zagreb 1947. I svezak, str. LXIV. 

IV 


U svakom fragmentu velikog literarnog djela izražava se bar dje- 
lomično smisao cjeline. Možda ćemo se približiti razumijevanju 
Marxovih Skica za kritiku političke ekonomije ako malo pažljivije 
razmotrimo slijedeći odlomak: 


»Kod starih nikad ne nalazimo istraživanje koji je oblik zemljiš- 
nog vlasništva etc. najproduktivniji, stvara najveće bogatstvo. Bo- 
gatstvo se ne pojavljuje kao svrha proizvodnje, premda naravno 
Caton može istraživati koja je obrada polja najunosnija, ili čak 
Brut može pozajmiti svoj novac uz najbolje kamate. Istražuje se 
uvijek koji oblik vlasništva stvara najbolje građane države. Kao 
samosvrha bogatstvo se pojavljuje samo kod malog broja trgovač- 
kih naroda — monopolista carrying tradea — koji žive u porama 
starog svijeta kao Jevreji u srednjovjekovnom društvu. Međutim, 
bogatstvo je s jedne strane stvar, ono je realizirano u stvarima, 
materijalnim proizvodima nasuprot kojima stoji čovjek kao su- 
bjekt; s druge strane kao vrijednost ono je čista komanda nad 
tuđim radom ne u svrhu vladavine nego privatnog užitka etc. U 
svim oblicima ono se pojavljuje u stvarnom (dinglich) liku, bilo 
kao stvar (Sache), bilo kao odnos posredstvom stvari koja leži 
izvan i slučajno pored individuuma. Tako se čini da je staro shva- 
ćanje, gdje se čovjek, makar i u nekom ograničenom nacionalnom, 
religioznom, političkom određenju, pojavljuje kao svrha proizvod- 
nje vrlo uzvišeno u odnosu na moderni svijet, gdje se proizvodnja 
pojavljuje kao svrha čovjeka, a bogatstvo kao svrha proizvodnje. 
Ali in fact, ako se zdere ograničeni građanski oblik, šta je drugo 
bogatstvo do u univerzalnoj razmjeni proizvedena univerzalnost 
potreba, sposobnosti, užitaka, proizvodnih snaga etc. individua? 
Puni razvoj ljudske vladavine nad prirodnim snagama, onima tako- 
zvane prirode kao i svoje vlastite prirode? Apsolutno razvijanje 
(Herausarbeiten) svojih stvaralačkih predispozicija, bez druge pret- 
postavke osim prethodnog historijskog razvoja, koji taj totalitet 
razvoja, tj. razvoja svih ljudskih snaga kao takvih, ne mjereno ne- 
kim unaprijed datim mjerilom, čini samosvrhom? gdje se on ne 
reproducira u svojoj određenosti, nego producira svoj totalitet? 
Ne nastoji da ostane bilo šta postalo, nego je u apsolutnom kreta- 
nju postajanja? U građanskoj ekonomiji — i u epohi proizvodnje 
kojoj ona odgovara — javlja se to puno razvijanje (Herausarbei- 
tung) ljudske unutrašnjosti kao potpuno ispražnjenje, to univer- 
zalno opredmećenje kao totalno otuđenje, a rušenje svih određenih 
jednostranih svrha kao žrtvovanje samosvrhe jednoj posve spo- 
ljašnjoj svrsi. Stoga se djetinjasti stari svijet pojavljuje s jedne 
strane kao viši. S druge strane on to i jest u svemu gdje se traži 
zatvoren lik, oblik, i određeno ograničenje. On je zadovoljenje na 

ograničenom stanovištu; dok moderno ostavlja čovjeka nezadovo- 
ljenim, ili je, kad se pojavljuje u sebi zadovoljeno — banalno.«? 


O čemu se u citiranom odlomku govori? O kakvoj je tematici tu 
riječ? Kakav je autorov pristup? Kakve su vrste njegove teze? 


Ako pažljivije promotrimo početak odlomka, primijetit ćemo 
odmah termine: »zemljišno vlasništvo«, »najproduktivniji«, »bo- 
gatstvo«, »proizvodnja«, »obrada polja«, »najunosniji«, »pozajmiti«, 
»novac«, »kamate«, Koliko ekonomskih termina samo u prve 
dvije rečenice! Ali ne oskudijeva u ekonomskoj terminologiji 
ni ostatak odlomka: »trgovački«, »rad«, »razmjena«, »proizvodne 
snage« itd., itd. Ne ukazuje li to da je ovdje riječ o ekonomskoj 
tematici? Možda je suviše površan način zaključivanja da se samo 
na osnovu upotrijebljenih termina zaključuje o tematici nekog 
teksta. Upitajmo se o čemu se tu govori! Izgleda da je glavni 
sadržaj citiranog pasusa upoređivanje antičkih i suvremenih shva- 
ćanja o svrsi proizvodnje. No nije li proizvodnja, bar u onom smi- 
slu u kojem je u ovom odlomku upotrijebljena, kategorija eko- 
nomije? I nije li to još jedna potvrda da je tematika odlomka 
ekonomska? 


Mogao bi netko prigovoriti: Marx ovdje ne govori o proizvodnji, 
pa čak ni o svrsi proizvodnje, već o shvaćanju svrhe proizvodnje, 
pri čemu ne daje nikakva opća teorijska razmatranja o shvaćanju 
svrhe proizvodnje, već upoređuje antičko i suvremeno shvaćanje 
te svrhe. Nije dakle riječ neposredno o nekom ekonomskom feno- 
menu, niti se taj fenomen razmatra teorijsko-sistematski. Riječ je 
o historijskom razmatranju određenih shvaćanja! No izgleda da se 
na taj prigovor može uvjerljivo odgovoriti: Shvaćanje o svrsi proiz- 
vodnje nije »materijalni« ekonomski fenomen, ali je to ipak 
ekonomsko shvaćanje! A i historijsko razmatranje antičkog i su- 
vremenog shvaćanja o svrsi proizvodnje, ako i nije neposredno 
istraživanje ekonomske zbilje, ipak je historijsko proučavanje ra- 
zvoja ekonomskih shvaćanja, dakle ipak nešto što pripada u eko- 
nomska istraživanja u širem smislu. U najmanju ruku možemo 
reći da je to istraživanje na granici ekonomije i historije. 


Ali pogledajmo još pažljivije pitanje kojim se Marx u citiranom 
fragmentu bavi, pitanje o antičkom i suvremcnom shvaćanju 
svrhe proizvodnje. Na koji način i u kojem smislu se on tim 
pitanjem bavi? Kako on na to pitanje odgovara? Prije svega, 
Marx konstatira u čemu je neposredna razlika izmcđu ova dva 
shvaćanja. Prema antičkom shvaćanju, svrha proizvodnje nije 
bogatstvo, nego čovjek, makar i u nekom ograničenom nacional- 


* K. Marx: Grundrisse đer Kritik der politischen Okonomie, Dietz Verlag, 
Berlin 1953, SS. 387.—388. 

nom, religioznom ili političkom određenju; prema suvremenom, 
kapitalističkom shvaćanju, svrha je proizvodnje bogatstvo, a svrha 
čovjeka proizvodnja. Ove konstatacije eventualno bi se mogle 
promatrati kao sastavni dio neke nauke koja objektivnim prouča- 
vanjem historijskih dokumenata utvrđuje razliku među shvaća- 
njima raznih razdoblja. 


No ostaje li Marx samo pri konstatiranju razlike između antičkog 
i suvremenog shvaćanja svrhe proizvodnje? Kao što smo vidjeli, 
on također tvrdi da je antičko shvaćanje »vrlo uzvišeno« (»sehr 
erhaben«) u odnosu na moderno. Glavna je teza cijelog citiranog 
odlomka da je shvaćanje po kojem je svrha proizvodnje čovjek 
uzvišenije (bolje, više, humanije) od shvaćanja po kojem je svrha 
čovjeka proizvodnja, a svrha proizvodnje bogatstvo. Ova osnovna 
teza teško da se može nazvati »ekonomskom«, jer u njoj nije riječ 
o nekim ekonomskim pojavama, činjenicama ili »zakonima«, nego 
prije svega općenito o čovjeku. 


Ali ne samo što ova teza nije »ekonomska«, ona uopće nije 
»naučna«. Naučnim metodama može se eventualno utvrditi da je 
jedno od navedenih shvaćanja doista bilo prošireno u antici, a 
drugo u novom vijeku. No kakvim se naučnim metodama može 
utvrditi da li je jedno od tih shvaćanja »uzvišenije« od drugoga? 
Kakvim promatranjem, eksperimentom, mjerenjem, kakvom em- 
pirijskom metodom uopće možemo utvrditi »uzvišenost« o kojoj 
govori Marx? 


Ali ako se Marxova teza ne može »naučno dokazati«, to ne znači 
da je ona besmislena ili da u njen prilog ne možemo ništa reći. 
Marx doista i pokušava da kaže nešto u prilog svoje teze, da nas 
pridobije za nju. To pridobijanje počinje rečenicom: »Ali in fact, 
ako se zdere ograničeni građanski oblik šta je drugo bogatstvo 
do u univerzalnoj razmjeni proizvedena univerzalnost potreba, spo- 
sobnosti, užitaka, proizvodnih snaga etc. individua?« 


U prvi mah ova rečenica može nas zbuniti. Marx se tu, izgleda, 
odjednom prebacuje na sasvim novo pitanje, na pitanje šta je 
zapravo bogatstvo. Čemu takvo skakanje s pitanja na pitanje? 
Što je još neobičnije, odgovarajući ovdje na pitanje šta je zapravo 
bogatstvo, Marx demantira ono što je o tome rekao u prvoj polo- 
vini citiranog odlomka. Tamo je, naime, rečeno da je bogatstvo, 
s jedne strane, skup materijalnih produkata, stvari, a s druge stra- 
ne, komanda nad tuđim radom u svrhu privatnog užitka. Sada na- 
jednom saznajemo da je bogatstvo in fact nešto sasvim treće, 
naime »u univerzalnoj razmjeni proizvedena univerzalnost« etc. 
Kakve su to nejasnoće i nekonsekventnosti? 

Zamislimo se još jednom nad Marxovim tekstom. Možda je Mar- 
xova misao ipak jasna: Ako se bogatstvo shvati onako kako se 
obično shvaća, to jest kao skup materijalnih stvari i kao vladavina 
nad tuđim radom, onda je shvaćanje da je svrha proizvodnje 
čovjek »uzvišeno« u odnosu na ono da je svrha proizvodnje bo- 
gatstvo. Ali shvaćanje prema kojem je svrha proizvodnje bogatstvo 
ne mora biti pogrešno ni suprotno shvaćanju po kojem je svrha 
proizvodnje čovjek, ako se »bogatstvo« shvati na pravi način, ne 
kao skup posjedovanih stvari i vladavina nad tuđim radom u 
svrhu privatnog užitka, nego kao: 


1) »u univerzalnoj razmjeni proizvedena univerzalnost potreba, 
sposobnosti, užitaka, proizvodnih snaga etc. individna«, 


2) »puni razvoj ljudske vladavine nad prirodnim snagama, onima 
takozvane prirode kao i svoje vlastite prirode«, 


3) »apsolutno razvijanje (Herausarbeiten) svojih stvaralačkih pre- 
dispozicija bez druge pretpostavke osim prethodnog historijskog 
razvoja, koji taj totalitet razvoja, tj. razvoja svih ljudskih snaga 
kao takvih, ne mjereno nekim unaprijed datim mjerilom, čini 
samosvrhom«. 


4) takvo razvijanje svojih stvaralačkih predispozicija pri kojem 
se čovjek »ne reproducira u nekoj određenosti, nego producira 
svoj totalitet«, 


5) takvo razvijanje svojih stvaralačkih predispozicija pri kojem 
čovjek »ne nastoji da ostane bilo šta postalo, nego je u apsolut- 
nom kretanju postajanja«. 


Po Marxovom mišljenju, čovjek, dakle, nije bogat kad posjeduje 
mnogo stvari ili kad uspješno eksploatira druge ljude, već onda 
kad univcrzalno razvija svoje potrebe, sposobnosti, stvaralačke 
snage, kad se ne reproducira u nekoj određenosti, ne teži da 
ostane ono što jest, već je »u apsolutnom kretanju postajanja«. 
Može li se takvo mišljenje o čovjekovom bogatstvu smatrati nekom 
»ekonomskom« doktrinom? Da li je to uopće neka naučna koncep- 
cija koja se može empirijski dokazati, ili je to filozofska teza 
koja ima i svoj filozofski način zasnivanja? 


Tok Marxove misli u dosad analiziranom dijelu citiranog odlom- 
ka možemo sažeti ovako: Antičko shvaćanje po kojem je svrha 
proizvodnje čovjek nadmoćno je novovjekom, kapitalističkom 
shvaćanju po kojem je svrha čovjeka proizvodnja, a svrha proiz- 
vodnje bogatstvo. No ako se bogatstvo shvati drukčije, ne kao 
posjedovanje stvari ni kao vladanje ljudima, već kao razvoj stva- 
ralačke ljudske ličnosti, onda također možemo reći da je svrha 

proizvodnje bogatstvo, jer razlika između teze da je svrha proiz- 
vodnje čovjek i teze da je svrha proizvodnje bogatstvo u tom slu- 
čaju nestaje. 


Ali time odlomak koji analiziramo još nije završen. Insistiranje 
na tome da je čovjekovo bogatstvo u svestranom razvoju njego- 
vih sposobnosti i da je svrha proizvodnje razvijanje čovjekove 
ličnosti prirodno će se onima koji filozofske teze shvaćaju kao 
empirijsko-deskriptivne konstatacije o onom što faktički jest uči- 
niti kao idealiziranje čovjeka i njegove proizvodnje. Da je Marxu 
strano idealiziranje čovjeka u njegovoj faktičkoj egzistenciji, vidi 
se već i iz citiranog dijela navedenog odlomka. Ipak u tekstu 
koji slijedi Marx i direktno upozorava da nije riječ o onome što 
jest, već o onome što može i treba da bude, jer je postojeći svijet 
otuđen svijet u kojem se čovjek ne realizira kao čovjek, već kao 
nešto suprotno tome: »U građanskoj ekonomiji — i u epohi pro- 
izvodnje kojoj ona odgovara — javlja se ovo puno razvijanje 
(Herausarbeitung) ljudske unutrašnjosti kao potpuno ispražnje- 
nje, ovo univerzalno opredmećenje kao totalno otuđenje, a ruše- 
nje svih jednostranih svrha kao žrtvovanje samosvrhe jednoj 
posve spoljašnjoj svrsi.« 


Na taj način Marx još jednom posvjedočuje da je kod njega riječ 
o filozofskom pitanju i o kritičkom, a ne apologetskom ili neu- 
tralnom stavu prema postojećem. Ali kao što vodi računa o tome 
da sačuva svoju misao od pogrešnog shvaćanja kao apologije ili 
uljepšavanja postojeće zbilje, Marx također vodi računa o tome 
da se ona ne shvati kao kritika suvremenosti sa stanovišta pro- 
šlosti. Stoga on na kraju navedenog odlomka, ponavljajući tezu 
da je stari svijet viši od modernog i precizirajući opći aspekt 
u kojem je viši (»u svemu gdje se traži zatvoren lik, oblik i 
određeno ograničenje«), ujedno kritički karakterizira taj stari 
svijet kao »djetinjast«, te ističe da je on »zadovoljenje na ograni- 
čenom stanovištu«. To, međutim, ne ukida Marxovu tezu da je 
stari svijet u preciziranom aspektu viši od suvremenog. Stari svi- 
jet zadovoljava čovjeka na ograničenom stanovištu, ali ga na tom 
stanovištu doista zadovoljava; moderni svijet, naprotiv, ostavlja 
čovjeka nezadovoljenim ili ga zadovoljava izrazito banalno. 


V 


Naprijed citirani odlomak iz Marxovih Skica za kritiku političke 
ekonomije učinio nam se u prvi mah potpuno posvećen ekonom- 
skim temama. Kad smo ga analizirali, vidjeli smo da u njemu nije 
bitan razgovor o zemljišnom vlasništvu, obradi polja, kamatima, 

trgovini i sličnim ekonomskim pitanjima, već o centralnim 
pitanjima filozofije, o tome šta je čovjek, u čemu je njegovo 
bogatstvo i kakva je svrha njegova života. Vidjeli smo također 
Marxov odgovor na ta pitanja: Čovjek je doista čovjek kada je sam 
sebi svrha, kada svestrano razvija svoje potrebe, stvaralačke spo- 
sobnosti i proizvodne snage (u najširem smislu te riječi). Čovjek 
nije čovjek ili čovjek je samootuđen kada spoljašnja svrha, kao 
što je povećanje bogatstva ili eksploatiranje drugih ljudi, postane 
regulativ njegove djelatnosti. 


Ne treba biti naročito dobar poznavalac Marxovih Ekonomsko- 
filozofskih rukopisa da bi se znalo: shvaćanje po kojem čovjeko- 
vo bogatstvo nije u pukom posjedovanju stvari ni u dominaciji 
nad drugim ljudima, već u svestranom razvoju njegovih stvara- 
lačkih potencija nalazimo već u Rukopisima, Ipak navedimo odlo- 
mak: 


»Vidi se kako na mjesto nacionalno-ekonomskog bogatstva i bije- 
de stupa bogat čovjek i bogata čovječja potreba. Bogat čovjek 
je istovremeno čovjek kome je potreban totalitet čovjekovog ispo- 
ljavanja života. Čovjek u kome egzistira njegovo vlastito ostvare- 
nje kao unutrašnja nužnost, kao potreba. Ne samo čovjekovo 
bogatstvo nego i njegovo siromaštvo dobiva — pod pretpostav- 
kom socijalizma — podjednako ljudsko, te stoga društveno zna- 
čenje. Ono je pasivna veza koja čini da čovjek osjeti kao potrebu 
najveće bogatstvo, drugog čovjeka. Vlast predmetnog bića u meni, 
čulno izbijanje moje suštinske djelatnosti jest strast koja ovdje 
na taj način postaje djelatnost mog bića.«!? 


Dva odlomka (ovaj iz Rukopisa i onaj iz Skica) naravno nisu iđen- 
tični, ali nije teško vidjeti da se u shvaćanju čovjekova bogatstva 
bitno slažu. 


Ideje izražene u Rukopisima Marx je dalje razvio u Skicama, a 
nije ih napustio ni u Kapitalu. Razmotrimo samo ovaj citat iz 
Kapitala: 


»No ma kako strahovito i gnusno izgledalo rasulo stare porodice 
u kapitalističkom sistemu, ipak, krupna industrija, dodjeljujući 
izvan područja kuće, u društveno organiziranim procesima pro- 
izvodnje, odlučnu ulogu ženama, omladini i djeci oba spola, stva- 
ra novu ekonomsku podlogu za viši oblik porodice i odnosa oba 
spola. Razumije se da je podjednako ludo smatrati kršćansko- 
-germanski oblik porodice apsolutnim, kao što bi bilo ludo sma- 
trati takvim i starorimski oblik, ili starogrčki, ili orijentalski, koji 
uostalom čine jedan niz u historijskom razvitku. Isto tako, jasno 


% K. Marx, F. Engels: Rani radovi. Izbor. Kultura, Zagreb, 1953, str. 235-—236. 

je i to da se sastavljanje kombiniranog radnog osoblja iz indivi- 
duuma oba spola i najrazličnije dobi, makar da se ono u svom 
samoniklom, brutalnom, kapitalističkom obliku, gdje radnik po- 
stoji za proces proizvodnje, a ne proces proizvodnje za radnika, 
nužno predstavlja vrelom pokvarenosti i ropstva, mora pod od- 
govarajućim odnosima naprotiv preokrenuti u izvor _ humanog 
razvitka.«!! 


Na izgled ovaj citat iz Kapitala nema nikakve bitne veze s ranije 
navedenim citatom iz Skica za kritiku političke ekonomije. Među- 
tim, pažljivije upoređivanje pokazuje prije svega zanimljive ana- 
logije: Kao što se činilo da je onaj odlomak iz Skica čisto eko- 
nomski ili ekonomsko-historijski, tako se čini da je ovaj fragment 
iz Kapitala s područja sociologije porodice ili na granici sociolo- 
gije i historije. Kao što se tamo činilo da Marx žali za antičkim 
shvaćanjem svrhe proizvodnje, tako se može ovdje učiniti da 
Marx žali za nekadašnjim oblikom porodice. Kao što se tamo 
pokazalo da Marx ne stoji ni na antičkom ni na suvremenom 
kapitalističkom stanovištu, već sve prošlo i postojeće promatra 
kritički sa stanovišta budućnosti, tako Marx i ovdje karakterizi- 
ra kao ludost apsolutiziranje bilo kršćansko-germanskog, bilo sta- 
rogrčkog, bilo starorimskog, bilo orijentalskog oblika porodice 
nastojeći da u kritički sagledanoj sadašnjici otkrije klice humane 
budućnosti. Ali odlomak iz Kapitala nije samo analogan onom iz. 
Skica. U njemu se također ponavlja bitna teza onoga. Kao što se 
tamo tvrdi da je shvaćanje po kojem je svrha proizvodnje čovjek 
nadmoćno onome po kojem je svrha čovjeka proizvodnja, tako: 
se ovdje odlučno kritizira brutalni kapitalistički poredak gdje 
»radnik postoji za proces proizvodnje, a ne proces proizvodnje: 
za radnika«. Umjesto o »čovjeku« ovdje se govori o »radniku«, ali 
bitna misao o odnosu proizvodnje i onog koji prizvodi ostala 
je ista. 


Kad insistiram da je Marxova pozicija u analiziranom odlomku 
iz Skica u osnovi identična s njegovom filozofskom pozicijom u 
Rukopisima i u Kapitalu, to ne znači da je Marx u Kapitalu 
samo ponavljao Skice, a u Skicama Rukopise, tako da u Skicama 
i u Kapitalu nema ničega novog. Da navedem samo jedan primjer, 
kad Marx u Skicama kaže da je čovjek doista čovjek kada »ne 
nastoji da ostane bilo šta postalo, nego je u apsolutnom kretanju 
postajanja«, to je svakako jedan od načina da se izrazi bit njego- 
ve filozofske pozicije koja je vidljiva i iz drugih njegovih djela, 
ali koja, koliko mi je poznato, nigdje drugdje nije izražena baš 
na taj način. Teza je dakle bar u izvjesnoj mjeri originalna. Isto 
vrijedi i za mnoge druge misli sadržane u Skicama i u Kapitalu. 


" K. Marx: Kapital, I svezak, Kultura 1947, lat. str. 425. 

Analizirani odlomak iz Skica nije odabran baš sasvim nasumce, 
ali on nije nipošto jedini koji je bogat zanimljivim i značajnim 
filozofskim razmatranjima. Takvih zaista ima mnogo. Ali nije 
stvar samo u pojedinim odlomcima. Cijeli ovaj nedovršeni rukopis 
pisan je s filozofskim intencijama, vođen filozofskim idejama i 
bogat filozofskim spoznajama. Tako ovo djelo uvjerljivo svjedoči 
o kontinuitetu Marxove misli i olakšava razumijevanje bitne 
povezanosti Ekonomsko-filozofskih rukopisa i Kapitala. 


Marx kao filozof 


l 


Diskusija o Marxu kao filozofu ne svodi se samo na pitanja: 
»Koje su glavne teme i teze Marxove filozofije?«, »U čemu je bitni 
smisao njegove filozofske misli?«, »U čemu je historijska vrijed- 
nost i značaj njegova filozofskog djela?«. Još uvijek je aktualno i 
pitanje: »Da li je Marx uopće filozof?« U pitanju nema ništa loše. 
Ali to ne znači da je svaki mogući odgovor podjednako dobar. 


ll 


Tvrdnju da je Marx filozof osporavali su ne samo mnogi »pozna- 
vaoci« i »kritičari« marksizma nego i mnogi ugledni marksisti. U 
razdoblju II Internacionale osporavali su je ortodoksni revolucio- 
narni marksisti (npr. F. Mehring), centristički oportunisti (npr. 
K. Kautsky) i otvoreni revizionisti (npr. E. Bernstein). Osporavaju 
je vjerojatno i mnogi suvremeni marksisti. Ali: de vivis nihil nisi 
bene. 


III 


Svi koji se slažu da Marx nije filozof, ne slažu se u tome šta on 
jest. Tezi da je Marx filozof najčešće se suprotstavlja jedna od 
slijedećih: »Marx je ne-filozof«, »Marx je anti-filozof«, »Marx je 
trans-filozof«. Svaka od ovih teza ima svoju draž i svoje »argu- 
mente«. Samo što su to patvorene draži i klimavi argumenti. 


IV 


Nekad je bilo prošireno, a i danas se susreće mišljenje da Marx 
nije bio protivnik filozofije, ali da se sam nije ozbiljnije bavio 
njome ili joj bar nije ništa značajnije pridonio. Oni koji dijele 

ovo mišljenje razilaze se samo u pitanju zašto on na tom »po- 
dručju« nije mnogo napravio. Marxovi kritičari više su skloni da 
mu poreknu smisao i sposobnost za filozofiju, njegovi sljedbenici 
i simpatizeri najčešće insistiraju da je on bio stalno preopterećen 
drugim, prečim poslom, pa nikad nije uhvatio dovoljno vremena 
za filozofiju. Ma što mislili o ovim »objašnjenjima«, njihova zajed- 
nička pretpostavka čini se prihvatljiva. Uz pomoć Marxovih vla- 
stitih izjava može se npr. pokazati da on neke svoje filozofske 
»želje« i »planove« nije nikad ostvario. Ali koji je pisac ikada 
ostvario sve svoje želje i namjere? Ma koliko da je njegovih filo- 
zofskih planova ostalo neizvršeno, jedno je neosporno: Doktor 
filozofije Karl Marx ostavio je, uz svoju doktorsku disertaciju, 
više izrazito filozofskih radova (Prilog kritici Hegelove filozofije 
prava, Filozofsko-ekonomski rukopisi, Sveta porodica, Njemačka 
ideologija, itd.). 


V 


Marx je, kažu neki, u mladosti bio filozof, ali je već u Njemačkoj 
ideologiji raskrstio s filozofskom spekulacijom i postao kritičar 
i protivnik filozofije kao filozofije s pozicija i u ime empirijske, 
pozitivne nauke. O tome svjedoče njegove eksplicitne izjave 
(»Fraze o svijetu prestaju, na njihovo mjesto mora stupiti stvar- 
no znanje. S prikazivanjem stvarnosti samostalna filozofija gubi 
medijum za svoje postojanje.«); o tome svjedoči i činjenica da se 
on nakon Njemačke ideologije prestao baviti filozofijom, posvetio 
se ekonomskim, historijskim, političkim studijama i praktičnoj 
revolucionarnoj djelatnosti. Činjenice su, naravno, činjenice, ali 
je činjenica i to da Marxovi »zreli«, »nefilozofski« radovi ne sadr- 
že samo »stvarno znanje« nego i filozofske »fraze o svijetu« 
(Kapital je od početka do kraja pisan »filozofskom frazeologi- 
jom«). Činjenica je također da su Marxova »nefilozofska« (»eko- 
nomska«, »politička«, »historijska«) djela po svom najdubljem smi- 
slu filozofska, jer su usmjerena na bit suvremenog svijeta i čo- 
vjeka, jer predstavljaju radikalnu kritiku otuđenog društva i »ne- 
naučnu« viziju doista ljudske zajednice. 


VI 


Ako Marx nije a-filozof ni anti-filozof, možda je on ipak trans- 
«filozof? Možda je bitna Marxova misao da filozofiju ne treba 
jednostavno odbaciti ni ignorirati, ali da je realizirajući je, ozbi- 

ljujući je, treba prevladati, prevazići, ukinuti? Nije li Marxov 
»ideal« da zbilja postane filozofična, a da filozofičnost kao nešto: 
svojevrsno nestane? Ideja je vrlo privlačna. Ali baš zato treba je: 
pažljivo razmotriti. Uvjerljivi argumenti ne isključuju još uvjer- 
ljivije protuargumente. 


VII 


Argument: Nije li Marx naučavao da se proletarijat ne može uki- 
nuti bez ostvarenja filozofije, a da se filozofija ne može ostvariti 
ako se sama ne ukine? — Protuargument: Filozofija može da se 
ukine samo tako da se realizira do kraja, potpuno. A potpuno: 
bi se mogla realizirati samo potpuna, zatvorena, završena filozo- 
fija kojom završeni čovjek misli sama sebe u svom završenom 
svijetu. Nezavršena, otvorena filozofija može se ostvarivati (ozbilji-: 
vati), ali ne i definitivno ostvariti (ozbiljiti), Potpuno ostvarenje: 
filozofije pretpostavlja kraj povijesti. Povijest može biti zauvi- 
jek prekinuta kosmičkom katastrofom ili termonuklearnim ra- 
tom. Ali povijest ne može sama sebi reći: Šta je bilo, bilo je, a. 
sada idem spavati, Završena povijest je contradictio in adjecto. 


VIII 


Prigovor: Zašto da spekuliramo da li jest ili nije moguće završe-- 
nje filozofije, zašto da nagađamo o mogućnosti ili nemogućnosti 
nečeg što se već dogodilo: Hegel je jednom zauvijek rekao po- 
sljednju riječ u filozofiji. Sve što se ostajući na tlu filozofije: 
moglo reći, on je iskazao i tu se više ništa ne može dodati. Pre-: 
vladati Hegela znači prevladati filozofiju. — Odgovor: Zašto se: 
to u filozofiji ne bi moglo dalje od Hegela? I zašto da zatvorimo: 
oči pred onim što se doista dogodilo: i nakon Hegela rečeno je: 
mnogo toga u filozofiji! Nemogućnost filozofije pretpostavlja ne-: 
mogućnost čovjeka i svijeta, sveopće ništavilo. Nihilizam je jedna. 
moguća teorijska pozicija, ali svakako ne jedina. 


IX 


Teza: Marxova »filozofija« nije izložena po tradicionalnim filozof-- 
skim disciplinama. Nema nigdje Marxove ontologije, gnoseologije,. 
logike, etike, estetike itd. Ali to nije sve. Marxova »filozofska« 

misao toliko je stopljena s njegovom »sociološkom«, »ekonom- 
skom«, »političkom« itd. mišlju da se ne zna gdje svršava jedna, 
a gdje počinje druga. Gdje filozofija nije od ne-filozofije odvojena 
i na discipline raščlanjena, tu filozofije nema. — Antiteza: Bit 
filozofije nije u njenom formalnom odvajanju od znanosti, umjet- 
nosti, religije, ni u školskoj podjeli na discipline. Platon i Nietzsche 
nisu svoju filozofiju rasparčali na discipline niti su je baš tako 
strogo dijelili, recimo, od umjetnosti. Za Aristotela i Hegela može 
se reći da su svoju filozofiju izlagali po »disciplinama«. Ali bi bilo 
ipak previše tvrditi da je u podjeli na discipline bit i vrijednost 
njihove filozofije. 


X 


Pitanje: Marx je predbacio filozofima da su oni dosad samo 
objašnjavali svijet, a stvar je u tome da se on izmijeni. Ne otkri- 
va li nam taj prigovor smisao i bit Marxove »filozofske« misli? 
Nije li Marxova osnovna intencija da se napusti puko filozofsko 
objašnjavanje svijeta i da se pristupi njegovoj praktičnoj revolu- 
cionarnoj izmjeni? — Protupitanje: Da li je bit filozofije kao filo- 
zofije u pukom »objašnjavanju« koje se usteže od revolucionarne 
izmjene? Nisu li, recimo, francuski prosvjetitelji svjesno težili re- 
volucionarnoj promjeni svijeta na temelju svoje filozofije? I nisu 
li i filozofi koji su željeli da ostanu pri objašnjavanju, samim 
svojim »objašnjenjima« poticali revolucionarno mijenjaje svijeta 
i u njemu sudjelovali? 


XI 


Redđuctio ad absurdum: Ako koncediramo da je Marx ipak filozof, 
nije li time umanjena bitna novost njegove poruke? Nije li on 
time uvršten u beskrajan niz filozofa, kao jedan među mnogima? 
— Abductio ab absurdo: Ako je Marx jedan među mnogima, to 
još ne znači da je on jednak svima ostalima. A novost njegove 
misli i njegova misao u svojoj cjelovitosti svakako je više ugro- 
žena zahtjevom da se filozofija definitivno »ozbilji« i »ukine«. 
Definitivno pomirenje misli sa zbiljom moguće je samo kao defi- 
nitivna kapitulacija revolucionarne misli pred reakcionarnom 
zbiljom. Definitivno ukidanje filozofije zamišljivo je samo kao 
definitivna pobjeda ekonomske stihije ili političkog nasilja. Dakle: 
nezamišljivo. 

XII 


Tezom da je Marx doista filozof ne rješava se pitanje o Marxu 
kao filozofu. Neizbježno se nameće pitanje: U čemu je bit i zna- 
čaj Marxove filozofije? O ovom pitanju bit će riječi na drugom 
mjestu. Za sada možemo zaključiti: Marxova filozofija ne može 
se trajno sačuvati ako se jednom ne prevlada. Ali prevladavanje 
Marxove filozofije neće značiti kraj svake filozofije. Hegel nije 
posljednji filozof. Ali nije ni Marx. 


Marxova filozofija 


Da li je Marx uopće filozof? Na ovo pitanje pokušao sam odgo- 
voriti u tekstu »Marx kao filozof«. Iz spomenutog teksta vidi se ne 
samo da smatram Marxa filozofom nego i kako shvaćam njegovu 
filozofiju. Ipak je potrebno i eksplicite postaviti pitanje: U čemu 
.je bit Marxove filozofije? 


Smisao ovog pitanja nije: Koje su to opće ili zajedničke karakte- 
ristike svih onih filozofskih koncepcija koje su se javljale pod 
imenom »marksističke« ili »Marxove« filozofije? Spomenutim nazi- 
vom služile su se i koncepcije koje nemaju gotovo ništa zajed- 
ničko; njihov sistematski prikaz može biti vrlo zanimljiv, ali ne 
rješava naše pitanje. Smisao pitanja također nije: Koje su to filo- 
zofske koncepcije što ih je Marx uvijek zastupao? Koje filozofske 
koncepcije je Marx najčešće izražavao? Koje filozofske koncep- 
cije je Marx smatrao najvažnijima? Ovakva i slična pitanja mogu 
biti zanimljiva; na neka je vjerojatno moguće tačno odgovoriti, 
a na neka i nije. 


Pitanje o biti Marxove filozofije ne svodi se na pitanje šta je sve 
Marxova ili marksistička filozofija dosad bila, niti se odgovor na 
njega može pružiti empirijskom deskripcijom ili rezimiranjem 
onoga što je Marx ili neki marksist o filozofiji pisao. Pitanje o 
biti Marxove filozofije smjera na ono po čemu marksistička filo- 
zofija jest to što jest: fundamentalna misaona mogućnost našeg 
vremena, kritička humanistička misao suvremenog čovjeka o 
samom sebi i o svom svijetu. Zato i odgovor na to pitanje ne 
može biti referiranje o onome što je bilo ili još traje, nego sudje- 
lovanje u proizvođenju nečega što može i treba da bude. Ispravan 
odgovor ne može se dobiti pedantnim kompariranjem citata iz 
Marxa, nego samo kreativnim mišljenjem u duhu Marxa, su-mišlje- 
njem s Marxom i do-mišljavanjem Marxovih ideja vodilja. 


Ne bi li se moglo reći da je bit Marxove filozofije u tome što je 
ona »filozofija čina«, »filozofija djela« ili »filozofija prakse«, što je 
ona takva »teorija« koja ne ostaje samo teorija, već zahtijeva i 

djelo mijenjanja Svijeta i u tom djelu sudjeluje? Svakako bi se 
to moglo reći i takvo određenje ne bi bilo teško potkrijepiti i 
obrazložiti. Ima toliko Marxovih kritičkih izjava protiv »teorije« 
odvojene od »prakse«, a i čitav Marxov životni put svjedoči da ka- 
binetsko mišljenje radi mišljenja nije bilo njegov ideal. 


Ali nije dovoljno reći da je Marxova filozofija — filozofija čina ili 
filozofija prakse. Ova teza može se shvatiti na razne načine, pa je 
treba bliže eksplicirati i osigurati od pogrešnih interpretacija. 


Kad kažemo da je Marxova filozofija — filozofija čina (djela, prak- 
se), to prije svega ne može značiti da djelo pridolazi toj filozofiji 
spolja sticajem prilika ili na osnovu neke posebne odluke filozofa. 
Ako jednu filozofiju karakteriziramo bitno kao filozofiju čina (dje- 
la, prakse), to mora značiti da čin (djelo, praksa) proistječe iz biti 
njenog teorijskog sadržaja, da je prijelaz od teorije ka praksi nje- 
na bitna »teza«. Prema tome, ako karakteriziramo Marxovu filozo- 
fiju kao filozofiju čina, moramo objasniti koje su to njene bitne 
teze zbog kojih ona ne može ostati čista teorija nego mora prerasti 
u djelo revolucionarnog mijenjanja svijeta. 


Odgovor na ovo pitanje je na izgled jednostavan: Marxova filo- 
zofija je filozofija revolucionarnog djela zato što njeno jezgro 
predstavlja koncepcija »naturalizma-humanizma« (»naturalističkog 
humanizma«, »humanističkog naturalizma«), koncepcija čovjeka 
kao bića prakse koje svojim slobodnim stvaralačkim djelom ob- 
likuje i mijenja svoj svijet i sama sebe. Nema nikakve sumnje 
da je Marx u svojim ranim radovima razvio takvu koncepciju. 
Nema osnova ni za osporavanje tvrdnje da Marx u svojim »zre- 
lim« radovima nije tu svoju koncepciju napustio, nego ju je dalje 
razvio i konkretizirao. S više prava nego sama koncepcija mogli 
bi se osporiti navedeni nazivi, ali treba istaći da se ti nazivi mogu 
izvesti na osnovu nekih Marxovih tekstova. Kad Marx npr. kaže 
da je »komunizam kao dovršeni naturalizam-humanizam, kao do- 
vršeni humanizam-naturalizam«!, on očigledno želi reći da natu- 
ralizam i humanizam koji u svom »nedovršenom«, nedomišlje- 
nom obliku mogu biti različiti pa i suprotni, u »dovršenom«, do 
kraja dovedenom obliku postaju identični. Izrazi »naturalizam-hu- 
manizam«, »naturalistički humanizam«, »humanistički naturali- 
zam« prirodno se sugeriraju kao adekvatni nazivi za takvu kon- 
cepciju. Kako su oba sastavna dijela ovih izraza i do Marxa i 
nakon njega shvaćani na razne načine, to se i složeni izraz može 
različito interpretirati. Treba dakle uzeti u obzir da u daljnjem 


! K. Marx, F. Engels: Ran: rađovi. Izbor. Kultura, Zagreb 1953, str. 228. — 
Uporedi op. cit. str. 229, gdje se spominje »ostvareni naturalizam čovjeka i 
ostvarenni humaizam prirode«, te str. 269, gdje se spominje »provedeni natu- 
ralizam ili humanizam«, 

tekstu izrazom »naturalizam-humanizam« označavamo onu filo- 
zofsku koncepciju kojom je Marx nastojao prevladati suprotnost 
između naturalizma i humanizma. 


Međutim, pod imenom »Marxove filozofije« pojavljuje se često i 
koncepcija koja se adekvatnije naziva »dijalektički materijali- 
zam«, koncepcija koju su razvili Engels, Plehanov i Lenjin, dalje 
razrađivali sovjetski filozofi između dva rata, a u simplificiranom 
obliku kanonizirao Staljin. U onom obliku u kojem je nalazimo 
kod Staljina ta je koncepcija definitivno diskreditirana, ali mnogi 
još uvijek misle da je »dobra« u onom obliku u kojem je nala- 
zimo kod Engelsa i Lenjina. Čak i mnogi koji nisu sasvim zado- 
voljni ni oblikom koji je dijalektički materijalizam faktično po- 
primio kod Engelsa i Lenjina, smatraju da u djelima klasika mark- 
sizma postoji mogućnost za »jedan stvaralačkiji, bolji dijamat ne- 
go što ga danas imamo«. 


Pod imenom »Marxove« ili »marksističke« filozofije susrećemo, 
dakle, u najmanju ruku dvije filozofske koncepcije; jednu smo 
uvjetno nazvali »naturalizam-humanizam«, druga se redovno ka- 
rakterizira kao »dijalektički materijalizam«. Moramo se dakle 
suočiti s pitanjem: u kakvom su odnosu koncepcija »naturalizma- 
-+humanizma« i koncepcija »dijalektičkog materijalizma«? Da li su 
to samo dva imena za isto, dva aspekta iste koncepcije, dvije 
koncepcije od kojih je jedna dio druge, dvije različite koncepcije 
koje se međusobno dopunjavaju, dvije različite koje su među- 
sobno irelevantne, dvije takve koje se međusobno isključuju? Za 
svaku od navedenih teza vjerovatno bi se mogao navesti poneki 
argument, ali detaljno razmatranje svih teorijski mogućih hipo- 
teza odvelo bi nas i suviše daleko. Zadovoljit ćemo se time da ka- 
žemo nešto više samo o onoj koja se čini najtačnija, o tezi da su 
»naturalistički humanizam« i »dijalektički materijalizam« dvije 
različite koncepcije koje se logički ne nadopunjavaju ali nisu ni 
jednostavno ravnodušne nego se bar u nekim bitnim tačkama me- 
đusobno isključuju. 


U prilog teze da se Marxov »naturalizam-humanizam« ne slaže s 
»dijalektičkim materijalizmom« moglo bi se navesti više Marxo- 
vih izjava kao npr. ona da se »provedeni naturalizam ili humani- 
zam razlikuje kako od idealizma, tako i od materijalizma, a isto- 
vremeno je njihova istina koja ih ujedinjuje«. Ali nisu odlučne 
takve izjave, važnije je promisliti o glavnim tezama dijalektičkog 
materijalizma i vidjeti mogu li se one pomiriti s osnovnim ide- 
jama Marxova humanizma. 


? Op. cit. str. 269. 

Osnovna je ontološka teza tradicionalnog dijalektičkog materija-: 
lizma teza o primatu prirode u odnosu na duh, materije u od- 
nosu na svijest, fizičkog u odnosu na psihičko. Ova teza nije sa- 
mo Staljinova. Poznato je da Engels velikim osnovnim pitanjem 
svake filozofije smatra pitanje o odnosu mišljenja prema bivstvo- 
vanju, duha prema prirodi, te prema tome kako su odgovarali na 
ovo »najviše pitanje cjelokupne filozofije«, na pitanje »šta je 
prvobitno, duh ili priroda?«, dijeli sve filozofe na »dva velika 
tabora«, na idealiste koji tvrde da je prvobitan duh, a ne priroda, 
i na materijaliste koji smatraju da je prvobitna priroda. 


S Engelsovom tezom o odnosu mišljenja i bivstvovanja kao o os- 
novnom pitanju filozofije slagao se i Plehanov, samo što ga je 
on često formulirao terminologijom koja je u njemu suvremenoj 
filozofiji bila uobičajenija, na primjer, kao »pitanje o odnosu sub- 
jekta prema objektu«,/ ili kao »pitanje o odnosu ja prema ne-ja«. 
Premda nije dijelio sve odgovore na to pitanje jednostavno na 
materijalističke i idealističke, uzimajući u obzir i nemonistička 
rješenja, kao dualizam, i Plehanov je smatrao da su osnovni filo- 
zofski pravci materijalizam i idealizam, a jedino ispravno rješe- 
nje — materijalizam. 


Engelsovu formulaciju osnovnog pitanja filozofije i tezu o pri- 
marnosti materije, prirode u odnosu na svijest, duh prihvaćao: 
je i Lenjin, u najmanju ruku u fazi Materijalizma i empiriokriti- 
cizma. Kako to najjasnije pokazuju naslovi dvaju odjeljaka ovoga 
djela, bitnim komponentama osnovnog pitanja filozofije Lenjin 
je smatrao dva »konkretnija« pitanja: »Da li je postojala priroda 
prije čovjeka?« i »Misli li čovjek pomoću mozga?«. Na oba ova 
pitanja Lenjin je odgovarao pozitivno, i mi se s tim njegovim 
odgovorima možemo složiti; sporno je samo da li Lenjinova pot- 
pitanja iscrpljuju smisao Engelsovog »osnovnog pitanja« i da li 
je to Engelsovo pitanje doista »osnovno pitanje filozofije«. 


Ne želim tvrditi da je osnovno filozofsko pitanje, kako ga shva- 
ćaju Engels i Plehanov a konkretizira Lenjin, besmisleno. Ali nije: 
sve smisaono »osnovno«. Pored toga, svako pitanje polazi od ne- 
kih pretpostavki pa nije loše da se upitamo nisu li i u Engelso- 
vom »osnovnom pitanju« već sadržane neke pretpostavke. Ne pret- 
postavlja li ono da je svijet na neki način podijeljen ili rascijep- 
ljen na dva glavna »dijela«, »strane«, »aspekta« ili »snage«: na 
materiju i na duh? Ako je predmet filozofije svijet u kojem ži- 


> Vidi K. Marx, F. Engels: /zabrana djela u dva toma, Tom II latinicom, Kul- 
tura 1950, str. 343—345, 


4“G. V. Plehanov: Sočinenija, tom XVII, str. 18. 


5 G. V. Plehanov: Sočinenija, tom XVIII, str. 296. 

vimo i ako su materija i duh dvije osnovne realnosti toga svijeta, 
«doista je osnovni zadatak kritičke misli o svijetu da odredi od- 
nos tih dviju fundamentalnih realnosti. 


No da li je svijet doista podijeljen bitno na »prirodu« i »duh«, 
na »materiju« i »svijest«, na »bivstvovanje« i »mišljenje«? Odgo- 
vor svakako nije moguć ako ne znamo šta su to »priroda«, »duh«, 
»materija« itd. Pretpostavimo zasad da su »materija«, »priroda«, 
»bivstvovanje« isto i da znamo šta je to; ali šta je s onim drugim 
relatom, s duhom? 


Duh se može shvatiti na razne načine, među ostalim kao ne-ljud- 
ski, od čovjeka nezavisni, objektivni, apsolutni duh, popularno 
rečeno »bog«. Ako pretpostavimo postojanje takvog duha, prirod- 
no nastaje pitanje o odnosu prirode ili materije prema apsolut- 
nom duhu, i razni aspekti toga pitanja zahtijevaju odgovor. Me- 
đutim, tu pretpostavku danas malo tko uzima ozbiljno, a oni koji 
su zastupali dijalektički materijalizam, redovno su je odlučno od- 
bacivali. Ali ako nema apsolutnog duha, nema mnogo smisla pi- 
tati ni o njegovu odnosu prema materiji ili prirodi. 


»Osnovno pitanje filozofije« može se interpretirati i tako da tu 
nije riječ o odnosu prirode prema apsolutnom duhu, nego o od- 
nosu prirode prema čovjekovu duhu. No čovjek nije samo duh, 
nego je »duh« samo jedan »dio«, »strana« ili »aspekt« čovjeka. Bi- 
lo bi čudno kad bi pitanje o odnosu jednog dijela čovjeka prema 
materiji ili prirodi bilo osnovno pitanje filozofije. Zar nije važ- 
nije pitanje o odnosu cjelovitog čovjeka prema svijetu u kojem 
Živi? 


Suočeni s ovim prigovorom mogli bismo pokušati da spasimo 
»osnovno pitanje filozofije« otprilike ovako: Duhovna strana čo- 
vjekova bivstvovanja može biti jedan od dva relata osnovne rela- 
cije koja zanima filozofiju, jer ni drugi relat nije materija ili 
priroda uopće, nego čovjekova materija ili priroda. Predmet je 
filozofije čovjek, a kod čovjeka možemo razlikovati »materijal- 
nu« ili »prirodnu« i »idealnu« ili »duhovnu« stranu. Podjela na 
»materiju« i »duh« je fundamentalna unutrašnja podjela čovjeka, 
pa je i pitanje o odnosu materije i duha u čovjeku osnovno pita- 
nje filozofije. 


Međutim, ovakvo spasavanje ne pomaže mnogo. Čovjek je jedin- 
stveno biće, čija jedinstvenost ne isključuje unutrašnje diferen- 
«ciranje. Njegova se praktična djelatnost diferencira na mnoge ob- 
like ali je prilično teško te oblike promatrati kao podijeljene na 
dvije glavne vrste, na materijalne i duhovne. Teško da je bilo 
koja čovjekova djelatnost samo materijalna ili samo duhovna. Uz- 
mimo, na primjer, političku djelatnost: da li je čovjek, kad poli- 

tički djeluje, aktivan kao materija ili kao duh? Ili, uzmimo čovje- 
kovu umjetničku djelatnost: da li je djelatnost slikara ili vajara 
duhovna ili materijalna? 


Prema tome, niti je podjela na materiju i duh osnovna podjela 
cijelog svijeta u kome živimo, niti je to osnovna podjela u okviru 
čovjeka. Kako onda osnovno pitanje filozofije može biti pitanje 
o odnosu materije i duha? Nije li pitanje moguće samo uz izvjesne 
dualističke pretpostavke koje Marxov »naturalizam-humanizam« 
isključuje? 


Vrlo je teško reći ima li u filozofiji neko osnovno pitanje i kako 
bi se ono moglo najadekvatnije formulirati. No nije li prilično 
plauzibilno da je pitanje o odnosu čovjeka prema svijetu šire i 
fundamentalnije od pitanja o odnosu duha prema materiji (ili 
subjekta prema objektu) i da je ovo drugo samo deformirani ob- 
lik onog prvog? 


Dijalektički materijalizam ne svodi se samo na tezu o primatu 
materije u odnosu na duh. Bitan sastavni dio te koncepcije pred- 
stavlja teorija odraza, dosad najopširnije izložena u poznatoj isto- 
imenoj knjizi Todora Pavlova. I Staljin je odlučno zastupao tu 
teoriju, ali ona nije samo Staljinova i Pavlovljeva. Pavlov je u 
svojoj knjizi samo »razrađivao« misli sadržane u Lenjinovom Ma- 
terijalizmu i empiriokriticizmu, a Lenjin je samo nastavio putem 
kojim je pošao Engels, putem djelomične prerade i asimilacije 
tradicionalne teorije adekvacije ili teorije korespondencije. Ras- 
pravljajući o osnovnom pitanju filozofije, Engels je, naime, tvrdio 
da to pitanje ima i svoju drugu stranu: »Da li je naše mišljenje 
sposobno da spozna stvarni svijet, da li mi možemo u našim pre- 
dodžbama i pojmovima o stvarnom svijetu da damo pravilan od- 
raz stvarnosti?«* Iz ove formulacije pitanja već se jasno razabire 
i Engelsov odgovor. 


Teorija odraza ne pripada u dijalektički materijalizam samo zato 
što su je, među ostalima, zastupali Engels i Lenjin, već i zato što 
je ona, izgleda, relativno najadekvatnija dopuna materijalističkoj 
tezi O primatu materije u odnosu na svijest. Međutim, bez obzira 
na to kako se slaže s teorijom o primarnosti materije, teorija od- 
raza loše se slaže s Marxovim shvaćanjem čovjeka kao bića prak- 
se. Ako je čovjek doista slobodno, stvaralačko biće prakse, kako 
njegova spoznajna djelatnost može da bude samo puki odraz ob- 
jektivne stvarnosti?? 


* K. Marx, F. Engels: Izabrana djela u dva toma, tom II, Kultura 1950, lat. 
str. 343—344. 


! O teoriji odraza vidi više u mom radu »Istina i odraza, u ovoj knjizi. 

Dok se za materijalistički »aspekt« dijalektičkog materijalizma 
može prilično sigurno tvrditi da protivurječi Marxovom shvaća- 
nju čovjeka kao bića prakse, stvar nije tako jasna ni jednostavna 
kad je riječ o dijalektičkom aspektu. Pod »dijalektikom« su se 
kroz povijest filozofije razumijevale vrlo različite stvari, pa i me- 
đu onima koji smatraju da je dijalektika bit ili bitni aspekt 
Marxove filozofije postoje vrlo različita mišljenja o njoj. 


Bez obzira na sva ta razna gledišta koja se danas javljaju, prili- 
čno je sigurno: dijalektika kako je shvaćaju osnivači dijalektičkog 
materijalizma, Engels, Plehanov i Lenjin, nije ni samo metoda ni 
samo logika ili spoznajna teorija, već je također ontologija. Njen 
je bitan aspekt ili element shvaćanje da postoje neki najopćeni- 
tiji, »dijalektički« zakoni po kojima sve što jest bivstvuje, mije- 
nja se i razvija se. Bez obzira na to kako mi te zakone tačno for- 
mulirali i sistematizirali, čini se opravdano pitanje u kojoj mjeri 
ideja o neumitnim, bezizuzetnim općim zakonima svakog bivstvo- 
vanja može da se uskladi s Marxovom idejom o čovjeku kao slo- 
bodnom stvaralačkom biću prakse. Ako je sve bivstvujuće pod- 
vrgnuto dijalektičkim »zakonima«, kako čovjek može da bude izu- 
zet? A ako ni čovjek nije izuzet, kako možemo govoriti o njegovoj 
slobodi i stvaralaštvu? 


Navedene misli i napomene svakako ne rješavaju pitanje o odnosu 
Marxovog humanizma i dijalektičkog materijalizma, ali one upo- 
zoravaju da su bar neke bitne teze dijalektičkog materijalizma 
pune teškoća i nespojive s Marxovom humanističkom koncepcijom 
čovjeka. 


Mogao bi netko prigovoriti da su se teškoće pojavile zato što smo 
»nedijalektički« razmatrali dijalektički materijalizam najprije sa- 
mo u njegovom materijalističkom aspektu, a zatim samo u dijalek- 
tičkom. Materijalističku tezu o primatu materije treba razmatrati 
u dijalektičkom obliku, dakle ne jednostavno kao tezu o primatu 
materije, već kao tezu o jedinstvu i međusobnom djelovanju mate- 
rijalnog i duhovnog, pri čemu materijalnom pripada primat, ali i 
duhovno posjeduje relativnu samostalnost i značaj. 


Na ovakav moguć prigovor možemo odgovoriti da je dijalektičko- 
-materijalističko rješenje pitanja o odnosu »materije« i »duha« sva- 
kako »bolje«, »elastičnije« itd. nego vulgarnomaterijalističko, ali to 
ne mijenja ništa na činjenici da obje ove varijante materijalizma 
polaze od istog, na dualističkim pretpostavkama zasnovanog pita- 
nja. Isto tako, bez obzira na to da li mi najopćenitije zakone dija- 
lektike interpretiramo materijalistički ili idealistički, ostaje funda- 
mentalna teškoća: kako postojanje bezizuzetnih zakona bivstvova- 
nja uskladiti sa zahtjevom slobodnog stvaralačkog bivstvovanja. 

Ako ističem ove teškoće naslijeđene koncepcije dijalektičkog ma- 
terijalizma i suprotstavljam joj koncepciju Marxovog humanizma, 
ne želim reći da marksističku filozofiju treba ograničiti na huma- 
nističku antropologiju. Marxova filozofija nije samo čista antropo- 
logija niti je čista antropologija moguća. Kad kažemo da je bit ili 
suština čovjeka praksa, služimo se »metafizičkim« pojmom »su- 
štine«, a kad govorimo da je čovjek biće koje ostvaruje svoje ljud- 
ske (ili neljudske) mogućnosti, upotrebljavamo modalne kategorije 
(»mogućnost«, »stvarnost«, »nužnost«). Kad govorimo o sadašnjo- 
sti, prošlosti i budućnosti, riječ je o vremenu. Cijelo Marxovo djelo 
kao borba za čovjeka koji će se realizirati kao biće prakse, ujedno 
je zalaganje da se i teorijski i praktično provede distinkcija izme- 
đu autentičnog i neautentičnog bivstvovanja. A tu je riječ o smi- 
slu bivstvovanja, pitanje šta znači »biti«. 


Prema tome, takozvana Marxova koncepcija čovjeka nije neka 
usko antropološka koncepcija, nego je to koncepcija koja se od 
pitanja o čovjeku uzdiže do fundamentalnih pitanja o smislu biv- 
stvovanja. Nije li bitno obilježje Marxove filozofije što ona ima 
takav kontinuitet i neprestanu »međuigru, neprestan odnos izme- 
đu bitnih pitanja ontologije i antropologije (da se poslužim tra- 
dicionalnim jezikom)? I nije li upravo zbog toga Marxova filo- 
zofska koncepcija ono što jest: radikalna humanistička kritika ne- 
čovječnog svijeta? Nije li korijen njene Kritike nečovječnosti u 
njenoj humanističkoj koncepciji čovjeka, i nije li korijen njene 
radikalnosti u tome što ne ostaje samo na čovjeku i ne pokušava 
da ga izolira, već se uzdiže i do pitanja o smislu bivstvovanja 
uopće? 


Najzad, treba istaći: ako sam u ovom radu kritički govorio o kon- 
cepciji dijalektičkog materijalizma, tome nije bila svrha da se 
umanji značaj ličnosti koje su tu koncepciju razvijale, ličnosti kao 
što su Engels, Plehanov, Lenjin, koje imaju velik značaj za revo- 
lucionarni pokret i za marksističku teoriju. Kritika nije uperena 
ni protiv onih koji su u naše vrijeme pokušavali ili pokušavaju 
da povežu Marxov humanizam i dijalektički materijalizam (mi- 
šljenje da se te dvije koncepcije mogu pomiriti leži i u osnovi 
moje knjige o Plehanovu, objavljene 1957). Također nije svrha da 
se omalovaži dijalektički materijalizam: upravo zato što ga shva- 
ćam kao ozbiljnu filozofsku koncepciju, mislim da ga treba oz- 
biljno razmatrati, a ne deklarativno prihvaćati ili prešutno od- 
bacivati. 

DRUGI DIO: 


Marxovo shvaćanje čovjeka 


I. Uvod 


1. Šta čini pjesnik (npr. D. Vasiljev) kada nas strasno uvjerava: 
»Oh, ta ja sam Čovek! Čovek!« ili kada bolno uzdiše: »Oh, kada 
Čovek nije Čovek«? Da li on samo nesuvislo bulazni ili naprotiv 
govori nešto smisaono? 


Ako bulazni pjesnik, onda stalno bulaznimo i svi mi ostali. Svi 
mi svakodnevno odajemo priznanje ponekom da je — doista čo- 
vjek ili predbacujemo nekom drugom da uopće nije čovjek. Čita- 
jući novine, zgražamo se nad neljudskim postupkom majke koja 
je napustila dijete i negodujemo zbog nečovječnih postupaka ko- 
lonijalista u Africi. Smatramo da je došlo vrijeme za ukidanje 
svih oblika ugnjetavanja i iskorištavanja čovjeka od strane čo- 
vjeka. Kritiziramo kapitalizam koji i u svojoj suvremenoj, kul- 
turnoj formi onečovječuje čovjeka i suprotstavljamo mu socija- 
lizam kao društvo u kojem čovjek postaje svoj, a odnosi među 
ljudima — ljudski. Tvrdimo da je čovjek najveća vrijednost i 
propagiramo svakodnevnu brigu za čovjeka. Prepiremo se da li 
je suvremeni čovjek gospodar ili sluga tehnike i pitamo se, šta 
li čovjeku donose svemirski letovi i otkriće kalifornijuma. 


Da li su riječi kao »čovjek«, »nečovjek«, »ljudsko« i »neljudsko« 
samo prazne riječi koje patetično zvuče ili one imaju i neko zna- 
čenje? Šta, prije svega, znači biti čovjek? 


Ako ne umijemo da odgovorimo na ovo pitanje, naši razgovori o 
čovjeku i čovječnom doista mogu da ostanu samo prazni razgo- 
vori. Ali nije jedina ni glavna svrha pitanja o čovjeku da unese 
red i smisao u naše razgovore. Nije stvar samo u tome da nauči- 
mo smisaono i konsekventno upotrebljavati riječ »čovjek«. 


Nije li naše vrijeme ono koje više nego bilo koje dosadašnje ugro- 
žava čovjeka i u njegovoj čovječnosti i u samom golom opstanku, 
ali mu ujedno pruža realne mogućnosti za ostvarenje doista ljud- 

skog društva i pune čovječnosti? Nije li velika praktična borba, 
koja se oko pitanja »Šta je čovjek?« vodi već stoljećima, danas 
dublja i oštrija nego ikad prije? 


Nisu filozofi izmislili pitanje šta je čovjek, nego je to bitno pita- 
nje našeg postojanja koje filozofija, ako ne želi da ostane po stra- 
ni od života, ne može mimoići. 


2. Značenja riječi koje upotrebljavamo bilježe se, sistematiziraju 
i objašnjavaju u rječnicima. Da li odgovor na pitanje šta je čo- 
vjek možemo da nađemo u nekom rječniku? 


Po Akademijinom rječniku riječ »čovjek« ima osam glavnih zna- 
čenja! U prvom, najširem, čovjek je svako čeljade, svaki čovjek; 
u pet narednih, užih, čovjek je samo onaj čovjek koji posjeduje 
određena posebna biološka, društveno-pravna ili karakterno-psiho- 
loška svojstva. U dva posljednja, pomjerena značenja, čovjek 
uopće nije čovjek nego životinja ili biljka. 


U okviru osam osnovnih značenja Akademijin rječnik razlikuje 
mnogo pod- i podpodznačenja. Riječ »čovjek« u prvom osnovnom 
značenju može npr. značiti ili čovjeka kao čovjeka ili kojega mu 
drago čovjeka ili sve ljude ili svakog čovjeka itd. 


Ova mnogoznačnost riječi »čovjek« nije neka posebna karakteri- 
stika našeg jezika. Sličnu mnogoznačnost posjeduju, npr., i en- 
gleska riječ »man«, francuska »homme«, ruska »čelovjek«. Sve 
ove riječi imaju isto osnovno značenje i vrlo slična izvedena, spe- 
cijalizirana i pomjerena, značenja kao i naš »čovjek«. 


Nije teško otkriti na koji se način vršilo sužavanje značenja svih 
tih riječi s istim osnovnim značenjem. U svim slučajevima u koji- 
ma se čovjekom priznaju samo neki ljudi, riječ je o skupinama 


1! COVJEK znači uopće čeljade bilo muško ili žensko, bilo dijete, odraslo ili 
staro, a u suženom smislu odraslo muško. 

1. u općem značenju je čovjek biće koje se razlikuje od boga, od anđela i od 
životinja; .. 

2. muško čeljade obično odraslo... 

3. čovjek kao čeljade kad mu se ističu svojstva kao snaga, jakost, junaštvo 
i slično... 

4. riječ čovjek znači i podanik. čovjek pod čijom vlašću... 

5. čovjek s obzirom na spolski mu život... 

6. čovjek u braku, muž, maritus... 

7. čovjek divlji, simia... 

8. u nazovu bilja... 

Rječnik hrvatskoga ili srpskoga jezika, Dio II. Obradili Đ. Daničić, M. Valja- 
vac, P. Budmani. U Zagrebu 1884—1886. Str. 68—75. 

za koje se smatra da posjeduju jače izraženo ovo ili ono od osnov-- 
nih ljudskih svojstava, koja svakog čovjeka čine čovjekom u ši-- 
rem smislu te riječi. 


Da bismo razumjeli mnogoznačnost riječi čovjek, treba dakle da 
prije svega razumijemo ono prvo glavno značenje te riječi, po- 
kojem je čovjek »u opće čeljade«, odnosno »biće koje se razlikuje 
od boga, od anđela i od životinja«. 


Šta je, dakle, čovjek kao čeljade ili biće koje se bitno razlikuje 
od svih drugih bića? Zadovoljavajući odgovor na ovo pitanje uza-: 
lud ćemo tražiti u rječnicima koji fiksiraju aktualnu upotrebu 
riječi »čovjek«. 


Da li na naše pitanje može da odgovori etimologija riječi »čovjek«?' 


3. Etimologija riječi »čovjek« vrlo je zanimljiva i može da potakne: 
na razmišljanje. Ali ako bismo od nje tražili da riješi naše pitanje, 
mogli bismo da se razočaramo. Daleko od toga da bi mogla presu-- 
diti u filozofskim sporovima o čovjeku, etimologija riječi »čovjek« 
pokazuje da je pitanje »Šta je čovjek?« bilo sporno prije nego što- 
su filozofi počeli da se spore o njemu. 


U latinskom jeziku čovjek se kaže »homo«, u francuskom »hom-- 
me«, u talijanskom »uomo«, u španjolskom »hombre«. Sve ove: 
riječi potječu od indoevropskog korijena »khem«, koji znači zem-- 
lja. Vezu između čovjeka i zemlje možemo vidjeti i ostajući. 
samo u latinskom. Zemlja je na latinskom »humus«. Homo je ex: 
humo. U etimologiji riječi čovjek u romanskim jezicima sadržana 
je ideja o čovjeku kao zemaljskom biću. Čovjek se time odlučno: 
suprotstavlja bogovima. 


Njemačke riječi »Mann« i »Mensch«, engleska i švedska »man«,, 
danska »mand« potječu od sasvim drugog korijena, od indoevrop- 
skog »men«, koji znači kretanje duha, mišljenje. Od istog korijena 
dolaze, među ostalim, engleska riječ »mind« (duh) i njemački gla-- 
gol »meinen« (misliti, mniti). Prema tome, u korijenu ove riječi 
u germanskim jezicima sadrži se ideja da je čovjek onaj koji mi-: 
sli, duh. Čovjek se time odlučno suprotstavlja životinji. 


Za Romane čovjek je zemlja, za Germane duh; šta je s nama, Sla-: 
venima? Srpskohrvatsko »čovjek«, slovenačko »človek«, češko »člo- 
včk«, rusko »ueAoBek«, poljsko »czlowiek«, izvedeni su od prasla-- 
venskog »čelovčk«. Čelovjek je čelo-vjek. Kod Slavena, dakle, čo- 
vjek nije jednostavan, on je sastavljen od »čel« i »vjek«. Što je još. 

:gore, stručnjaci lingvisti nikako se ne mogu složiti ni odakle je 
»čel« ni šta znači »vjek«. O jednom i drugom se spori, i pitanje 
“vjerojatno nikad neće biti definitivno riješeno. 


»Vek« vrlo često povezuju s litavskim »vaikas«, što znači dijete, 
«dječak, mladić. Ipak, čini mi se najvjerojatnije da je ovo »vjek« 
«ono isto koje imamo u riječima »vijek«, »vjekovati« i »vječnost«, 
da ono nosi u sebi ideju vremena. Čovjek bi, dakle, prema svom 
«drugom dijelu bio onaj koji vijek svoj vjekuje. Pitanje je šta znači 
»čel«. 


Prema Đ. Daničiću, »čel« koje nalazimo u riječima »čelovek« i »če- 
ljad« dolazi od indoevropskog korijena »skar«. Početno »s« u ovom 
korijenu lako ispada, pa ostaje »kar«, »r« prelazi u »l«, pa dobiva- 
MO »kal«, »a« postaje »e«, pa imamo »kel«, »k« ispred »e« prelazi 
u »č« pa najzad dobivamo »čel«. Korijen »skar« (danas ga obično 
pišu »quel« ili »kwel«) znači vrtjeti, vrtjeti se, skakati, mahati, uda- 
rati, sjeći, raditi, sipati, pokrivati, puniti, sititi, praskati, vikati, 
gorjeti. Ideja skakanja jasno je vidljiva u izvedenom glagolu »člo- 
viti«; inače u izvedenici »čel« dominira značenje »ustajati oko če- 
ga, raditi«. Prema tome, čovjek bi bio onaj koji vijek svoj vjekuje 
radeći, vrteći se oko nečeg, sagorijevajući. 


Danas je proširenije mišljenje da »čel« dolazi od onog smisla 
»quel« u kojem to znači stado, čopor, roj, rod, pleme, grupu, 
zajednicu. Prema ovoj koncepciji, čelovjek ne bi bio primarno 
onaj koji radi nego onaj koji vijek svoj vjekuje u stadu, roju, 
zajednici. 


.S ovakvom interpretacijom »čel« može se dobro povezati i inter- 
pretacija po kojoj »vek« znači dijete. Ako je »čel« pleme, a »vek« 
dijete, onda je »čelovek« dijete, pripadnik plemena, zajednice. 


"To su samo neke od dosad iznijetih hipoteza koje su izspekulirali 
ne filozofi nego filolozi. Da li je samo jedna od njih tačna? Ili 
možda prvobitna slavenska ideja čovjeka sadrži u sebi i ideju 
vremena, i ideju djelatnosti, i ideju života u zajednici? 


Plural od »čovjek« je »ljudi«; potječe od indoevropskog korijena 
»leudh«, koji znači uzdići se, izrasti. Od ovog korijena potječu 
«grčka riječ »eleutheros« i latinska »liber«; obje znače »slobodan«. 
U etimologiji naše riječi »čovjek« sadrži se tako i ideja slobode. 


Možda nije neinteresantno spomenuti da je ideja o čovjeku kao 
zemaljskom biću, koja se sadrži u romanskom korijenu riječi 
»čovjek«, najpotpunije razvijena u francuskoj materijalističkoj 
filozofiji 18. vijeka, dok se ideja o čovjeku kao duhu najpotpunije 
realizirala u njemačkom klasičnom idealizmu. Kao nekom ironijom 

historije, ideje koje se sadrže u slavenskom korijenu riječi »čovjek«: 
najdublje je razvio mislilac koji nije baš uvijek najbolje mislio o 
Slavenima, ali je uprkos tome imao mnogo uspjeha kod njih — 
Karl Marx. 


4. Ako etimologija riječi »čovjek« ne rješava nego zaoštrava pitanje 
»Šta je čovjek?«, ne bi li željeno rješenje mogla da pruži biologija? 
Kao nauka koja proučava živa bića, biologija ne bi smjela da mi- 
moiđe ni čovjeka. 


O problemu čovjeka vođeni su među biolozima vatreni sporovi. 
Dok je Linnće uvrstio čovjeka zajedno s majmunima i polumaj- 
munima u red (ordo) Primates (prvaci), Cuvier je smatrao da je 
razlika između čovjeka i majmuna znatno veća, tako da oni čine 
dva različita reda, Bimane (dvorukce) i Quadrumane (četveroruk- 
ce). Međutim, kasnija anatomska i fiziološka istraživanja potvrdila 
su Linnćovo mišljenje da čovjek, majmun i polumajmun pripadaju 
u isti red (Primates), koji je sa svoje strane samo jedan od redova 
podrazreda Placentalia, razreda Mammalia, podgrane Amniota, 
grane Craniota, poddebla Vertebrata, debla Chordata, pododjela 
Deuterostomija, odjela Coelemata, podcarstva Metazoa u velikom 
carstvu Animalia. 


Prema stručnom biološkom shvaćanju, čovjek je dakle samo jedan 
mali stručak u velikom životinjskom carstvu. Razlika između 
čovjeka i majmuna po ovom je shvaćanju neznatna u poređenju s 
razlikom između majmuna i medvjeda ili s razlikom između 
kornjače i žabe. 


Međutim, mi u svakodnevnom životu i govoru ne suprotstavljamo 
čovjeka kao jednu vrstu primata majmunu, nego ga suprotstavlja- 
mo čitavom životinjskom, i čak uopće prirodnom carstvu. Razlika 
između čovjeka i životinje čini nam se dublja od bilo koje razlike 
među životinjama. Filozofsko je pitanje da li je to opravdano. Da 
li čovjek doista može da se suprotstavi ne samo ovoj ili onoj živo- 
tinjskoj vrsti nego i životinji uopće? To je pitanje na koje, među 
ostalim filozofijama, pokušava da odgovori i marksistička. 


Stručni biolozi (i stručnjaci uopće) s pravom se ustručavaju da 
odgovore na ovo i slična pitanja. Tko želi biti stručan, mora se 
stalno u-stručavati (uvlačiti se u svoju struku i budno paziti da 
ne prekorači njene granice). 


Jedna je od bitnih odlika filozofije neustručavanje od pitanja ko- 
ja se ne mogu ustručiti. 

#1. Marxovo shvaćanje čovjekove suštine 


5. Često se dovodi u sumnju opravdanost postavljanja pitanja šta 
je čovjek u njegovom općem obliku. To pitanje, kaže se, postavlja- 
.ju doduše neke filozofije, ali je ono pogrešno i neprimjereno mar- 
ksizmu. Razne nauke proučavaju razne strane čovjekove djelatno- 
sti, nijedna strana ne ostaje neobuhvaćena, pa sve »posebne« nauke 
zajedno daju svestranu sliku čovjeka. S druge strane, čovjeka uop- 
.će, čovjeka kao takvog, nigdje nema, postoji samo konkretan 
«čovjek određenog društva, robovlasnik ili rob, feudalac ili kmet, 
buržuj ili radnik. 


Međutim, čovjek nije zbroj svojih dijelova ili strana nego cjelovito 
biće. Na pitanje šta je on kao cjelovito biće, šta je ono što njega 
.čini čovjekom, a svaku njegovu djelatnost ili »stranu« ljudskom, 
ne odgovara i ne može odgovoriti nijedna posebna nauka. S druge 
strane, čovjek doista nije uvijek i svagdje isti, on se historijski mi- 
.jenja, ali ima nešto što nam omogućuje da i proletera i kapitalistu, 
i feudalca i robovlasnika zovemo čovjekom. 


Po čemu je čovjek čovjek? Po čemu je, ako jest, netko više, a 
netko manje čovjek? Čak i da ih je Marx zaobišao, pitanja bi bila 
nezaobilazna. Ali nema ničeg netačnijeg od pretpostavke da je 
Marx osuđivao raspravljanje o čovjeku uopće. 


Nije potrebno da navodimo tekstove iz Ekonomsko-filozofskih 
rukopisa, jer je svima poznato da tu Marx govori o čovjeku kao 
čovjeku. Međutim, često se smatra da je Marx kasnije došao do 
zaključka da su bilo kakva općenita razmatranja o čovjeku nedo- 
puštena. U prilog ove pretpostavke mogu se doista navesti neki 
«citati iz Marxove i Engelsove Njemačke ideologije. No da li je 
Njemačka ideologija posljednja Marxova riječ u filozofiji? Nije li 
«on također napisao Kapital? 


Prema Kapitalu, proces rada je »svrsishodna djelatnost radi izra- 
«Čivanja upotrebnih vrijednosti, radi prisvajanja prirodnih stvari 
.za ljudske potrebe, opći uvjet za razmjenu materije među čovje- 
kom i prirodom, vječiti prirodni uvjet za život ljudi«. Zato je on 
»ne samo nezavisan ma od kojega oblika toga života, nego naprotiv 
jednako svojstven svim oblicima ljudskog društva. Zato i ne 
smatramo za potrebno da radnika prikazujemo u odnosu prema 
«drugim radnicima. Za nas je bilo dovoljno uzeti čovjeka i rad na 
jednoj strani, a prirodu i njene materije na drugoj. Kao što po 
ukusu pšenice nećemo poznati tko ju je uzgojio, tako ni po proce- 
su rada ne vidimo pod kojim se uvjetima vrši, da li pod brutalnim 

korbačem nadzornika robova ili pod bojažljivim okom kapitalista, 
da li ga vrši Cincinat obrađujući nekoliko jugera svoje zemlje ili 
divljak koji zvjerku ubija kamenom.«? 


Marx, dakle, u Kapitalu ističe da možemo govoriti ne samo o 
radniku, kapitalisti i nadzorniku robova nego i općenito o čovjeku, 
radu i prirodi. 


Na jednom drugom mjestu Marx u Kapitalu polemizira s utilitari- 
stom Benthamom: »Ako npr. želimo znati šta je psu korisno, 
onda moramo temeljno proučiti pseću prirodu. Samo ova priroda 
ne da se iskonstruirati iz ,principa korisnosti'. Kad taj princip 
primijenimo na čovjeka, tj. kad njime hoćemo da ocjenjujemo sve 
ljudske radnje, pokrete, odnose itd., onda je tu pitanje prvo ljud- 
ska priroda uopće, a potom ona koja se mijenja u svakoj historij- 
skoj epohi. Sve se to Benthama mnogo ne tiče. Naivno i hladno on 
modernog filistra, osobito engleskog, uzima kao tip normalnog 
čovjeka. Sve što je tom uzor-tipu normalnog čovjeka i njegovom 
svijetu korisno, to je i samo po sebi korisno. Tim mjerilom on 
onda mjeri prošlost, sadašnjost i budućnost.«? 


Marx, dakle, smatra da pas ima svoju pseću, a čovjek svoju ljudsku 
prirodu, ali da za razliku od psa čovjek ima i »ljudsku prirodu 
uopće«, i »onu koja se mijenja u svakoj historijskoj epohi«. On 
prigovara Benthamu zato što ovaj modernog filistra proglašava 
normalnim čovjekom ignorirajući i čovjekovu opću prirodu i njen 
historijski razvoj. 


»Dopuštajući« da se raspravlja o općoj čovjekovoj prirodi, Marx 
u Kapitalu kritizira buržoasko društvo upravo zbog toga što u 
njemu ta opća ljudska priroda ne može da dođe do izražaja, što u 
njemu »general i bankar igraju veliku ulogu, a čovjek kao čovjek, 
naprotiv, samo vrlo bijednu.«* 


U skladu s tim, on u III tomu Kapitala suprotstavlja kapitalizmu 
društvo u kojem će udruženi čovjek, udruženi proizvođači, proizvo- 
diti pod uslovima koji su »najdostojniji i najadekvatniji njihovoj 
ljudskoj prirodi«. 


Marx, dakle, bez ustručavanja govori o ljudskoj prirodi i o čovjeku 
kao čovjeku. Bez straha da ćemo doći u sukob s Marxom, možemo 
pitati: Šta je čovjek? 


3 K. Marx: Kapital, I svezak, Kultura, Zagreb, 1947, str. 140. 
? Op. cit., str. 539. 
* Op. cit., str. 10. 


* K. Marx: Kapital, III svezak, Kultura, Zagreb, 1948, str. 756. 


T1 


6. Šta znači pitati šta je čovjek? Možda to znači krenuti u potragu 
za jednom čovjekovom osobinom ili odlikom po kojoj se on razli- 
kuje od svih životinja? 


Ako je to smisao našeg pitanja, onda ono dopušta vrlo mnogo 
različitih odgovora. Ima mnogo takvih osobina koje su svojstvene 
samo čovjeku. Tradicionalno se najčešće smatralo da se čovjek 
razlikuje od životinje po razumu. Ali možemo ga također razliko- 
vati po govoru, ekonomskoj proizvodnji, moralnom djelovanju, 
umjetničkom stvaralaštvu. Možemo ga razlikovati i po nekom 
sasvim specijalnom svojstvu ili djelatnosti. Samo čovjek npr. ope- 
rira pojmovima. Samo čovjek može da bude licemjeran. Čovjek se 
bitno razlikuje od životinje i po načinu na koji priprema hranu. 
Razlika između čovjekovog i životinjskog »intelektualno-emocio- 
nalnog« života možda je čak manja od razlike između životinjskog 
rastrzanja hrane i suvremene kulinarsko-gastronomske vještine. 
Ljudske metode međusobnog ubijanja i mučenja, premda ih 
ponekad nazivamo životinjskim, također su nešto za što životinja 
nije sposobna. 


Pitati šta je čovjek ne znači pitati za jedno svojstvo koje ima samo 
čovjek, a nemaju ga životinje. To također ne znači pitati šta je sve 
čovjek, ne samo zato što njemu svojstvenih svojstava ima jako 
mnogo pa ih je teško sve nabrajati, nego i zato što čovjek nije 
haos osobina ili svojstava nego nešto strukturirano i cjelovito. 


Pitati šta je čovjek znači pitati po čemu je čovjek ono jedinstveno 
cjelovito biće koje se bitno razlikuje od svega bivstvujućega. 


Ono po čemu nešto jest to što jest, tradicionalno se naziva »suština« 
ili »bit«. Nije li dijeljenje stvari na suštinu (essentia) i postojanje 
(existentia) jedno od karakterističnih obilježja skolastičke filozo- 
fije? Svakako. Ali suština (Wesen), koju on u najširem smislu 
suprotstavlja bivstvovanju (Sein), a u užem postojanju (Existenz) 
i pojavi (Erscheinung), također je jedna od osnovnih kategorija 
Hegelove Logike. Razlikovanje suštine i pojave igra značajnu 
ulogu u Marxovu i Lenjinovu djelu. 


Hegel, Marx i Lenjin relativiraju suprotnost između suštine i 
pojave ističući da se suština nužno pojavljuje i da je pojava 
suštinska. Ali oni smatraju da se mimo tih kategorija ne može 
misliti. Marx npr. smatra da bi »svaka nauka bila izlišna kad bi 
se pojavni oblik i suština stvari neposredno podudarali«*, a Lenjin 
piše: »Čovjekova misao beskonačno se udubljuje od pojave do 
suštine, od suštine prvog, da tako kažem, reda, do suštine drugog 
reda itd. bez kraja.«? 


* Op. cit., str. 754. 
?V.I. Lenin: Filosofskie tetradi, Ogiz, 1947, str. 237. 

Ne bi li ipak trebalo da pokušamo misliti izvan kategorija »suštine«- 
i »pojave«? Svakako, ako se pod »suštinom« misli sakrivena i 
nepromjenljiva osnova vidljive i promjenljive »pojavnosti«, ako: 
kategorijama »suštine« i »pojave« podijelimo svijet na dva tačno 
odvojena i potpuno različita pa ipak nekako povezana dijela. 


No da li možemo misliti izvan pojma suštine i u onom smislu u 
kojem ga shvaćaju Hegel i Marx? Neki pokušaji u tom pravcu kao: 
da završavaju time što se odbačeni pojam suštine uvodi pod nekim 
drugim imenom. 


U svom djelu Sein und Zeit Martin Heidegger npr. ne pita o čo- 
vjekovoj suštini, nego o njegovom osnovnom ustrojstvu (Grundver- 
fassung), bivstvovanju (Sein) i smislu bivstvovanja (Sinn des Seins). 
Njegov je odgovor da je čovjek (Dasein) bivstvovanje-u-svijetu, 
(das-In-der-Welt-sein), čovjekovo bivstvovanje (das Sein des Da- 
seins) briga (die Sorge), a smisao njegovog bivstvovanja (der Sinn 
des Seins des Daseins) vremenitost (die Zeitlichkeit). Prema tome, 
tu je tradicionalno pitanje o suštini zamijenjeno sa tri pitanja (o: 
strukturi, bivstvovanju i smislu bivstvovanja), ali vjerovatno ne 
bismo suviše pogriješili ako bismo rekli da je u ovim pitanjima 
riječ uglavnom o onom što bi Lenjin nazvao čovjekovom suštinom 
prvog, drugog i trećeg reda. Smisao bivstvovanja  bitisanja (vre- 
menost) Heidegger promatra kao ono po čemu je čovjek prije i 
iznad svega čovjek, dakle kao čovjekovu najdublju suštinu. 


Kad Marx pita šta je čovjek, on pita za čovjekovu suštinu, a kad 
pita za čovjekovu suštinu, on nije zastario. Marxovo shvaćanje: 
čovjekove suštine bitno je različito od svih dotadašnjih i još danas. 
nadmoćno svakom nemarksističkom shvaćanju čovjeka. 


7. Kao i smisao Marxovog pitanja o čovjeku, često se pogrešno: 
shvaća i njegov odgovor. 


Izlažući različita shvaćanja čovjeka, Max Scheler kao jedno od pet 
osnovnih navodi pozitivističko shvaćanje prema kojem je čovjek 
nagonsko biće, a kao jednu od tri podvrste pozitivističkog »mark-- 
sističko« ili »ekonomsko« shvaćanje prema kojem čovjeka deter- 
minira nagon za hranom. Njemu očigledno nije poznato da po: 
Marxu životinja »proizvodi samo pod vlašću neposredne fizičke 
potrebe, dok čovjek proizvodi samo slobodan od fizičke potrebe, 
i istinski proizvodi tek oslobođen od nje.«* 


*K. Marx, F. Engels: Rani radovi, Kultura, Zagreb, 1953, str. 203. 

.Shvaćanje slično Schelerovom nalazimo i kod nekih »marksista«. 
Tako se ponekad Marxu pripisuje Franklinova definicija čovjeka 
kao životinje koja pravi oruđa. Tačno je da Marx u Kapitalu s 
izvjesnom simpatijom navodi ovu definiciju? Međutim, oni koji 
su to zapazili, previđaju da Marx u istom svesku Kapitala karakte- 
rizira tu definiciju ne kao svoju nego kao tipično amerikansku. U 
vezi s Aristotelovom definicijom čovjeka kao političke životinje on 
naime primjećuje: »Aristotelova definicija u stvari je u tome da 
je svaki čovjek po prirodi građanin. Ona je za klasični stari vijek 
isto toliko karakteristična koliko je za Amerikanca karakteristična 
Franklinova definicija da je čovjek od prirode izrađivač alata.«!“ 


I Aristotelovu i Franklinovu definiciju čovjeka Marx smatra zna- 
.čajnom — poput Hegela i on misli da nijedna bitna filozofska 
misao nije jednostavno lažna ni bezvrijedna — ali ni Aristotelova 
ni Franklinova definicija nije njegova. 


Kad odbacuje tradicionalno shvaćanje čovjeka kao razumne živo- 
tinje, Marx to ne čini jednostavno zato što je tu razum istaknut 
na prvo mjesto, nego prije svega zato što smatra da čovjekova 
suština ne može biti ni razum, ni politička djelatnost, ni proizvod- 
nja alata, ni bilo koja druga parcijalna djelatnost ili svojstvo. Niti 
je čovjek mehanički zbroj svojih »sfera« (ekonomske, političke, 
moralne, umjetničke itd.), niti te »sfere«, ukoliko se o njima i može 
«govoriti, stoje od vječnosti u uvijek istom međusobnom odnosu. 
Zato ono što čovjeka čini čovjekom nije njegova »glavna sfera«, 
nego opći način njegovog bivstvovanja, opća struktura njegovog 
odnošenja prema svijetu i prema samom sebi. Taj samo čovjeku 
“svojstveni način bivstvovanja Marx naziva riječju »praksa«. Čovjek 
je za Marxa ono bivstvujuće koje bivstvuje na način prakse. 


8. Kada čovjeka odredimo kao praksu, time nije sve riješeno; 
mnoga pitanja tek počinju. 


Prije svega, što je zapravo praksa? Praksa je ljudska djelatnost. 
Međutim, i životinje razvijaju izvjesnu djelatnost. Šta je ono što 
razlikuje praksu kao ljudsku djelatnost od životinjske? Odgovorom 
na ovo pitanje često se gubi ono što se dobiva određenjem čovjeka 
kao bića prakse. Teškoće da se odgovori na ovo pitanje primjećuju 
se i kod samog Marxa. 


"O djelatnosti čovjeka i životinje u Marxovim Ekonomsko-filozof- 
skim rukopisima iz 1844. godine čitamo: »Životinja je neposredno 


* K. Marx: Kapital, I svezak, Kultura, Zagreb 1947, str. 136. 
9% Op. cit., str. 214. 

jedinstvena sa svojom životnom djelatnošću. Ona se od nje ne 
razlikuje. Ona je životna djelatnost. Čovjek čini samu svoju ži- 
votnu djelatnost predmetom svoga htijenja i svoje svijesti. On ima 
svoju svjesnu životnu djelatnost. To nije određenost s kojom se on 
neposredno stapa. Svjesna životna djelatnost razlikuje čovjeka 
neposredno od životinjske životne djelatnosti.«!! 


Možemo se složiti s tim da je čovjekova životna djelatnost svjesna, 
dok životna djelatnost životinje nije svjesna. No da li se možemo 
složiti s time da je u prvom redu svijest (ili možda čak samo svi- 
jest) ono po čemu se čovjekova djelatnost (praksa) razlikuje od 
životinjske? Ako se čovjek razlikuje od životinje praksom, a prak- 
sa od životinjske djelatnosti time što je svjesna, onda se čovjek 
razlikuje od životinje svojom sviješću, vratili smo se dakle tradi- 
cionalnom određenju prema kojem je čovjek animal rationale. 


Da li je to neizbježno ili je moguće i takvo određenje prakse kojim 
bi bila određena njena opća struktura, a u kojem bi bilo sadržano 
i njeno određenje kao svjesne i slobodne djelatnosti? 


Mislim da je takvo određenje prakse kao univerzalne stvaralačko- 
-samostvaralačke djelatnosti, kao djelatnosti kojom čovjek preo- 
bražava i stvara svoj svijet i samoga sebe. Upravo takvo određenje 
prakse dominira kod Karla Marxa. 


U Ekonomsko-filozofskim rukopisima on npr. piše: »... Životinja 
oblikuje samo po mjeri i potrebi vrste, kojoj ona pripada, dok čo- 
vjek zna proizvoditi prema mjeri svake vrste i zna svagdje dati 
predmetu inherentnu mjeru; stoga čovjek oblikuje i prema zakoni- 
ma ljepote. — Stoga se čovjek stvarno potvrđuje kao generičko 
biće baš u obradi predmetnog svijeta. Ta proizvodnja je njegov 
djelatni generički život. Kroz nju se priroda pojavljuje kao njegovo 
djelo i njegova stvarnost. Predmet rada je stoga opredmećenje 
čovjekova generičkog života: time što se on ne udvostručuje samo 
intelektualno, kao u svijesti, nego djelatno, stvarno, i stoga sebe 
sama promatra u svijetu koji je sam stvorio.«!2 


9, U određenju prakse kao univerzalne stvaralačko-samostvaralačke 
djelatnosti sadržano je i njeno određenje kao svjesne i slobodne 
djelatnosti. Iz ovog određenja također proizlazi shvaćanje čovjeka 
kao društvene historije. Ako je čovjek stvaralačko-samostvaralačko 
biće koje stalno stvara i mijenja sebe i svoj svijet, onda on nužno 
nije uvijek isti. 


HK. Marx, F. Engels: Rani radovi, Kultura, Zagreb 1953, str. 202. 


u Op. cit., str. 203. 

Ni životinjske vrste nisu uvijek iste. Ali, dok se životinja mijenja 
prilagođujući se svojoj okolini, a u najboljem slučaju mijenjajući 
je bez plana i svrhe, čovjek svojim stvaralaštvom može da svrsi- 
shodno mijenja sebe i svoj svijet. »Ukratko — kaže Engels — ži- 
votinja se samo koristi vanjskom prirodom i izaziva u njoj 
promjene naprosto svojim prisustvom; čovjek, međutim, primorava 
je, promjenama koje u nju unosi, da služi njegovim ciljevima, on 
vlada njome.«? 


Zato samo čovjek ima historiju. O »historiji« životinjskog carstva 
može se govoriti samo u prenesenom smislu. Ali čovjekova histo- 
rija nije samo historija mijenjanja prirode; to je ujedno i u prvom 
redu historija čovjekovog samostvaranja: »Time, međutim, što za 
čovjeka socijalistu cjelokupna takozvana svjetska historija nije 
ništa drugo do proizvodnja čovjeka pomoću ljudskog rada, ništa 
drugo do nastajanje prirode za čovjeka, on ima očigledan neoboriv 
dokaz o svom rođenju pomoću samog sebe, o svom procesu 
nastajanja.«"“ 


Ali čovjek nije samo praksa i historija. Upravo zato što je praksa 
i historija, on je također budućnost. Ako je čovjekova suština 
univerzalna stvaralačko-samostvaralačka djelatnost kojom on his- 
torijski stvara svoj svijet i sebe sama, onda on, ako ne želi da pre- 
stane biti čovjek, ne može nikad prekinuti proces svoga samostva- 
ranja. To znači da čovjek nikada ne može biti do kraja dovršen, 
da on nije čovjek ukoliko živi u sadašnjici ili u kontemplaciji 
prošlosti, nego samo ukoliko u sadašnjosti ostvaruje budućnost. 
Čovjek je čoviek ukoliko ostvaruje svoje historijski kreirane 
ljudske mogućnosti. 


U ovoj tački dobro se vidi razlika između Marxa i Hegela. Za Hege- 
la čovjek je također dielatno biće, ali čovjekovu dielatnost on 
shvaća u osnovi kao dielatnost samosvijesti čiji je konačni cilj 
apsolutna spoznaja apsolutne stvarnosti, definitivno dovršenje i 
čovijeka i apsoluta. Apsolut koji je bez čovjeka samo po sebi, posta- 
je kroz čovieka za sebe. Čovjekova filozofska spoznaja koja je 
ujedno samospoznaja apsoluta, znači kraj liudske historije. Čoviek 
se može dovršiti i on je u Hegelovoj filozofiji doista dovršen. 
Upravo zato što je dovršen, on se može definirati do kraja. 


U svojoi Fenomenologiji duha kao i u Filozofiii duha, Hegel 
daje analizu čovjekove strukture u kojoj se svi strukturni elementi 
čovjekovog postojanja promatraju kao historijski nastali, ali i kao 
za svu budućnost definitivno fiksirani. Čovjek je za Hegela ono što 
je bio. On je završen, pa se može i tačno definirati. 


5 F. Engels: Dijalektika prirode. Kultura, Zagreb, 1950, str. 138. 
41 K. Marx, F. Engels: Rani rađovi. Kultura, Zagreb, 1953, str. 231. 

Za Marxa čovjek je djelatno biće, ali njegova djelatnost nije 
samospoznaja apsoluta, nego preobražavanje i stvaranje svijeta u 
kojemu živimo i samoga čovjeka. Zato za Marxa čovjek nikada ne 
može biti završen, pa se nikada ne može ni do kraja definirati. 


Upravo zato Marxovo shvaćanje čovjeka nikada ne može ostati 
samo shvaćanje. Samo shvatiti čovjeka značilo bi samo shvatiti 
ono što je čovjek već bio. Međutim, čovjek nije samo ono što je 
bio, nego prije svega ono što on može i treba da bude. 


Odatle nužno slijedi Marxov zaokret ka praksi u tom smislu što 
njegovo shvaćanje čovjeka ne može ostati samo shvaćanje nego je 
također kritika otuđenog čovjeka koji ne ostvaruje svoje ljudske 
mogućnosti i humanistički program borbe za čovječnost. 


Marxovo shvaćanje čovjeka neodvojivo je tako od njegove huma- 
nističke teorije otuđenja i razotuđenja. 


II. Marxova teorija otuđenja 


10. Teoriju otuđenja Marx je skicirao u svojim radovima koji su 
objavljeni u Njemačko-francuskim godišnjacima, a široko ju je 
razvio u Ekonomsko-filozofskim rukopisima; međutim, već u Nje- 
mačkoj ideologiji on i Engels vrlo kritički govore o otuđenju, samo- 
otuđenju, čovjekovoj suštini, ljudskoj prirodi, tako da izgleda kao 
da oni tu teoriju najednom odbacuju. U Njemačkoj ideologiji oni 
tvrde da su filozofi, shvaćajući ljudsku historiju kao proces čovje- 
kovog samootuđenja, pretvarali čitavu historiju u proces razvitka 
svijesti. To bi značilo da je teorija otuđenja idealistička. Međutim, 
ako pažljivo čitamo »zrele« Marxove radove, otkrit ćemo da je 
»odbačena« teorija otuđenja u njima prisutna ne samo implicite 
nego i eksplicite, i ne samo sadržajno nego i terminološki. Tako se 
u trećem tomu Kapitala govori o otuđenju i o »ljudskoj prirodi«, 
koja treba da se realizira u budućem racionalno uređenom društvu. 


Ne znači li to da je i u ovom pitanju izlaganje »pravog« Marxa 
mogućno samo kao interpretacija, da je iluzorno misliti da možemo 
dati neko apsolutno objektivno izlaganje Marxa kakav on jest ne 
zauzimajući sami nikakav stav prema njemu i njegovoj koncepciji? 
U svakom slučaju, ukoliko je objektivna historijska rekonstruk- 
cija Marxovih pogleda i moguća, njome se još ne rješava pitanje 
o vrijednosti tih pogleda. Ako bi teorija otuđenja bila Marxova 
privremena teorija, to samo po sebi ne bi moglo biti zapreka da je 
prihvatimo. I obrnuto — ako je to čak i trajna teorija Marxova, 
mi možemo naći da u njoj ima nedostataka. 

11. U vezi s teorijom otuđenja, kako je izložena u Ekonomsko- 
filozofskim rukopisima i u drugim Marxovim i Engelsovim radovi- 
vima, nameću se prije svega dva osnovna pitanja: prvo, šta zapravo 
znači otuđenje, odnosno somootuđenje, šta je to samootuđeni, 
a šta nesamootuđeni čovjek, i drugo, da li je čovjekova samo- 
otuđenost, odnosno nesamootuđenost historijski proizvod, da li 
samootuđenje karakterizira samo jednu fazu u historijskom raz- 
voju čovječanstva ili je ono jedan trajni (ili izvanvremenski) struk- 
turni moment čovjekova postojanja, jedno od onih određenja koja 
konstituiraju čovjeka kao čovjeka. Ako se u drugom pitanju 
opredijelimo za ono rješenje prema kojem je samootuđenost 
karakteristika jedne faze u čovjekovom razvoju, onda uz ova dva 
moramo postaviti i treće bitno pitanje: kako je to samootuđenje 
zasnovano u suštini historije, kako i zašto do njega dolazi? 


U sklopu prvog pitanja, šta je zapravo samootuđenje, šta znači 
alijenacija i dezalijenacija, moglo bi se prije svega pitati da li 
se tu radi o tome da čovjek otuđuje nešto od sebe ili o tome da 
on otuđuje sebe od nečega. Neki marksisti skloni su da čitav pro- 
blem svedu na to da čovjek nešto otuđuje od sebe, a rješenje 
problema — na opisivanje konkretnih oblika tog otuđivanja. Tako 
se podrobno nabraja i opisuje šta sve čovjek otuđuje i kako otu- 
đuje — otuđuje proizvode svoje materijalne djelatnosti u obliku 
robe i novca, otuđuje proizvode svoje duhovne djelatnosti u 
obliku religije, morala itd., itsl. Za utjehu se dodaje da treba razli- 
kovati opredmećivanje i otuđivanje, te da će u budućem društvu 
prvo ostati, a drugo nestati. Možda se misli da ovako shvaćen pro- 
blem postaje lakši. Ali to je samo prividno olakšanje; i u vezi s 
ovako shvaćenim otuđenjem može se npr. pitati da li je ono hi- 
storijska pojava i, ako jest, kako i zašto do njega dolazi. S druge 
strane, nije Marxova intencija da fenomen otuđenja shvati tako 
usko. 


Po Marxu, suština je samootuđenja u tome što čovjek istovre- 
meno otuđuje i nešto od sebe i sebe od nečega, naime, u tome 
što on otuđuje sebe sama od samoga sebe. 


Da je to bit Marxove misli, možemo se uvjeriti ako analiziramo 
njegov poznati rukopis Otuđeni rad, gdje on govori o četiri odre- 
đenja otuđenja. 


Marx počinje s otuđenjem rezultata čovjekova rada, otuđenjem 
predmeta koje čovjek proizvodi. Ostvarenje rada je njegovo 
opredmećenje, a ovo opredmećenje za radnika je ujedno i 
gubitak predmeta, otuđenje. Prema proizvodu svog rada radnik 


5 Vidi K. Marx, F. Engels: Rani radovi, Kultura, Zagreb 1953, str. 196—208. 

se odnosi kao prema tuđem predmetu. Od proizvoda njegovih: 
ruku stvara se jedan poseban predmetni svijet koji je njemu: 
tuđ, koji nad njim vlada, koji ga podjarmljuje, kome on služi. 


Ovo otuđenje rezultata čovjekove proizvodne djelatnosti, otuđenje 
proizvoda rada, ima svoj korijen u otuđenju same radne djelat-- 
nosti, u otuđenju čovjekove proizvodnje. Čovjek otuđuje proizvode 
svoga rada zato što otuđuje svoju radnu djelatnost, zato što 
ova njegova djelatnost postaje njemu strana djelatnost, djelat- 
nost u kojoj se on ne potvrđuje nego poriče, djelatnost koja ga 
ne oslobađa nego ga podjarmljuje. On je kod sebe kad je izvan te: 
djelatnosti, a izvan sebe kada je u njoj. 


Iz ovog određenja otuđenog rada Marx izvodi treće: time što: 
čovjek otuđuje od sebe svoju djelatnost, on zapravo otuđuje od 
sebe svoju suštinu, odnosno otuđuje sebe od svoje suštine. Čovjek 
je u suštini stvaralačko praktično biće, pa kad otuđuje od sebe: 
svoju stvaralačku aktivnost, on otuđuje od sebe svoju ljudsku 
suštinu. Pretvarajući svoju generičku suštinu u sredstvo za održa- 
nje svoje individualne egzistencije, čovjek se otuđuje od svoje 
čovječnosti, on prestaje da bude čovjek. 


l 
Kao neposredna konsekvencija otuđenja čovjeka od sama sebe: 
proizlazi, četvrto, otuđenje čovjeka od čovjeka. Svaki odnos u 
kojem se čovjek nalazi prema samom sebi ispoljava se u njego- 
vom odnosu prema drugima. Tako se i otuđenje čovjeka od samog 
sebe manifestira kao otuđivanje čovjeka od čovjeka. Kao što rad- 
nik otuđuje od sebe proizvode svoga rada, svoju vlastitu djelat- 
nost i svoju generičku suštinu, tako on od sebe otuđuje i drugog. 
čovjeka kao svog gospodara. Sam proizvođač proizvodi vlast ono- 
ga koji ne proizvodi nad proizvodnjom. 


Marx je, dakle, u fenomenu otuđenja razlikovao četiri »određenja«,. 
pri čemu je prvo i četvrto (otuđenje proizvoda i otuđenje čovjeka 
od čovjeka) promatrao kao posljedicu i formu ispoljavanja dru- 
gog i trećeg (otuđenja proizvodnje i otuđenja čovjekove sušti- 
ne), u kojima se neposredno vidi suština fenomena (otuđenje 
čovjeka od sama sebe). Umjesto četiri određenja Marx je mogao: 
da navede tri ili pet; sam broj nije bitan. Bitna je misao da samo- 
otuđivanje znači otuđivanje čovjeka od sama sebe i da to otu- 
đivanje može da poprima različite oblike. Ne samo otuđenje 
proizvodne djelatnosti i otuđenje čovjekove generičke suštine 
nego i otuđenje rezultata proizvodnje i otuđenje čovjeka od 
čovjeka u suštini je otuđenje čovjeka od sama sebe, otuđenje 
čovjeka od svoje čovječnosti. Prema tome, samootuđeni čovjek 
je čovjek koji u stvari nije čovjek; dezalijenirani čovjek bio bi 
čovjek koji doista jest čovjek. 

12. Šta to znači kad kažemo da čovjek jest čovjek ili da čovjek 
-nije čovjek i uopće kad kažemo da nešto jest ono što jest ili da 
nije ono što jest? 


Marxov je odgovor da je čovjek doista čovjek ako ne postoji 
rascjep između njegove suštine i faktične egzistencije. Čovjek nije 
čovjek, naprotiv, znači: čovjek faktično nije ono što on u suštini 
jest. 


Ali, šta to znači kad kažemo da nešto faktično nije ono što u 
suštini jest? Ako se čovjekova suština shvati kao nešto što je 
zajedničko svim ljudima, nešto što mora imati svatko tko je 
«čovjek, onda netko kome je čovjekova suština tuđa ne može ni 
faktično biti čovjek. Prema tome, ako otuđenje čovjeka od svoje 
suštine treba da bude moguće, ova suština ne smije se shvatiti 
kao nešto što je jednostavno zajedničko svim ljudima, kao opći 
dio njihove faktičnosti. Ona se također ne može shvatiti kao 
«čovjekova faktična prošlost ili budućnost (ono što je on dosad bio 
ili će jednom biti), pa ni jednostavno kao budućnost koja je pri- 
.sutna u sadašnjosti. Zašto bi prošla ili buduća faktičnost imala 
prednost pred sadašnjom? Ne bi bilo u skladu s Marxovom filo- 
zofskom koncepcijom ni kad bi se čovjekova suština shvatila 
kao neka vječna ili izvanvremenska ideja čovjeka ka kojoj bi 
stvarni čovjek trebalo da teži. 


Šta je onda zapravo ta čovjekova suština? U duhu cjelokupne 
Marxove koncepcije, čovjekova suština može se shvatiti samo 
kao njegova historijski dana ljudska mogućnost. Pod mogućnošću 
«ovdje se očito ne smije misliti nemoćna »puka mogućnost« koja 
je duboko ispod stvarnosti, nego realna mogućnost koja ovu 
nadilazi. 


Čovjek se otuđuje od svoje suštine značilo bi dakle: čovjek se 
«otuđuje od realizacije svojih historijski kreiranih ljudskih moguć- 
nosti. Čovjek nije otuđen od sebe ne bi značilo: čovjek je reali- 
zirao sve svoje mogućnosti; čovjek je, naprotiv, kod sebe ako 
«stoji na nivou svojih mogućnosti, ako realizirajući svoje moguć- 
nosti stalno stvara nove, više. Time još nije dano konačno rje- 
šenje problema, ali je dan pravac u kojem bi ga trebalo tražiti. 


Na putu ka »definitivnom» rješenju leže još mnogi problemi. Tako 
«se javlja pitanje — kako i na osnovu čega znamo da čovjek 
može biti nešto što on faktično nije (i možda nikad neće biti). 
Izgleda da to možemo zaključiti ipak samo na osnovu onog što 
on faktično jest, da u njegovoj faktičnosti moramo otkriti neku 
unutrašnju strukturu, strukturne elemente ili razvojne tenden- 
cije, koji ukazuju na ono što čovjek realno može biti, što on u 

suštini jest. Upućivanje na suštinu mora dolaziti iz faktičnosti, a 
posebno je pitanje na koji način to upućivanje dolazi i dokle 
doseže. 


Pitanje je također koje su od čovjekovih realnih mogućnosti 
njegove ljudske mogućnosti. Čovjekova suština nije sve što on 
realno može biti, nego samo ono što čini njegovu ljudsku moguće- 
nost. Čovjek može biti i ratni zločinac, pa ipak nećemo reći da 
je ratno zločinstvo čovjekova suština — svi ćemo se složiti da 
je to čovjekova neljudska mogućnost. Na osnovu čega mi čovjekove 
realne mogućnosti dijelimo na ljudske i neljudske? Pitanje se 
ne može riješiti jednostavnim pozivanjem na buduću faktičnost 
i na njenu svojevrsnu prisutnost u sadašnjosti. 


13. Drugo je važno pitanje da li je alijenacija jedan bitan struk- 
turni moment čovjekova postojanja ili je to karakteristika samo 
jedne historijske faze u čovjekovu razvoju. 


Martin Heidegger u svom djelu Sein und Zeit govori također 
o otuđenju. Međutim, za njega je otuđenje strukturni moment 
čovjekova postojanja. Čovjek je otuđen od sebe u modusu svako- 
dnevnog bivstvovanja, u sferi čiji je »subjekt« bezlično se (das 
Man), tamo gdje vladaju govorkanje (das Gerede), radoznalost (das 
Neugier) i dvosmislenost ( die Zweideutigkeit). U ovoj sferi čovjek 
je propao u »svijet« (an die »Welt« verfallen), što među ostalim 
znači da je od sebe otuđen, ali ta njegova otuđenost i, općenitije, 
propalost, po Heideggeru, nije posljedica jednog historijskog do- 
gađaja, jednog »pada« iz nekog čišćeg i višeg prvobitnog stanja, 
niti je to neko loše ontičko svojstvo koje bi se na višem stupnju 
kulture moglo ukinuti, 


Dakle, za Heideggera čovjekova otuđenost nije jedna historijska 
faza koja se u daljem razvoju može prevladati, nego je to jedan 
nužan strukturni moment čovjekova postojanja. Čovjek kao čovjek 
nužno je i otuđen, on pored autentične egzistencije vodi i neau- 
tentičnu, i iluzorno je očekivati da će jednom u budućnosti 
živjeti samo autentično. U najmanju ruku na društvenom planu 
taj se problem ne može riješiti. 


Nasuprot ovakvoj koncepciji otuđenja nalazimo onu prema kojoj 
se prvobitno neotuđeni čovjek u jednom historijskom razdoblju 
otuđio od sama sebe, ali će se jednom u budućnosti ponovo vratiti 
sebi. Ovu koncepciju nalazimo kod Engelsa i djelomično Marxa. 
Za Marxa se, naime, ne može tvrditi da je bez rezerve zastupao 
ideju o prvobitnom neotuđenom stanju. Štaviše, pažljiva analiza 
njegovih radova (»ranih« i »kasnih«) pokazala bi da je on bio više 
protivnik nego pristalica te ideje. 


6 Filozofija i marksizam 81 


Teorija o neotuđenom prvobitnom stanju odomaćila se u marksiz- 
mu zahvaljujući Engelsu, koji je naširoko razvija u svom po- 
znatom djelu Porijeklo porodice, privatnog vlasništva i države. 
»Divno li je to gentilno uređenje — piše Engels o Irokezima — u 
svoj svojoj bezazlenosti i jednostavnosti! Bez vojnika, žandara i 
policajaca, bez plemstva, kraljeva, namjesnika, prefekata ili suda- 
ca, bez tamnica, bez parnica, sve ide svojim uređenim tokom. 
Svaku svađu i spor rješava zajednica onih kojih se tiče, gens ili 
pleme, ili pojedini gensovi među sobom... Odluke donose oni 
kojih se one tiču, i u većini slučajeva sve je već uređeno vjekov- 
nim običajem. Siromašnih i oskudnih ne može biti — komunistič- 
ko domaćinstvo i gens znaju svoje obaveze prema starima, boles- 
nima i u ratu osakaćenima. Svi su jednaki i slobodni — uključu- 
jući i žene. Robova još nema, podjarmljivanja drugih plemena 
obično također još nema... A kakve muškarce i žene stvara 
takvo društvo, potvrđuje divljenje svih bijelih ljudi koji su došli u 
dodir s neiskvarenim (potcrtao G. P.) Indijancima — zbog ličnog 
dostojanstva, iskrenosti, jačine karaktera i hrabrosti ovih bar- 
bara.«!$ 


Sličnu koncepciju nalazimo i kod nekih drugih marksista, na pri- 
mjer kod H. Lefebvrea, koji s oduševljenjem piše o prvobitnom 
čovjeku: »U svojoj stvarnosti, on je živio i realizirao sve svoje 
mogućnosti. Bez dubokog nesklada sa samim sobom, on se 
mogao prepustiti — u toj divnoj uravnoteženosti seoske zajed- 
nice — svojoj spontanoj vitalnosti.«! 


Sam Marx mislio je da je čovjek uvijek dosad bio samootuđen, ali 
da on zato ne mora uvijek i ostati takav. Poput Engelsa i on 
smatra da čovjek može i treba da postane svoj. U tom smislu u 
Ekonomsko-filozofskim rukopisima govori o komunizmu kao o 
društvu koje znači »pozitivno ukidanje svakog otuđenja, dakle 
povratak čovjeka iz religije, porodice, države itd. u svoje ljud- 
sko, tj. društveno postojanje«. 


Ovakva koncepcija komunizma kao negacije otuđenja leži i u 
osnovi kasnijih Marxovih radova. Premda uvijek naglašava da 
robovlasništvo, feudalizam i kapitalizam nisu neka nerazumna 
stanja, nego stanja koja su u određenoj fazi čovjekova razvoja 
bila nužna, on razliku između ovih stanja i komunizma nikad 
ne svodi jednostavno na razliku između ranije i kasnije nužnosti, 
pa niti samo na razliku u stepenu realizirane ljudskosti. Sadaš- 
nje i buduće društvo on jasno suprotstavlja kao otuđeno i ne- 
otuđeno, neljudsko i doista ljudsko. 


# K. Marx i F. Engels: Izabrana djela, Tom II, Kultura, Zagreb, 1950, str. 234. 


" H. Lefebvre: Dijalektički materijalizam i kritika svakidašnjeg života. Na- 
prijed, Zagreb 1959, str. 334. 

Sve to znači da je Marx promatrao otuđenje kao historijsko, pro- 
lazno određenje čovjeka, kao pojavu koja doduše karakterizira 
svu dosadašnju historiju, ali zato ne mora karakterizirati i bu- 
duću. 


14. Najzad, tu je i pitanje kako i zašto dolazi do alijenacije i dez- 
alijenacije. Da li je to historijska slučajnost ili neka dublja nuž- 
nost? 


U Njemačkoj ideologiji Marx i Engels na jednom mjestu kKriti- 
ziraju Stirnera zato što su se po njegovom mišljenju ljudi dosad 
uvijek oslobađali samo onoliko koliko je bilo potrebno da reali- 
ziraju svoj unaprijed stvoreni pojam čovjeka. U stvari, primje- 
ćuju Marx i Engels, ljudi su se oslobađali u onoj mjeri u kojoj su 
im to propisivale i dopuštale postojeće proizvodne snage. 


Prema ovome bi izlazilo da pitanje o uslovima čovjekove slobode 
nije filozofsko, nego samo ekonomsko. U skladu s ovim moglo: 
bi se reći da je i pitanje o uslovima alijenacije ekonomsko pi- 
tanje. Međutim, ako alijenacija nije samo ekonomski fenomen, 
onda ni pitanje o njenim uslovima i uzrocima ne može biti samo: 
ekonomsko. 


U Ekonomsko-filozofskim rukopisima Marx direktno postavlja 
filozofsko pitanje o temeljima otuđenja. U fragmentu Otuđeni rađ 
on piše: »Mi smo otuđenje rada pretpostavili kao činjenicu i tu 
činjenicu smo analizirali. Sada pitamo: kako čovjek dolazi do toga 
da svoj rad otuđuje? Kako je to otuđenje osnovano u suštini ljud- 
skog razvitka?« Marx nastavlja: »Za rješenje zadatka dobili smo: 
mnogo već time što smo pitanje o porijeklu privatnog vlasništva 
pretvorili u pitanje odnosa otuđenog rada prema razvitku čovje- 
čanstva. Jer, ako se govori o privatnom vlasništvu vjeruje se da 
je riječ o nekoj stvari izvan čovjeka. Kada se govori o radu, onda 
je riječ neposredno o samom čovjeku. To novo postavljanje: 
pitanja inclusive je već njegovo rješenje.«!5 


Na završetku rukopisa Otuđeni rad Marx je postavio dva pitanja 
i ovo je drugo od njih. Pošto je pitanja postavio, Marx odgovara 
na prvo, ovdje necitirano. Do odgovora na drugo nije stigao. Ruko- 
pis je nedovršen. Pitanje je ostalo otvoreno. Ali rečeno je da je 
postavljanje pitanja inkluzivno već i njegovo rješenje. Zadatak 
je marksista da to inkluzivno dato rješenje razviju. 


# K. Marx, F. Engels: Rani radovi. Kultura, Zagreb 1953, str. 207——208. 

Čovjek kao ekonomska životinja 


i čovjek kao praksa 


l 


U radu »Marxovo shvaćanje čovjeka« iznio sam svoju interpretaciju 
glavnih komponenata Marxove koncepcije čovjeka. Mislim da izlo- 
žena interpretacija odgovara osnovnim intencijama i cjelokupnom 
duhu filozofiranja samog Marxa, a da ispravno interpretirano 
Marxovo shvaćanje čovjeka nije ni najmanje zastarjelo; ono pred- 
stavlja ne samo dosad najuspješnije objašnjenje čovjekove sušti- 
ne, nego i najbolju teorijsku osnovu praktične borbe za čovjeko- 
vo oslobođenje. 


Ali u spomenutom radu Marxovo shvaćanje čovjeka samo je 
ukratko skicirano. Mnoga bitna pitanja tek su nagoviještena ili 
i potpuno mimoiđena. Čak ni najvažnije teze nisu dovoljno objaš- 
njene i obrazložene. Jedno od takvih je i pitanje na koje upućuje 
naslov ovog članka: Da li je čovjek biće prakse ili životinja 
koja pravi oruđa? 


Tvrdeći da je čovjek, po Marxu, bivstvujuće koje bivstvuje na na- 
čin prakse, a ne životinja koja pravi oruđa, napomenuo sam među 
ostalim da Marx ne odbacuje tradicionalno shvaćanje čovjeka kao 
razumne životinje samo zato što je tu razum stavljen na prvo 
mjesto, nego prije svega zato što smatra da čovjekova suština 
ne može biti nikakva parcijalna djelatnost ni svojstvo. Niti je 
čovjek mehanički zbroj svojih »sfera« (ekonomske, političke, 
moralne, umjetničke itd.), niti te »sfere« stoje od vječnosti u uvi- 
jek istom međusobnom odnosu. Zato ono što čovjeka čini čovje- 
kom nije njegova »glavna sfera« nego, opći način njegova bivstvo- 
vanja, opća struktura njegovog odnošenja prema svijetu i prema 
samom sebi, ono što Marx naziva riječju »praksa«. 


Međutim, po jednom prilično proširenom mišljenju, Karl Marx je 
konkretno razmotrio i tačno odredio međusobni odnos među 
različitim »sferama« koje konstituiraju čovjeka. U materijalnoj 
proizvodnji sredstava za život on je otkrio trajno određujući fak- 
tor društvenog razvoja. Stanje materijalnih proizvodnih snaga, 

po njegovu shvaćanju, uvijek određuje postojeće odnose proiz- 
vodnje među ljudima, a odnosi proizvodnje, sa svoje strane, odre-- 
đuju, neposredno, državne i pravne oblike, a posredno — sve 
oblike društvene svijesti (politička i pravna shvaćanja, moral, 
umjetnost, filozofiju, religiju). Naravno, to ne znači da stanje 
prozvodnih snaga mehanički determinira političko i duhovno 
stanje jednog vremena. Postoji i uzajamno djelovanje među raz- 
nim oblicima političko-pravne i idejne nadgradnje, kao i obratno: 
djelovanje nadgradnje na bazu. Ali u krajnjoj liniji, primat je 
uvijek pripadao i uvijek će pripadati »bazi«. Ekonomska proiz- 
vodnja (proizvodnja materijalnih sredstava za održanje života) 
uvijek je bila, jest i bit će u krajnjoj liniji određujuća sfera 
društvenog života. To drugim riječima znači da je čovjek u suštini 
ekonomska životinja. U materijalnoj proizvodnji možemo razliko- 
vati proizvodne snage i odnose proizvodnje. Budući da proizvodne 
snage određuju odnose proizvodnje i da oruđa za rad predstav- 
ljaju glavni element proizvodnih snaga, još je preciznije ako kaže- 
mo da je čovjek životinja koja pravi oruđa (a toolmaking animal). 


Shvaćanje čovjeka kao ekonomske životinje, odnosno životinje 
koja pravi oruđa, očigledno se ne slaže sa shvaćanjem čovjeka 
kao bića prakse. Potrebno je stoga da razmotrimo koje je od 
ovih shvaćanja doista marksističko i koje uspješnije rješava filo- 
zofski problem čovjeka. 


ll 


Na prvi pogled čini se da je »prilično prošireno« mišljenje o čovje- 
ku kao ekonomskoj životinji autentično marksističko. Lako se 
uvjeriti, izgleda, da se ono doista nalazi i kod samog Marxa 
i kod većine najznačajnijih marksista. 


U pismu P. V. Annenkovu 28. XII 1846. Marx je pisao: »Da li 
su ljudi slobodni u izboru ovog ili onog društvenog oblika? Ni- 
pošto. Pretpostavite određeno stanje razvitka proizvodnih snaga 
ljudi i dobit ćete odgovarajući oblik prometa i potrošnje. Pret- 
postavite određeni stupanj razvitka proizvodnje, prometa i po- 
trošnje i dobit ćete odgovarajući oblik društvenog uređenja, 
određenu organizaciju porodice, staleža ili klasa, jednom riječju 
— odgovarajuće građansko društvo. Pretpostavite takvo građan- 
sko društvo, imat ćete odgovarajuće političko uređenje koje je: 
samo oficijelni izraz građanskog društva.«! 


! K. Marx, F. Engels: Izabrana djela u dva toma, Kultura, Zagreb 1949—1950,. 
Tom II, str. 414. 

Ali nije potrebno da citiramo Marxova privatna pisma. Ista 
smisao izražena je u čuvenom Marxovom Predgovoru za Prilog 
kritici političke ekonomije. 


U ovom slavnom tekstu Marx nedvosmisleno tvrdi da »pravni od- 
nosi« i »državni oblici« imaju svoj korijen u »materijalnim život- 
nim odnosima«, odnosno u »građanskom društvu«, čiju »anato- 
miju« treba tražiti u »političkoj ekonomiji«. On također jasno 
tvrdi da »proizvodne snage« određuju »odnose proizvodnje«, od- 
nosno »ekonomsku strukturu društva«, a da ova predstavlja 
»realnu osnovu« za »pravnu i političku nadgradnju« kojoj odgova- 
raju određeni »oblici društvene svijesti«. Kad »proizvodne snage« 
«dođu u protivurječje s postojećim »odnosima proizvodnje«, na- 
stupa »epoha socijalne revolucije« u kojoj se s promjenom »eko- 
nomske osnove« vrši i prevrat »čitave ogromne nadgradnje«, tj. 
»pravnih, političkih, religioznih, umjetničkih ili filozofskih«, ukra- 
tko »ideoloških« oblika. 


Za Marxa je, čini se, neosporno da razvoj materijalnih proizvodnih 
snaga u krajnjoj liniji određuje sav društveni razvitak. U ovom 
klasičnom tekstu on je čak propustio da istakne obratno djelo- 
“vanje nadgradnje na bazu. 


Izloženu Marxovu koncepciju o odnosu baze i nadgradnje Engels 
je neobično visoko cijenio. Kao što je Darwin otkrio zakon raz- 
vitka organske prirode, tako je po Engelsovom mišljenju Marx 
«otkrio zakon razvitka ljudske historije: činjenicu da »proizvod- 
nja neposrednih materijalnih sredstava za život, a time i svaki 
stupanj ekonomskog razvitka jednog naroda ili jedne epohe, čini 
osnovu iz koje su se razvile državne institucije, pravne koncep- 
cije, umjetničke i čak religiozne predodžbe dotičnih ljudi, i da 
se one stoga moraju objašnjavati iz te osnove, a ne, kao što se 
to dosad događalo, obrnuto.«3 


Ali Engels nije samo visoko cijenio Marxovo shvaćanje historije. 
'On ga je uporno objašnjavao, branio i širio. Boreći se protiv izo- 
pačavanja i pojednostavnjivanja Marxovog materijalističkog shva- 
ćanja historije, Engels je naročito oštro kritizirao one koji su ga 
htjeli izvrnuti u tezu da je u historiji ekonomski moment jedino 
određujući. Tako u svom pismu J. Blochu od 21—22. IX 1890. 
Engels vrlo odlučno odbacuje shvaćanje po kojem je ekonom- 
ski moment jedino odlučujući u historiji. Ali čak i u ovom tekstu, 
u kojem je težište na kritici jednostranog ekonomskog shvaćanja 
historije i u isticanju »uzajamnog djelovanja« svih momenata dru- 
štvene cjeline, Engels naglašava da je produkcija i reprodukcija 


2 Op. cit., tom I, str. 318—319. 


5 Op. cit., tom II, str. 156. 

stvarnog života u posljednjoj instanciji određujući moment u hi- 
storiji i da u uzajamnom djelovanju tih momenata »na kraju 
krajeva ekonomsko kretanje kao nužnost probija sebi put kroz 
beskrajno mnoštvo slučajnosti«. 


U ovim osnovnim shvaćanjima s Marxom i Engelsom slažu se izgle- 
da i svi njihovi najznačajniji učenici. 


Antonio Labriola, odličan tumač Marxovog shvaćanja historije, 
oštro kritizira pokušaje da se ovo shvati kao učenje o sveodluču- 
jućoj ulozi ekonomskog faktora, pa ipak ga ponekad i sam naziva 
»ekonomskim materijalizmom«. Objašnjenje ove na izgled neo- 
bične činjenice treba tražiti u tome što on kao i Engels smatra 
da »ekonomski moment« nije jedini odlučujući, ali da on u 
krajnjoj liniji ipak određuje sav ostali društveni razvoj. 


U svom poznatom radu O historijskom materijalizmu Labriola 
sjajno ističe složen, suptilan i krivudav karakter procesa prela- 
ženja od baze do »svega ostalog«, ali ni on ni najmanje ne sum- 
nja da je ekonomska struktura »osnovna podloga« i da ona ipak 
u krajnjoj liniji »određuje sve ostalo«.5 


Georgij Plehanov često odlučno kritizira i naziv »ekonomski 
materijalizam« i teoriju po kojoj je ekonomski faktor u krajnjoj 
liniji odlučujući u historiji. Ali to mu ne smeta da u više mahova 
naziva čovjeka »životinjom koja pravi oruđa«. Ova prividna 
protivurječnost objašnjava se time što on pod »ekonomskim 
faktorom« misli samo »ekonomski poredak« ili »ekonomske od- 
nose«, a ne i materijalne proizvodne snage čiji razvitak po nje- 
govom mišljenju u krajnjoj liniji određuje razvoj društveno-eko- 
nomskih odnosa. Mišljenje da je pogrešno govoriti o određujućem 
značenju ekonomskog faktora njemu zato nije smetalo da Marxovo 
i Engelsovo gledanje na odnos »baze« prema »nadgradnji« prikaže 
»formulom« prema kojoj se razlikuju: 


»1) stanje proizvodnih snaga; 
2) njime uslovljeni ekonomski odnosi; 


3) socijalno-političko uređenje, izraslo na datoj ekonomskoj 
'osnovi'; 

4) psihika društvenog čovjeka, koju određuje dijelom neposred- 
no ekonomika, a dijelom čitavo na toj ekonomici izraslo socijalno- 
-političko uređenje; 

5) razne ideologije, koje odražavaju u sebi svojstva te psihike.«* 


* Op. cit., tom II, str. 455. 
5 A. Labriola: O istorijskom materijalizmu. Kultura, Beograd, 1958, str. 53. 


* G. V. Plehanov: Osnovna pitanja marksizma. Kultura, 1954, str. 69—80. 

S tezom da je čitav razvitak ljudskog društva uslovljen razvitkom 
materijalnih proizvodnih snaga bio je suglasan i Lenjin: »Od raz- 
vitka proizvodnih snaga zavise odnosi u koje stupaju ljudi jedan 
prema drugome u proizvodnji predmeta koji su neophodno po- 
trebni za zadovoljavanje ljudskih potreba. A u tim je odnosima 
objašnjenje svih pojava društvenog života, ljudskih težnji, ideja i 
zakona.«? 


S Marxom, Engelsom i Lenjinom slaže se izgleda i Staljin. On 
smatra da izvor formiranja »duhovnog života društva« i »politič- 
kih ustanova« treba tražiti u »uslovima materijalnog života 
društva«, a da »glavnu snagu« u sistemu uslova materijalnog živo- 
ta predstavlja »način pribavljanja sredstava za život, potrebnih za 
opstanak ljudi, način _ proizvodnje materijalnih dobara«. Način 
proizvodnje čine proizvodne snage i odnosi proizvodnje, a jedna 
je od bitnih osobina proizvodnje u tome što »njene promjene i 
razvitak počinju uvijek s promjenama i razvitkom proizvodnih 
snaga, prije svega — s promjenama i razvitkom oruđa za proiz- 
vodnju«#. 


Na osnovu svega toga možemo, izgleda, zaključiti: 


1) Kari Marx smatra da ima više raznih sfera (područja, oblika, 
vrsta) čovjekove djelatnosti, i da te sfere stoje u vrlo zamršenom 
ali usprkos svestranom međusobnom djelovanju uglavnom kon- 
stantnom odnosu: »ekonomska sfera« određuje neposredno »poli- 
tičku« i »pravnu«, a posredno sve sfere »društvene svijesti«. 


2) Marxovo shvaćanje historije nije »ekonomsko« ako se pod tim 
misli shvaćanje da je ekonomski faktor jedini određujući u histo- 
riji, ali ono jest »ekonomsko« ako se tom riječju označi i shvaća- 
nje koje priznaje u krajnjoj liniji odlučujuću ulogu ekonomskog 
faktora. Po ovom shvaćanju, čovjek nije samo »ekonomska životi- 
nja« (ili »životinja koja pravi oruđa«), ali on je to prije i iznad 
svega. 


3) S ovim Marxovim tezama slažu se i njegovi najznačajniji isto- 
mišljenici i sljedbenici. 


Ovi zaključci izgledaju neoborivi. Ali izgled ponekad vara. Napose 
su citati često varavi. Velika harmonija »klasika« i »kristalno 
jasni« citati ne smiju nas spriječiti da o tim zaključcima dobro 
promislimo. 


ZV. I. Lenin: Marks, Engeljs, marksizm, VI izd., Ogiz, 1946, str. 55. 
*" Historija SKP (b), Kultura 1948, str. 137, 143, 145, 146, 147. 

LII 


Upitajmo se, dakle, kako stoji stvar s onom slavnom  »formu- 
lom« historijskog materijalizma, s formulom koju je Marx tako 
pregnantno izrazio, Engels tako sjajno objasnio, Labriola tako 
lijepo stilizirao, Plehanov tako pregledno shematizirao, Lenjin 
tako vatreno propagirao, Staljin definitivno kanonizirao. 


Da li je tu formulu Marx mislio i da li ju je mogao misliti kao 
formulu koja vrijedi ne za svu apstrakno moguću, nego bar za 
svu do danas poznatu i danas predvidljivu historiju? Hi je on 
smatrao da njegova »formula« vrijedi samo za jednu vremenski 
ograničenu, prolaznu fazu u historijskom razvoju čovječanstva? 


Pitanje se u prvi mah može učiniti potpuno neumjesno. Ni u jed- 
nom od naprijed citiranih tekstova Marxa i njegovih istomišljeni- 
ka na izgled nema nikakvog vremenskog ograničenja, a u slavnom 
Marxovom tekstu čak se direktno kaže: »Opći rezultat do kojeg 
sam došao... može se ukratko ovako formulirati.« Citirano shva- 
ćanje o odnosu između »proizvodnih snaga«, »ekonomske struk- 
ture«, »pravne i političke nadgradnje« i »oblika društvene svije- 
Sti« predlaže se, dakle, po svemu sudeći, kao shvaćanje koje 
vrijedi za svu poznatu prošlost i za svu predvidljivu budućnost. 


Ali — pretpostavka da su se navedene »sfere« (ili »područja«, 
»elementi«, »faktori«, »oblici« — nazovimo ih kako god hoćemo) 
društvenog života uvijek nalazili i uvijek će se nalaziti u istom 
odnosu, sa svoje strane pretpostavlja da su te »sfere« uvijek po- 
stojale i uvijek će postojati, da su to trajni konstitutivni momenti 
(elementi, strane) čovjekovog društvenog bivstvovanja. 


Da li su Marx i marksisti vjerovali u vječnost svih spomenutih: 
»sfera« društvenog života? Nisu li oni bar neke od tih »sfera« ili 
»oblika« smatrali historijski prolaznim? Nije li Engels npr. izrazio: 
opće uvjerenje marksista kad je pisao da država »ne postoji odvaj- 
kada«, da je bilo društava »koja nisu imala ni pojma o državi i 
državnoj vlasti« i da će s nestankom klasa ponovo »neminovno: 
nestati i država«? 


Ako država nije trajan nego samo historijski prolazan oblik ljud- 
skog života, onda se ono što nam Marx, Engels i drugi marksisti 
kažu o odnosu između ekonomskih odnosa i državnih oblika i 
institucija (npr. da »materijalni životni oblici« određuju »državne 


* K. Marx, F. Engels: Izabrana djela, tom II, str. 299. 

<oblike« ili da »stupanj ekonomskog razvitka« čini osnovu na kojoj 
se razvijaju »državne institucije«) ne može shvatiti kao prikaz 
jednog konstantnog odnosa karakterističnog za svako ljudsko 
društvo. 


Ali u citiranim prikazima historijskog materijalizma nije riječ 
samo o državi nego također o pravu i zakonima, o politici i reli- 
giji, o staležima i klasama, o klasnoj borbi i socijalnim revoluci- 
jama. Da li su sve to nužni konstitutivni momenti svakog ljud- 
skog društva i svakog historijskog razvoja ili samo prolazne histo- 
rijske pojave? Da li je svako društvo npr. nužno rascijepljeno na 
.antagonističke klase i da li se društveno kretanje može ostvari- 
vati samo putem klasne borbe i socijalnih revolucija? 


Ako su država, pravo, politika, religija, klase, klasna borba, soci- 
jalne revolucije samo prolazne historijske pojave karakteristične 
za određenu fazu ljudske historije, onda ni teorija koja objašnjava 
njihov međusobni odnos ne može biti opća teorija historije ili dru- 
štva. To znači da Marxova naprijed citirana »formula« o odnosu 
raznih »faktora« ili »elemenata« društvenog života ne važi za sva 
vremena, nego samo za jednu određenu, prolaznu etapu historij- 
«skog razvoja. Koja je to etapa? 


Naprijed citirani pasus Marx završava riječima koje oni što citi- 
raju taj pasus gotovo uvijek izostavljaju: »U općim linijama mogu 
se azijatski, antički, feudalni i moderni buržoaski način proizvod- 
nje označiti kao progresivne epohe ekonomske društvene forma- 
«cije. Buržoaski odnosi proizvodnje jesu posljednji antagonistički 
“oblik društvenog procesa proizvodnje, ne antagonistički u smislu 
individualnog antagonizma, nego antagonizma koji potječe iz dru- 
štvenih životnih uvjeta individuuma, ali u isti mah proizvodne 
snage koje se razvijaju u krilu buržoaskog društva, stvaraju mate- 
rijalne uvjete za rješenje toga antagonizma. Zato se sa tom dru- 
štvenom formacijom završava prethistorija ljudskog društva.«! 


Ovaj završetak pasusa prilično jasno pokazuje da odnos između 
baze i nadgradnje koji je ocrtan u slavnom predgovoru za Kritiku 
političke ekonomije važi samo za prethistoriju ljudskog društva, 
ili, još tačnije, za onaj njen dio koji je Marx proučio, dakle za 
azijatski, antički, feudalni i moderni buržoaski način proizvodnje. 
'O početku te prethistorije (o prvobitnom još neklasnom društvu) 
i o pravoj ljudskoj historiji (o budućem besklasnom društvu) u 
citiranom čuvenom odlomku nema ni riječi. 


'* Op. cit., str. 319—320. Potcrtao G. P. 

Logično je pretpostaviti da Marx ove dvije prešućene epohe raz- 
likuje po nečem bitnom od epohe klasne historije. Jer da je vjero- 
vao u vječno postojanje klasnog društva i u nemogućnost nje- 
gove zamjene bitno drukčijim, Marx ne bi bio revolucionar ni teo- 
retičar proletarijata nego apologet klasnog društva. 


Iv 


Većina onih koji misle da se u spomenutim tekstovima sadrži je- 
dno opće shvaćanje historije vjerovatno se nisu nikad ni zamislili 
nad pitanjem da li jedna opća historijska koncepcija može da se 
izrazi pomoću kategorije jednog posebnog (klasnog) društva. Netko 
tko bi se nad ovim pitanjem zamislio, a tko ipak ne bi želio na- 
pustiti mišljenje da je u navedenim tekstovima izražena jedna 
opća koncepcija čovjeka i društva, mogao bi iskonstruirati teo- 
riju da u ovim tekstovima treba razlikovati dva »elementa«: 
»Opći« i »posebni«. 


Kad Marx piše da »državni oblici« imaju svoj korijen u »materi- 
jalnim životnim odnosima« ili kad Engels kaže da »politički oblici 
klasne borbe« vrše svoj uticaj na čitav tok historijskih borbi, onda 
oni očigledno ne govore o svakom, nego o klasnom društvu. Ali 
(po teoriji dvaju elemenata) to su samo konkretni primjeri, ilu- 
stracije pomoću kojih oni objašnjavaju svoje opće teze o svakom 
ljudskom društvu, teze koje su djelomično prešutno pretpostav- 
ljene, a djelomično i direktno izražene u citiranim tekstovima. 


Marx kaže da se »ni pravni odnosi ni državni oblici ne mogu 
razumjeti ni iz sebe samih ni iz takozvanog općeg razvitka ljud- 
skog duha, nego da im je korijen naprotiv u materijalnim život- 
nim odnosima«, ali on (mogao bi netko reći) također misli (pre- 
šutno pretpostavlja, indirektno sugerira) da svi društveni oblici 
imaju svoj korijen u materijalnim životnim odnosima. Marx, 
moglo bi se dalje reći, u citiranom tekstu nije samo indirektno 
sugerirao svoje opće teze nego ih je i direktno formulirao. Kad 
on npr. kaže da »u društvenoj proizvodnji svoga života ljudi stu- 
paju u određene, nužne odnose nezavisne od njihove volje, odnose 
proizvodnje koji odgovaraju određenom stupnju razvitka njiho- 
vih materijalnih proizvodnih snaga« — tu je očigledno riječ o 
svakom društvu. Kategorije kojima on ovdje operira nisu neke 
posebne kategorije klasnog društva, nego samo opće kategorije 
svakog društva (»društvena proizvodnja«, »proizvodne snage«, »od- 
nosi proizvodnje« itsl.). 

Međutim, pokušaj da se u navedenim Marxovim i Engelsovim tek- 
stovima razlikuju dva elementa, opći i posebni, nailazi na teškoće. 
Prije svega, sami pisci ni jednom riječju ne upozoravaju da u 
ovim njihovim tekstovima treba razlikovati opći i posebni dio. S 
druge strane, ovakvom dijeljenju suprotstavljaju se sami tekstovi. 
Kad Marx npr. kaže da cjelokupnost odnosa proizvodnje »sači- 
njava ekonomsku strukturu društva, realnu osnovu, na kojoj se 
diže pravna i politička nadgradnja i kojoj odgovaraju određeni 
oblici društvene svijesti«, to je pretežno opća teza, ali spominjanje 
»pravnre i političke nadgradnje« očito unosi u nju i poseban eleme- 
nat. To bi značilo da u citiranom tekstu pored »općih« i »poseb- 
nih« teza ima i nekih kombiniranih »posebno-općih«. Pored toga, 
za neke od teza čak ni najbrižljivijom analizom ne bismo mogli 
utvrditi da li su mišljene kao opće, posebne ili »kombinirane«. 
Kad Marx npr. kaže da »na izvjesnom stupnju svoga razvitka 
dolaze materijalne proizvodne snage društva u protivurječje sa 
postojećim odnosima proizvodnje« i da se »iz oblika razvijanja 
proizvodnih snaga ti odnosi pretvaraju u njihove okove« — to 
bi se u prvi mah moglo učiniti kao potpuno opća teza. Ali kako 
on odmah dodaje da »tada nastupa epoha socijalne revolucije« i 
kako se može pretpostaviti da su socijalne revolucije, po Marxu, 
karakteristične samo za klasno društvo, to bi mogao biti znak 
da i protivurječnost između proizvodnih snaga i odnosa proiz- 
vodnje nastaje samo u klasnom društvu. Ali moguće je i takvo 
tumačenje po kojem ova protivurječnost nastaje u svakom dru- 
štvu, ali se putem socijalnih revolucija rješava samo u klasnom. 


Da li je Marx doista bio pisac koji ne umije da učini svoju mi- 
sao ni približno jasnom ili naprotiv treba napustiti pokušaje da 
se njegov jedinstveni tekst razbije na »opći« i »posebni« dio? Nije 
li opravdanije ostati pri zaključku do kojeg smo već došli, pri 
zaključku da u spomenutom tekstu nije riječ o društvu i historiji 
uopće, nego o klasnom društvu i o njegovoj historiji? 


Ovaj zaključak naravno ne isključuje nego pretpostavlja moguć- 
nost da se Marxova koncepcija klasnog društva i klasnog čovjeka 
nalazi u punom skladu s jednom općom koncepcijom društvenog 
čovjeka, s koncepcijom koja se već u ovom tekstu nazire, ali je 
potpunije izražena u drugim Marxovim radovima. Ali to nipošto 
ne znači da se Marxova opća koncepcija društva može dobiti iz 
ove posebne mehaničkim izostavljanjem i precrtavanjem poseb- 
nih kategorija kojima ova operira ili jednostavnom zamjenom 
tih posebnih kategorija općima. Ako Marx npr. kaže da u klas- 
nom društvu odnosi proizvodnje određuju oblike države, to 
može ali ne mora biti specifikacija opće teze da u svakom društvu 
odnosi proizvodnje određuju sve društvene oblike. Prva teza nužno 
proistječe iz druge, ali je nužno ne pretpostavlja. Prva je teza 
doista Marxova, druga se samo doista često pripisuje Marxu. 

Prema tome, ako čak i bez ikakve rezerve prihvatimo naprijed iz- 
loženu koncepciju o odlučujućem značenju ekonomskog faktora 
kao koncepciju koja vrijedi za klasno društvo, onda time još ni- 
smo riješili pitanje o ljudskom društvu i o društvenom čovjeku 
uopće. Rješenju ovog pitanja približit ćemo se ako se upitamo 
kako stoji stvar s prvobitnim još neklasnim i s budućim besklas- 
nim društvom. 


V 


Ako je i neklasno, i klasno, i besklasno društvo — ljudsko društvo, 
mora biti nešto što im je na neki način zajedničko. Ali ako raz- 
likujemo i suprotstavljamo (još) neklasno, klasno i buduće bes- 
klasno društvo, očito mora postojati i neka bitna razlika među 
njima. Pitanje je — šta je to zajedničko i u čemu je bitna raz- 
lika. 


Ako pretpostavimo da je čovjek biće koje je historijski poniklo 
i izdvojilo se iz životinjskog carstva, a da je prvobitno još neklasno 
društvo prvi oblik društva u kojem se pojavljuje čovjek kao biće 
bitno različito od životinje, logično je pretpostaviti da je to 
društvo po svojim karakteristikama bilo relativno »najbliže« živo- 
tinjskom carstvu, da su biološke zakonitosti koje vladaju u živo- 
tinjskom svijetu u ovom društvu dolazile do izražaja mnogo snaž- 
nije i autentičnije nego u bilo kom kasnijem društvu. 


Friedrich Engels, koji se u svoje vrijeme dosta bavio proučava 
njem toga pitanja, došao je do zaključaka koji se slažu s takvom 
pretpostavkom. U predgovoru svom Porijeklu porodice, privatnog 
vlasništva i države on među ostalim piše: »Po materijalističkom 
shvaćanju, odlučujući faktor u historiji je, u krajnjoj liniji, pro- 
dukcija i reprodukcija neposrednog života. A ona sama je, opet, 
dvojakog karaktera. S jedne strane, proizvodnja sredstava za život, 
predmeta ishrane, odijevanja, stana i za to potrebnog oruđa; s 
druge strane, proizvodnja samih ljudi, produženje vrste. Društvene 
ustanove, pod kojima žive ljudi jedne određene epohe i jedne 
određene zemlje, uvjetovane su objema vrstama proizvodnje: 
razvoinim stupnjem, s jedne strane — rada, a s druge — 
porodice.«!ž 


Citirane Engelsove riječi u SSSR-u su svojevremeno oštro kritizi- 
rali. Tako redaktori ruskog izdanja izabranih djela Marxa i En- 
gelsa primjećuju: »Engels ovdje griješi (ruski: »dopuskaet ne- 
točnostj« — G. P.) kad stavlja naporedo produženje vrste i pro- 


NK. Marx, F. Engels: Izabrana djela u dva toma, tom II, Kultura, 1950, str. 
159 i 160. 

izvodnju sredstava za život kao uzroke koji određuju razvitak 
društva i društvenih poredaka. U samom pak djelu Porijeklo 
porodice, privatnog vlasništva i države Engels pokazuje na analizi 
konkretnog materijala da je način materijalne proizvodnje glavni 
faktor koji uslovljava razvitak društva i društvenih poredaka.«!? 


Prema ovoj kritici proizlazi da Engels u citiranom predgovoru 
zastupa teoriju po kojoj u historiji postoje dva jednako važna od- 
ređujuća faktora: produženje vrste (biološki faktor) i proizvod- 
nja sredstava za život (ekonomski faktor), i to kao teoriju koja 
važi za čitavu historiju. Njegovu krivicu umanjuje to što čitavo 
njegovo djelo kao cjelina konkretno potvrđuje ispravnu teoriju 
o ekonomici kao jedinom odlučujućem faktoru. 


Nije se teško uvjeriti da Engels ni na citiranom mjestu ne za- 
stupa teoriju »dvaju faktora« onakvu kakvu mu pripisuju, a da 
ona koncepcija koju on tu stvarno zastupa ne protivurječi njego- 
vim vlastitim analizama, koje je u djelu izvršio, nego naprotiv 
predstavlja adekvatan rezime rezultata čitavog istraživanja. Na 
naprijed citirani tekst Engels, naime, nadovezuje: »Sto je manje 
razvijen rad, što je manja količina njegovih proizvoda, pa dakle 
i bogatstvo društva, tim više krvne veze determiniraju društveno 
uređenje. Međutim, u tom društvenom sklopu osnovanom na 
krvnim vezama razvija se sve više produktivnost rada, sa njom se 
razvijaju privatno vlasništvo i razmjena, razlike u bogatstvu, 
mogućnost iskorišćavanja tuđe radne snage, a time i podloga 
klasnih suprotnosti: novi socijalni elementi se u toku generacija 
naprežu da prilagode staro društveno uređenje novim prilikama, 
dok, najzad, njihova nespojivost ne dovede do potpunog prevrata. 
Staro društvo, osnovano na krvnim vezama, lomi se u sukobu s 
novorazvijenim društvenim klasama; a na njegovo mjesto dolazi 
novo društvo, čija je vlast usredotočena u državi, čije niže jedinice 
nisu više rodovske, nego teritorijalne zajednice, društvo, u kome 
je porodično uređenje potpuno podređeno uređenju vlasništva; 
i u kome se sad slobodno razvijaju one klasne suprotnosti i 
klasne borbe koje čine sadržaj cjelokupne dosadašnje pisane histo- 
rije.«3 


Engels, dakle, ne tvrdi da su »biološki« (produženje vrste) i »eko- 
nomski« faktor (proizvodnja sredstava za život) uvijek bili i da će 
uvijek biti jednako značajni. U prvobitnom besklasnom društvu u 
prvo je vrijeme dominantan biološki faktor. Međutim, u njemu već 
od početka postoji i vrši određeni utjecaj materijalna proizvodnja 


2 K. Marx, F. Engeljs: Izabrannye prozvedenia v dvuh tomah. Tom II. Mos- 
kva 1948, str. 161. 


5 K. Marx, F. Engels: Izabrana djela u dva toma, tom 11, Kultura, 1950, str. 
160. — Riječ »pisane« potcrtao F. Engels. Ostalo potcrtao G. P. 

sredstava za život — »ekonomski faktor«. S razvojem proizvodnih: 
snaga ovaj drugi faktor postaje sve značajniji, a s prijelazom u kla- 
sno društvo — dominantan. 


Prema tome, ono što piše Engels u predgovoru Porijeklu porodice: 
potpuno se slaže s tim što on i ostali marksisti kažu u tekstovima 
koje smo citirali u prvom dijelu ovog članka. Jer tamo se tvrdilo: 
da je u klasnom društvu dominantan ekonomski faktor, a ovdje 
se tvrdi da je taj ekonomski faktor u prvobitnom još neklasnom 
društvu u početku potpuno podređen »biološkom«, ali da se odnos 
između »biološkog« i »ekonomskog« faktora stalno mijenja, jer s 
vremenom ekonomski faktor postaje sve važniji. U klasnom druš- 
tvu ekonomski faktor postaje dominantan, u njemu je »porodično: 
uređenje potpuno podređeno uređenju vlasništva«. 


Svatko tko se potrudi da pažljivo pročita Porijeklo porodice lako: 
će se uvjeriti da čitav tekst djela uvjerljivo potvrđuje koncepciju: 
koju je Engels sažeto formulirao u predgovoru. 


VI 


Mogao bi netko koncedirati da u prvobitnom neklasnom društvu: 
ekonomski faktor nije bio jedini odlučujući, a ipak braniti tezu da. 
je u ljudskoj historiji ekonomski faktor uvijek bio i da će uvijek. 
ostati odlučujući. 


Moglo bi se, naime, reći da takozvano prvobitno neklasno društvo 
i nije bilo ljudsko društvo u strogom smislu te riječi, nego samo 
prelazni oblik između životinjskog čopora i ljudskog društva. Nije 
li i sam Engels to prvobitno »društvo« podijelio na epohe »divljaš- 
tva« i »barbarstva« rezervirajući naziv »civilizacije« samo za klasno" 
društvo? Ako su »divljaci« i »barbari« samo prelazni stupanj od 
životinje ka čovjeku, prirodno je da se u njihovom »društvu« 
isprepleće djelovanje bioloških i ekonomskih faktora. Ali čovjek 
kao čovjek je ekonomska životinja i o ljudskom društvu možemo 
govoriti tek onda kad je ekonomski faktor postao odlučujući. U 
trenutku kad je taj faktor postao odlučujući i kad se uspostavio“ 
gore opisani odnos među faktorima, konačno se konstituirao čo- 
vjek, i dok god čovjek bude postojao, ti će faktori i njihov odnos. 
ostati isti. 


U vezi s takvom koncepcijom javlja se prije svega pitanje: Da li je 
takozvani »divljak«, odnosno »barbarin«, samo negdje na sredini 
između čovjeka i životinje ili je on ipak »divlji«, odnosno »barbar- 
ski« čovjek? Nije li razlika koja dijeli »divljaka« i »barbarina« od 

»Civiliziranog« čovjeka klasnog društva ipak manja od one koja 
dijeli i najdivljijeg divljaka od najsavršenijeg majmuna? S druge 
strane, nužno se nameće i pitanje: Da li je čovjek biće osuđeno na 
stagnaciju, da li on, jednom se konstituiravši, mora ostati uvijek 
isti? 


Za odgovor na drugo pitanje obratit ćemo se najprije Plehanovu. 
Jer, uz koncepciju o trajnoj odlučujućoj ulozi proizvodnih snaga, 
kod njega nalazimo i drugu po kojoj čovjeka kao čovjeka ni druš- 
tvo kao društvo ne karakterizira neki konstantan odnos faktora, 
nego se taj odnos historijski mijenja. U svom radu »O 'ekonom- 
«skom faktoru'« Plehanov piše: »Mi znamo da su po učenju suvre- 
menih materijalista ekonomski odnosi svakog datog društva 
uslovljeni ne svojstvima ljudske prirode, nego stanjem društvenih 
proizvodnih snaga. Zajedno s porastom ovih mijenjaju se i druš- 
tveno-ekonomski odnosi. S promjenom tih odnosa mijenja se i 
priroda društvenog čovjeka. A s promjenom te prirode mijenja 
se i uzajamni odnos raznih faktora društvenog života. To je izvan- 
redno važna »tačka«; može se reći da je onaj tko ju je shvatio 
— sve shvatio.«!4 


Plehanov, dakle, smatra da se priroda društvenog čovjeka i uza- 
jamni odnos raznih faktora društvenog života historijski mijenjaju, 
a da je onaj koji je to shvatio, shvatio sve. Kako se to mijenjanje 
odnosa raznih faktora vrši? 


Odgovarajući na ovo pitanje Plehanov predlaže da najprije učinimo 
dvije pretpostavke: prvo — da postoje samo dva faktora: materi- 
jalni ili ekonomski, koji zadovoljava potrebe »tijela«, i duhovni, 
koji zadovoljava potrebe »duha«;!5 i drugo — da razvoj proizvodnih 
snaga ne vodi k podjeli društva na klase. Uz ove pretpostavke mo- 
žemo tvrditi: »Proizvodne snage, kojima raspolaže prvobitni čovjek, 
krajnje su slabe; zato najveći dio njegovog vremena odlazi na 
brigu o jednostavnom održanju svoga fizičkog života. Njime, prema 
tome, potpuno vlada 'ekonomski faktor'. Ali što više rastu njego- 
ve proizvodne snage, njemu nakon zadovoljavanja potreba 'tijela' 
ostaje sve više i više slobodnog vremena koje može da iskoristi 
u interesu *duha': on upotrebljava to vrijeme na bavljenje nau- 
kom, umjetnošću itd. Na taj način, može se reći, da u skladu s 
razvitkom proizvodnih snaga duhovni faktor sve više i više jača, 
i da prema tome sama historija uzima na sebe posao pobijanja 
'ekonomskog materijalizma'.«!6 


4" G. V. Plehanov: Izabrannye filosofskie proizveđenija. Tom II, Moskva, 
1956, str. 286. 


"5 Uz riječ »duha« Plehanov podsjeća da se on ovdje služi terminologijom 
Karejeva, s kojim polemizira. 


#% G. V, Plehanov: Izbrannye filosofskie proizveđenija. Tom II, Moskva, 1956, 
str. 286. 

Kako, međutim, razvitak proizvodnih snaga vodi rascjepu druš- 
tva na antagonističke klase, stvar se razvija drukčije. Eksploati- 
ranim siromasima ostaje vrlo malo vremena za zadovoljavanje 
duhovnih potreba; ekonomski faktor kod njih »nužno zauzima 
sav njihov horizont«. Bogatima ostaje više vremena, pa to kod 
njih nije slučaj. Prema tome možemo reći da »pri podjeli društva 
na klase ekonomski faktor igra nejednaku ulogu u životu ljudi 
koji pripadaju različitim klasama, i da tu nejednakost njihove 
uloge određuje ekonomska struktura društva.«!7 


Plehanov dalje objašnjava da ekonomski faktor i ekonomska 
struktura nije isto, i da je ekonomska struktura određena razvo- 
jem proizvodnih snaga, ali da ona sa svoje strane određuje svu 
nadgradnju koja se nad njom uzdiže. To drugim riječima znači 
da u klasnom društvu »proizvodne snage« i »ekonomska struktura« 
ostaju odlučujući faktori historije. Ali način na koji oni određuju 
ostale faktore nije u toku čitave historije klasnog društva uvijek 
isti: »Ponekad 'ekonomika' utječe na postupke ljudi preko ,politi- 
ke', ponekad preko filozofije, ponekad preko umjetnosti ili neke 
druge ideologije i samo povremeno, na kasnijim stupnjevima druš- 
tvenog razvitka, ekonomika se pojavljuje u svom pravom 'ekonom- 
skom' obliku. Najčešće ona utječe na ljude preko svih tih faktora 
zajedno, pri čemu njihov uzajamni odnos, kao i snaga svakog od 
njih napose, zavisi od toga kakvi su upravo društveni odnosi izrasli 
na datoj ekonomskoj bazi, što se, sa svoje strane, određuje 
karakterom te baze. — Na raznim stadijima ekonomskog razvitka 
društva svaka dana ideologija u nejednakom stupnju osjeća na 
sebi utjecaj drugih ideologija. U početku pravo se potčinjava reli- 
giji, zatim — kao, na primjer, u 18. vijeku — ono potpada pod 
utjecaj filozofije. Da bi se uklonio utjecaj religije na pravo, filozo- 
fija je morala izdržati veliku borbu. Ta borba izgleda kao borba 
apstraktnih pojmova, i nama se čini da svaki pojedini 'faktor' 
stječe ili gubi svoje značenje zahvaljujući svojoj vlastitoj snazi i 
imanentnim zakonima razvitka te snage, dok u samoj stvari njenu 
sudbinu potpuno određuje tok razvitka društvenih odnosa.«!3 


Prema ovome izlazi da se relativno značenje faktora mijenja, ali 
da jedno ostaje nepromijenjeno: proizvodne snage uslovljavaju 
ekonomiku, a ova sa svoje strane leži u osnovi svih drugih faktora. 
A tih drugih faktora ima vrlo mnogo: »Gore smo pretpostavili da 
postoje samo dva faktora. Sada moramo priznati da ih ima vrlo 
mnogo. Prvo, svaka posebna naučna 'disciplina' ima posla s po- 
sebnim 'faktorom'. Drugo, i u pojedinim disciplinama može se 
nabrojati po nekoliko faktora. Da li je literatura faktor? Jest. 


" Op. cit., str. 288. 
"" Op. cit., str. 292. 

A dramska poezija? Također faktor. A tragedija? Ne vidim, na 
osnovu čega bismo mogli da je ne priznamo faktorom. A građan- 
ska drama? I ona je faktor. Jednom riječju, faktora ima bezbroj.«!? 


Plehanov, dakle, smatra da ima bezbroj faktora društvenog razvitka 
i da se odnos među tim faktorima stalno mijenja, ali da je eko- 
nomski faktor u širem smislu u toku čitave klasne historije odlu- 
čujući. Moglo bi se pomoću odgovarajućih citata pokazati da se s 
ovim mišljenjem Plehanova slažu i Marx i Engels. Ali ova se teza 
vjerovatno i neće mnogo osporavati, pa je bolje da prijeđemo na 
pitanje koje može biti više sporno: Da li ovakav promjenljivi 
odnos među faktorima, ograničen dominacijom ekonomskog fak- 
tora, treba da se održi i u budućem besklasnom društvu? 


VII 


Marxova teorija alijenacije često se shvaćala kao propovijedanje 
povratka na nešto što je čovjek već bio. Nema ničeg pogrešnijeg 
od takve pretpostavke: »Socijalna revolucija 19. vijeka — pisao je 
Marx — ne može da crpe svoju poeziju iz prošlosti nego samo iz 
budućnosti.« 2 


U čemu je ta poezija budućnosti? U svom članku »Nešto o histori- 
ji« Plehanov oštro kritizira »ekonomski materijalizam« francuskog 
historičara P. Lacombea, te nasuprot Lacombeu tvrdi da dominaci- 
ja »ekonomskog« faktora nije bitna karakteristika svakog ljudskog 
društva. Premda su ljudi dosad bili »robovi svoje vlastite društve- 
ne ekonomije«, njima nije suđeno da to zauvijek i ostanu. Moguć 
je »trijumf ljudskog razuma nad slijepim silama ekonomske nuž- 
nosti.«?! 


Nije li u tome ona poezija koju iz budućnosti crpe sociialna revo- 
lucija 19. i 20. vijeka? U svakom slučaju, ta poezija nije u teoriji 
»ekonomskog materijalizma«. Lacombeovo mišljenie da ekonomski 
faktor mora uvijek biti odlučujući Plehanov objašnjava time što 
ovaj vjeruje da je kapitalističko društvo nužan oblik bivstvovanja 
civiliziranog čovjeka, time što on prirodu čovjeka kapitalističkog 
društva smatra općom ljudskom prirodom. Lacombeov »ekonom- 
ski materijalizam«, njegova vjera u traino odlučujući značaj 
ekonomskog faktora, po Plehanovu, predstavlja »paskvil protiv 
ljudskog roda«. 


" Op. cit., str. 293. 
% K. Marx, F. Engels: Izabrana djela, Tom I, str. 213. Potcrtao G. P. 


"_G. V. Plehanov: Izabrannye filosofskie proizvedenija. Tom TI, Moskva 1956, 
str. 233. 

Misao da ljudski razum može pobijediti slijepu snagu ekonomske: 
nužnosti Plehanov izražava i u mnogim drugim radovima. Pri tome: 
on ističe da ta misao nije samo njegova, nego da je u prvom redu 
Marxova i Engelsova: »Marx i Engels imali su ideal, i to vrlo odre- 
đen ideal: potčinjavanje nužnosti — slobodi, slijepih ekonomskih 
snaga — snazi ljudskog razuma.«2 


Da Plehanov ovdje ispravno interpretira Marxa i Engelsa, možemo: 
se uvjeriti na osnovu njihovih vlastitih tekstova. Na pitanje da li 
će proizvodne snage uvijek biti određujući faktor historije, Engels. 
odgovara vrlo jasno kad kaže: »Dokle god se budemo tvrdoglavo: 
odupirali da razumijemo njihovu prirodu i njihov karakter — a. 
tome razumijevanju se protive kapitalistički način proizvodnje i 
njegovi branioci — dotle će te snage djelovati usprkos nama, protiv: 
nas, dotle će one vladati nama, kao što smo to opširno prikazali.. 
A čim je jednom shvaćena njihova priroda, one se u rukama udru- 
ženih proizvođača mogu pretvoriti od demonskih gospodara u. 
pokorne sluge.«? 


Engels, dakle, misli da u njemu suvremenom (kapitalističkom) dru-- 
štvu proizvodne snage demonski gospodare nad proizvođačima, ali 
da to stanje nije nepromjenljivo. Iz »demonskih gospodara« one se 
mogu pretvoriti u »pokorne sluge«. Šire razvijajući istu misao,. 
Engels piše: »Preuzimanjem sredstava za proizvodnju u vlasništvo- 
društva odstranjuje se robna proizvodnja, a time i vladavina pro- 
izvoda nad proizvođačima. Anarhija u društvenoj proizvodnji za- 
mjenjuje se planskom, svjesnom organizacijom. Borba za indivi- 
dualni opstanak prestaje. Tek time se čovjek konačno izdvaja, u iz- 
vjesnom smislu, iz životinjskog carstva, prelazi iz životinjskih uvje- 
ta opstanka u istinske ljudske uvjete. Životni uvjeti kojima su ljudi 
okruženi i koji su dosad vladali nad ljudima, dolaze sad pod vla- 
davinu i kontrolu ljudi, koji sad prvi put postaju svjesni, stvarni 
gospodari prirode, jer postaju gospodari svog podruštvljenog živo- 
ta. Zakone svog vlastitog društvenog djelovanja, koji su im se 
dotle suprotstavljali kao tuđi prirodni zakoni, i koji su njima 
vladali, ljudi sada primjenjuju s potpunim poznavanjem stvari, i 
oni, prema tome, gospodare tim zakonima. Vlastito društveno biće 
ljudi, koje im se dotle suprotstavljalo kao nešto što im je name- 
tnula priroda i historija, postaje sada njihovo slobodno djelo. 
Objektivne, tuđe sile, koje su dotle vladale historijom, stupaju pod 
kontrolu samih ljudi. Tek od tog momenta će ljudi sami i potpuno 
svjesno stvarati svoju historiju, tek tada će društveni uzroci koje: 


2 G. V. Plehanov: Prilog pitanju o razvitku monističkog pogleda na historiju, 
Kultura, Zagreb, 1948, str. 242. Up. str. 221. 


2 K. Marx, F. Engels: Izabrana djela u dva toma. Tom II. Kultura, Zagreb 
1950, str. 138, potcrtao G. P. 

«oni budu stavljali u pokret pretežno i u sve većoj mjeri imati one 
posljedice koje oni žele. To je skok čovječanstva iz carstva nužnosti 
u carstvo slobode.«ž 


Engels, dakle, smatra da je moguć skok iz carstva nužnosti u cars- 
tvo slobode, a sadržaj toga skoka vidi u tome što treba da se 
promijeni odnos između ljudi i njihovih životnih uvjeta, odnosno 
njihovog društvenog bića. Kad se ostvari skok u carstvo slobode, 
ljudi više neće biti determinirani svojim materijalnim životnim 
uvjetima, nego će ovi doći pod vladavinu i pod kontrolu ljudi. 


Ako društveno biće ljudi postane »njihovo slobodno djelo«, ako 
oni počnu »sami i potpuno svjesno stvarati svoju historiju«, da li 
ćemo i tada moći tvrditi da ljudi stupaju u »određene, nužne 
«odnose, nezavisne od njihove volje, odnose proizvodnje koji odgo- 
varaju određenom stupnju razvitka njihovih materijalnih proiz- 
vodnih snaga«? 


Došli smo, dakle, do zaključka da se kod marksista mogu naći 
«elementi jedne koncepcije čovjeka i društva koja nipošto ne može 
«da se nazove ekonomskim materijalizmom, koncepcije po kojoj 
nije »ekonomsko stanje« onaj faktor koji određuje sav društveni 
razvoj, nego u historijskom razvoju različiti faktori imaju različito 
značenje. U počecima ljudske historije pojavljuje se »ekonomski« 
faktor, postepeno potiskuje dotad vladajući »biološki« faktor i s 
vremenom postaje odlučujući. Uzajamnom djelovanju faktora pri- 
ključuju se »politički«, »pravni« i mnogi drugi. A danas već može- 
mo predvidjeti stanje u kojem će »ekonomski« faktor izgubiti 
svoj dominantan značaj. 


Ako ekonomski faktor više ne treba da bude određujući, koji će 
faktor stupiti na njegovo mjesto? 


Prije nego što pokušamo odgovoriti na ovo pitanje, možda je kori- 
sno pogledati da li je ono dobro postavljeno. Da li pitanje o čovje- 
ku može da se riješi samo nekom varijantom teorije faktora? 


VIII 


Postoje razne varijante teorije faktora, ali je svima njima zajedni- 
čka pretpostavka da je čovjek zbroj, skup ili kombinacija različitih 
samostalnih faktora (dijelova, elemenata, strana, sfera) i da se ti 
faktori nalaze u određenom međusobnom odnosu. Razne varijante 
ove teorije razlikuju se samo po svom odgovoru na pitanje u kak- 
vom su odnosu ti faktori i koji je među njima odlučujući. 


A" Op. cit., str. 141—142. Potcrtao G. P. 

Teoriju po kojoj je odlučujući faktor u historiji materijalan mogli' 
bismo nazvati »materijalističkim«, a onu po kojoj je odlučujući 
faktor idealan »idealističkim« shvaćanjem historije. Prema tome 
koji se materijalni faktor smatra odlučujućim, mogli bismo razli- 
kovati »geografski«, »biološki«, »ekonomski« itd. materijalizam, a 
na sličan način mogli bismo razlikovati i razne podvrste idealizma, 
Po tome u kojoj se mjeri pored odlučujućeg faktora priznaju i os- 
tali, mogli bismo razilkovati »užu« i »širu« varijantu kod svake od 
ovih teorija (»uži« i »širi« ekonomski materijalizam itsl.) Ako bi- 
smo tvrdili da postoje dva ili više jednako važnih faktora, dobili bi- 
samo »dualističko« ili »pluralističko« shvaćanje historije, a ako 
bismo smatrali da odlučujući faktor nije uvijek isti, mogli bismo- 
tu koncepciju nazvati »dijalektičkom«. Ali prije nego što se defi- 
nitivno odlučimo za neku varijantu teorije faktora, potrebno je da 
se upitamo da Ji je uopće prihvatljiva osnovna pretpostavka svake: 
teorije faktora. 


Nije li to svojevrsna karikatura čovjeka (bez obzira na to da li 
pod čovjekom mislimo čovjeka pojedinca ili ljudsko društvo) ako: 
se on promatra kao mehanički zbroj, skup ili kombinacija među- 
sobno nezavisnih faktora koji se nalaze u spoljašnjim odnosima 
»određivanja«, »djelovanja« itsl.? Nije li čovjek nešto jedinstveno 
i cjelovito, što se strogo uzeto ne može dijeliti ni na kakve samo- 
stalne »faktore« ili »sfere«? 


Polemizirajući s onima koji pripisuju Marxu učenje o odlučujućem 
značenju ekonomskog faktora, Plehanov tvrdi da po shvaćanju 
»pravih i dosljednih materijalista« ekonomski faktor nije odluču- 
jući u historiji nego »i samo pitanje o tome koji faktor dominira 
u društvenom životu, njima izgleda neosnovano«.5 


Pitanje je neosnovano zato što »strogo govoreći, postoji samo 
jedan faktor historijskog razvitka, naime — društveni čovjek«2' 
i što razne grane nauke o društvu — etika, politika, pravo, politič- 
ka ekonomija itd. — »razmatraju jedno te isto: djelatnost društve- 
nog čovjeka«.? 


Ako u historiji postoji samo jedan faktor, društveni čovjek, kako 
uopće može nastati teorija faktora? »Socijalno-historijski faktor: 
je apstrakcija, predodžba o njemu nastaje pomoću apstrahiranja. 
Uslijed procesa apstrahiranja, različite strane društvene cjeline 
dobivaju izgled odvojenih kategorija, a različite manifestacije i 


5 G. V. Plehanov: O materijalističkom shvaćanju historije, Kultura, Zagreb,. 
1947, str. 8. — Potcrtao G. P. 


% G. V. Plehanov: Umjetnost i književnost, Knjiga prva, Kultura, Beograd, 
1949, str. 162. — Potcrtao G. P. 


2 G. V. Plehanov: O materijalističkom shvaćanju historije, Kultura, Zagreb,. 
1947, str. 11. — Potcrtao G. P. 


101 


“izrazi djelatnosti društvenog čovjeka — moral, pravo, ekonomski 
«oblici i dr. — pretvaraju se u našem umu u posebne snage, koje 
tobože izazivaju i uslovljavaju tu djelatnost i koje se pojavljuju 
kao njeni krajnji uzroci.«2 


Plehanov smatra da bi bilo nepravedno jednostavno osuđivati 
pokušaje da se među faktorima društveno-historijskog razvitka 
utvrdi ova ili ona hijerarhija. On se slaže s Labriolom da historij- 
ski faktori predstavljaju nešto što je mnogo manje od nauke, a 
mnogo više od obične zablude. Ali ma koliko da je teorija faktora 
bila opravdana i korisna za svoje vrijeme, ona danas ne može 
izdržati kritiku. »Ona raščlanjuje djelatnost društvenog čovjeka 
pretvarajući njene različite strane i manifestacije u posebne sna- 
:ge, koje tobože određuju historijski razvitak društva.«? 


Danas je došlo vrijeme da se analitička teorija faktora zamijeni 
jednim sintetičkim pogledom na društveni život, a takav je sinte- 
tički pogled Marxovo materijalističko shvaćanje historije. Između 
teorije faktora i materijalističkog shvaćanja historije postoji, po 
Plehanovu, slijedeća bitna razlika: »S gledišta teorije faktora 
ljudsko društvo izgleda kao neki težak teret koji različite 'sile' — 
— moral, pravo, ekonomika itd. — vuku svaka sa svoje strane po 
putu historije. S gledišta modernog materijalističkog shvaćanja 
historije stvar dobija sasvim drukčiji izgled. Historijski 'faktori' 
pokazuju se kao obične apstrakcije i, kada nestane njihove magle, 
postaje jasno da ljudi ne grade nekoliko međusobno izoliranih 
historija — historiju prava, historiju morala, filozofije itd. — već 
samo jednu historiju, historiju svojih vlastitih društvenih odnosa 
koji su u svakom datom vremenu uslovljeni stanjem proizvodnih 
snaga. Takozvane ideologije predstavljaju samo mnogovrsne odraze 
jedinstvene i nedjeljive historije u ljudskim glavama.«3 


Citirani tekst pokazuje i snagu i slabost shvaćanja Plehanova. On 
«odlično uviđa da se razne strane društvenog čovjeka ne mogu 
pretvoriti u neke samostalne faktore, da je čitava historija jedin- 
stvena historija ljudskih društvenih odnosa. Ali njega taj odgovor 
da ljudi sami prave svoju historiju ne može sam zadovoljiti. On se 
pita zašto ljudi svoju historiju prave onako kako je prave, čime 
su uslovljeni njihovi društveni odnosi. I njegov je odgovor da su 
ljudski društveni odnosi »u svakom datom vremenu uslovljeni 
stanjem proizvodnih snaga«. 


Plehanov misli da je na ovaj način prevladan ekonomski materija- 
lizam i svaka teorija faktora uopće i da je ujedno postignuto 


5 Op. cit., str. 12. 
2 Op. cit., str. 14. 


*% Op. cit., str. 48. 

jedno materijalističko monističko shvaćanje historije. Međutim, 
u stvari je opet dobijena jedna varijanta teorije faktora i čak 
varijanta koja mnogo podsjeća na tradicionalni ekonomski 
materijalizam. 


Kolebanje između odbacivanja svake teorije faktora i prihvatanja 
teorije ekonomskog materijalizma primjećujemo također kada on 
kaže: »Strogo govoreći, postoji samo jedan faktor historijskog 
razvitka, a naime — društveni čovjek, koji djeluje, misli, osjeća i 
vjeruje ovako ili onako prema tome kako se formira, u skladu s 
razvitkom njegovih proizvodnih snaga, njegova ekonomika.«?! 


Prilično je očito da ovdje završetak rečenice nije u skladu s počet- 
kom. Iz društvenog čovjeka, koji je u prvom dijelu proglašen jedi- 
nim faktorom historijskog razvitka, u drugom dijelu su kao zaseb- 
ni faktori izdvojeni »njegova ekonomika« i »njegove proizvodne 
snage«, a ujedno je jasno određen odnos tih faktora: proizvodne 
snage određuju ekonomiku, a ova sve ostalo djelovanje i mišljenje 
društvenog čovjeka. 


Pošto je odlučno odbacio svaku teoriju faktora, Plehanov ponovo 
prihvata jednu varijantu te teorije. Da li je to neizbježno? Možda 
je njegova kritika teorije faktora u isto vrijeme i previše i nedo- 
voljno radikalna? Ne Ježi li korijen ove teorije dublje nego što 
je on to zamišljao, i nije li moguće i znatno temeljitije prevladava- 
nje ove teorije nego što ga je on izvršio? Da bismo odgovorili na 
ovo pitanje, morat ćemo pored Plehanova konsultirati i Marxa. 


IX 


Gdje je korijen teorije faktora? Zašto ona nastaje, održava se i 
razvija? Plehanov smatra da se ova ili ona varijanta teorije faktora 
»mora pojaviti svuda gdje ljudi koji se interesiraju za društvene 
pojave prelaze od prostog promatranja i opisivanja tih pojava — 
na istraživanje veze koja postoji među njima«, a da »osim toga, 
teorija faktora raste zajedno s porastom podjele rada u nauci o 
društvu«.? 


U vezi s ovim objašnjenjem nameću se mnoga pitanja. Da li se, na 
primjer, teorija faktora baš mora pojaviti svuda gdje ljudi počinju 
istraživati veze među društvenim pojavama? I, što je još važnije, 
da li je najdublji korijen te teorije doista u istraživanju veze među 


" G. V. Plehanov: Umjetnost i književnost, Knjiga prva, Kultura, Beograd, 
1949, str. 162. 


4 G. V. Plehanov: O materijalističkom shvaćanju historije. Kultura, Zagreb, 
1947, str. 11. 

društvenim pojavama i u porastu podjele rada u nauci o društvu? 
Ili teorija ima i neke dublje korijene, koji su ujedno i korijeni 
podjele rada u nauci o društvu? 


Kritizirajući građansku nacionalnu ekonomiju, mladi Marx piše: 
»Kada pitam nacionalnog ekonomistu: da li se pokoravam ekonom- 
skim zakonima kada zarađujem novac prodajom, podavanjem 
svoga tijela neznancima (tvornički radnici u Francuskoj nazivaju 
prostituciju svojih žena i kćeri x-tim radnim satom, što je doslovno 
istina) ili ne postupam li nacionalno-ekonomski kad svog prijatelja 
prodam Marokancima (a neposredna prodaja ljudi kao trgovina re- 
grutima itd. događa se u svim kulturnim zemljama), onda mi nacio- 
nalni ekonomist odgovara: ti ne postupaš protiv mojih zakona; ali 
pogledaj oko sebe, šta kažu kum moral i kuma religija; moj 
nacionalno-ekonomski moral i religija nemaju ništa da ti prigovore, 
ali. — Ali kome da više vjerujem, nacionalnoj ekonomiji ili moralu? 
— Moral nacionalne ekonomije je zarada, rad i štednja, trezvenost 
— ali nacionalna ekonomija mi obećava da će zadovoljiti moje 
potrebe. — Nacionalna ekonomija morala je bogatstvo u čistoj 
savjesti, kreposti itd., ali kako mogu da budem krepostan, ako to 
nisam, kako mogu da imam čistu savjest, ako ništa ne znam? To 
je zasnovano u suštini otuđenja da mi svaka sfera postavlja neko 
drugo i suprotno mjerilo (potcrtao G. P.), drugo moral, a drugo na- 
cionalna ekonomija, jer je svaka određeno otuđenje čovjeka i sva- 
ka se otuđuje od svakoga, svaka se odnosi otuđeno prema drugoj, 
svaka fiksira poseban krug otuđene suštinske djelatnosti... Tako 
gospodin Michel Chevalier predbacuje Ricardu da on apstrahira od 
morala. Ali Ricardo pušta nacionalnu ekonomiju da govori svojim 
vlastitim jezikom; ako ona ne govori moralno, to nije Ricardova 
krivica.«? 


Dakle, ako građanska nacionalna ekonomija nije moralna, za to 
nije kriv nacionalni ekonomist. U najmanju ruku njegova krivica 
nije u nekoj čisto teorijskoj, spoznajnoj pogrešci. Kad građanska 
nacionalna ekonomija i moral dolaze u koliziju, to nije samo 
posljedica neznanja, gluposti ili pogreške u zaključivanju građan- 
skih ekonomista i moralista. Kad ekonomist u svom istraživanju 
apstrahira od morala ili dolazi da zaključaka koji kolidiraju s 
moralom, on tačno odražava činjenicu da je građanski čovjek 
otuđeni čovjek, čovjek koji ne uspijeva da se realizira kao jedins- 
tveno cjelovito biće, čovjek koji se rascijepio na međusobno neza- 
visne i suprotstavljene sfere. Njega ne možemo optužiti da jedno- 
stavno ignorira činjenice. Njegova je greška, naprotiv, što je i su- 
više vjeran faktičnosti građanskog društva, što ne vidi mogućnost 


% K. Marx, F. Engels: Rani radovi, Kultura, Zagreb, 1953, str. 242. K. Marx: 
Der historische Materialismus, Die Friihschriften. Herausgegeben von S, Land- 
shut und J. P. Mayer. Erster Band, Leipzig, 1932, S. S. 318—319. 

revolucionarnog mijenjanja postojećeg stanja i prevladavanja čo- 
vjekove rascijepljenosti na samostalne i međusobno suprotstavlje- 
ne sfere. 


Na pitanje o teoriji faktora možemo u duhu Marxa odgovoriti: 
Teorija faktora nije slučajan rezultat logičke pogreške. Prirodno je: 
da se društvena misao klasnog društva kreće u okviru teorije 
faktora, jer je to društvo otuđeno društvo, rascijepljeno na među- 
sobno nezavisne i sukobljene sfere. Teorija faktora dobro prikazuje 
neposrednu faktičnost toga društva, ona samo previđa da je druš- 
tvo čiju spoljašnost tačno prikazuje — otuđeno, onečovječeno 
društvo, a da je čovjek stvarno ne samo ono što faktički jest nego- 
i ono što može i treba da bude. 


X 


Nakon općih razmatranja o teoriji faktora možemo se vratiti pita-- 
nju o odlučujućem faktoru u budućem besklasnom društvu. Već 
smo naprijed vidjeli mišljenje Engelsa i Plehanova da u budućem 
besklasnom društvu ekonomski faktor ne može biti odlučujući. Ali 
iz njihovih tekstova u prvi mah nije bilo jasno koji faktor treba da 
stupi na njegovo mjesto. 


Na osnovu citiranih tekstova moglo se učiniti da je taj faktor 
»ljudski razum« ili »razumna, planska organizacija društvene pro- 
izvodnje«. Ali sada je prilično jasno da buduće besklasno društvo: 
ne može da donese dominaciju nekom drugom faktoru, nego: 
treba da označi početak nove epohe u ljudskoj historiji, epohe u 
kojoj čovjek neće biti rascijepljen na međusobno suprotstavljene 
sfere. 


Jedan je od oblika čovjekovog samootuđenja otuđivanje raznih 
ljudskih djelatnosti jedne od druge i svih njih od njihove ljud- 
skosti. Ukidanje samootuđenja zato znači i ukidanje ovog njego- 
vog oblika. Marx o tome piše: »Religija, porodica, država, pravo, 
moral, nauka, umjetnost, itd. samo su posebni načini proizvodnje 
i padaju pod njen opći zakon. Stoga je pozitivno ukidanje pri- 
vatnog vlasništva kao prisvajanje čovjekova života pozitivno uki- 
danje svakog otuđenja, dakle, povratak čovjeka iz religije, poro- 
dice, države itd. u svoje ljudsko, tj. društveno postojanje.«* 


Ali šta znači povratak čovjeka iz religije, porodice, države itd. u 
svoje ljudsko tj. društveno postojanje? 


* K. Marx, F. Engels: Rani radovi, Naprijed, Zagreb 1953, str. 228. 

Znači li to da svi konkretni oblici u kojima se dosad razvijala 
čovjekova djelatnost moraju nestati i da čovjek treba da posta- 
ne nedjeljiva cjelina u kojoj je nemoguće razlikovati ma kakve 
oblike, strane ili aspekte? Ovakvo shvaćanje suviše je apsurdno 
da bismo ga mogli pripisati Marxu. Pojedini oblici čovjekove 
djelatnosti mogu nastajati i nestajati (i mi imamo dovoljno raz- 
loga za mišljenje da će neki od onih koji danas postoje, kao drža- 
va ili religija, jednom nestati), ali nije jasno kako bi čovjek 
mogao da bude bilo šta, ako ne bi mogao da bude nešto realno 
diferencirano. 


Povratak čovjeka iz raspršenog postojanja u »sferama« u njegovo 
ljudsko postojanje ne znači ukidanje svih razlika među čovje- 
kovim stranama ili aspektima, nego znači prije svega savladava- 
nje međusobne otuđenosti tih realno različitih strana jedne 
cjeline i ukidanje privida da su to neke samostalne sfere koje 
postoje nezavisno od čovjeka i u koje on može da se uključi 
ili ne uključi. 


Povratak čovjeka iz osamostaljenih i suprotstavljenih sfera u 
njegovo ljudsko postojanje također ne može značiti neku savr- 
šenu »harmoniju« među njegovim različitim stranama ili oblicima 
djelatnosti, ni takvu »svestranost« koja bi se sastojala u tome 
da svaki pojedinac razvija sve moguće oblike djelatnosti. Takvo 
svaštarenje bilo bi najradikalniji oblik otuđenja čovjeka od samo- 
ga sebe. 


Čovjek pojedinac ne otuđuje se od svoje ljudske prirode ako on 
u onim djelatnostima koje odgovaraju njegovoj individualnoj pri- 
rodi, sklonostima i sposobnostima ostvaruje opći ljudski sadržaj, 
ako se realizira kao slobodno stvaralačko biće. A razotuđenje 
ljudskog društva znači ostvarenje asocijacije u kojoj je »slobodan 
razvoj svakog pojedinca uslov slobodnog razvitka za sve«. 


Razotuđeni čovjek je dakle čovjek koji se realizira kao cjelovito, 
slobodno i stvaralačko praktično biće. On je realno diferencirano, 
»bogato« biće, ali biće u kojem cjelina određuje dijelove, a ne 
ovaj ili onaj dio cjelinu. 


Zato savladavanje odlučujuće uloge ekonomskog faktora u ne- 
otuđenom društvu ne znači potpun nestanak rada u užem smi- 
slu te riječi, u smislu proizvodnje sredstava za neposredno održa- 
nje života.“ U svom Kapitalu Marx ističe da je podjela rada histo- 
rijski nastala, ali da je »rad kao tvorac upotrebnih vrijednosti, 
kao koristan rad, uslov za opstanak ljudi, uslov nezavisan od 
svih društvenih oblika, vječita prirodna nužnost da se između 


35 »Rad« i »proizvodnja« u najširem smislu znače isto što i »praksa«. 

čovjeka i prirode omogući razmjena materija, a prema tome 
i život ljudski.«* 


Rad oslobođenog čovjeka besklasnog društva razlikovat će se od 
rada čovjeka — radne životinje klasnog društva: »Razume se po 
sebi, da samo radno vreme, usled toga što će biti ograničeno na 
normalnu meru, zatim što se više ne radi za nekog drugog, ne- 
go za samog sebe, zajedno sa ukidanjem socijalnih suprotnosti 
između gospodara i slugu itd., kao stvarno socijalni rad, najzad 
kao osnovica slobodnog vremena dobija sasvim drugi, slobodniji 
karakter i da radno vreme jednog čoveka, koji je ujedno čovek 
sa slobodnim vremenom, mora imati mnogo viši kvalitet od kva- 
liteta radne životinje.«? 


Ali, premda i rad u užem smislu, rad kao »tvorac upotrebnih 
vrijednosti« dobija u neotuđenom društvu »sasvim drugi, slobod- 
niji karakter«, ova oblast u osnovi će uvijek ostati carstvo nuž- 
nosti. »Sloboda se u ovoj oblasti može sastojati samo u tome da 
udruženi čovjek, udruženi proizvodači, racionalno urede ovaj 
svoj promet materije s prirodom, da ga dovedu pod svoju zajed- 
ničku kontrolu, umjesto da on njima gospodari kao neka slijepa 
sila; da ga vrše s najmanjim utroškom snage i pod uslovima koji 
su najdostojniji i najadekvatniji njihovoj ljudskoj prirodi. Ali to 
uvijek ostaje carstvo nužnosti. S one strane njega počinje razvi- 
tak ljudske snage, koji je svrha samom sebi, pravo carstvo slo- 
bode, ali koje može da procvjeta samo na onom carstvu nužnosti 
kao svojoj osnovi. Skraćenje radnog dana jest osnovni uslov.«# 


XI 


Na kraju da ukratko sažmemo odgovor na pitanje od kojega smo 
pošli, na pitanje da li je čovjek ekonomska životinja (odnosno 
životinja koja pravi oruđa) ili biće prakse. 


U prvi mah može izgledati da je on po Marxu doista životinja 
koja pravi oruđa. Ali pažljivije udubljivanje u osnovni smisao 
Marxove filozofije pokazuje da je njegovo shvaćanje drukčije. 
Građanska nacionalna ekonomija promatra proletera »samo kao 
radnika«, »samo kao životinju«, a Marxova je osnovna intencija 
da se uzdigne »iznad nivoa nacionalne ekonomije«.? 


* K. Marx: Kapital, I svezak, Kultura, Zagreb 1947, str. 9. 


7 K. Marx: Teorije o višku vrednosti. III Od Ricarda do vulgarne ekonomije. 
Kultura, Beograd, 1956, str. 271. 


* K. Marx: Kapital, III svezak, Kultura, Zagreb 1948, str. 756. 
* K. Marx, F. Engels: Rani radovi, Naprijed, Zagreb, 1953, str. 159 i 160. 


107 


Uzdići se iznad nivoa nacionalne ekonomije znači shvatiti da 
čovjek u punom smislu te riječi nije ekonomska životinja, nego 
praktično, dakle slobodno, univerzalno stvaralačko i samostvara- 
lačko društveno biće. Ono što ga od svega drugog bivstvujućeg 
razlikuje to je njegov način bivstvovanja — praksa. 


Kao biće prakse čovjek ne prestaje da bude biološko biće kao 
što ni životinja time što je biološko biće nije izuzeta od fizičkih 
i kemijskih zakonitosti. Ali premda čovjek ima svoju posebnu bio- 
lošku prirodu, nije ta priroda ono bitno po čemu se on razlikuje 
od svega drugog bivstvujućeg. 


U toku historijskog razvoja čovjekova praktična djelatnost diferen- 
cira se u različite na izgled samostalne i suprotstavljene »oblike«, 
»vrste«« ili »sfere«, a najniža među njegovim formama praktičnog 
djelovanja, materijalna proizvodnja za zadovoljavanje neposred- 
nih životnih potreba postaje dominantna. U čitavoj jednoj epohi 
svoga razvoja čovjek je prvenstveno ekonomska životinja, i kao ta- 
kav rascijepljen je na antagonističke društvene klase, na eksploa- 
tatore i eksploatirane. Ali čak ni u toj epohi čovjek nije samo eko- 
nomska životinja. Samim tim što je ekonomska životinja, on je 
već samootuđeno, samo djelomično realizirano biće prakse. Po- 
red toga već u ovoj epohi razvijaju se i druge, više forme prak- 
tične djelatnosti i postepeno se stvara realna mogućnost za 
savladavanje njihove osamostaljenosti i suprotstavljenosti. 


To pokazuje da dominacija ekonomske forme i eksploatacija 
čovjeka od strane čovjeka nisu nužne forme čovjekovog postoja- 
nja. Stanje u kojem je čovjek prvenstveno ekonomska životinja 
može i treba da bude zamijenjeno stanjem u kojem će čovjek 
moći da se ostvaruje kao univerzalno stvaralačko biće. To ne 
znači da će čovjek prestati da ekonomski proizvodi. Materijalna 
proizvodnja će uvijek biti nužna kao što će uvijek, dok bude po- 
stojao čovjek, njegovi organi obavljati određene biološke funkcije 
i biti podvrgnuti određenim fizičkim i kemijskim zakonitosti- 
ma. Ali materijalna proizvodnja sredstava za život prestat će da 
bude zapreka za »slobodno djelovanje koje nije kao rad određeno 
prinudom neke spoljne svrhe«.? 


U svom Kapitalu Marx je dao sjajnu kritiku ekonomske životinje 
— samootuđenog čovjeka kapitalističkog društva. Marxova kritika 
otuđenja nije do danas zastarjela, ali u vrijeme kada je samootu- 
đeno društvo već postalo i predmet praktičke kritike revolucio- 
narnih društvenih snaga, sve je aktualnija toj kritici inherentna 
humanistička vizija dezalijeniranog slobodnog bića prakse. 


% K. Marx: Teorije o višku vrijednosti, III. Od Ricarda do vulgarne ekono- 
mije, Kultura, Beograd 1956, str. 271. 

Čovjek i sloboda 


U historiji filozofije javljala su se različita mišljenja o tome tko 
je čovjek. Pokušaji da se nađe odgovor na ovo pitanje najčešće 
su polazili od na izgled nesumnjive »činjenice« da je čovjek jedna 
vrsta životinje, a zatim su se tražila ona posebna svojstva koja 
ovu posebnu životinjsku vrstu odlikuju. 


Tako je nastalo mnoštvo različitih teorija čovjeka koje sve ostaju 
u okvirima iste opće koncepcije. Na prvi pogled prihvatljive, sve 
te teorije nailaze na nepremostive teškoće. Ako se prepustimo 
slobodnoj igri tih teorija, možemo se u njima toliko zaplesti da 
na kraju krajeva ne znamo gdje smo. 


Pretpostavimo da je čovjek razumna životinja (animal rationale), 
kako se to u dosadašnjoj filozofiji najčešće smatralo. To izgleda 
prihvatljivo: čovjek posjeduje sposobnost apstraktnog mišljenja, a 
nijedna druga životinjska vrsta tu sposobnost ne posjeduje. 


Međutim, čime se objašnjava ta čovjekova čudna sposobnost da 
samo on može misliti? Ne objašnjava li se ona time što samo 
čovjek posjeduje sposobnost govora? Nije li čovjek animal ra- 
tionale zato što je on prije svega animal linguale? Mogla bi se, 
dakle, postaviti teza da je čovjek prije i iznad svega životinja 
obdarena sposobnošću govora. 


Ali, moglo bi se dalje pitati, zašto je čovjek obdaren govorom? 
Nije li čovjek obdaren govorom zato što živi u društvenoj zajed- 
nici? Da ne živi u društvenoj zajednici, ne bi imao s kim razgo- 
varati. Mogla bi nam se dakle učiniti »najbolja« teza da je čovjek 
društvena životinja. 


Moglo bi se ići još dalje, pa pitati, zašto je čovjek društvena 
životinja, zašto on živi u društvu? Zar se ne bi moglo tvrditi da 
je čovjek društvena životinja zato što je on životinja koja radi i 
proizvodi? Čovjek, kao životinja koja ne prikuplja samo gotove 

proizvode prirode nego i sama proizvodi što joj je potrebno, ne 
bi mogao opstojati da živi kao usamljen pojedinac. Rad je mo- 
guć samo u društvu. Čovjek je, dakle, radna životinja. 


Ali zašto samo čovjek radi i proizvodi, zašto je samo on radna 
životinja? Ne čini li se najplauzibilnije da samo čovjek radi i 
proizvodi zato što samo on ima razum? Takvim odgovorom vra- 
tili bismo se našoj početnoj teoriji po kojoj je čovjek animal rati- 
onale. 


Pokušaji da pronađemo ono jedno svojstvo koje čovjeka čini čo- 
vjekom mogu nas zaplesti u neprijatan začaran krug. 


Ali to nije jedina neprilika u takvim pokušajima. Pored onih samo 
čovjeku svojstvenih svojstava koja smo spomenuli (razum, govor, 
društvenost, rad) ima i mnoštvo drugih. Samo čovjek razvija raz- 
ne forme duhovnog stvaralaštva (književnost, slikarstvo, kipar- 
stvo, muzika), samo čovjek kuha hranu i njeguje umijeće koje 
nazivamo kuharstvom. Samo je čovjek sposoban da bude zloban, 
ograničen, pokvaren, licemjeran, ironičan. Samo čovjeku svoj- 
stvenih svojstava ima mnogo, i teško je reći koje je od njih »naj- 
važnije«. 


Mogao bi netko pomisliti: nije ni potrebno da se odredi najvažnije 
među tim svojstvima, treba nabrojati sva takva svojstva, sva 
svojstva koja posjeduje samo čovjek i po kojima se on razlikuje 
od svake životinje. 


Ali i takav pokušaj nailazi na teškoće. Samo čovjeku svojstvenih 
svojstava ima mnogo. S druge strane, čovjek nije haos svojih 
svojstava, nego nešto cjelovito i strukturirano. 


Možda ne bi ni trebalo pitati koja svojstva posjeduje samo čo- 
vjek. Možda bi trebalo pitati: Koja je ona opća struktura čovje- 
kovog bivstvovanja što dolazi do izražaja u svim čovjekovim 
aktima i činima, u svim njegovim svojstvima i djelatnostima? 


Relativno najbolji odgovor na ovo pitanje dao je Karl Marx: 
Čovjek je bivstvujuće koje bivstvuje na način (u obliku) prakse. 
Kraće: Čovjek je biće prakse. Marxu su, doduše, pripisivali i druk- 
čije odgovore na pitanje tko je čovjek. Neki su mu pripisivali shva- 
ćanje da je čovjek životinja koja pravi oruđa (a toolmakin ani- 
mal), a neki ovome srodno shvaćanje da je čovjek biće čija je sva 
djelatnost određena ekonomskom sferom njegova bivstvovanja. Ali 
ovakve i slične interpretacije samo pokazuju u kojoj je mjeri Marx 
bivao neshvaćan. 


! O tome sam više pisao u radu »Marxovo shvaćanje čovjeka«. 

Ako kažemo da je čovjek biće prakse, prirodno se nameće pita- 
nje šta je praksa, Ukoliko ne možemo odgovoriti na ovo pitanje, 
čitavo određenje čovjeka kao prakse ostaje u zraku. Međutim, 
o tome na koji bi način trebalo odgovoriti na ovo pitanje, postoje 
različita mišljenja. 


Po jednom mišljenju, praksa je pojam koji se ne može odrediti. 
To je pojam pomoću kojeg se svi drugi pojmovi određuju, a sam 
se neposredno shvaća ili se neformalno objašnjava pomoću Ppri- 
mjera ili pomoću nedefiniranih ali shvatljivih riječi običnog. 
govora. 


Po drugom mišljenju, pojam prakse može se objasniti tako da se 
nabroje razne vrste ili oblici praktične djelatnosti (ekonomska 
proizvodnja, politička djelatnost, umjetničko stvaralaštvo, naučno- 
istraživački rad, filozofiranje itd.) i da se ujedno odredi njihov 
međusobni odnos. 


Međutim, ako pretpostavimo da je praksa nešto složeno i struk- 
turirano, moguće je i treće rješenje: da se pokuša odrediti struk- 
tura prakse, da se pokušaju otkriti one bitne odlike ili bitni mo- 
menti koji čine praksu praksom. 


Oni koji misle da se u marksističkoj filozofiji praksa može odre- 
diti samo na jedan od prva dva načina, očigledno ne prave raz- 
liku između pojma koji je u jednoj filozofiji najznačajniji i poj- 
ma koji je u njoj najjednostavniji. Kad bi praksa bila kod Marxa 
najopćenitiji i najjednostavniji pojam — kao kod Hegela čisto 
bivstvovanje — ona se ne bi mogla objašnjavati drukčije nego: 
na jedan od prva dva načina. Alj »praksa« nije najjednostavniji 
pojam. Kao pojam o bivstvovanju najsloženijeg bivstvujućeg, 
(čovjeka) pojam prakse je najsloženiji. Zato taj pojam možemo 
analizirati i određivati ukazujući na njegove elemente ili momen- 
te. To, naravno, ne znači da ćemo ga bilo kada proanalizirati i od- 
rediti »do kraja« i »zauvijek«. 


Praksa je, prije svega, jedan određeni modus bivstvovanja, modus 
bivstvovanja koji je svojstven jednom određenom bivstvujućem 
(čovjeku), a nadilazi i principijelno se razlikuje od svih drugih 
modusa bivstvovanja. Ovakvo početno određivanje prisiljava nas. 
da pokušamo navesti koje su to odlike ili karakteristike prakse 
kao svojevrsnog načina bivstvovanja. To pitanje nije jednostavno, 
ali nije teško spomenuti bar neke odlike po kojima se praksa 
razlikuje od svakog drugog oblika bivstvovanja. Na primjer, 
praksa je slobodno bivstvovanje, praksa je stvaralačko bivstvo- 
vanje, praksa je historijsko bivstvovanje, praksa je bivstvovanje: 

kroz budućnost. Sva ova određenja trebalo bi bliže objasniti. 
Ali prilično je sigurno: Sloboda je jedan od bitnih momenata 
prakse. Nema prakse bez slobode, ni slobodnog bivstvovanja 
koje ne bi bilo praksa. Pitanje o slobodi je sastavni dio pitanja 
o praksi, pa prema tome i sastavni dio pitanja o čovjeku. 


JU 


Kao biće prakse, čovjek je biće slobođe. Nema slobode bez čovjeka 
ni ljudskosti bez slobode. To ne znači da su svi ljudi uvijek i 
svagdje slobodni. Naprotiv, u suvremenom društvu jedna je od 
najproširenijih pojava da ljudi bježe od slobode. Svoju slobodu 
i s njom povezanu odgovornost ljudi osjećaju kao težak teret 
kojega žele da se riješe, da ga prebace na nekog drugog. 


Bijeg od slobode jedan je od osnovnih momenata koji su omo- 
gućili širenje fašizma i nacizma kao pokreta u kojima su pojedinci 
oslobođeni tereta slobode, i sva je odgovornost prenijeta na vođu 
(Ducea ili Fuihrera). Oni koji su se tako oslobodili od slobode bili 
su voljni da se bez pogovora pokoravaju vođi. Ušutkali su svaki 
ljudski glas u sebi. Bili su spremni na najgora zlodjela, ali i na 
fizičke tegobe i žrtve. Bez razmišljanja su ubijali i pljačkali, smr- 
zavali se u snježnim ravnicama i gušili u pustinjskom pijesku. 


Breme slobode teško je i ljudima u »demokratskim« (kapitalistič- 
kim) zemljama. Bijeg od slobode i ovdje je masovna pojava, 
samo su forme drukčije. Jedan je od oblika bijega od slobode 
npr. odricanje od napora mišljenja, nekritičko, pasivno prihva- 
ćanje mišljenja koja se sugeriraju putem novina, radija, televizije, 
reklame ili na neki drugi način. 


Bijeg od slobode javlja se i u socijalizmu. I tu susrećemo ljude 
kojima je teško breme slobode, pa nastoje da ga izbjegnu ili da 
ga se otresu. Takvi su, na primjer, oni koji sami sebe svode 
ili pokušavaju da svedu na slijepe izvršioce direktiva viših držav- 
nih ili političkih foruma i spremni su da se u tom poslu anga- 
Žiraju do krajnosti, čak i do fizičkog iscrpljenja, zašto? Samo 
zato da ne bi morali da nose nevidljivo, a ipak tako teško i 
neprijatno breme slobode. 


Bijeg od slobode je proširena pojava u suvremenom svijetu. Ali to 
ne znači da čovjek nije biće slobode. Ukoliko bježi od slobode, 
čovjek nije čovjek. Bijeg od slobode je oblik čovjekova samootu- 
đenja. 


1 0 tome je E. Fromm napisao čitavu knjigu: Escape from Freedom, New 
York 1941. 

Mladi Marx piše: »Životna opasnost za svako biće sastoji se u to- 
me da izgubi samo sebe. Nesloboda je stoga prava smrtna opas- 
nost za čovjeka. 


Ovo je dobro rečeno, samo bi trebalo ići još dalje: nesloboda 
nije smrtna opasnost, nesloboda je smrt čovjeka. Postajući ne- 
slobodan, čovjek prestaje da bude čovjek. 


IV 


Pitanje šta je sloboda ne svodi se na pitanje o raznim vrstama ili 
oblicima slobode. Svakodnevno doista govorimo o najrazličitijim 
vrstama, oblicima i aspektima slobode. Govorimo o slobodi meta- 
fizičkoj, etičkoj, psihološkoj, ekonomskoj, političkoj, nacional- 
noj, vjerskoj. Govorimo o slobodi duha, volje, misli, savjesti, 
kretanja, djelovanja, o slobodi štampe, radija i televizije, zbora, 
dogovora i udruživanja. Govorimo o slobodi od eksploatacije, 
ugnjetavanja, gladi, rata i straha. Govorimo o slobodi od tradicija, 
konvencija, poroka, strasti, slabosti, predrasuda. O slobodi umjet- 
nosti, nauka, odgoja, nastave. O slobodnom ponašanju, slobodnoj 
ljubavi, slobodnom vremenu, itd. 


Ali nabrajanje raznih vrsta slobode ne rješava pitanje šta je slo- 
boda. Štaviše, prije nego što riješimo pitanje šta je sloboda, ne 
možemo reći koje su od spomenutih vrsta slobode doista slobo- 
de, a koje samo pseudoslobode. Pitanje o slobodi prije svega je 
pitanje o biti slobode. 


Pitanje o biti slobode nije čisto teorijsko, niti odgovor na to pi- 
tanje može biti neki čisto faktički, činjenični sud. Pitati o biti 
slobode ne znači pitati šta je sve sloboda dosad bila ili šta ona 
faktično jest, a pogotovu ne koja sve značenja ima ili može 
imati riječ »sloboda«. Pitati o biti slobode također ne znači pi- 
tati šta bi sloboda po nečijem subjektivnom prohtjevu ili želji 
trebalo da bude. Pitati o biti slobode znači pitati o onom po čemu 
je sloboda konstitutivni momenat čovjeka, o onom što sloboda, 
kao ljudska sloboda, može i treba da bude, što ona uistinu jest. 


Pitanje o biti slobođe, kao ni pitanje o biti čovjeka, nije samo 
pitanje. To je ujedno sudjelovanje u proizvođenju slobode. To 
je djelovanje kojim se sloboda oslobađa. 


3 K. Marx, F. Engels: Werke, Bd. 1, Berlin 1957, S. 60. 

V 


U čemu je bit slobode? Šta je sloboda u svojoj biti? Ne može se 
govoriti o tome šta sloboda jest, ako se ne govori o tome šta ona 
nije. A odgovarajući na pitanje šta sloboda nije i jest, najprije 
ćemo doći do cilja ako pođemo od koncepcija ili teorija koje su 
u toku historije filozofije već bile razvijene. 


Teorija slobode ima praktično bezbroj. Ovdje ćemo spomenuti 
i podvrći kritici uglavnom tri teorije ili, tačnije, grupe teorija. 
Govorit ćemo, prije svega, o teorijama po kojima je sloboda od- 
sustvo spoljašnjih zapreka za kretanje ili djelovanje, odnosno, op- 
ćenitije, skup spoljašnjih okolnosti pod kojima nešto bivstvuje. 
Uzet ćemo, drugo, teorije koje tvrde da je sloboda spoznaja nuž- 
nosti ili na spoznaji nužnosti zasnovano prilagođavanje svijetu, 
odnosno mijenjanje svijeta. Spomenut ćemo, najzad, teorije koje 
u slobodi vide samoodređivanje ili autodeterminaciju. 


Prvu teoriju ili grupu teorija, po kojima je sloboda odsustvo spo- 
ljašnjih zapreka za kretanje, nalazimo kod mnogih filozofa u 
toku vjekova. Nalazimo je u 17. vijeku kod engleskog filozofa 
Thomasa Hobbesa, a nalazimo je i u 20. vijeku, na XII internacio- 
nalnom filozofskom kongresu u Veneciji 1958. godine, kod ame- 
ričkog marksista Johna Somervilla. 


Po ovim teorijama, neko biće ili tijelo je slobodno uvijek kad ne 
postoje spoljašnje zapreke za njegovo kretanje ili djelovanje. 


Ovakvo shvaćanje slobode može izgledati prihvatljivo. U svako- 
dnevnom govoru možda najčešće govorimo o slobodi upravo u 
tom smislu. Kažemo, na primjer, da osuđenik nije slobodan kad 
je u zatvoru, a da je slobodan kad je pušten ili je pobjegao iz 
zatvora. Isto tako kažemo da tigar u kavezu (ili kanarinac u 
krleci) nije slobodan, a tigar u preriji (ili ptica izvan krletke) 
jest. 


Ako malo razmislimo, vidjet ćemo kako ova koncepcija slobode 
omogućuje da se govori ne samo o slobodi zvijeri, ptice ili ribe 
nego i o slobodi neživih stvari. U ovom smislu možemo reći da 
voda nije slobodna kad je u loncu, da je djelomično slobodna kad 
probušimo rupu, a potpuno oslobođena kad lonac prevrnemo. 


Ovakve i slične konzekvencije, koje Thomas Hobbes doista i po- 
vlači, pokazuju da je takvo shvaćanje slobode neprihvatljivo. Ako 
se sloboda shvati na ovaj način, ona očigledno nije nešto speci- 
fično ljudsko, nego nešto što je zajedničko čovjeku, životinji i ne- 
živoj stvari. A nas zanima šta je sloboda kao nešto svojstveno samo 
čovjeku. 

Spomenuta koncepcija slobode ima i druge »nezgodne« posljedice. 
Ako je sloboda u odsustvu vanjskih zapreka, onda se ona diferen- 
cira na vrste prema tome kakve su te vanjske zapreke. Međutim, 
vanjske zapreke mogu biti najrazličitije, pa je dobro što neke 
od njih postoje, dok je postojanje drugih loše, a postojanje tre- 
ćih indiferentno. Na primjer, u ovom smislu može se reći da 
čovjek ima slobodu govora kad nema zapreke da govori šta hoće, 
a slobodu ubijanja ili mučenja kad može ubiti ili mučiti koga 
hoće i kad nema vanjskih zapreka da to čini. Na taj način dola- 
zimo do vrlo neobičnih i čudnih vrsta slobode, kao što su slobo- 
da ubijanja, sloboda pljačkanja, sloboda gnjavljenja. I onda se 
može izvesti zaključak (koji J. Somerville doista izvodi) da slobo- 
da sama po sebi nije ništa dobro ni loše. Ima sloboda koje su 
»dobre«, ima ih koje su »loše«, a ima i »indiferentnih«. 


Međutim, upravo ovakav zaključak kojim se među oblike slobo- 
de ubrajaju i pojave koje redovno smatramo najeklatantnijim 
primjerima negacije slobode, pokazuje da u ovoj teoriji nešto 
nije u redu. 


Nasuprot tezi o slobodi kao odsustvu vanjskih zapreka ili kao: 
skupu vanjskih uslova pod kojima nešto bivstvuje, možemo tvr- 
diti da je sloboda jedan određeni način bivstvovanja. Sloboda nije 
nešto izvan onoga koji slobodno bivstvuje, nego njemu svojstve- 
ni način ili struktura bivstvovanja. 


VI 


Drugu grupu čine teorije po kojima je sloboda u onome koji je 
slobodan, a sastoji se u spoznaji nužnosti ili u djelovanju koje je: 
na spoznaji nužnosti zasnovano. 


Ideju o slobodi kao spoznatoj nužnosti nalazimo već kod starih: 
Grka, gdje je sloboda bila shvaćena kao uviđanje i prihvaćanje 
sudbine, a nalazimo je i kod mnogih novovjekih filozofa, kao kod 
Spinoze, Hegela, Engelsa. To, naravno, ne znači da se teorija slo- 
bode spomenutih filozofa svodi na ovu ideju. Hegelova koncep- 
cija, na primjer, svakako je mnogo složenija. 


U svakom slučaju, ideja da je spoznaja nužnosti bit ili bitna 
pretpostavka slobode provlači se kroz čitavu historiju filozofije, 
a javlja se u tri glavne varijante. Po jednoj, sloboda je samo 
spoznaja nužnosti, po drugoj, sloboda je prilagođavanje spoznatoj 
nužnosti, po trećoj, sloboda je vlast nad prirodom i nad samim 
sobom, zasnovana na spoznaji unutrašnje i spoljašnje nužnosti. 

U sve tri varijante ova koncepcija ima u najmanju ruku dva bitna 
«defekta: ona je kontradiktorna i konzervativna. 


Teorija je, prije svega, kontradiktorna. Ako je sve nužno, onda 
ni spoznaja nužnosti, ni prilagođavanje nužnosti, ni vlast nad pri- 
rodom i samim sobom ne može biti nešto izvan te nužnosti. 
Ideja da je sloboda spoznaja nužnosti polazi prešutno od dvije 
međusobno nespojive pretpostavke, od pretpostavke da je sve 
zbivanje nužno, i od pretpostavke da čovjek može (ali ne mora) 
«da tu nužnost spozna. Ali ako je sve nužno, onda mora biti nuž- 
no i da li čovjek hoće ili neće spoznati nužnost. Prema tome, 
promatrati spoznavanje nužnosti kao slobodu, a nespoznavanje 
kao neslobodu — nema smisla. 


Još je u većoj mjeri uočljiva ova kontradikcija kod koncepcije 
o slobodi kao prilagođavanju onome što jest na osnovu spoznaje 
nužnosti. Ako je sve nužno, onda smo mi nužno takvi kakvi jesmo 
i nužno smo »prilagođeni« onako kako smo prilagođeni. Da bi- 
smo se mogli prilagođavati slobodno, morali bismo bar u izvjes- 
noj mjeri biti izuzeti od nužnosti. 


U najvećoj mjeri ova kontradikcija dolazi do izražaja u ideji o 
slobodi kao vlasti nad prirodom i nad samim sobom, koja je za- 
ssnovana na spoznaji nužnosti. Jer ako je sve nužno, nije jasno 
kako mi možemo postići vlast nad prirodom i nad čovjekom, koji- 
ma ta nužnost već vlada. 


Ideja da najprije treba da spoznamo »nužnost«, a zatim da za- 
vladamo njom, ima u sebi »nešto«. Ta je ideja nastala malo ne- 
«opreznim generaliziranjem nekih iskustava svakodnevnog živo- 
ta, nekih praktičnih pouka koje čine važan dio životne snalažlji- 
vosti slabijih. Sluga ili rob može da posjeduje čak i vrlo veliku 
vlast nad svojim gospodarom ako zna njegove slabosti. Zar spo- 
znaja prirode ne može isto tako da nam omogući vlast nad pri- 
rodom? 


Pretpostavka je za vlast roba nad gospodarom da gospodar ima 
neke slabosti. Prema tome, ako hoćemo da zavladamo prirodom, 
i ona mora imati svoje »slabosti«. Moraju u njoj postojati bar 
neke »tačke« gdje je opća nužnost probijena. 


Drugi je osnovni defekt nužnosnih teorija slobode što su u biti 
konzervativne. Ako je sve nužno, prirodno je da ono što jest pri- 
hvatimo, da ga i ne pokušavamo mijenjati. Upravo zbog toga nuž- 
nosna teorija slobode može biti upotrijebljena i često je bila upo- 
trebljavana kao oruđe konzervativnih snaga koje žele da sačuvaju 
postojeći društveni poredak. 

Moglo bi se primijetiti da su se često i revolucionari rukovodilr 
idejom o slobodi kao spoznaji nužnosti. Doista, takva ideja može: 
biti osnova svojevrsnog revolucionarnog djela. Revolucionar može: 
reći da promatra svoje djelovanje kao sastavni dio nužnog zbi-- 
vanja i da ne želi razmišljati o tome ne bi li mogao raditi druk-: 
čije. Ali ovako zasnovano revolucionarno djelovanje može se lako: 
kontra-revolucionirati. Nužnosna teorija slobode ne može zasnovati 
stvaralačko revolucionarno djelo. U najboljem slučaju, ona može 
biti osnova revolucionarnog fanatizma koji ne ispituje kritički 
ciljeve i metode kojima se služi i koji je u biti konzervativan, 
premda u ovoj ili onoj etapi ljudske historije može neko vrijeme 
imati djelomično progresivan učinak. 


To bi bili opći defekti teorije slobode u kojoj spoznaja nužnosti 
ima odlučujući značaj. 


Treća varijanta ove teorije, varijanta po kojoj je sloboda vlast 
nad prirodom i nad samim sobom, zasnovana na spoznaji unu- 
trašnje i vanjske nužnosti, ima još jedan važan poseban defekt. 


Ova varijanta insistira na slobodi kao vrsti ili obliku vlasti, domi- 
nacije. Ona pretpostavlja da su priroda i čovjek skup gotovih 
moći, pa ne treba ništa nego da se tim moćima ovlada, da se one 
obuzdaju, podvrgnu i iskoriste. 


Shvaćanje slobode kao svojevrsne dominacije i eksploatacije: 
tipično je za 19. i 20. vijek. Suvremenog čovjeka sve zanima samo: 
kao mogući objekt potčinjavanja i iskorištavanja. Ali to ne znači 
da je ono (to shvaćanje) »dobro« Takav pojam slobode je otuđeni 
pojam karakterističan za otuđeno društvo. 


Nasuprot teorijama o slobodi kao spoznaji nužnosti, možemo- 
tvrditi: Ako se sloboda shvati kao spoznaja i prihvatanje fatuma, 
sudbine, univerzalne nužnosti, onda je »sloboda« samo drugi 
naziv za dobrovoljno ropstvo. Sloboda nije pokoravanje ili prilago- 
đavanje vanjskoj ili unutrašnjoj nužnosti. Slobodno može biti 
samo djelovanje kojim čovjek mijenja svoj svijet i sama sebe. 
Spoznaja nužnosti samo je spoznaja granica slobode. Pozitivan: 
uslov slobode je spoznaja granica nužnosti, osvještavanje ljud- 
skih kreativnih mogućnosti. Sloboda nije ni u bezobzirnoj eks- 
ploataciji prirode. Sloboda je u sposobnosti čovjeka da prirodu 
očovječi i da na ljudski način participira u njenim blagodatima. 
Čovjek i priroda nisu skup gotovih moći koje treba samo savlada- 
u stvaranju novog, u razvijanju čovjekovih kreativnih moći, u 
proširivanju i obogaćivanju ljudskosti. 

VII 


Najzad, ostala nam je treća osnovna teorija slobode koja smatra 
«da je sloboda samoodređivanje (autodeterminacija). 


I ova ideja se često javlja u historiji filozofije, a poprima različite 
oblike (uporedi npr. I. Kanta i J. P. Sartrea). Ideja je u velikoj 
mjeri opravdana u odnosu na one kojima se suprotstavlja. Nitko 
neće nazvati slobodnim djelovanje koje je determinirano izvana. 
Ako netko radi nešto po naredbi, pod hipnozom, u strahu ili pod 
ucjenom, nećemo reći da je slobodan. Da bi netko bio slobodan, 
potrebno je, prije svega, da on sam određuje svoje djelo. Ali to još 
nije dovoljno. 


Neki misle da nije slobodno svako samoodređivanje, nego samo 
neposredno samoodređivanje (spontanost), pa ideju o slobodi kao 
.samoodređivanju pretvaraju u ideju o slobodi kao spontanosti 
(neposrednoj determinaciji). Slobodan bi po ovom shvaćanju bio 
jedino čin koji sami određujemo i kroz koji se ujedno neposredno 
izražava ova ili ona naša sklonost, sposobnost, želja ili potreba. 
«Slobodni smo, kažu, samo kad ne računamo, ne spekuliramo, ne 
razmišljamo šta ćemo učiniti. 


No da li je čovjek doista slobodan kad u nastupu gnjeva počini 
neki nepromišljen čin zbog kojeg će se kasnije kajati, ili je on u 
tom trenutku rob svoje strasti? Bit će, ipak, da sloboda nije ni 
puka spontanost. Čovjek je biće koje je uvijek i neposredno i 
posredovano; on nije slobodan uvijek kada se spontano ispoljavaju 
pojedine strane ili elementi njegovog bića, on je slobodan samo 
«onda kad djeluje kao cjelovito i mnogostruko biće. To, naravno, 
ne znači da je čovjek slobodan samo kad čini nešto veliko i zna- 
čajno. I u najsitnijoj sitnici može biti prisutan čitav čovjek. 


Ali djelovanje u kojem je čovjek čitav na djelu nije samim tim 
slobodno. Tiranin ili zločinac, čija je čitava djelatnost vođena 
neljudskim destruktivnim motivima, daleko je od toga da bude 
slobođan. Čovjek je slobodan samo kad ga ono što je ljudsko u 
njemu potiče na stvaralačko djelo kojim se proširuju i obogaćuju 
granice ljudskosti. 


U prilog i nasuprot teoriji o slobodi kao autodeterminaciji možemo 
tvrditi: Ni najintenzivnija i najuspješnija djelatnost ako je deter- 
minirana spolja nije slobodna. Disciplinirani vojnici, poslušni činov- 
nici, dobro plaćeni policajci mogu biti neobično aktivni i uspješni, 
ali njihova je aktivnost sve prije nego slobodna. Slobodna je samo 
djelatnost u kojoj čovjek sam određuje svoje djelo. Nije ni svaka 
«djelatnost koja se određuje iznutra samim tim slobodna. Slobodno 

je samo ono samoodređujuće djelovanje u kojem čovjek djeluje 
kao cjelovita, mnogostruka ličnost, u kojem on nije rob ove ili one 
posebne misli, osjećaja ili težnje. Najdalje su od slobodnog djela 
oni čije je djelovanje »slobodno« razaranje ljudskosti. Vlastoljubivi 
diktatori, okrutni osvajači, nezajažljivi izrabljivači samo su sluge 
vlastitih nehumanih fiks-ideja i ambicija. Slobodan je čovjek samo 
kad ono kreativno u njemu određuje njegovo djelo, kad on svojim 
djelom pridonosi proširenju granica ljudskosti. 


Izložene teze o biti slobode ne rješavaju »do kraja« problem o 
kojem govore. Ali one naznačuju koncepciju o kojoj se može 
raspravljati. 


VIII 


U dosadašnjem izlaganju nije bilo riječi o »većoj« i o »manjoj« 
slobodi. Govorilo se jednostavno o »slobodi« i o »neslobodi«. Mog- 
lo bi se, dakle, zaključiti da sloboda ne poznaje stupnjeve, da je 
čovjek uvijek ili apsolutno slododan ili apsolutno neslobodan. 


Ovakvom shvaćanju moglo bi se prigovoriti da je nedijalektično i 
nehistorično. Neđijalektično zato što previđa da su mogući razni 
stupnjevi slobode i neslobode i da je određeni stupanj slobode uje- 
dno određeni stupanj neslobode Nehistorično — zato što ne uviđa 
da čovjek nikad nije bio apsolutno neslobodan, niti će ikad biti 
apsolutno slobodan, da je čitava ljudska historija protivurječno, 
ali nezadrživo napredovanje ka sve višim stupnjevima slobode, 
napredovanje u kojem se svaki dostignuti stupanj može promatrati 
kao »veća sloboda« (ili »manja nesloboda«) u odnosu na one niže, 
prevaziđene, a kao »veća nesloboda« (ili »manja sloboda«) u odnosu 
na sve buduće, više. 


S navedenim i sličnim prigovorima možemo se složiti. Čovjek je 
biće slobode, ali on nije nikad apsolutno slobodan ni apsolutno 
neslobodan. On je uvijek samo u većoj ili manjoj mjeri slobodan. 
Sloboda je »relativna«. Ako želimo, možemo sve ranije postavljene 
teze o slobodi prevesti u »relativni« oblik. Umjesto da kažemo: 
»Čovjek je biće slobode«, možemo reći: »Čovjek je čovjek u onoj 
mjeri u kojoj je slobodan«, a umjesto: »Nesloboda je smrt čovje- 
ka«, možemo reći: »Čovjek je mrtav (ili: Čovjek nije čovjek) u onoj 
mjeri u kojoj je neslobodan.« Isto tako, umjesto: »Slobodan je 
čovjek samo kad ono kreativno u njemu određuje njegovo djelo«, 
možemo reći: »Slobodan je čovjek samo u onoj mjeri u kojoj ono 
kreativno u njemu određuje njegovo djelo.« 

Sloboda je dosta relativna, ali teorije o relativnosti slobode često 
idu suviše daleko. Relativnost, kažu neki, nije nešto što spolja 
pridolazi slobodi; ona je konstitutivni moment biti slobode. Bez 
obzira na to kako ćemo nastaviti definiciju slobode, moramo je 
početi riječima: »Sloboda je relativno...«, »Sloboda je određeni 
stupanj ...« ili »Sloboda je određenom historijskom stupnju pri- 
mjereno ...«. 


Ako se sloboda ovako relativira, time se historijski relativni, ogra- 
ničeni stupnjevi slobode apsolutiziraju. Teorije da je sloboda »u 
biti« relativna ne razlikuju se bitno od teorije da je bit slobode 
ropstvo. Sloboda je doista »relativna«. Ali to ne znači da je rela- 
tivnost ono što je čini slobodom. Relativnost je ono što je čini 
relativnom. 


IX 


U prethodnom izlaganju govori se općenito o slobodi i o »čovjeku«. 
Nije specificirano da li se pod čovjekom misli čovjek kao zajednica 
(društvo), čovjek kao grupa (klasa, stalež, nacija, pleme, porodica 
itd.) ili čovjek kao pojedinac (ličnost). Ali takva specifikacija i nije 
neophodna. Bez obzira na to da li je riječ o čovjeku-društvu, o 
čovjeku-društvenoj grupi ili o čovjeku-ličnosti, bit slobode je ista. 
Kao što društvo nije slobodno ako samo ne određuje svoju sudbi- 
nu, ni ličnost nije slobodna ako netko drugi determinira njenu sud- 
binu. Kao što društvo nije slobodno ako koči razvoj ljudskih kre- 
ativnih moći, ni ličnost nije slobodna ako ne pridonosi razvijanju 
čovjekove kreativnosti. 


Da li to znači da se slobodno društvo sastoji samo od slobodnih 
pojedinaca, a neslobodno samo od neslobodnih? Drugim riječima: 
da li je slobodna ličnost moguća samo u slobodnom, a neslobodna 
samo u neslobodnom društvu? Afirmativan odgovor na ova pitanja 
bio bi znak neshvaćanja biti društva. Drušivo je zajednica ličnosti, 
ali zajednica ličnosti nije puki zbroj pojedinaca. 


Društvo može razvijati kreativne ljudske moći samo tako da 
omogućuje i stimulira razvoj slobodne ljudske ličnosti. Nema slo- 
bodnog društva bez slobodnih ličnosti. Ali to ne znači da su u 
slobodnom društvu svi slobodni. / u slobodnom društvu pojedinac 
može biti neslobođan. Relativiranom terminologijom: pojedinac 
može biti manje slobodan nego društvo u kojem živi. Društvo se 
može organizirati tako da omogućuje i podstiče razvoj slobodne 
ličnosti, ali sloboda se ne može nikome pokloniti. »Darovana« ili 

»nametnuta« sloboda je contradictio in adjecto. Sloboda je po: 
definiciji djelovanje onoga koji je slobodan. Samo svojim slobod- 
nim djelom može pojedinac osvojiti svoju ličnu slobodu. 


Kao što u slobodnom društvu nisu svi slobodni, ni u neslobodnom 
društvu nisu svi neslobodni. / u neslobodnom društvu pojedinac 
može biti slobodan. Drugim riječima: moguće je da se pojedinac 
izdigne iznad onog stupnja slobode koji je u društvu već realiziran. 
Spoljašnje zapreke koje postavlja neslobodno drušivo mogu otežati 
i ograničiti, ali ne i potpuno spriječiti slobodan ljudski čin. 
Nepokolebljivi revolucionar u okovima slobodniji je od tamničara 
koji ga čuva i od mučitelja koji uzalud pokušava da ga skrši. Ako 
bismo poricali mogućnost slobodne ličnosti u neslobodnom druš- 
tvu, poricali bismo mogućnost da se neslobodno društvo svjesnom 
revolucionarnom akcijom preobrazi. 


Ako su i u slobodnom društvu moguće neslobodne ličnosti, a u 
neslobodnom društvu slobodne, to ne znači da je sloboda društva 
irelevantna za slobodu ličnosti. Neslobodno društvo nastoji da uni- 
šti slobodnu ličnost, a slobodno društvo omogućuje i podstiče njen 
cvat. Zato je borba za slobodno društvo sastavni dio borbe za oslo-- 
bođenje ličnosti. Kad ovaj dio pokušava da postane sve, on presta- 
je biti ono što bi trebalo da bude. Borba za slobodno društvo nije 
borba za slobodno društvo ako se njom ne ostvaruje sve veći stu-- 
panj lične slobode. 


Lična i društvena sloboda nerazdvojno su povezane, ali je odnos. 
među njima asimetričan: Nema slobodnog društva bez slobodne 
ličnosti (što ne znači da su svi pojedinci u slobodnom društvu 
slobodni), ali moguća je slobodna ličnost izvan slobodnog dru- 
štva (što ne znači da je sloboda društva irelevantna za slobodu 
ličnosti ili da je moguća slobodna ličnost izvan svake društvene: 
zajednice!). 

Čovjek pojedinac nije samo član šire društvene zajednice; on je: 
također uvršten u posebne društvene grupe. Odlučujući značaj 
imala je u dosadašnjoj historiji pripadnost antagonističkim druš-- 
tvenim grupama koje nazivamo »klasama«. 


Klasna borba u najrazličitijim oblicima fundamentalan je oblik 
kretanja klasnog društva. I borba za ostvarenje višeg stupnja 
slobode ima u klasnom društvu klasni karakter. Konkretnom his- 


12E 


torijskom analizom može se utvrditi koja je klasa ili klasni sloj u 
određenoj situaciji nosilac višeg stupnja slobode, a koja klasa ili 
sloj branilac neslobode. 


Ali svako je klasno društvo otuđeno, neljudsko, u biti neslobodno. 
Samo besklasno društvo može da se razvije u »carstvo slobode«. 
Progresivna klasa koja se bori za novi, slobodniji oblik klasnog 
«društva zalaže se samo za novi, »slobodniji« oblik neslobode. Ra- 
dikalan pobornik slobode može biti samo klasa koja se bori za 
ukidanje svakog klasnog društva i same sebe kao klase. 


Jedna slobodna ličnost (ili njih nekoliko) ne može preobraziti ne- 
slobodno društvo u slobodno. Slobodna ličnost uspijeva u svom 
preobražavalačkom nastojanju samo onoliko koliko uspijeva da 
uvjeri, oduševi, pokrene na djelo potencijalno revolucionarne dru- 
štvene grupe. 


Ova bitna spoznaja često se deformira i zloupotrebljava. Traži se 
da se ličnost potpuno »stopi« sa svojom klasom, da sve svoje lične 
misli, želje, nade, strahovanja, strasti potčini zahtjevima klasne 
borbe. Oni koji na ovaj način zahtijevaju potčinjavanje ličnosti 
»klasi«, ne shvaćaju da nema revolucionarne klasne borbe bez 
slobodnih ličnosti, sposobnih da se uzdignu iznad faktičnog nivoa 
:svoje klase i sagledaju njene revolucionarne (općeljudske) mo- 
gućnosti. 


Potreba »klase« za »ličnošću« često se interpretira samo kao po- 
treba za »velikom ličnošću« koja »vidi« i »vodi«. Velike ličnosti 
doista su potrebne klasi, naciji, čovječanstvu. Ali ne manje su 
potrebne one na izgled »male« ličnosti koje, bez obzira na svoje 
skromne  radno-intelektualne  »sposobnosti«, realiziraju visoke 
kvalitete ljudskosti. 


Moglo bi se nekome učiniti da suviše ističemo značaj ličnosti. Ali, 
ma što tko mislio, socijalizam je kult ličnosti. Naravno, ne u danas 
proširenom političko-publicističkom smislu (»kultom ličnosti« čes- 
to se naziva kult bezličnosti). 


XI 


Raspravljajući o smislu pitanja o slobodi, istakli smo da se pitanje 
o slobodi ne svodi na pitanje o vrstama ili oblicima slobode. Bit 
pitanja o slobodi je u pitanju o biti slobode. 


“To ne znači da se ne može govoriti o različitim oblicima, vrstama 
ili aspektima slobode. Upravo smo učinili izvjesne napomene o 

nekim važnim aspektima slobode (društvenom, individualnom, 
klasnom). A naprijed (u dijelu IV) nabrojili smo mnogo različitih 
aspekata, oblika i vrsta slobode. 


Analiza oblika i aspekata slobode ima velik značaj. Mnogi taj zna- 
čaj osporavaju. Poricanje raznovrsnosti oblika slobode najčešće je 
motivirano nastojanjem da se specifične odlike jedne vrste slobode 
učine normom za sve ostale vrste. Nasuprot takvim nastojanjima 
možemo tvrditi: Uz opću bit slobode svaka vrsta slobode ima i 
svoju vlastitu specifičnu bit po kojoj je ona upravo ta vrsta slobo- 
de. »Kao što se u Sunčevom sistemu svaki pojedini planet okreće 
oko Sunca samo okrećući se oko sebe sama, tako u sistemu slobode 
svaki od njenih svjetova kruži oko središnjeg Sunca slobode sa- 
mo kružeći oko sebe sama.«* 


Mogućnost raznih vrsta ili oblika slobode ne treba nas navesti na 
pretpostavku da su razni oblici slobode potpuno svojevrsni i 
međusobno nepovezani. Svi se oblici slobode uzajamno uslovljava- 
ju, a svaki je od njih jedan oblik slobode. 


Gaženje ovog ili onog oblika slobode često se pravda time što to 
zahtijeva održanje ili uspostavljanje nekog značajnijeg oblika 
slobode. Na ovakve argumente možemo odgovoriti: »Svaki oblik 
slobode uslovljava ostale, kao jedan član tijela drugi. Uvijek kad 
je dovedena u pitanje jedna određena sloboda, dovedena je u pita- 
nje sloboda. Uvijek kad je odbačen jedan oblik slobode, odbačena 
je slobođa i ona može voditi još samo prividan život, jer je poslije 
toga čisti slučaj na kojem će se predmetu ispoljiti nesloboda kao 
vladajuća sila.«5 


XII 


Najzad, treba bar nešto reći o odnosu između problema slobode 
kao trajnog ljudskog problema i različitih oblika u kojima se taj 
problem historijski pojavljuje. 


U prethodnom izlaganju usput smo istakli neke aktualne aspekte 
problema slobode, ali nismo sistematski raspravljali o različitim 
oblicima koje poprima problem slobode u različitim društvenim 
formacijama (recimo, u »prvobitnoj«, robovlasničkoj, feudalnoj, 
kapitalističkoj, socijalističkoj) i u različitim razvojnim fazama po- 
jedinih formacija. To ne znači da je problem slobode uvijek isti. 


“K. Marx, F. Engels: Werke, Band 1, Berlin 1957, S. 69—70, Potcrtao G. P. 
* K. Marx, F. Engels: Werke, Band 1, Berlin 1957, S. 76—T7. Potcrtao G. P. 

Problem slobode je »vječan« (u onom smislu u kojem tim atribu- 
tom karakteriziramo sve trajne čovjekove probleme), ali u svakoj 
epohi on poprima drukčiji oblik. 


Razmatranje različitih historijskih oblika u kojima se javlja prob- 
lem slobode izlazi izvan okvira ovoga rada. Ipak, možemo spome- 
nuti: U naše vrijeme pokazuje se da se slobodno društvo ne ostva- 
ruje ni samo eksproprijacijom, ni samo podizanjem životnog stan- 
darda, ni kombiniranjem obojega. U društvu iz kojeg su eksploa- 
tatori eliminirani, čovjekovu slobodu ugrožavaju sredstva pomoću 
kojih saobraća s prirodom i s drugim ljudima (tehnika) i društveni 
oblici u kojima se to saobraćanje vrši (društvene organizacije i in- 
stitucije). Pitanje o slobodi pojavljuje se danas prvenstveno kao 
Pitanje o slobodi i socijalizmu i kao pitanje o slobodi sa tehnikom. 


Onima koji u prvi plan ističu pitanje o slobodi i socijalizmu, 
prigovara se da zapostavljaju drugo, još važnije pitanje o slobodi 
i kapitalizmu. Prigovor samo izgleda opravdan. Kapitalizam je još 
uvijek velika snaga, ali ni socijalizam nije manja. Problem slobode 
u kapitalizmu još uvijek je teorijski zanimljiv; ali problem slo- 
bode u socijalizmu ipak je noviji i zanimljiviji. Međutim, nije 
stvar samo u zanimljivosti. Problem slobode u socijalizmu neupo- 
redivo je važniji, i to ne samo s gledišta unutrašnjeg razvoja soci- 
jalizma nego i s gledišta razvoja suvremenog svijeta kao cjeline. 
Razvijanje socijalizma kao slobodne zajednice slobodnih ličnosti 
najefikasnija je kritika kapitalizma. 


Onima koji u prvi plan ističu problem slobode sa tehnikom, 
prigovara se da jedno akutno pitanje kapitalizma nekritički presa- 
đuju u socijalizam. »Tehnika« je puki instrument, koji u kapitaliz- 
mu može biti opasan, ali u socijalizmu postaje »poslušan«. I u 
ovom prigovoru ima »nešto«. Ali atomska bomba neće početi da 
proizvodi jestive pečurke čim na nju nalijepimo socijalističku 
etiketu. 


Otuđenje i razotuđenje 


l 


Izraz »otuđenje« (»alijenacija«) ima mnogo različitih značenja u 
svakodnevnom životu, nauci i filozofiji; većina ovih mogu se 
promatrati kao modifikacija onog najšireg značenja koje sugeriraju 
etimologija i morfologija te riječi, značenja u kojem je otuđenje 
— akt (ili rezultat akta) putem kojega netko ili nešto postaje (ili 
je postalo) tuđe nečemu ili nekome. 


U svakodnevnom životu »otuđenje« često znači odvraćanje ili 
udaljavanje od prijašnjih prijatelja ili drugova. U pravu ono obično 
znači prenošenje vlasništva s jedne osobe na drugu (kupoprodaja, 
dar ili krađa). U medicini i psihijatriji »alijenacija« je naziv za 
odstupanje od normalnosti, tj. za duševnu bolest ili »ludilo«, a u 
suvremenoj psihologiji i sociologiji »alijenacijom« se često naziva 
individualni osjećaj tuđosti prema društvu, prirodi, drugim ljudi- 
ma ili samom sebi. Za mnoge sociologe i filozofe otuđenje je isto 
što i reifikacija ili postvarenje, tj. akt (ili rezultat akta) preobra- 
žavanja ljudskih svojstava, odnosa i djelatnosti u svojstva, odnose 
i djelatnosti stvari koje su nezavisne od čovjeka i upravljaju 
njegovim životom. Za druge otuđenje znači isto što i samootuđenje 
(autoalijenacija), naime proces ili rezultat procesa kojim neko 
sopstvo (bog ili čovjek) postaje tuđe samo sebi (tj. svojoj vlastitoj 
prirodi) putem sama sebe (tj. svojim vlastitim činima). 


Pojam otuđenja prvi je filozofski razradio Hegel. Osporavajući 
mišljenje da je Hegel »otkrio« taj pojam, neki su tvrdili da se 
kršćansko učenje o »prvom grijehu« i »iskupljenju« može pro- 
matrati kao prva verzija Hegelova učenja o »otuđenju« i »razotu- 
đenju«. Prema drugima pojam otuđenja našao je svoj prvi izraz 
u zapadnoj misli u starozavjetnom pojmu idolopoklonstva. A neki 
su tvrdili da se izvor Hegelova shvaćanja prirode kao samootuđe- 
nog oblika apsolutnog duha može naći u Platonovom shvaćanju 
prirodnog svijeta kao nesavršene slike plemenitog svijeta ideja. 
Kako se istraživanje historijskih korijena nastavlja, vjerojatno će 
se pronaći još i mnogi drugi Hegelovi prethodnici u ovom pogledu. 


125 


Ali prilično je sigurno da će nešto ostati nepokolebano: G. W. F. 
Hegel, Ludwig Feuerbach i Karl Marx prvi put su eksplicitno razvili 
pojam otuđenja i njihova interpretacija predstavlja polaznu tačku 
za sve diskusije o otuđenju u suvremenoj filozofiji, sociologiji i 
psihologiji. 


Osnovna je ideja Hegelove filozofije da je sve što jest u krajnjoj 
liniji apsolutna ideja (apsolutni duh ili, popularno rečeno, bog), i 
da apsolutna ideja nije skup čvrstih stvari ni zbroj svojstava, nego 
dinamično sopstvo, subjekt koji se nalazi u kružnom procesu otu- 
đenja i razotuđenja. Čitava ljudska historija je stalan porast čovje- 
kove spoznaje apsolutnog, a u isto vrijeme i razvoj samospoznaje 
apsoluta koji preko konačnog duha postaje svjestan sebe, »vraća 
se« k sebi iz svog samootuđenja u prirodi. Kako otuđenje apsolut- 
nog duha u prirodi nije događaj u vremenu, nego »izvanvremenska« 
činjenica, to znači da je polazna tačka svjetske historije duh koji 
je već otuđen, te da se cijela historija svodi na proces razotuđenja. 


Ne otuđuje samo apsolutni duh sebe sama od sama sebe u Hegelo- 
voj filozofiji. Sudbina je konačnog duha (čovjeka) također da se 
otuđuje od sebe. Karakteristika je čovjeka kao čovjeka da proizvo- 
di stvari, da se izražava u predmetima, da se »opredmećuje« u 
fizičkim stvarima, društvenim ustanovama i kulturnim proizvodi- 
ma, a svako opredmećenje nužno je otuđenje: proizvedeni predme- 
ti postaju tuđi proizvođaču. Otuđenje u ovom smislu može se 
savladati samo utoliko što se može adekvatno spoznati. Međutim, 
čovjek se u Hegelovom sistemu može promatrati kao otuđen i u 
jednom drugom smislu. Poziv je čovjeka kao čovjeka da služi kao 
organon samospoznaje apsoluta, pa u onoj mjeri u kojoj ne 
postiže punu spoznaju apsoluta, on ne realizira svoju ljudsku bit, 
u toj mjeri on je samootuđen čovjek. 


Ludwig Feuerbach prihvatio je Hegelovo shvaćanje da čovjek može 
biti otuđen od sama sebe, ali je odbacio i gledište da je priroda 
samootuđeni oblik apsolutnog duha, i gledište da je čovjek apso- 
lutni duh u procesu razotuđenja. Čovjek nije samootuđeni bog, 
nego je bog, naprotiv, samootuđeni čovjek, on je samo čovjekova 
bit apsolutizirana i otuđena od čovjeka. A čovjek nije otuđen od 
sebe kad odbija da prizna prirodu kao samootuđeni oblik boga; 
čovjek je otuđen od sebe kad stvara i stavlja iznad sebe jedno 
zamišljeno strano više biće i klanja se pred njim kao rob. Čovje- 
kovo razotuđenje sastoji se u ukidanju te otuđene čovjekove slike 
koja je bog. 


Karl Marx hvalio je Hegela što ovaj »samorađanje čovjeka shvaća 
kao proces, a opredmećenje kao raspredmećenje, kao otuđenje i 
kao ukidanje toga otuđenja!. Ali on je kritizirao Hegela među osta- 
! K. Marx, F. Engels: Rani radovi, Kultura, Zagreb, 1953, str. 266. 

lim i zato što je ovaj identificirao opredmećenje s otuđenjem, a 
savladavanje otuđenja s ukidanjem predmetnosti, kao i zato što 
je promatrao čovjeka kao samosvijest i čovjekovo otuđenje kao 
otuđenje samosvijesti, te je u skladu s tim smatrao da je ukidanje 
otuđenja moguće ostajući u mediju čiste misli. 


Marx se slagao s Feuerbachovom kritikom religioznog otuđenja, 
ali je naglašavao da je čovjekovo religiozno otuđenje samo jedan 
među mnogim oblicima čovjekova samootuđenja. Čovjek otuđuje 
dio sebe u obliku boga, ali on također otuđuje druge proizvode 
svoje duhovne djelatnosti u obliku filozofije, zdravog razuma, 
umjetnosti, morala, etc.; on otuđuje proizvode svoje ekonomske 
djelatnosti u obliku robe, novca, kapitala, etc., otuđuje proizvode 
svoje društvene djelatnosti u obliku države, prava, društvenih 
institucija. Tako ima mnogo oblika u kojima čovjek otuđuje 
proizvode svoje vlastite djelatnosti od sebe i čini od njih poseban, 
nezavisan i moćan svijet predmeta prema kojima se onda odnosi 
kao rob, nemoćan i zavisan. Ali ne otuđuje on samo svoje vlastite: 
proizvode od sebe, on također otuđuje sebe od one djelatnosti 
kojom te proizvode proizvodi, od prirode u kojoj živi i od drugih 
ljudi. Ali sve ove vrste ili forme otuđenja u krajnjoj su liniji 
jedno: one su samo različiti oblici ili aspekti čovjekova samootu- 
đenja, različiti oblici čovjekova otuđenja od svoje ljudske »biti« 
ili »prirode«, od svoje ljudskosti. Samootuđeni čovjek je čovjek 
koji stvarno nije čovjek, čovjek koji ne realizira svoje historijski 
stvorene ljudske mogućnosti. Nesamootuđeni čovjek bio bi napro- 
tiv čovjek koji je doista čovjek, čovjek koji se realizira kao 
slobodno, stvaralačko biće prakse. 


Pojmove otuđenja i razotuđenja razradio je Marx u svojim ranim 
spisima, naročito u Ekonomsko-filozofskim rukopisima koji su 
napisani 1844. a objavljeni 1932; oba pojma su također osnova 
njegovih kasnijih djela, ali se tamo upotrebljavaju više implicitno: 
nego eksplicitno. To je možda i glavni razlog što je njihov značaj 
bio previđen. Ni u jednom izlaganju ni interpretaciji Marxovih 
pogleda koja je napisana u XIX ili u prve tri decenije XX vijeka 
pojmovi otuđenja i razotuđenja ne igraju važnu ulogu. Neki zna- 
čajni aspekti otuđenja raspravljaju se u knjizi G. Lukacsa Ge- 
schichte und Klassenbewusstsein (1923) pod nazivom »postvare- 
nja« (»Verdinglichung«), ali u knjizi nema općeg raspravljanja o: 
otuđenju. 


Pojmovi otuđenja i razotuđenja postali su predmet vatrenih disku- 
sija poslije objavljivanja Marxovih Ekonomsko-filozofskih rukopi- 
sa, a naročito poslije drugog svjetskog rata. Među onima koji su 
sudjelovali i još sudjeluju u tim diskusijama ima ne samo mark- 
sista već i nemarksista, naročito egzistencijalista i personalista, i 
ne samo filozofa nego također psihologa (naročito psihoanalitičara), 
sociologa, literarnih kritičara, pisaca, etc. 

Buđenje interesa za problematiku otuđenja naišlo je na žestok 
«otpor izvjesnog broja dogmatskih marksista koji su tvrdili da je 
pojam otuđenja hegelovski »ostatak« kod mladog Marxa i da je on 
bio napušten od »zrelog Marxa«. Međutim, sve više marksista u 
Francuskoj, Italiji, Engleskoj, Sjedinjenim Državama, Poljskoj, 
«Čehoslovačkoj, Jugoslaviji i u drugim zemljama smatraju da su 
»mladi« i »stari« Marx u osnovi jedan isti i da su pojmovi »otuđe- 
nja« i »razotuđenja« neophodni za adekvatno izražavanje Marxovih 
bitnih teza. 


Međutim i među onima koji smatraju da su pojmovi otuđenja i 
razotuđenja važno oruđe teorijske analize ima mnogo razlika u 
načinu na koji te pojmove upotrebljavaju i interpretiraju. Nemogu- 
«će je ovdje ući u diskusiju o svim različitim mišljenjima o otuđe- 
nju koja se mogu susresti. Spomenut ćemo samo neka od spornih 
pitanja o kojima raspravljaju filozofi, psiholozi i sociolozi. 


KLI 


Neki autori misle da se pojam otuđenja može primijeniti i na 
«čovjeka i na ne-ljudska bića (na »boga«, »svijet«, »prirodu«, etc.); 
ali ima mnogo više takvih koji drže da taj pojam ima neki smisao 
samo kad je riječ o čovjeku. Neki od onih koji ga primjenjuju 
samo na čovjeka insistiraju da se on može odnositi samo na indi- 
vidue, na pojedinačne osobe, a ne na društvo kao cjelinu. Prema 
izvjesnom broju takvih autora neprilagođenost pojedinca društvu 
u kojem živi znak je njegove otuđenosti. Drugi tvrde da i društvo 
može biti »bolesno« ili »otuđeno«, tako da pojedinac koji nije 
adaptiran postojećem društvu nije nužno »otuđen«. 


Mnogi od onih koji smatraju da se otuđenje može primijeniti 
samo na pojedince čine ga još užim, shvaćajući ga kao čisto 
psihološki pojam, koji se odnosi na neki »osjećaj«, ili »stanje 
duha«. Drugi insistiraju da otuđenje nije samo »osjećaj« nego 
također »objektivna činjenica«, način bivstvovanja. 


Neki od onih što karakteriziraju »otuđenje« kao duhovno stanje, 
promatraju ga kao činjenicu ili pojam psihopatologije; drugi 
tvrde da otuđenje, premda nije »dobro« ni »poželjno«, ipak, strogo 
uzev, nije nešto patološko. Oni često dodaju da bi trebalo razliko- 
vati otuđenje od dva srodna ali ne i identična pojma, od anomije 
i od lične dezorganizacije. »Alijenacija (alienation) se odnosi na 
psihološko stanje pojedinca karakterizirano osjećajima otuđenja 
(estrangement), dok se anomija odnosi na relativno odsustvo nor- 

mi u nekom društvenom sistemu. Lična dezorganizacija odnosi se 
na nesređeno ponašanje koje proistječe iz unutrašnjeg konflikta 
unutar pojedinca.«? 


Oni koji se suprotstavljaju karakteriziranju »otuđenja« kao psiho- 
loškog pojma obično kažu da je otuđenje »također« (ili »primar- 
no«) ekonomski, politički, sociološki ili etički fenomen. A neki 
tvrde da je to u osnovi i prije svega pojam opće filozofije ili 
pojam »ontologije« i »antropologije«. 


Uslijed gore spomenutih razlika u pristupu, oni koji danas upotre- 
bljavaju izraz »otuđenje« mnogo se razlikuju u svojim definicijama 
ovog pojma. Tako je prema Gwynnu Nettleru alijencija izvjesno 
psihološko stanje normalne osobe, a alijenirana osoba je »osoba 
koju su otuđili od, učinili ne-prijateljskom prema njenom društvu 
i njegovoj kulturi. Za Murraya Levina »bitna je karakteristika 
alijeniranog čovjeka njegovo vjerovanje da on nije u stanju da 
ostvari ono što vjeruje da je njegova zakonita uloga u društvu.«* 
Prema Erichu i Mary Josephson, alijenacija je »individualni osjećaj 
ili stanje disocijacije od sebe, od drugih, i od svijeta uopće.« Za 
Stanleya Moorea izrazi »alijenacija« i »otuđenje« — »odnose se na 
karakteristike individualne svijesti i društvene strukture tipične 
u društvima čije članove kontroliraju posljedice niihove kolektivne 
aktivnosti umjesto da oni kontroliraju te posljedice.«“ Prema 
Jean-Yves Calvezu, alijenacija je »opći tip situacija apsolutiziranog 
subjekta koji je sebi dao svijet, formalni svijet, odbiiaiući na taj 
način ono istinski konkretno i njegove zahtjeve.«? Najzad, Erich 
Fromm piše: »Alijenacija (ili »otuđenje«) znači, za Marxa, da čo- 
vjek ne doživljava sebe kao djelatnog činioca u svom shvaćanju 
svijeta, nego da svijet (priroda, drugi i on sam) ostaju njemu tuđi. 
Oni stoje iznad i protiv njega kao predmeti, čak iako su oni možda 
predmeti koje je on sam stvorio. Alijenacija je bitno doživljavanje 
svijeta i sama sebe pasivno, receptivno, kao subjekta odvojenog od 
objekta.«# 


Kad se čovjek suoči s ovakvom raznolikošću definicija, teško je 
reći koja je »najbolja«. Svatko ima pravo da definira svoje pojmo- 


? Murray Levin u E. i M. Josephson, eds. Man Alone, New York 1962, p. 228. 
+ American Sociological Review, Vol. 22, No 6, Decembar 1957, p. 672. 
“E.iM. Josephson, eds. Man Alone, New York 1962, p. 221. 

* Man Alone, p. 13. 

* S. Moore: The Critique of Capitalist Democracy, New York, 1957, p. 125. 
13.-Y. Calvez: La Pensće de Karl Marx, Paris 1956, p. S1. 

* E. Fromm: Marx's Concept of Man, New York 1961, p. 44. 

ve na svoj način. Međutim, nekoliko osnovnih pristupa pitanju o 
definiranju otuđenja izgleda moguće. Jedan je da se izraz pokuša 
rezervirati za onaj specifični fenomen za koji je netko zainteresi- 
ran te da se u skladu s tim definira tako usko da se većina 
postojećih upotreba riječi »otuđenje« ili »alijenacija« učini potpuno 
nedopuštenom. Drugi je da se pojam definira tako široko da učini 
što je moguće veći broj postojećih upotreba bar djelomično dopuš- 
tenim. Ovaj drugi put može se učiniti bolji, a on to doista i jest 
— pod uslovom da se ne ostane pri širokom određenju (kakvo 
smo, na primjer, dali na početku ovog rada) nego da se odmah 
pristupi i provođenju razlike među oblicima otuđenja, a napose 
nedvosmislenom i jasnom određivanju onog odlučnog oblika koji 
su Hegel i Marx nazivali »samootuđenjem«. Tim ćemo putem i 
krenuti. 


II 


Svi autori koji su upotrebljavali pojam otuđenja provodili su razli- 
ku među oblicima otuđenja. Ali nisu svi raspravljali o tom pitanju 
eksplicitno. Kod Hegela nema nikakvog pokušaja da se izvrši 
eksplicitna klasifikacija oblika otuđenja. Ali budući da je bit svega 
razvoja prema Hegelu proces otuđenja i razotuđenja, različite faze 
u razvoju apsoluta mogu se promatrati kao različite forme otuđe- 
nja. Bilo bi mnogo teže da se razvije slična klasifikacija za 
Feuerbacha jer je bit njegove filozofije upravo negacija sistemat- 
ske filozofije. Jedan dobro poznati fragment u Marxovim Ekonom- 
sko-filozofskim rukopisima (fragment »Otuđeni rad«), izgleda, 
sugerira da bismo morali razlikovati četiri osnovna oblika čovjeko- 
va otuđenja: otuđenje čovjeka od proizvoda njegove vlastite 
djelatnosti, otuđenje čovjeka od same svoje proizvodne djelatno- 
sti, otuđenje čovjeka od svoje ljudske biti i otuđenje čovjeka od 
drugih ljudi. Ali takva je klasifikacija vrlo daleko od toga da bi 
pružala adekvatan rezime cjelokupnosti Marxovih pogleda o oblici- 
ma otuđenja. Na drugim mjestima Marx govori i o drugim oblici- 
ma i podoblicima alijenacije koji se ne spominju u gornjem 
nabrajanju. A nabrajanje je također defektno zato što stavlja 
naporedo »oblike« otuđenja koji ne mogu biti na istom nivou. 


Pisci XX vijeka mnogo se razlikuju kad nabrajaju osnovne oblike 
alijenacije. Tako je Frederick A. Weiss razlikovao tri osnovna 
oblika samootuđenja (auto-anestezija, auto-eliminacija i auto-idea- 
lizacija), Ernest Schachtel — četiri glavna oblika otuđenja (otuđe- 
nje ljudi od prirode, od drugih ljudi, od djela njihovih ruku i duha, 
od samih sebe), Melvin Seeman — pet oblika otuđenja (bespomoć- 
nost, besmislenost, socijalna izolacija, odsustvo normi i samootu- 
đenje), a Lewis Feuer — šest oblika društvenog otuđenja (otuđenje 

klasnog društva, kompetitivnog društva, industrijskog društva. 
masovnog društva, rase, generacija). 


Nabrajajući pet različitih oblika otuđenja, Melvin Seeman pokušao: 
je da ih striktno definira. Prema njemu, bespomoćnost je »iščeki- 
vanje ili vjerovatnoća s kojom pojedinac smatra da njegovo. 
vlastito ponašanje ne može odrediti ishod događaja ili poboljšanja 
koja on traži«; besmislenost je »kad pojedincu nije jasno što on 
treba da vjeruje — kad nisu zadovoljeni pojedinčevi minimalni 
standardi za jasnoću pri odlučivanju«; odsustvo normi je karakte- 
ristika situacije »u kojoj postoji visok stupanj iščekivanja da je 
potrebno ponašanje koje se društveno ne odobrava da se postignu 
određeni ciljevi«; izolacija je karakteristika onih koji »pripisuju 
malu nagradnu vrijednost ciljevima ili vjerovanjima koja se tipi- 
čno visoko cijene u danom društvu«; a samootuđenje je »stupanj!: 
zavisnosti danog ponašanja od anticipiranih budućih nagrada, tj.. 
od nagrada koje leže izvan same djelatnosti« 


Drugi autori izbjegavaju da pruže bilo pun spisak oblika otuđenja 
bilo preciznu definiciju tih oblika. Tako Eric i Mary Josephson 
naznačuju samo indirektno i približno što promatraju kao osnovne 
oblike otuđenja kada kažu da »čovjek u suvremenim industrijskim 
društvima brzo postaje otcijepljen od prirode, od svojih starih 
bogova, od tehnike koja je transformirala njegovu okolinu i sada. 
prijeti da je uništi; od svoga djela i od njegovih proizvoda kao i 
od svoje dokolice; od kompleksnih društvenih institucija koje mu 
prema pretpostavci služe ali vjerojatnije upravljaju njime; od 
zajednice u kojoj živi; a iznad svega od sebe sama — od svog. 
tijela i od svog seksa, od svojih osjećaja ljubavi i nježnosti i od 
svoje umjetnosti — svog kreativnog i produktivnog potencijala.«!9' 


Umjesto da pokušamo nabrojiti sve klasifikacije oblika otuđenja 
koje su bile učinjene dosad, spomenut ćemo samo neke od osnov-: 
nih kriterija prema kojima se takve klasifikacije mogu vršiti i 
doista su bile vršene. 


Prema prirodi onoga što je otuđeno, mogli bismo razilkovati otu-: 
đenje stvari i otuđenje sopstva (the self, das Selbst), a prema 
osnovnim tipovima stvari ili sopstva, mogli bismo dodati dalje: 
podpodjele. Ako smatramo da je jedino sopstvo čovjek, otuđenje 
sopstva samo je drugo ime za otuđenje čovjeka, ali već prema 
tome da li razmatramo otuđenje čovjeka kao pojedinca ili otuđenje: 
čovjeka kao društvene grupe ili zajednice mogli bismo razlikovati 
pojedinačno (individualno) i društveno (socijalno) otuđenje. Svaka 


* American Sociological Review, Vol. 24, Number 6, December 1959, pp. 786,. 
788, 789, 790. 


* Man Alone, pp. 10—I1. 

«od ove dvije vrste mogla bi se podijeliti dalje. Kao različite vrste 
društvenog otuđenja mogli bismo razlikovati otuđenje društvenog 
sistema kao cjeline (otuđenje feudalizma, otuđenje kapitalizma, 
itd.), otuđenje društvenih grupa (otuđenje kapitalista, otuđenje 
radnika, etc.; otuđenje intelektualca, otuđenje birokrata; otuđenje 
proizvođača, otuđenje potrošača; etc.), otuđenje društvenih insti- 
tucija (otuđenje države, otuđenje crkve, otuđenje kulturnih insti- 
tucija, etc.). 


Prema pitanju od čega se otuđuje ono što se otuđuje, možemo 
razlikovati otuđenje od nekoga ili nečega drugog i otuđenje od 
sama sebe. Distinkcija se ne može primijeniti na otuđenje stvari; 
stvar ne može biti otuđena od same sebe. Ali distinkcija se može 
primijeniti na otuđenje sopstva; sopstvo može biti otuđeno ili od 
nečega odnosno nekoga drugoga ili od sama sebe. U skladu s 
različitim vrstama »drugih« i u skladu s različitim aspektima ili 
stranama sopstva mogu se učiniti dalje podpodjele (npr. otuđenje 
od prirode, otuđenje od drugih ljudi, etc.; ili otuđenje od svoga 
tijela, od svojih osjećaja, od svojih potreba, od svojih kreativnih 
mogućnosti, etc.). 


Prema pitanju da li se ono što je otuđeno otuđuje putem svoje 
vlastite djelatnosti ili putem djelatnosti nekog drugog, mogli bismo 
razlikovati otuđenje putem drugog i otuđenje putem sama sebe. 
“Otuđenje stvari očigledno može biti samo otuđenje putem drugoga, 
dok otuđenje sopstva može biti i otuđenje putem drugog i otuđenje 
putem sama sebe. 


Gore spomenuti kriteriji za diferenciranje otuđenja mogu se 
kombinirati; pojam samootuđenja kakav nalazimo kod Hegela i 
Marxa i kakav je od najvećeg značaja za filozofiju rezultat je 
kombinirane primjene triju navedenih osnovnih kriterija. Ono što 
Hegel i Marx nazivaju samootuđenjem jest otuđenje sopstva od 
sebe sama putem sama sebe. Ova dva mislioca razlikuju se 
među ostalim u tome što Marx poznaje samo jedno otuđeno 
sopstvo (čovjek), a kod Hegela je neposredno riječ o dva (čovjek 
i apsolut). Neki misle da bi se moglo govoriti i o samootuđenju 
»prirode« ili »svijeta«. U religioznim mitovima nalazimo također 
samootuđene anđele (npr. Lucifer) a u basnama i bajkama — sa: 
mootuđene životinje (lav kukavica), pa čak i biljke (smrdljiva 
ruža). Ali izvan dječjih priča (koje, uostalom, govoreći o životinja- 
ma ciljaju na ljude) čovjek je jedino bivstvujuće koje može biti u 
punom smislu riječi samootuđeno. Jer samo je čovjek sopstvo 
koje se svojim vlastitim činom može otuđiti od sebe. 


Mogao bi netko prigovoriti da je ograničavanjem na čovjeka pojam 
samootuđenja jako sužen. No ako čovjek nije samo jedno bivstvu- 
juće već ono bivstvujuće koje bivstvujući najautentičnijim oblikom 

bivstvovanja najadekvatnije izražava smisao bivstvovanja kao biv- 
stvovanja, ovo sužavanje nije tako drastično. Ako najviše bivstvov- 
ne mogućnosti cjeline bivstvujućeg, »totaliteta«, »svijeta« ili »pri- 
rode« ostaju bez čovjeka nerealizirane, onda se otuđenje čovjeka 
od sama sebe može promatrati i kao oblik samootuđenja »svijeta« 
ili »prirode«. 


Međutim, pojam samootuđenja bio bi doista suviše sužen, ako: 
bismo čovjekovo samootuđenje promatrali samo kao jedan među 
mnogim oblicima čovjekova otuđenja. Jer samootuđenje je upravo 
onaj odlučni, čovjeku svojstveni oblik otuđenja čije sagledavanje 
otvara perspektivu za sagledavanje svih ostalih. Pored toga, mno- 
gošta što se može učiniti samo kao otuđenje čovjeka od nečega 
drugog, u stvari je također oblik njegova samootuđenja. Tako je 
čovjekovo otuđenje od prirode ujedno oblik čovjekova samootu- 
đenja (jer je čovjek prirodno biće i dio prirode). 


M 


Nije teško definirati samootuđenje kao otuđenje sopstva od sama. 
sebe putem sebe sama. Ali nije tako lako reći kako i u kojem 
smislu je moguće za nekoga, bio to individualni čovjek ili društvo, 
da bude otuđen od sama sebe. 


Najplauzibilniji je odgovor da biti samootuđen znači biti unutraš- 
nje podijeljen, rascijepljen na najmanje dva dijela koji su postali 
tuđi jedan drugom. Ali zašto da govorimo o »samootuđenju« 
umjesto o »unutrašnjoj podjeli« ili »rascjepu« u takvom slučaju? 
Termin »samootuđenje« upućuje na slijedeće: 1) podjela na dva 
dijela koji su u konfliktu nije izvršena izvana, ona je rezultat 
djelatnosti samoga sopstva; 2) podjela na dijelove koji su u kon- 
fliktu ne poništava svako jedinstvo sopstva; uprkos rascjepu 
samootuđeno sopstvo je ipak jedno sopstvo, i 3) to nije jednostav- 
no rascjep u dva dijela koji se jednako odnose prema sopstvu kao 
cjelini; pretpostavlja se da jedan dio sopstva s više prava pred- 
stavlja sopstvo kao cjelinu tako da, postajući tuđ ovome, drugi 
dio postaje također tuđ sopstvu kao cjelini. 


Jedan način da se opiše nejednakost dvaju dijelova na koje je: 
rascijepljeno samootuđeno sopstvo jest da se samootuđenje opiše 
kao rascjep između čovjekove prave »prirode« ili »biti« i njego- 
vih faktičkih »svojstava« ili »egzistencije«. Samootuđeni čovjek je: 
čovjek koji u stvari nije ono što u biti jest, čovjek čija aktualna 
egzistencija ne odgovara njegovoj ljudskoj esenciji. A samootuđe- 
no ljudsko društvo bilo bi društvo čija faktična egzistencija ne 
odgovara pravoj biti ljudskog društva. 

.Ali kako je to moguće da se aktualna egzistencija čovjeka otkloni 
«od njegove prave esencije ili prirode? Ako bismo čovjekovu bit 
shvatili kao nešto što je zajedničko svim ljudima, nešto što dijele 
svi ljudi, tada netko otuđen od ljudske biti ne bi mogao biti 
.čovjek ni faktično. Prema tome, ako otuđenje čovjeka od njegove 
biti treba da bude moguće, ova bit ne smije se shvatiti kao nešto 
što je zajedničko svim ljudima. Ali kako ona tada treba da se 
.shvati? 


Jedna je mogućnost da se bit shvati kao vječna ili bezvremenska 
ideja čovjeka prema kojoj realni čovjek treba da teži. Interpreta- 
cija je puna teškoća i vodi ka pitanjima na koja se ne može 
odgovoriti. Na primjer: gdje i na koji način postoji takva ideja 
čovjeka? Na koji način ili kojom metodom se može postići njena 
adekvatna spoznaja? Zašto bi trebalo da realni čovjek teži ka 
njoj? Etc., etc. 


Drugi način interpretacije sastojao bi se u tome da se »bit« shvati 
kao nešto što doista pripada ljudima, ali ne svima, nego samo 
jednom dijelu, npr. većini svih dosad postojećih ljudi, ili većini 
budućih ljudi, etc. Ali bez obzira na to koju ćemo interpretaciju 
izabrati, javljaju se nove teškoće. Zašto bi većina bila reprezenta- 
tivnija za čovjekovu prirodu nego manjina? Ako već dopuštamo 
mogućnost rascjepa na »esenciju« i »egzistenciju«, na »bit« i 
»postojanje«, zašto ne bismo dopustili mogućnost da rascjep bude 
prisutan kod većine? I zašto bi buduća faktičnost imala neku 
prednost nad onom prošlom i sadašnjom? 


Treći je i najplodniji put, izgleda, taj da se čovjekova bit ne shvati 
ni kao vječna ideja, ni kao dio faktičnosti, nego kao skup čovjeko- 
vih historijski kreiranih ljudskih mogućnosti. Reći da se čovjek 
otuđuje od svoje ljudske biti značilo bi tada da se čovjek otuđuje 
od ostvarenja svojih historijski kreiranih ljudskih mogućnosti. Re- 
ći da čovjek nije otuđen od sebe značilo bi naprotiv reći da čovjek 
stoji na nivou svojih mogućnosti, da realizirajući svoje mogućnosti 
stalno stvara nove i više. Treća interpretacija čini se plauzibilnija 
od prvih dviju, ali ona također vodi ka teškim pitanjima. Na koji 
način mogućnosti postoje i na koji ih način otkrivamo? Na osnovu 
«čega dijelimo čovjekove realne mogućnosti u ljudske i neljudske? 
Pitanje se ne može riješiti jednostavnim pozivanjem na buduću 
faktičnost i na njeno specifično prisustvo u sadašnjici. 


v 


Mnogo se diskutiralo o pitanju da li je samootuđenje bitno 
svojstvo ili karakteristika čovjeka kao čovjeka ili je ono karakte- 
ristično samo za jednu historijsku fazu u čovjekovom razvoju. 

Neki filozofi tvrdili su da otuđenje nije historijska faza koja se u 
toku daljeg razvoja može savladati, nego neophodan strukturni 
moment čovjekova postojanja. Čovjek kao čovjek također je 
nužno samootuđen, pored autentične egzistencije on vodi i neau- 
tentičnu i iluzorno je očekivati da će u budućnosti živjeti samo 
autentično. 


Nasuprot ovakvom shvaćanju nalazimo drugo prema kojem se 
prvobitno nesamootuđeni čovjek kasnije sam otuđio od sebe, ali 
će se u budućnosti ponovo vratiti k sebi. Ovo shvaćanje nalazimo 
kod Engelsa i kod mnogih suvremenih marksista. Sam Marx bio 
je, izgleda, više sklon mišljenju da je čovjek dosad bio samootu- 
đen, ali da uprkos tome može i treba da postane svoj. U ovom 
smislu Marx u Ekonomsko-filozofskim rukopisima govori o komu- 
nizmu kao o društvu koje znači pozitivno prevladavanje svakog 
otuđenja i povratak čovjeka iz rasparčanog postojanja u različitim 
sferama u svoj ljudski, tj. društveni život. Takvo shvaćanje komu 
nizma kao negacije samootuđenja nalazi se i u osnovi drugih 
Marxovih djela. Premda često naglašava da su ropstvo, feudalizam 
i kapitalizam bili nužni na izvjesnoj fazi čovjekovog razvoja, on 
nikad ne reducira razliku između tih stanja i komunizma jedno- 
stavno na razliku između ranije i kasnije nužnosti ili na razliku u 
stupnjevima ostvarene humanosti. On jasno suprotstavlja suvre- 
meno društvo i buduće društvo za koje se bori kao otuđeno i 
razotuđeno, kao neljudsko i doista ljudsko. 


Ako pretpostavimo da je cijela historija dosad bila historija 
čovjekova samootuđenja, može se pojaviti pitanje da li je dosada- 
šnja historija bila historija postepene eliminacije otuđenja ili, 
naprotiv, historija njegova permanentnog prodđubljivanja. Oni koji 
vjeruju u konstantni progres tvrdili su da se otuđenje sve više 
smanjivalo, ali mnogo je veći broj suvremenih filozofa i sociologa 
koji tvrde da se alijenacija stalno povećavala i da je ona mnogo 
dublja i proširenija u suvremenom kapitalizmu i birokratskom 
socijalizmu nego što je bila ikad prije. »Svijet koji smo izgubili« 
(Peter Laslett) bio je mnogo manje otuđen nego što je ovaj suvre- 
meni. Drugi smatraju da nije lako ocijeniti razvoj otuđenja. Ono 
se smanjuje u jednom pogledu a povećava u drugom. Neki pak 
insistiraju da se pitanje o historiji samootuđenja ne može svesti 
na pitanje o »više« i »manje«, da moramo istraživati različite tipo- 
ve samootuđenih karaktera tipičnih za različite periode ljudske 
historije. 


Zanimljiv pokušaj u ovom pravcu učinio je Erich Fromm, razliku- 
jući četiri osnovna tipa »neproduktivnih« (samootuđenih) orijenta- 
cija karaktera: receptivna orijentacija, zgrtačka orijentacija, eks- 
ploatatorska orijentacija i tržišna orijentacija. On smatra da se 

sva četiri oblika mogu naći u suvremenom samootuđenom društvu 
ali da nisu svi ti oblici jednako tipični za to društvo. Receptivna 
orijentacija je karakteristična za »društva u kojima je čvrsto 
utvrđeno pravo jedne grupe da eksploatira drugu«, eksploatator- 
ska orijentacija »seže unatrag do gusarskih i feudalnih predaka i 
ide naprijed od njih ka pljačkaškim plemićima devetnaestog 
vijeka«, zgrtačka orijentacija »postojala je naporedo s eksploata- 
torskom orijentacijom u osamnaestom i u devetnaestom vijeku«, 
a tržišna orijentacija je »izrazito moderni proizvod«, ona je tipična 
za kapitalizam dvadesetog vijeka.! 


Za gotovo svako od navedenih gledišta mogu se navesti dobri 
razlozi. Teško je osporavati tezu da razotuđivanje uspješno napre- 
duje. Živimo u vrijeme kada narodi svih kontinenata pokazuju 
dosad neviđenu aktivnost i energiju u nastojanju da postanu gos- 
podari svoje sudbine, a radni čovjek u cijelom svijetu (uprkos 
velikim razlikama u tom pogledu među raznim zemljama) poste- 
peno postiže ne samo podnošljivije uvjete života nego i sve pri- 
mjetniji utjecaj na određivanje tih uvjeta i sve veću šansu za 
radikalnu transformaciju društva kao cjeline. Ali teško je ospora- 
vati i tezu da otuđenje sve više raste i jača — u ovo vrijeme kada 
se odnosi među narodima i pojedincima sve više temelje na prin- 
cipima bezdušnog egoizma i hladnog računa, a čovjek sam sebe 
promatra kao robu koju treba što bolje prodati na tržištu. 


Ako se ovakvim i sličnim argumentima mogu uspješno braniti 
obje suprotne teze, to znači da se može uspješno braniti i ona 
treća, »srednja«, da se otuđenje u jednom pogledu smanjuje, a u 
drugom povećava. Međutim, u vezi s ovom trećom, koja u ovom 
obliku odbija svojom eklektičnošću, prirodno se nameće pitanje: 
Možemo li utvrditi ili bar približno ocijeniti, da li se u cjelini uzeto 
otuđenje povećava ili smanjuje? 


U prvi mah može se učiniti da je afirmativan odgovor plauzibilan. 
Ali uzmimo samo jedan aspekt otuđenja, pa se upitajmo da li je 
čovjek manje čovjek kad kao ljudožder kuha drugog čovjeka u 
loncu, kada kao srednjovjekovni inkvizitor muči heretika ili kada 
kao suvremeni nacist naučno ubija žene i djecu u koncentracio- 
nom logoru. Insistiranje bilo na progresu bilo na regresu u ovom 
slučaju čini se samo kao nehumana pedanterija. No ako je nemogu- 
će kvantitativno upoređivati kvalitativno različite i u razne druš- 
tvene totalitete uklopljene oblike istog aspekta samootuđenja, 
onda je svakako još manje moguće pronaći neko opće kvantitativno 
mjerilo porasta ili pada samootuđenja koje bi vrijedilo za društvo 
kao cjelinu. 


"E. Fromm: Man for Himself, New York 1941, pp. 79—81. 

Ako se razvoj procesa otuđenja i razotuđenja ne može fiksirati: 
brojčanim pokazateljima, znači li to da je jedino što preostaje: 
konstatiranje činjenice da su razni oblici otuđenja kroz historiju 
stalno nastajali i bivali prevladavani, da bi zatim bili ponovo- 
zamijenjeni novim oblicima? Ovakav odgovor ipak izgleda suviše 
jednostavan. 


Ne bi li možda ključ za razumijevanje dosadašnje historije odnosa. 
između alijenacionih i dezalijenacionih procesa trebalo potražiti 
u njihovom sadašnjem odnosu? I nije li specifičnost sadašnjeg 
trenutka svjetske historije u tome što se nabujala protivurječnost 
između alijenacije i dezalijenacije ne može više rješavati s pozicije“ 
nekog novog, rafiniranijeg oblika alijenacije, već samo s pozicija. 
radikalne dezalijenacije? 


VI 


Za one koji promatraju otuđenje kao historijsku pojavu prirodno“ 
nastaje pitanje o mogućem »kraju otuđenja« (»razotuđenju« ili 
»dezalijenaciji«). 


Prema jednom proširenom odgovoru na ovo pitanje, moguće je: 
apsolutno razotuđenje; svako otuđenje, društveno i pojedinačno, 
može se ukinuti jednom zauvijek. Najradikalniji među predstavni- 
cima takvog optimističkog shvaćanja čak su tvrdili da je svako- 
samootuđenje u principu već eliminirano u socijalističkim zemlja- 
ma, da ono tamo postoji samo kao slučaj individualne ludosti ili 
kao beznačajan »ostatak kapitalizma«. Realističniji među predstav- 
nicima takvog shvaćanja ne poriču činjenice koje pokazuju da u 
zemljama što se smatraju socijalističkim postoje mnoge »stare« i 
čak neke »nove« forme otuđenja. Ali oni insistiraju da u zrelijim 
fazama socijalizma svi ovi oblici alijenacije moraju nužno nestati.. 


Nije teško uvidjeti neodrživost svih tih shvaćanja. Apsolutna dez- 
alijenacija bila bi moguća samo kada bi čovječnost bila nešto što: 
je jednom zauvijek dano i nepromjenljivo. Nasuprot pristalicama 
apsolutne dezalijenacije možemo, dakle, tvrditi da je moguća samo: 
relativna dezalijenacija. Alijenacija se ne može iskorijeniti jed- 
nom zauvijek jer ljudska »bit« ili »priroda« nije ništa statično i 
dano što se može realizirati jednom zauvijek. Ali moguće je stvo- 
riti u osnovi neotuđeno društvo koje bi stimuliralo razvoj neotu- 
đenih, doista ljudskih pojedinaca. 

:U zavisnosti od shvaćanja biti ili prirode samootuđenja moraju se 
razlikovati i sredstva koja se preporučuju za njegovo savladavanje. 
Oni koji promatraju samootuđenje kao »psihološku« činjenicu, kao 
»činjenicu života individualnog ljudskog sopstva«, logično ospora- 
vaju važnost pa čak i relevantnost bilo kakvih »vanjskih« promjena 
u »okolnostima« i predlažu pojedinčev vlastiti moralni napor, 
»revoluciju unutar sama sebe« kao jedini lijek.2 A oni koji pro- 
matraju samootuđenje kao »rezultat neurotičnog procesa« sasvim 
su dosljedni kad nude psihoanalitičko medicinsko liječenje, pro- 
matrajući »novo kreativno iskustvo prihvaćanja i 'susreta' u to- 
plom, istinski uzajamnom, povjerljivom odnosu između liječnika 
i pacijenta« kao »glavni terapeutski faktor«.3 


Na drugom polu stoje oni filozofi i sociolozi koji, polazeći od 
.degenerirane varijante marksizma nazvane »ekonomskim determi- 
nizmom«, promatraju pojedince kao pasivne proizvode društvene 
«organizacije, cijelu društvenu organizaciju kao posljedicu određe- 
ne organizacije ekonomskog života, a organizaciju ekonomskog 
života kao jednoznačan rezultat vladajućeg oblika vlasništva 
(koje po takvoj koncepciji može biti ili privatno ili kolektivno- 
-državno). Za takve »marksiste« problem razotuđenja svodi se na 
problem društvene transformacije, a problem društvene transfor- 
macije na ukidanje privatnog vlasništva. 


Kritizirajući materijalističko učenje da su ljudi proizvod okolnosti 
i odgoja, K. Marx je istakao da »ljudi mijenjaju okolnosti« tako da 
se »poklapanje mijenjanja okolnosti i ljudske djelatnosti ili samo- 
mijenjanja može izraziti i racionalno razumjeti samo kao revolu- 
cionarna praksa.«“* Polazeći od ove misli moguće je razviti jednu 
drukčiju koncepciju o putovima dezalijenacije, koncepciju po 
kojoj su razotuđenje društva i razotuđenje pojedinca tijesno 
povezani, pa se ne mogu niti izvesti jedno bez drugog niti svesti 
jedno na drugo. Moguće je stvoriti društveni sistem koji bi omogu- 
ćavao i čak stimulirao razvoj razotuđenih pojedinaca, ali nije 
moguće organizirati društvo koje bi automatski proizvodilo takve 
pojedince. Dezalijenirani pojedinac je pojedinac koji se realizira 
kao slobodno, stvaralačko biće prakse, a slobodno stvaralaštvo 
nije nešto što se može nekome izvana pokloniti ili nametnuti. 
Pojedinac može postati slobodan samo svojom vlastitom 
djelatnošću. 


Međutim, kao što se razotuđenje čovjeka ne može svesti na razo- 
tuđenje društva, tako se ni razotuđenje društva ne može shvatiti 
kao promjena u organizaciji ekonomije za kojom treba da auto- 


2 R. Tucker: Philosophy and Myth in K. Marx, Cambridge 1961, pp. 240—241. 
5 F, A, Weiss u Man Alone, p. 479. 
4“ K. Marx, F. Engels: Werke, Band 3, Dietz Verlag, Berlin 1962. S. 5. 

matski slijedi promjena u svim aspektima ili poljima društvenog 
života. Daleko od toga da bude vječna činjenica društvenog života, 
rascjep društva na uzajamno nezavisne sfere koje se sukobljavaju 
(ekonomija, politika, pravo, umjetnost, moral, religija, etc.) i do- 
minacija ekonomske sfere, po Marxu, karakteristike su samootuđe- 
nog društva. Razotuđenje društva zato je nemoguće bez ukidanja 
otuđenja različitih ljudskih aktivnosti jednih od drugih. 


Isto tako, problem razotuđenja ekonomskog života ne može se 
riješiti samo ukidanjem privatnog vlasništva. Pretvaranje privat- 
nog vlasništva u državno, bilo ono »kapitalističko« ili »socijali- 
stičko«, ne uvodi bitnu promjenu u položaj radnog čovjeka, pro- 
izvođača. Razotuđenje ekonomskog života zahtijeva također uki- 
danje državnog vlasništva, njegovo pretvaranje u stvarno društve- 
no vlasništvo, a to se ne može postići bez organiziranja proizvodnje 
na osnovu samoupravljanja neposrednih proizvođača. 


Ali ako je samoupravljanje proizvođača nužan uvjet razotuđenja 
ekonomske »sfere« čovjekova života, ono nije i dovoljan. Samou- 
pravljanje proizvođača u proizvodnji ne rješava automatski prob- 
lem dezalijenacije raspodjele i potrošnje; ono nije samo dovoljno 
ni za dezalijenaciju proizvodnje. Neki oblici alijenacije u proizvod- 
nji imaju svoj korijen u prirodi suvremenih sredstava za proizvod- 
nju i u organizaciji procesa proizvodnje, pa se samo promjenom 
oblika upravljanja proizvodnjom ne mogu eliminirati. Neki putovi 
borbe za dezalijenaciju već su sagledani i provjereni; drugi tek 
treba da budu pronađeni i iskušani. 


Filozofija i politika u socijalizmu 


Živimo u vrijeme kad već i djeca svuda po svijetu znaju ponešto o 
socijalizmu, a teoretičari su o toj »temi« napisali čitavo brdo knji- 
ga i članaka. Ipak, bilo bi pogrešno misliti da je pitanje o smislu 
i perspektivama socijalizma »riješeno« i prema tome neaktualno. 
U vrijeme kada čak i među socijalistima (odnosno onima koji se 
deklariraju kao socijalisti) susrećemo desetke pa i stotine različi- 
tih interpretacija socijalizma, pri čemu iza mnogih od tih interpre- 
tacija ne stoje samo pojedini usamljeni mislioci ni grupe mislilaca 
već i snažne društvene grupe, organizacije i institucije, ponekad 
čak i dominantne nacionalne snage ili čitave države (zbog toga se 
ponekad govori o »kineskoj«, »jugoslavenskoj«, »talijanskoj«, »ku- 
banskoj«, »alžirskoj«, »indijskoj«, »burmanskoj« itd. koncepciji 
socijalizma), bilo bi doista smiješno kad bi netko smatrao da je 
pitanje o smislu socijalizma riješeno i neaktualno. Isto tako u vre- 
menu kada nisu jasne ni sigurne perspektive čovječanstva kao 
čovječanstva (jer je i sam opstanak čovječanstva došao u pitanje), 
bilo bi naivno misliti da su perspektive socijalizma potpuno jasne. 


To što vrijedi za opće pitanje o smislu i o perspektivama soci- 
jalizma vrijedi uglavnom i za temu »Filozofija i politika u socija- 
lizmu«. Ta tema svakako nije nova, jer je susrećemo, na primjer, 
kod Marxa i još mnogo ranije kod Platona. Međutim, teško bi se 
moglo reći da je neaktualna, premda ovdje, izgleda, postoji veća 
suglasnost nego u općem pitanju o smislu socijalizma. U velikom 
broju socijalističkih zemalja odnos između politike i filozofije 
vrlo je sličan: filozofija vrši funkciju služavke politike. Čak i u 
onim socijalističkim zemljama gdje takav odnos ne postoji, ima 
utjecajnih grupa i pojedinaca koji takav odnos priželjkuju i po- 
vremeno pokušavaju da ga uspostave. Karl Marx nije nikad tako 
zamišljao odnos filozofije i politike u socijalizmu, pa nam to može 
biti poticaj da se upitamo: Da li nešto nije u redu s Marxom ili 
nešto nije u ređu s odnosom između filozofije i politike u socija- 
lizmu i sa socijalizmom u kojem je opisani odnos uspostavljen? 
Ovom pitanju može se prići na razne načine. Pokušajmo mu prići 
tako da se najprije upitamo šta je zapravo socijalizam. 

Prije svega, treba podsjetiti da se termin »socijalizam« primje- 
njuje na tri razna područja. O socijalizmu se govori kao o odre- 
đenom društvenom poretku koji bi trebalo da nastane ili već 
nastaje kao negacija kapitalizma. O socijalizmu se također govori 
kao o određenom političkom pokretu koji se zalaže za ostvare- 
nje socijalizma kao takvog društvenog poretka. Najzad, o soci- 
jalizmu se govori kao o teoriji koja zasniva mogućnost i poka- 
zuje putove i sredstva za ostvarenje socijalizma u prvom od 
navedena dva smisla. U ovom izlaganju bit će riječ o socijalizmu u 
prvom smislu, u smislu određenog društvenog poretka. Međutim, 
treba napomenuti da ono što vrijedi za socijalizam kao društve- 
ni poredak vrijedi uvelike i za socijalizam kao politički pokret i za 
socijalizam kao teoriju, jer od toga kakav će biti odnos između 
filozofije i politike u socijalizmu kao teoriji i u socijalizmu kao 
pokretu svakako zavisi i to kakav će biti taj odnos u socijalizmu 
kao društvenom poretku. Također treba naglasiti da određenjem 
područja primjene ovog pojma još uvijek nije riješeno pitanje 
njegova sadržaja, još su uvijek moguće različite interpretacije. 


U koncepciji marksizma koju je Staljin kanonizirao i koja je 
još uvijek vrlo proširena u nekim socijalističkim zemljama ter- 
min »socijalizam« ima sasvim određeno značenje. On označava 
prvu fazu komunizma koja dolazi nakon tzv. perioda diktature 
proletarijata a prije tzv. više faze komunizma. Prema ovoj poj- 
movno-terminološkoj shemi imamo dakle slijedeći redoslijed 
društvenih poredaka: kapitalizam, diktatura proletarijata, niža 
faza komunizma (socijalizam), viša faza komunizma (pravi ko- 
munizam). Prema pristalicama ove sheme period diktature prole- 
tarijata traje u Sovjetskom Savezu tačno do donošenja Staljin- 
skog ustava, od Staljinskog ustava počinje period niže faze ko- 
munizma koja se naziva socijalizmom, a danas se, nakon završene 
izgradnje socijalizma, već vrši prijelaz od socijalizma ka komuni- 
zmu. 


Po mom mišljenju, ova je shema iz više razloga defektna. Prije 
nego što iznesem te razloge, želim istaći da ta omiljena staljinistič- 
ka shema nije proizvoljna staljinistička izmišljotina, da ona ima 
svoj korijen u Marxu. Kao što je poznato, Marx u Kritici gotskog 
programa govori o dvije faze komunizma, samo što ih termino- 
loški ne fiksira kao »socijalizam« i »komunizam«. Nazivi su 
naknadni dodatak. U Kritici gotskog programa Marx također go- 
vori o »periodu revolucionarnog preobražaja prvog u drugo« (kapi- 
talističkog društva u komunističko) kao o nečem što se razlikuje 
i od kapitalizma i od komunizma, kao o nečem trećem čemu »od- 
govara i politički prelazni period« pri čemu »država tog perioda 
ne može biti ništa drugo osim revolucionarna diktatura prole- 
tarijata.«! 


! K. Marx: Kritika gotskog programa, Kultura 1948, str. 35. 

U vezi sa shvaćanjem prelaznog perioda kao perioda diktature 
proletarijata koji se bitno razlikuje i od kapitalizma i od soci- 
jalizma treba prije svega reći da je to vrlo opasna teorijska kon- 
cepcija koja se može iskoristiti i doista je bila korištena u anti- 
socijalističke svrhe. Ako prelazni period nije ni kapitalizam ni 
socijalizam već ima neka svoja posebna svojstva koja ga bitno 
razlikuju i od jednog i od drugog, onda je moguće tvrditi: prem- 
da je za razvijeno kapitalističko društvo karakteristična politička 
demokracija, i premda će i socijalistički odnosno komunistički 
društveni poredak biti demokratski, prelazni period od kapitaliz- 
ma ka socijalizmu odnosno od buržoaske demokracije ka socija- 
lističkoj ne mora biti demokratski, to može biti i period terora, 
nasilja i nehumanosti. Štaviše, može netko tvrditi da su upravo 
nehumanost, nesloboda i nasilje najbolji ili jedini mogući »dija- 
lektički« put u socijalizam, da su to ona dijalektička sredstva 
koja vode svojoj suprotnosti — istinskoj demokraciji, slobodi i 
humanosti socijalističkog društva. Naravno, kad kažemo da se 
tako nešto može tvrditi u okviru teorije o diktaturi proletarijata 
kao posebnom prelaznom periodu, to ne znači da se to mora 
tvrditi, da takva interpretacija nužno proistječe iz biti spomenute 
teorije. Međutim, ne treba previdjeti da to nije samo jedna među 
mnogim mogućim interpretacijama, već upravo ona koju je sta- 
ljinizam ne samo riječju već i djelom afirmirao. Da je Marx 
mogao predvidjeti ovakvu interpretaciju svoje teorije o diktaturi 
proletarijata kao posebnom prelaznom razdoblju, on je možda 
nikad čak ni onako usput, kao što to čini u Kritici gotskog 
programa, ne bi postavio, već bi se konsekventnije držao jedne 
druge svoje teorije prelaznog razdoblja koja spomenutu stalji- 
nističku interpretaciju isključuje. To je teorija po kojoj prelazni 
period nije samo period diktature proletarijata već je ujedno 
period komunizma i socijalizma. Da bismo doprli do razumije- 
vanja ove teorije, potrebno je da za trenutak ostavimo po strani 
pitanje prelaznog perioda i da pažljivije razmotrimo teoriju o 
dvije faze komunizma. 


Na osnovu onog što Marx u Kritici gotskog programa govori o 
dvije faze komunizma, može se steći utisak da ih on razlikuje po 
vladajućem principu raspodjele, naime po tome što u prvoj fazi 
vrijedi princip raspodjele prema radu, a u drugoj — princip ras- 
podjele prema potrebama. U nižoj fazi komunizma po Marxu, 
naime, »pojedini proizvođač dobiva nazad od društva — poslije 
odbitaka — tačno onoliko koliko mu daje«)ž dok u višoj fazi 
komunizma društvo može na svojoj zastavi napisati »Svaki pre- 
ma svojim sposobnostima, svakome prema njegovim potrebama!«3 
Iz Marxovog teksta proistječe da će društvo moći da proklami- 


2 K. Marx: Kritika gotskog programa, Kultura 1948, str. 22. 


% Op. cit., str. 24. 


142 


ra princip raspodjele prema potrebama samo onda kad budu: 
ispunjeni određeni uvjeti, naime onda »kad nestane ropske pot- 
činjenosti individuuma podjeli rada, a s njome i suprotnosti izme- 
đu intelektualnog i fizičkog rada; kad rad postane ne samo sred- 
stvo za život nego i prva životna potreba; kad sa svestranim raz- 
vitkom individuuma porastu i produkcione snage i kad svi 
izvori društvenog bogatstva poteku obilnije«* Ali ovo isticanje 
uvjeta za realizaciju principa raspodjele prema radu ne mora 
isključivati shvaćanje da je upravo taj princip bitna odlika više 
faze komunizma. Kao da je i sam osjetio da se nije najsretnije 
izrazio _ i da bi mogao biti krivo shvaćen, Marx zato upozorava: 
»Nezavisno od svega dosad rečenog, bilo je uopće pogrešno di- 
zati galamu oko takozvane raspodjele i stavljati glavni akcenat 
na nju. Svaka raspodjela sredstava potrošnje samo je posljedica 
raspodjele samih uslova proizvodnje. A raspodjela uslova proiz- 
vodnje zavisi od samog načina proizvodnje«*. Tako Marx, nakon 
što je sam pripisao značajnu ulogu razlikama u distribuciji pri 
razlikovanju faza komunizma, podvrgava kritici one koji »dižu 
galamu« oko distribucije, a u daljem tekstu napose kritizira »vul- 
garne socijaliste« koji smatraju da se socijalizam »vrti oko dis-- 
tribucije«, te tvrdi da je to shvaćanje naslijeđeno od buržoaskih 
ekonomista. Takav Marxov stav je u skladu s njegovim opcim 
shvaćanjem da je proizvodnja bitnija od raspodjele i da oblici 
raspodjele zavise od oblika proizvodnje. 


Mogao bi netko upitati ne bi li »nižu« i »višu« fazu komunizma 
trebalo razlikovati prema oblicima ekonomske proizvodnje. Mislim 
da ni takvo shvaćanje nije u duhu Marxa. Po Marxovom mišljenju, 
u jednoj epohi ljudske historije, u epohi otuđenog klasnog dru-: 
štva, čovjek je doista ekonomska životinja, njegov cjelokupni 
život je u krajnjoj liniji određen sferom ekonomske proizvodnje. 
U toj epohi logično je da se razne razvojne faze razlikuju u prvom: 
redu prema načinu proizvodnje. Ali ono društvo koje treba da 
nastane kao negacija kapitalizma nije po Marxu samo negacija. 
određenog ekonomskog poretka, ono treba da bude i negacija 
dotadašnjeg odnosa među »sferama«, da ukine ne samo primat 
ekonomske sfere već i uopće rascjep čovjeka na međusobno otu- 
đene sfere. Prema tome, kriterij za razlikovanje faza u tom dru- 
štvu ne može biti razlika u načinu ekonomske proizvodnje, on mo- 
ra biti mnogo kompleksniji. 


Ako udomaćenu distinkciju između niže i više faze komunizma 
promatramo s njene sadržajne strane, vidimo da ona ne samo- 
kod staljinista nego ni kod samoga Marxa nije domišljena i dove- 
dena do jasnoće. Nejasnoća nije samo u sadržaju nego i u termi-: 


€ Op. cit., str. 24. 
5 Op. cit., str. 25. 

.nologiji. Marx ne govori o tim dvjema fazama kao o fazi socija- 
lizma i o fazi komunizma. Ovi nazivi fiksirani su ovako naknadno. 
Uprkos tome, mnogi marksisti još uvijek prihvaćaju ne samo 
gornju distinkciju koja je faktično Marxova (premda se ne slaže 
s nekim njegovim fundamentalnim shvaćanjima) već i termino- 
logiju koja uopće nije njegova. Ta terminologija (kao ni bilo 
koja druga) nije »neistinita«, ali ona je, po mom mišljenju, neade- 
kvatna za distingviranje glavnih faza komunističkog društva. Me- 
đutim, premda je staljinistička koncepcija socijalizma i komuni- 
zma bila već oštro kritizirana, terminologija koju je ona kanonizi- 
rala ostala je pošteđena. Kritizirano je shvaćanje da je socijalizam 
izgrađeni društveni sistem bitno različit od komunizma, kritizi- 
rano je i shvaćanje da je nehumanost dopuštena u socijalizmu kao 
sredstvo za postizanje humanosti u komunizmu. Ipak nitko od 
kritičara, koliko mi je to poznato, nije doveo u pitanje ni razli- 
kovanje dviju osnovnih faza u razvoju komunističkog društva ni 
terminološko fiksiranje te razlike pomoću naziva »socijalizam« 
(za »nižu« fazu) i »komunizam« (za »višu« fazu). 


Međutim, Marxovi tekstovi daju više osnova da se socijalizam 
promatra kao viša faza u odnosu na komunizam. U prilog tak- 
voj terminologiji govori i etimologija ovih riječi. Komunizam 
(prema communis — zajednički) trebalo bi da bude društvo u 
kojem su sredstva za proizvodnju zajednička, a socijalizam (prema 
socius — drug) društvo u kojem je čovjek čovjeku drug. A ovo 
»drugo svakako je nešto više i teže ostvarljivo nego ono prvo. 


Da je Marx doista smatrao socijalizam »višim« od komunizma, 
pokazat ću pomoću jednoga teksta koji je svima poznat i često se 
navodi, samo što se neadekvatno shvaća, jer se Marx još uvijek 
suviše čita kroz staljinističke naočari. Marx, dakle, piše: »Ateizam 
kao poricanje te nebitnosti nema više smisla, jer je ateizam ne- 
gacija boga i postavlja tom negacijom postojanje čovjeka; ali 
socijalizam kao socijalizam ne treba više takvog posrednika; on 
počinje od teorijski i praktički čulne čovjekove i prirodne svijesti 
kao bića. On je pozitivna čovjekova samosvijest koja nije više 
posredovana ukidanjem religije, kao što je zbiljski život pozitiv- 
na čovjekova stvarnost koja nije više posredovana ukidanjem pri- 
vatnog vlasništva, komunizmom.«5 


Kao što vidimo, komunizam je za Marxa ono posredovanje kojim 
se ukida privatno vlasništvo, a zbiljski život je pozitivna čovje- 
kova stvarnost koja nije posredovana tim ukidanjem. Drugim ri- 
ječima, komunizam je »niža« faza, a zbiljski život »viša«. Ovom 
odnosu »komunizma« i »zbiljskog života« analogan je odnos izme- 
đu »ateizma« i »socijalizma«. Ateizam je afirmacija postojanja 


“#* K. Marx, F. Engels: Rani radovi, Kultura, Zagreb 1953, str. 237. 

čovjeka putem negacije boga. Socijalizam kao socijalizam, napro- 
tiv, ne treba posrednika. On počinje od teorijski i praktički osjet- 
ne čovjekove i prirodne svijesti kao bića. On je pozitivna čovje- 
kova samosvijest, koja nije posredovana ukidanjem religije. Pre- 
ma tome, dok je komunizam ukidanjem privatnog vlasništva po- 
sredovano ljudsko društvo, socijalizam je aspekt onog višeg obli- 
ka društva koje je neposredno ljudsko. Socijalizam nije to dru- 
štvo u cjelini, ono je tek jedan aspekt »zbiljskog života«, njegova 
samosvijest. 


Naravno, ako je Marx smatrao komunizam »nižom« fazom a soci- 
jalizam — jednim aspektom »više« faze (njenom samosviješću), 
to ne znači da njegovu terminologiju i koncepciju (jer ipak nije 
riječ samo o terminologiji!) moramo prihvatiti. No nije li danas 
više nego ikad prije od životnog značaja za čovječanstvo da razli- 
kujemo društveno stanje u kojem je ukinuto privatno vlasništvo 
(komunizam) od humane ljudske zajednice u kojoj je čovjek čovje- 
ku ne vuk, već drug (socijalizam ili još bolje humanizam)? 


U diskusijama o socijalizmu i o komunizmu često se pita da li je 
socijalizam ili komunizam neki konačni cilj, završetak ljudske 
historije, a marksisti i marksolozi unisono s visine odgovaraju 
da to — naravno, nije. Kad neinformirani dalje pitaju šta će u 
tom slučaju biti iza komunizma, onda se snishodljivo objašnjava 
da je to skolastičko pitanje koje ide previše daleko u budućnost. 
Sigurno je da komunizam neće vječno trajati i da će se nakon 
toga dogoditi još nešto, ali šta će to biti, ne znamo niti možemo 
znati. A ako neki »skolastičar« upozori da Marx ipak ponekad 
govori o komunizmu kao o »riješenoj zagonetki historije«, te 
zatraži da mu se razjasni u kakvom su odnosu takve izjave pre- 
ma tvrdnjama kao što je ona da »komunizam nije kao takav cilj 
ljudskog razvitka«, nego samo »nuždan oblik i energičan princip 
najbliže budućnosti«, onda mu se superiorno odgovara da je to 
»dijalektika«. Međutim, ako pažljivije pogledamo Marxove tek- 
stove, vidjet ćemo da je »dijalektika« u smislu istovremenog tvr- 
đenja kontradiktornih teza njemu strana. Otkrit ćemo također da 
na »skolastičko« pitanje, šta će se dogoditi nakon komunizma, 
Marx bez ustezanja i jasno odgovara, On naime kaže: »Kao što 
je ateizam kao ukidanje boga nastajanje teorijskog humanizma, 
tako je komunizam kao ukidanje privatnog vlasništva prisvajanje 
stvarnog čovjekova života kao njegova vlasništva, nastajanje 
praktičnog humanizma; drugim riječima, ateizam je pomoću uki- 
danja religije, a komunizam pomoću ukidanja privatnog vlasni- 
štva — samim sobom posredovani humanizam. Tek pomoću uki- 
danja toga posredovanja — koje je međutim nužna pretpostavka 
— nastaje pozitivni humanizam, koji pozitivno počinje od sebe 
sama.«? 


' Op. cit., str. 275. 

Po Marxu, dakle, komunizam je u biti nastajanje humanizma, sa- 
mo za razliku od ateizma koji je nastajanje teorijskog humaniz- 
ma, on je nastajanje praktičnog humanizma. Kao nastajanje hu- 
manizma on nije nešto bitno drugačije ili suprotno humanizmu 
nego je već humanizam, samo posredovani, humanizam posredo- 
van ukidanjem privatnog vlasništva. Tek pomoću i nakon ukida- 
nja toga posredovanja nastaje pozitivni humanizam, humanizam 
koji pozitivno počinje od sebe sama. Taj pozitivni humanizam 
nema razloga da se naziva komunizmom, jer ovaj naziv ukazuje 
da imamo posla sa zajednicom koja je tek nastala kao negacija 
društva koje počiva na privatnom vlasništvu. 


Kad ističe da je komunizam posredovani humanizam, Marx ne 
želi reći da komunizam uopće nije humanizam. On naprotiv nagla- 
šava: »Ali ateizam, komunizam nisu bijeg, apstrakcija, gubitak 
predmetnog svijeta koji proizvodi čovjek, gubitak njegovih su- 
štinskih snaga koje su postale predmetnost, nisu siromaštvo 
koje se vratilo k neprirodnoj, nerazvijenoj jednostavnosti. Oni 
su naprotiv tek stvarno nastajanje, za čovjeka nastalo ostvarenje 
njegova bića, njegova bića kao stvarnog bića.«? 


Marx se dakle zalaže da se kapitalističko društvo ne negira nekim 
drugim klasnim društvom ni uopće društvom u kojem bi domi- 
nirala ekonomska sfera te bi se moglo bitno karakterizirati 
samo određenim odnosima ekonomske proizvodnje ili raspodjele, 
on se zalaže za jedno bitno drukčije, humanističko društvo. A ko- 
munističko društvo je humanističko društvo u procesu nastajanja. 
Komunizam je zapravo »prelazni period« — od kapitalizma (i klas- 
nog društva) ka humanizmu, ali to ne znači da je on negdje po 
sredini između kapitalizma i humanizma. Komunizam je u onoj 
mjeri komunizam u kojoj jest i sve više postaje humanizam. A 
socijalizam je u ovoj koncepciji jedan od aspekata humanističkog 
društva, jer u društvu u kojem je čovjek doista čovjek, čovjek je 
čovjeku drug. 


No kakav je bliži smisao ovako shvaćenog komunizma koji je 
proces nastajanja humanizma? Najpotpuniji odgovor daje Marx 
u Ekonomsko-filozofskim rukopisima u fragmentu »Privatno vlas- 
ništvo i komunizam«. Marx tamo među ostalim podrobno govori 
o tri faze komunizma, ali čini mi se da to raščlanjivanje faza nije 
od bitnog značaja. Najvažnije je što Marx tu općenito kaže o 
komunizmu. A općenito o komunizmu on tu govori čak i onda kad 
se na izgled bavi pojedinim fazama. Tako u vezi s prve dvije faze 
piše: »U oba oblika komunizma se već pokazuje kao reintegracija 


* Op. cit., str. 215. 
* Op. cit., str. 222—231. 

ili povratak čovjeka k sebi, kao ukidanje čovjekova samootuđenja,,. 
ali kako još nije shvatio pozitivnu suštinu privatnog vlasništva 
i kako je isto tako malo shvatio ljudsku prirodu potrebe, on je 
njime još obuzet i inficiran.« 


Raspravljajući o fazama komunizma Marx tako ukazuje i na nje- 
govu humanističku bit: na ukidanje čovjekova samootuđenja, na 
reintegraciju ili povratak čovjeka k sebi. Raspravljajući o »trećoj 
fazi« on produbljuje ovo svoje određenje kad tvrdi da su religija, 
porodica, država, moral, pravo, nauka, umjetnost itd. samo poseb- 
ni načini proizvodnje te da je »pozitivno ukidanje privatnog vlas- 
ništva kao prisvajanje čovjekova života pozitivno ukidanje svakog 
otuđenja, dakle, povratak čovjeka iz religije, porodice, države itd, u 
svoje ljudsko, tj. društveno postojanje.«!! 


Ako bismo htjeli sažeti Marxov odgovor na pitanje šta je komu- 
nizam i humanizam, mogli bismo reći da je to prisvajanje čovje- 
kova života ukidanjem čovjekova samootuđenja a napose ukida- 
njem rascijepljenosti čovjeka na međusobno nezavisne sfere koje 
stoje u odnosima vanjskog određivanja. Komunizam, dakle, nije 
jednostavno nova društveno-ekonomska formacija nego je, među 
ostalim, ukidanje primata ekonomske sfere, pa prema tome i do- 
minacije ekonomskih kriterija pri razlikovanju ljudskih zajednica. 


Iz izloženog shvaćanja komunizma, socijalizma i humanizma pro- 
istječe kakav može i treba da bude odnos između filozofije i poli- 
tike u društvu koje je komunističko, socijalističko ili humanistič- 
ko (to troje nije sasvim isto, ali nije ni bitno različito, jer je, 
kao što sam rekao, komunizam — nastajanje humanizma a socija- 
lizam — jedan aspekt komunizma i humanizma). Prethodno je 
ipak potrebno da kažem nešto o filozofiji i politici do komunizma 
odnosno socijalizma. 


Ne želim davati neku preciznu definiciju bilo filozofije bilo poli- 
tike. Poznato je da ima bezbroj različitih definicija filozofije, i 
sporovi oko toga koja je najbolja vjerojatno neće nikada svršiti. 
Svoje shvaćanje o biti filozofije izložio sam u više mahova, pa 
nije potrebno da to sve ovdje ponavljam ili obrazlažem. Spome- 
nut ću samo da filozofiju ne smatram granom nauke ili umjet- 
nosti već zasebnom formom duhovne djelatnosti kojom čovjek 
ne samo otkriva svoju bit i svoj položaj u svijetu, svoje moguć- 
nosti za mijenjanje svijeta i za obogaćivanje vlastite prirode, nego 
također podstiče djelo preobražavanja svijeta i u njemu kao stva- 
ralac sudjeluje. 


Op. cit., str. 221. 
'! Op. cit., str. 228. 

Poznato je također da postoje najrazličitije definicije politike, od 
«onih užih koje određuju politiku kao djelatnost ili način uprav- 
ljanja državom preko širih koje promatraju politiku kao način 
upravljanja društvom u cjelini, do onih najširih koje identificiraju 
politiku s usmjerenom ljudskom djelatnošću ili s načinom života 
ljudi. Ni u ove sporove o najboljoj definiciji politike ne mogu 
«ovdje ulaziti. Spomenut ću samo da u ovom kontekstu pod politi- 
kom ne mislim ni svaku usmjerenu ljudsku djelatnost ni samo 
«djelatnost upravljanja državom. Pod politikom ovdje mislim 
svaku djelatnost usmjerenu na upravljanje općim društvenim pos- 
lovima, bez obzira na to da li se to upravljanje vrši putem države 
ili u nekoj nedržavnoj formi. 


Uprkos tome što su filozofija i politika uvijek bile i do danas 
ostale dvije razne stvari, one su uvijek imale i neke zajedničke 
karakteristike. I filozofija i politika dosad su bile posebne društve- 
ne djelatnosti, naporedo s mnogim drugima (ekonomskom, umjet- 
ničkom, naučnom, religioznom, pravnom itd.), jasno odvojene od 
ostalih i jedna od druge, a povezane vanjskim odnosima među- 
sobnog djelovanja i uslovljavanja. Obje su djelatnosti također 
kroz svu dosadašnju historiju bile vezane uz posebne društvene 
slojeve, političare i filozofe. Premda u tim djelatnostima djelo- 
mično sudjeluju ili ih bar s interesom prate i ostali ljudi (nema 
gotovo nijednog čovjeka koji bi bio potpuno nezainteresiran poli- 
tički ili koji ne bi imao baš nikakve svoje makar i potpuno 
»amaterske« filozofske koncepcije) i premda aktivnost »masa« u 
tim djelatnostima, naročito u onoj političkoj, u nekim razdoblji- 
ma (naročito u revolucijama) može postići i vrlo visok stupanj, u 
osnovi su te djelatnosti bile i ostale u rukama uskog kruga ljudi, 
“u rukama političara i filozofa. 


Jako mnogi filozofi i političari kroz historiju nisu bili samo to, 
već su također bili robovlasnici, zemljoposjednici, kapitalisti, 
trgovci, advokati itd., s razvojem klasnog društva i s razvojem 
ovih djelatnosti sve je više jačala i u razvijenom kapitalizmu do- 
stigla snažan razvoj tendencija profesionalizacije ovih djelatnosti, 
tendencija da se filozofi i političari pretvore u dva zasebna sloja 
ljudi koji se od tih djelatnosti izdržavaju, osiguravaju sebi sred- 
stva za život. Birokratski ili, Marxovim riječima, »grubi i nemi- 
saoni komunizam« ne suprotstavlja se ovoj tenđenciji nego je 
čak ponegdje dovodi do apsurda pretvarajući političare u politi- 
kante, a filozofe u školnike. Originalnost je takvog komunizma 
u ovom pitanju što on »dijalektički« ukida suprotnost između ova 
dva sloja pretvarajući jedne (»filozofe«) u sluge drugih (»politi- 
čara«). 


No ako se to tako događa, mora li tako biti? Proistječe li takav 
odnos iz biti komunizma, filozofije i politike? Ili iz biti ovih 

fenomena proistječe sasvim drukčiji odnos, pri čemu taj drukčiji: 
odnos nije samo idealna zamisao ni bespomoćna želja nego real- 
na mogućnost i već prisutna tendencija historijskog razvoja, ali 
takva mogućnost čije realiziranje pretpostavlja naše djelatno an- 
gažiranje? 


Šta bi dakle moglo i trebalo da se dogodi s filozofijom i politi-- 
kom u komunizmu, odnosno humanizmu? U skladu sa skiciranom 
koncepcijom komunizma, filozofija u komunizmu i humanizmu 
trebalo bi da nestane kao posebna djelatnost strogo odvojena 
od svih ostalih. Ali ona bi morala da ostane i da se razvija kao: 
kritička refleksija čovjeka o samome sebi, kao autorefleksija koja 
prožima sav čovjekov život i služi kao koordinirajuća snaga njego- 
ve cjelokupne djelatnosti, kao jedno od osnovnih »sredstava« po- 
moću kojih on ostvaruje cjelovitost svoje ličnosti. Filozofija bi 
također morala prestati da bude profesionalna dužnost i privilegij 
jednoga sloja ljudi. To, naravno, ne znači da svi ljudi mogu ili 
čak moraju postati veliki filozofi, ali znači da filozofija mora raz-- 
biti svoju zatvorenost, da ona ne samo mora da se okrene bit- 
nim ljudskim pitanjima svoga vremena nego također mora da se 
razvija kroz slobodnu i ravnopravnu diskusiju svih onih koji o: 
tim pitanjima misle. 


Politika bi, po mom mišljenju, u komunizmu i humanizmu trebalo: 
da se razvija u sličnom smjeru. Ona bi morala nestati kao posebna 
djelatnost jednog privilegiranog sloja suprotstavljena ostalima a. 
determinirana primarno ekonomskim interesima određenih klasa 
(i samog tog sloja) i morala bi prerasti u djelatnost koja nije u ru- 
kama profesionalnih političara, u djelatnost kojom cjelokupna dru-- 
štvena zajednica na osnovu kritičke refleksije o svojim proble-- 
mima rješava sva važna pitanja svoga života. 


Prema tome, ako je riječ o odnosu filozofije i politike u komuniz- 
mu (socijalizmu, humanizmu), mislim da bi filozofija kao čovjeko-- 
va kritička autorefleksija trebalo da usmjerava sve njegovo djelo- 
pa i ono političko. Ali, ne mislim da bi političko djelo moglo ili 
trebalo biti propisano od bilo kakve filozofije ili filozofskog foru- 
ma, nego bi ono moralo biti stvar demokratske i slobodne odlu- 
ke svih zainteresiranih. 


Ako se na ovakav način skicira, s jedne strane, u kakvom su odno-: 
su filozofija i politika dosad bile i, s druge strane, kakav bi njihov: 
odnos trebalo da bude u socijalizmu, može se postaviti pitanje o: 
putovima ostvarenja takvog odnosa. U vezi s tim treba prije sve-- 
ga istaći da se takav odnos između filozofije i politike ne može: 
uspostaviti tako da najprije krenemo suprotnim pravcem, na pri-: 
mjer, tako da filozofiju »privremeno« učinimo služavkom politike 
ili da umjesto demokratskih oblika upravljanja razvijamo biro- 

kratske. Ne čekajući da »dođe vrijeme« za razvoj humanističke 
biti komunizma (oni koji čekaju vrijeme obično ga ne dočekaju) 
moramo već danas nastojati da maksimalno ostvarimo ono što po 
našem uvjerenju može i treba da bude. 


Ne čekajući pasivno »budućnost« filozofija mora učiniti stvarni 
svijet, između ostalog i politiku, predmetom svoje kritike. Na pi- 
tanje treba li o politici filozofski raspravljati u novinama, mladi 
Marx je odgovorio da novine ne samo smiju već i moraju pisati 
«o političkim pitanjima, a filozofija kao »mudrost svijeta« mora da 
se brine za državu kao »carstvo« toga svijeta. »Ne pita se ovdje 
treba li o državi filozofirati, pita se treba li o državi filozofirati 
«dobro ili loše, filozofski ili nefilozofski, s predrasudama ili bez 
predrasuda, sa sviješću ili bez svijesti, konsekventno ili nekonse- 
kventno, sasvim racionalno ili poluracionalno.«!? 


Filozofija mora učiniti zbiljski svijet pa i njegovu politiku pred- 
metom svoje kritike. Ali to nije dovoljno. Filozofija također mora 
razbiti uske granice diskusije u okviru uskoga kruga profesional- 
nih filozofa, ona se mora sama okrenuti i nefilozofima, i to ne 
samo naučnicima, umjetnicima, političarima, već svima onima 
koji misle o živim problemima svoga vremena. 


Da bi se uspostavio drukčiji odnos između filozofije i politike, 
politika također mora da se razvija u određenom smjeru. Ona 
mora postajati sve više stvar ne ovog ili onog skupa pojedinaca 
već cijele zajednice. Ona također mora postajati sve više funkcija 
kritičke misli i diskusije o spornim pitanjima a ne samo slu- 
čajne i proizvoljne odluke. Idući u ovom pravcu, filozofija i poli- 
tika mogu postići da se ukinu kao posebni »sektori« ili »sfere« 
rasparčanog društvenog života a realiziraju i razviju kao bitni 
»aspekti« ili »momenti« cjelovitog čovjeka. 


Na ovakvom putu mogu nastati razne teškoće. One mogu nastati 
među ostalim i zato što nosioci procesa prevazilaženja filozofije i 
politike mogu biti jedino sami filozofi i političari, a oni to mogu 
biti samo ukoliko su u stanju da se izdignu iznad stanovišta koje 
im sugeriraju egoistički interesi njihova sloja i ukoliko mogu da 
stanu na stanovište cjelokupnog čovječanstva i one društvene 
klase koja danas može biti nosilac društvenog preobražaja, a to 
je radnička klasa. 


Koliko god da su i profesionalni filozofi i profesionalni političari 
zainteresirani za očuvanje društvenih privilegija svojih slojeva, pa 
to može biti zapreka (nikako ne nepremostiva!) da stanu na revo- 
lucionarno stanovište, mislim da ipak postoji znatna razlika izme- 


"K. Marx, F. Engels: Werke, Band 1. Dietz Verlag, Berlin 1957, S. 100—101. 

đu filozofa i političara kao društvenih slojeva. Razlika nije samo 
u vrsti i količini društvenih privilegija, premda ta razlika može 
biti vrlo velika i lako uočljiva. Još je od većeg značaja slijedeća 
fundamentalna asimetrija: Da bi stvar upravljanja društvom po- 
stala opća, sloj političara koji u ime društva upravlja cijelim 
društvom mora ograničiti svoju djelatnost u upravljanju druš- 
tvom. Da bi svi mogli upravljati, oni koji su upravljali dosad mo- 
raju upravljati manje. Međutim, da bi svi mogli kritički misliti o 
fundamentalnim problemima suvremenog svijeta i čovjeka, nije- 
dan filozof ne mora se odreći svoga prava i dužnosti da kritički 
misli, jer je »prostor« za to dovoljno širok za sve. Štaviše, što 
je više onih koji misle i raspravljaju o filozofskim pitanjima, to 
je stimulativnija atmosfera za filozofsku misao, to je veća moguć- 
nost za svakog pojedinca da maksimalno razvije svoje filozofsko 
mišljenje. 


Navedena asimetrija u položaju filozofa i političara može dovesti 
i do toga da u početku izgradnje komunizma i humanizma nasta- 
nu izvjesni nesporazumi u odnosima između pripadnika ova dva 
sloja. Može se, na primjer, dogoditi da neki političari, koji su ne- 
sposobni da se izdignu na općedruštveno stanovište te nastoje 
da sačuvaju svoj privilegirani položaj upravljača društvom i s 
tim položajem povezane materijalne privilegije osjete opasnost u 
filozofiji i u njenoj usmjerenosti na ukidanje svojih vlastitih ali 
i svih drugih privilegija. Takvi političari imat će principijelno 
negativan stav prema filozofiji i filozofima, ali će izbjegavati otvo- 
renu diskusiju o spornim pitanjima, te će obranu svojih materijal- 
nih interesa i privilegija prikazivati kao obranu socijalizma od »ne- 
socijalističkih« nastojanja. 


Ovakve sukobe i napetosti moguće je izbjeći ili razriješiti na raz- 
ne načine. Jedan bi način bio da se filozofija likvidira ili pretvori 
u služavku politike. To je u nekim socijalističkim zemljama u veli- 
koj mjeri i uspjelo. U drugima (a takva je u prvom redu naša) 
mislim da te opasnosti nema. Međutim, tamo gdje nema realnih 
uvjeta za pretvaranje filozofije u služavku politike, može posto- 
jati opasnost da političari odstupajući dio (tačnije djelić) svoje 
vlasti »potkupe« filozofe, da s filozofima i eventualno s naučnicima 
kao s trećim slojem podijele (naravno ne na jednake dijelove) 
svoju vlast nad cjelokupnim društvom. To je ona najopasnija zam- 
ka koju po mom mišljenju filozofi u socijalizmu moraju izbje- 
ći. Dužnost je filozofa-marksista da razvijaju kritičku svijest 
usmjerenu i prema samima sebi kao posebnom sloju, i prema poli- 
tičarima, i prema svakom drugom tko želi da održi ili da postigne 
privilegiran položaj u društvu. U ovom nastojanju filozofi-mark- 
sisti mogu naći najbolje saveznike među političarima-marksistima 
koji ne stoje na stanovištu svoga društvenog sloja, već na stano- 
vištu društva kao cjeline. 

TREĆI DIO 


Praksa i bivstvovanje 


l 


Ono što čini čovjeka čovjekom nije ovo ili ono samo njemu svoj- 
stveno svojstvo ili djelatnost ni skup svih takvih svojstava i dje- 
latnosti, nego opća struktura njegova bivstvovanja koju je Marx 
nazvao »praksa«. Čovjek je, po Marxu, ono bivstvujuće koje biv- 
stvuje na način prakse. 


Ovakva interpretacija Marxova shvaćanja čovjeka nije općepri- 
hvaćena; raširenije su interpretacije po kojima je čovjek »ekonom- 
ska životinja«, »životinja koja radi« ili »Životinja koja pravi oru- 
đa«. Međutim, premda takve interpretacije nalaze izvjestan oslo- 
nac u Marxu, one ne izražavaju adekvatno bit njegove misli. Marx 
doista misli da je čovjek u cijeloj jednoj epohi svoje historije 
(u epohi klasnog društva) prvenstveno ekonomska životinja. Ali 
čak ni u toj epohi čovjek nije samo ekonomska životinja. Već u 
to vrijeme razvija on uz ekonomsku proizvodnju i druge, više 
forme svoje praktične djelatnosti i ekonomska »sfera« nije baš 
uvijek ona koja određuje sve ostale. Zato se čak i u onoj epohi 
u kojoj je čovjek prvenstveno ekonomska životinja pokazuje da on 
nije samo to nego i nešto drugo — slobodno stvaralačko biće 
prakse. U onoj mjeri u kojoj je samo ekonomska životinja, čovjek 
je samootuđeni čovjek koji ne realizira svoje ljudske mogućnosti. 


Time što se čovjek karakterizira kao biće prakse nije još sve rije- 
šeno; najteža pitanja tek počinju. Ukoliko ne možemo objasniti 
šta je praksa, određenjem čovjeka kao bića prakse nismo mnogo 
dobili. Moglo bi se nekome učiniti nepotrebno da se objašnjava šta 
je praksa. Riječ je doduše grčka, ali je i mi Jugoslaveni (Englezi, 
Rusi, Francuzi, Nijemci, itd.) dobro razumijemo i s lakoćom upo- 
trebljavamo. Ovo je svakako tačno. Samo je isto tako tačno da ovu 
riječ upotrebljavamo tako često i s tolikom lakoćom da i ne 
opažamo kako je upotrebljavamo u mnogo različitih pa i nespo- 
jivih značenja. Jednom pod praksom mislimo neki ustaljeni 
običaj ili naviku, (npr. kad kažemo »praksa je da se čini tako«), 
drugi put — nova zbivanja koja pokazuju neodrživost ustaljenih 
shvaćanja (npr. kad kažemo »praksa je demantirala općeprihva- 

ćeno mišljenje«); treći put praksa znači isto što iskustvo (npr. 
kad kažemo da netko ima »veliku praksu« u poslu koji vrši), 
četvrti put pod praksom mislimo vježbu (»više prakse« — svjetu- 
je učitelj muzike učeniku), peti put liječničko djelovanje (liječnik s 
»privatnom praksom«), itd., itd. Riječ praksa u svakodnevnom 
govoru, dakle, nije jednoznačna. Nije ona jednoznačna ni u filo- 
zofiji. Nije isto »praksa« za Platona, Aristotela, Kanta, Hegela, 
Jamesa. Teza da je čovjek praksa (ili biće prakse) obvezuje nas da 
razmotrimo pitanje šta je praksa. 


Neki misle da se praksa u onom smislu u kojem je čovjek biće 
prakse ne može definirati, da je to pojam pomoću kojeg se svi 
drugi definiraju, a sam se neposredno shvaća ili se neformalno 
objašnjava primjerima ili nabrajanjem osnovnih oblika prakse. 
Međutim, kao oblik bivstvovanja najsloženijeg bivstvujućeg praksa 
je nešto vrlo složeno. Zato je i pojam prakse najsloženiji, pa ga 
možemo analizirati i definirati premda ga nikad ne možemo raš- 
članiti i odrediti do kraja. Teško je navesti savršenu i potpunu 
definiciju prakse. Ali se može reći da je praksa, među ostalim, 
univerzalno, slobodno, stvaralačko i samostvaralačko bivstvova- 
nje. Možemo također reći da je praksa povijesno bivstvovanje ili 
bivstvovanje kroz budućnost. Naravno, takva određenja prakse 
obavezuju na mnoga dalja pitanja. Na primjer: Šta je stvaralaštvo? 
Šta je sloboda? Šta je povijest? Ali ovakva određenja obavezuju i 
na jedno »bliže« pitanje: Šta je bivstvovanje i kakav je njegov 
odnos prema praksi? Da li je praksa samo jedan među mnogim 
modusima bivstvovanja ili je ona u nekom izuzetnom odnosu pre- 
ma bivstvovanju?! 


ll 


Šta je bivstvovanje? Pitanje je suviše teško i složeno da bi dopu- 
štalo kratak i jednostavan odgovor. Ali to nije razlog da se pita- 
nje i ne postavi. 


Kad je riječ o bivstvovanju, ne može se ignorirati ono što su već 
rekli veliki mislioci. Ne može se početi od početka tamo gdje nas 
od početka dijele stoljeća misaonih napora i brda interpretacija i 
misinterpretacija. Ali tko bi pokušao referirati šta su sve drugi 


! Pristupajući ovom pitanju, spominjem da sam o nekim drugim ovdje naba- 
čenim pitanjima i tezama već raspravljao drugdje, a napose u radovima »Mar- 
xovo shvaćanje čovjeka«, »Čovjek kao ekonomska životinja i čovjek kao prak- 
sa« i »Čovjek i sloboda«, koji se objavljuju u drugom dijelu ove knjige. O 
terminu »bivstvovanje« raspravljam u radu »Bitak i biće«. Te radove spo- 
minjem zato što su tijesno povezani pa poneki nesporazum, koji može na- 
stati u vezi s ovim radom, može naći razrješenje u nekom drugom. 

rekli o bivstvovanju, ne bi nikad stigao da o tome sam nešto kaže. 
Zato ćemo, ne upuštajući se u izlaganje historijata pojma »biv- 
stvovanje«, podsjetiti samo na neke »detalje« koji nam ovdje mogu 
biti »važni«. 


Raspravljajući o ontološkom dokazu za egzistenciju boga, I. Kant 
usput lijepo objašnjava šta bivstvovanje nije: »Bivstvovanje oči- 
gledno nije realan predikat, tj. pojam o bilo čemu što može pri- 
doći pojmu jedne stvari.« Ali on je mnogo manje određen kad 
želi reći šta bivstvovanje jest: »Ono je samo postavljanje (die Posi- 
tion) jedne stvari, ili izvjesnih odredaba samih po sebi.«? 


Nisu iluminantniji ni primjeri kojima se Kant služi. Šta ne činim 
kad tvrdim, na primjer, da bog jest? Time »ne dodajem nikakav 
nov predikat pojmu bog«. To je lijepo rečeno. Ali šta time činim? 
Time »samo postavljam subjekt sam po sebi sa svim svojim pre- 
dikatima, naime predmet u odnosu na moj pojam. 


Kant smatra da ono zbiljsko (npr. sto zbiljskih talira) ne sadrži 
ništa više nego ono samo moguće (npr. 100 mogućih talira), ali to ne 
znači da između zbiljskog i mogućeg nema razlike. Moje imovno 
stanje svakako je drukčije kad imam 100 zbiljskih talira, nego 
onda kad imam samo goli pojam o njima! Kant, dakle, dobro 
osjeća: bivstvovanje nije »svojstvo« predmeta ili stvari poput 
svih ostalih, ono je nešto izuzetno i bitno različito od svega dru- 
gog, a ipak ne manje važno, nego čak možda i važnije. Ali šta je 
to tako neobično i važno, to on ne umije da kaže. 


Pojam bivstvovanje nije kod Kanta čak ni terminološki fiksiran. 
Izraze »bivstvovanje« (»das Sein«), »postojanje« (»das Dasein«) i 
»egzistencija« (»die Existenz«) on upotrebljava promiscue. Ipak, u 
jednom je on vrlo određen: bivstvovanje ne može biti »oznaka« 
bilo kojeg pojma, pa ni jednom predmetu ne možemo pripisati 
bivstvovanje na osnovu samog njegovog pojma. Postoji li neki 
predmet naših osjetila, možemo utvrditi samo uz pomoć opaža- 
ja; kad je riječ o predmetima čistoga mišljenja, nema nikakvog 
sredstva da se utvrdi da li oni postoje. 


Sva ova umovanja imaju kod Kanta tačno određenu svrhu: da po- 
kažu nemogućnost ontološkog dokaza za postojanje boga. Nasto- 
jeći da obesnaži Kantovu kritiku ontološkog dokaza, Hegel insisti- 
ra da treba praviti razliku između sto talira i boga. Kod svega ko- 
načnog bivstvovanje se doista razlikuje od pojma. Ali beskonačno 
se principijelno razlikuje od konačnog. Jedinstvo bivstvovanja i 


21. Kant: Kritik der reinen Vernunft, Herausgegeben von Dr K. Kehrbach, 
Reclams Universal Bibliothek, Leipzig, S. 472. 


I Ibidem. 


157 


pojma i sačinjava pojam boga! Obrazlažući tvrdnju da pojam boga 
uključuje bivstvovanje, Hegel među ostalim piše: »Moralo bi, to se 
doista može reći, biti čudno, kad ova najunutrašnjija unutrašnjost 
duha, pojam, ili također kad Ja ili potpuno konkretni totalitet, 
koji je Bog, ne bi bio ni toliko bogat da u sebi sadrži tako siro- 
mašnu odredbu kao što je bivstvovanje, koja je od svih najsiro- 
mašnija, najapstraktnija. Ne može za misao postojati ništa sićuš- 
nije po sadržaju od bivstvovanja. Samo ono može biti još sićuš- 
nije što se ponekad najprije zamišlja kao bivstvovanje, naime 
spoljašnja osjetna egzistencija kao egzistencija papira, koji imam 
ovdje pred sobom; ali nitko ionako neće htjeti da govori o osjetnoj 
egzistenciji jedne ograničene, prolazne stvari.«* 


Za Hegela bivstvovanje je, dakle, »najsiromašnija, najapstrakt- 
nija« među svim odredbama. Nema po sadržaju »ništa sićušnije« 
od bivstvovanja! Ove izjave nisu se u polemičkom žaru slučajno 
potkrale Hegelu. U skladu je s njima Hegelovo određenje biv- 
stvovanja na početku njegove logike: »Bivstvovanje je ono neod- 
ređeno neposredno (das unbestimmte Unmittelbare); ono je slo- 
bodno od određenosti u odnosu na bit, kao i od svake određeno- 
sti koju može dobiti unutar sama sebe. 


Međutim, ovo Hegelovo prvo određenje bivstvovanja nije ujedno 
i posljednje. Ono čisto bivstvovanje koje je »neodređeno nepo- 
sredno« ne može u toj svojoj čistoći i neodređenosti ni bivstvovati 
ni biti mišljeno. »Bivstvovanje, neodređeno neposredno, u stvari 
je ništa i ne ni više ni manje nego ništa.«* Ali nije ni »ništa« 
posljednja riječ Hegelove analize bivstvovanja. Neposredna je is- 
tina »bivstvovanja« i »ničega« njihovo jedinstvo, »postajanje« (das 
Werden). Ipak, i postajanje je još daleko od toga da bude de- 
finitivna istina o bivstvovanju. Bivstvovanje nije samo »čisto 
bivstvovanje«, »ništa« i »postajanje«, bivstvovanje je također »po- 
stojanje« (das Dasein) i »bivstvovanje za sebe« (das Fiirsichsein); 
kvalitet, kvantitet i mjera; bit, privid i refleksija; identitet, razli- 
ka i protivurječnost itd., itd. U punom smislu te riječi »samo je 
apsolutna ideja bivstvovanje.«! Smisao je zahtjeva da se pokaže 
bivstvovanje u zahtjevu da se realizira pojam. »Ispunjeno« biv- 
stvovanje je »pojam koji sebe poima«, »bivstvovanje kao konkre- 
tan, isto tako apsolutan intenzivan totalitet«s 


4“ G.W. F. Hegel: Encyclopiidie der philosophischen Wissenschaften im Grund- 
risse, Neu herausgegeben von G. Lasson. Dritte Auflage, Leipzig 1923, S. 80. 


5 G.W. F. Hegel: Wissenschaft der Logik, I Teil, Herausgegeben von G. Lasson, 
Zweite Auflage, Leipzig 1932, S. 67. 


* Op. cit., S. 67. 
? Op.cit., II Teil, S. 484. 
* Op. cit., II Teil, S. 504. 

Od shvaćanja bivstvovanja kao »neodređenog neposrednog« Hegel 
se tako uzdiže do shvaćanja bivstvovanja kao konkretnog totaliteta,. 
kao onog najodređenijeg posredovanog. Na taj način »bivstvovanje« 
se pojavljuje kod Hegela u najmanju ruku u dva smisla: kao naj- 
jednostavnija kategorija koja ne pretpostavlja nijednu drugu, i 
kao najsloženija kategorija koja uključuje sve ostale. Bivstvo- 
vanje u prvom smislu je »čista neodređenost i praznina«, sadržaj 
bivstvovanja u drugom smislu može se raskriti samo sistematskim 
izvođenjem svih oblika bivstvovanja jednih iz drugih. Oba shva- 
ćanja bivstvovanja izazivaju izvjesnu nelagodnost. Prvo je suviše 
»prazno«, drugo — suviše »puno«, ni u jednom slučaju ne znamo 
za što da se zapravo uhvatimo. 


II 


Ludwig Feuerbach suprotstavlja se Hegelovoj kritici Kanta. On 
smatra da je potpuno opravdano Kantovo insistiranje na razlici iz- 
među stotinu talira u predodžbi i stotinu talira u stvarnosti. »Jer 
jedne talire imam samo u glavi, a druge u ruci, oni su tu samo za 
mene, a ovi i za druge — mogu se osjećati, vidjeti. A samo ono 
egzistira što je istovremeno za mene i za drugoga, u čemu se sla- 
žemo ja i onaj drugi, što nije samo moje — što je općenito.« 


Netko bi mogao na osnovu ovoga pomisliti da bivstvovati za Feuer- 
bacha znači jednostavno biti opći objekt. Njegova je misao druk- 
čija: »Bivstvovanje je nešto kod čega ne sudjelujem samo ja već 
i drugi, prije svega također sam predmet. Biti znači biti subjekt, 
znači biti za sebe.«l9 


Doista, bivstvovati znači dakle biti ne samo zajednički objekt već 
i subjekt. No kakvom djelatnošću otkrivamo ono što doista jest,. 
što nije samo objekt već i subjekt? »U mišljenju ja sam apsolutni 
subjekt, sve puštam da vrijedi samo kao objekt ili predikat mene, 
onoga koji misli, netolerantan sam. U osjetilnoj djelatnosti ja sam 
naprotiv liberalan, dopuštam predmetu da bude ono što sam i sam, 
— subjekt, zbiljsko, samodjelatno biće. Samo osjetilo, samo zor 
daje mi nešto kao subjekt.«l! 


Ako nam samo osjetilo i zor pružaju nešto kao subjekt (dakle 
kao bivstvujuće), onda je očito da samo apstraktno misaono: 
biće ne posjeduje nikakvu predodžbu o bivstvovanju. Bivstvo- 


* L. Feuerbach: Sadmtliche Werke, II Band, Leipzig 1846, S. 308. 
% Op. cit., S. 309. 
1 Op. cit., S. 309. 

“vanje je granica mišljenja. A bivstvovanje kako ga shvaća spe- 
kulativna filozofija čista je sablast koja protivurječi stvarnom biv- 
:stvovanju i onom što čovjek podrazumijeva pod bivstvovanjem. 
»Pod bivstvovanjem čovjek, naime, razumije, primjereno stvari 
i umu postojanje, bivstvovanje za sebe, realnost, egzistenciju, 
.zbilju, objektivnost. Sva ova određenja ili imena izražavaju jednu 
te istu stvar samo s različitih gledišta.«!2 


Apstrahirajući od svakog sadržaja bivstvovanja i pokušavajući 
da misli bivstvovanje odvojeno od tog sadržaja, Hegel podmeće 
apstrakciju bez osnova onome što ljudska svijest pravilno i 
umno razumijeva pod bivstvovanjem. »Bivstvovanje nije opći 
pojam odjeljiv od stvari. Ono je jedno s onim što jest. Ono se 
može misliti samo posredno pomoću predikata koji zasnivaju bit 
neke stvari. Bivstvovanje je postavljanje biti. Što je moja bit, 
to je moje bivstvovanje.«13 


Napose ističe Feuerbach da samo mišljeno bivstvovanje nije zbilj- 
:sko i da pitanje o bivstvovanju nije samo teorijsko. »Pitanje o 
bivstvovanju upravo je praktično pitanje, pitanje kod kojeg 
.sudjeluje naše bivstvovanje, pitanje života i smrti.«“ 


Biće bez zora, osjeta i ljubavi bilo bi nesposobno da shvati raz- 
liku između bivstvovanja i nebivstvovanja. »Apstraktno mišlje- 
nje bez osjeta i strasti ukida razliku između bivstvovanja i nebiv- 
stvovanja, a ova razlika, koja nestaje za misao, za ljubav je real- 
nost. Ljubiti ne znači ništa drugo do biti svjestan ove razlike. Tko 
ništa ne ljubi — bio predmet koji mu drago — tome je posve 
svejedno da li nešto jest ili nije. No kako mi je samo preko 
ljubavi, uopće po osjetu dano bivstvovanje za razliku od nebiv- 
stvovanja, tako mi je i samo po njoj dan objekt za razliku od 
mene. Bol je glasan protest protiv identifikacije subjektivnog i 
«objektivnog... Tako je ljubav istinski ontološki dokaz o posto- 
janju nekog predmeta izvan naše glave — i nema nikakvog drugog 
dokaza bivstvovanja osim ljubavi i osjeta uopće. Samo ono jest 
što Ti svojim bivstvovanjem pruža radost, a nebivstvovanjem 
.bol.«15 


Postavljajući ovaj princip, nova se filozofija bitno razlikuje od 
«stare. »Ako je stara filozofija rekla: šta se ne misli, to nije; nova 
filozofija, naprotiv, kaže: šta se ne ljubi, šta se ne može ljubiti, to 
nije... Ako je stara filozofija imala za svoje ishodište stav: ja 
22 Op. cit., S. 310. 

9" Op. cit., S. 311. 

"4 Op. cit., S. 313. 

'5 Op. cit., S, 322—323. 

sam apstraktno, samo misaono biće, tijelo ne pripada mojoj biti, 
nova filozofija, naprotiv, počinje stavom: ja sam zbiljsko, osjetilno 
biće: tijelo pripada mojoj biti, štaviše, tijelo u svojoj totalnosti 
jest moje ja, samo moja bit.«'* 


No ako jest samo ono što se može osjetiti i ljubiti, i ako se može 
ljubiti samo ono tjelesno, onda nije daleko do zaključka: Prostor 
i vrijeme nisu gole forme pojavnosti — oni su bitni uslovi, umne 
forme, zakoni bivstvovanja, kao i mišljenja.«!! 


Polemizirajući s Diihringom, Engels polazi od Hegelovog početnog 
shvaćanja bivstvovanja kao neodređene neposrednosti. Nasuprot 
Duhringovim izvođenjima Engels, naime, piše: »Kad govorimo 
O bivstvovanju, i samo o bivstvovanju, onda se jedinstvo može 
sastojati samo u tome što svi predmeti o kojima je riječ — jesu, 
postoje. Oni su obuhvaćeni samo u jedinstvu toga bivstvovanja, i 
ni u kakvom drugom, i zajednički izraz da svi oni jesu ne samo da 
im ne može dati nikakve druge, ni zajedničke ni nezajedničke 
osobine, već sve takve osobine na prvi mah isključuje iz posma- 
tranja.«' 


Nakon što je ovako svojim riječima prepričao Hegelovo odre- 
đenje bivstvovanja kao neodređenog neposrednog i nakon što je 
dao još neka objašnjenja ovog određenja, Engels podvrgava kritici 
Dihringovo mišljenje da se jedinstvo svijeta sastoji u njegovom 
bivstvovanju: »Jedinstvo svijeta ne sastoji se u njegovu bivstvo- 
vanju, mada je bivstvovanje pretpostavka za njegovo jedinstvo, 
jer svijet najprije mora biti, pa da može biti jedno. Pitanje 
bivstvovanja je uopće otvoreno pitanje čim prijeđemo onu granicu 
gdje prestaje naše iskustvo. Stvarno jedinstvo svijeta sastoji se 
u njegovoj materijalnosti, a ova se ne dokazuje pomoću nekoliko 
opsjenarskih fraza, nego dugotrajnim i sporim razvitkom filozo- 
fije i prirodnih nauka.«!" 


Dok ovdje tako strogo luči materijalnost i bivstvovanje svodeći 
bivstvovanje na onu čistu neodređenost koju dobivamo kad ap- 
strahiramo od svih sadržajnih odredaba bivstvovanja, Engels se 
u daljem tekstu povodi za Feuerbachom, te radikalizirajući njegov 
citirani stav piše: »Jer osnovni oblici svakog bivstvovanja jesu 
prostor i vrijeme, i bivstvovanje izvan vremena isto je takva kru- 
pna besmislica kao i bivstvovanje izvan prostora.«? 


* Op. cit., S. 324—325. 

"Op:cit,j 9037 

" F. Engels: Anti-Diihring, Naprijed, Zagreb, 1945, str. 42-43. 
9 Op. cit., str. 43. 

2 Op. cit., str. 52. 

Za Feuerbachom i Engelsom povodi se i Lenjin. U svom Materija- 
lizmu i empiriokriticizmu on s odobravanjem navodi citirane mi- 
sli Feuerbacha i Engelsa, pa pridružujući se shvaćanju da su pro- 
stor i vrijeme »objektivno-realne forme bivstvovanja« dodaje: »U 
svijetu nema ničega osim materije koja se kreće, a materija 
koja se kreće ne može se kretati drukčije nego u prostoru i u 
vremenu.«?! 


Lenjin, dakle, identificira bivstvujuće i materiju, odnosno bivstvo- 
vanje i materijalnost. U skladu s ovakvim shvaćanjem i autori 
ruskog filozofskog rječnika pišu da je bivstvovanje »filozofski 
pojam koji označava prirodu, materiju, vanjski svijet, objektivnu 
realnost za razliku od svijesti, mišljenja, osjeta.«2 


Skicirano shvaćanje bivstvovanja koje identificira bivstvovanje 
s materijalnim, prostorno-vremenskim bivstvovanjem svakako je 
ne samo teorijski moguće nego i de facto vrlo prošireno. To je 
ono naše svakodnevno, prirodno, zdravorazumsko, vulgarnomate- 
rijalističko shvaćanje kojemu spontano svi naginjemo, shvaćanje 
po kojemu su samo materijalni predmeti nešto što bivstvuje. 


Ne treba da poričemo svaki smisao i vrijednost ovakvom shva- 
ćanju bivstvovanja. Ukoliko se suprotstavlja religijskim, mitskim, 
idealističkim i solipsističkim shvaćanjima bivstvovanja (npr. shva- 
ćanju da biti znači biti opažan), ono može biti značajno, pozitiv- 
no i progresivno. Ali ono nikako ne može biti rješenje koje bi 
nas zadovoljilo. Ako ga ozbiljno prihvatimo i domislimo, suočit 
ćemo se s nepremostivim teškoćama. Jer ako je »bivstvovanje 
izvan vremena isto takva krupna besmislica kao i bivstvovanje 
izvan prostora«, šta je s našim vlastitim ljudskim bolima, patnja- 
ma, nadama, radostima, strepnjama? Da li su to same nebivstvu- 
juće besmislice ili je sve to locirano negdje u čovjekovom tijelu 
ili izvan njega? Ne čini li se ipak malo suviše ako kažemo da je 
čovjekova ljubav u srcu, mržnja u nožu, lakomost u želucu, darež- 
ljivost u rukama a škrtost u džepu? 


IV 


Obrazlažući svoju tezu o neodvojivosti bivstvovanja od biti (»Što 
je moja bit, to je moje bivstvovanje«), Feuerbach je među ostalim 
pisao: »Riba bivstvuje u vodi, ali od ovog bivstvovanja ne možeš 
odvojiti njenu bit. Već jezik identificira bivstvovanje i bit. Samo 


u V. I. Lenin: Materializm i empiriokriticizm, str. 151. 


2 Kratkij filosofskij slovarj. Pod redakciej M. Rozentalja i P. Judina. Izdanie 
tretje, 1952, str. 48. 

u ljudskom životu, ali i to samo u abnormalnim, nesretnim sluča-- 
jevima, dijeli se bivstvovanje od biti — događa se da tamo gdje: 
netko ima svoje bivstvovanje, nema i svoju bit, ali upravo zbog: 
ovog dijeljenja nije istinski, s dušom, tamo gdje zbiljski s tijelom 
jest. Samo tamo gdje je tvoje srce, tamo jesi ti. Ali sva bića — ako: 
se izuzmu protuprirodni slučajevi — rado su tamo gdje jesu, i rado: 
su ono što jesu.«? 


Zabilježivši navedene Feuerbachove misli, Marx komentira: »Lijepa 
apologija postojećega. Ako se izuzmu protuprirodni slučajevi, mali 
broj abnormalnih slučajeva, ti si rado sa sedam godina vratar: 
u rudniku uglja, četrnaest sati sam u mraku, i budući da je to tvo- 
je bivstvovanje, to je također tvoja bit. Isto tako piecer na jed- 
nom selfactoru.* Tvoja je "bit" da budeš supsumiran pod jednu 
granu rada.«? 


Na citirano Feuerbachovo obrazloženje podudaranja bivstvovanja: 
i biti osvrće se Marx također u Njemačkoj ideologiji: »Kao pri- 
mjer priznavanja i ujedno neshvaćanja postojećeg, što je još. 
uvijek zajedničko Feuerbachu i našim protivnicima, podsjećamo: 
na mjesto u Filozofiji budućnosti, gdje on razlaže da je bivstvo-- 
vanje jedne stvari ili čovjeka ujedno njegova bit, da su određeni 
egzistencijalni odnosi, način života i djelatnost životinjskog ili 
ljudskog individuuma ono u čemu se njegova »bit« osjeća zado-. 
voljena. Svaki izuzetak ovdje se izričito shvaća kao nesretan slu- 
čaj, kao abnormalnost koja se ne može promijeniti. Ako se, dakle, . 
milijuni proletera nikako ne osjećaju zadovoljeni u svojim uvjeti- 
ma života, ako njihovo »bivstvovanje« njihovoj (... ... ) je u zbi-- 
lji i za praktičnog materijalista, tj. komunista, stvar u tome da 
se postojeći svijet revolucionira, da se zatečene stvari praktično. 
zahvate i izmijene.«ž 


Tačkice ovdje zamjenjuju dio koji nedostaje. Ali uprkos praznini: 
u tekstu, Marxova misao dovoljno je jasna. Pored toga citirana 
dva teksta dobro se dopunjuju. Oba teksta prije svega nedvosmi- 
sleno pokazuju da »metafizička« raspravljanja kao ovo o odnosu: 
»bivstvovanja« i »biti« Marx ne smatra pukim spekulativnim 
besmislicama već važnim spornim pitanjima koja zaslužuju paž- 
nju. Tekstovi također pokazuju da Marx ima određen stav u ovom: 
»metafizičkom« pitanju: on odbacuje identificiranje bivstvovanja. 
i biti. Ali Marxovi tekstovi pokazuju i nešto što je još važnije: 
horizont u kojem on problem promatra, njegovu osnovnu filo-- 
zofsku poziciju i intenciju s kojom filozofira. 


2 L. Feuerbach: Sčmtliche Werke, II Band, Leipzig 1846, S. 311. 


% Selfactor je dio predilice koji radi automatski, a piecer je mlada djevojka: 
koja nadzire mašinu i ponovo veže prekidane niti. 


5 K. Marx, F. Engels: Werke, Band 3, Dietz Verlag, Berlin 1962, S. 543. 
* Op. cit., S. 42. 

Pokušavajući da odredi opći odnos između bivstvovanja i biti, 
Feuerbach polazi od odnosa bivstvovanja i biti kod ribe, te iz te 
riblje perspektive promatra i odnos bivstvovanja i biti općenito 
i odnos bivstvovanja i biti kod čovjeka. Zato nije čudo što on ono što 
je kod čovjeka doista abnormalitet, ali »normalan« abnormalitet 
(jer je mogućnost tog abnormaliteta, čovjekova otuđenja od sama 
sebe, zasnovana u »ljudskoj prirodi«, kao što je u »ljudskoj pri- 
rodi« zasnovana i mogućnost revolucionarnog ukidanja tog abnor- 
maliteta, mogućnost dezalijenacije) promatra kao čistu abnormal- 
nost, kao nepopravljiv nesretan slučaj s kojim se kao takvim mo- 
ramo pomiriti. Time on ne samo promašuje bivstvovanje i bit 
čovjeka, nego također prihvaća jednu konzervativnu ili, najblaže 
rečeno, nerevolucionarnu filozofsku poziciju. 


Marx naprotiv smatra da se opće rješenje pitanja o odnosu izme- 
đu bivstvovanja i biti može postići samo ako mu pristupimo iz 
perspektive čovjekova bivstvovanja i biti. Odnos bivstvovanja i 
biti kod čovjeka za Marxa je bitan putokaz za rješenje pitanja o 
odnosu između bivstvovanja i biti uopće. Pri tome kao odlučnu 
»provjeru« za valjanost rješenja Marx uzima suvremenog čovjeka 
i njegovo bivstvovanje, »milijune proletera«, sedmogodišnjeg vra- 
tara u rudniku uglja, mladu djevojku na predilici. Ovi primjeri, 
koji ilustriraju Marxov »konkretan« pristup »apstraktnim« filo- 
zofskim problemima, mogli bi, međutim, sugerirati i nešto pogreš- 
no. Mogao bi netko pomisliti da je sva Marxova filozofija izvedena 
iz takvih »konkretnih« primjera. U stvari, u osnovi je Marxova 
pristupa jedan opći filozofski stav koji se ni iz kakvih primjera, 
ni iz bilo čega postojećega ne može »izvesti«, stav da treba »po- 


stojeći svijet revolucionirati, zatečene stvari praktično zahvatiti 
i izmijeniti«. 


Isti osnovni pristup demonstrira Marx kada, kritizirajući Edgara 
Bauera što ignorira razliku između bivstvovanja i mišljenja, piše: 
»Oni (radnici) osjećaju vrlo bolno razliku između bivstvovanja i 
mišljenja, između svijesti i života. Oni znaju da vlasništvo, ka- 
pital, novac, najamni rad i tsl. nisu nipošto idealne maštarije, 
nego vrlo praktični, vrlo predmetni proizvodi njihova samootu- 
đenja, koji se, dakle, također moraju ukinuti na praktičan, pred- 
metan način, da bi čovjek postao čovjekom ne samo u mišljenju, 
U svijesti, nego u masovnom bivstvovanju, u životu.«27 


Sličnih bi se primjera moglo naći i više. Ali to nije potrebno. Svi 
bi ti primjeri pokazali isto: Marx nije nikada i nigdje svestrano i 
detaljno razmotrio pitanje o bivstvovanju. Ali kod Marxa ima 
zanimljivih i značajnih sugestija za raspravljanje o ovom pitanju. 


= K, Marx, F. Engels: Werke, Dietz Verlag, Berlin 1958. Band 2, S. S. 55—56. 

Najznačajnija je možda ona maločas spomenuta: pravi put ka razu- 
mijevanju bivstvovanja ne polazi od ribe već od čovjeka, ne od 
najjednostavnijih, najpraznijih »modusa» bivstvovanja, već od. 
onog najsloženijeg, najpunijeg, od čovjekove prakse. 


V 


Po Martinu Heideggeru, pitanje o smislu bivstvovanja osnovno je: 
pitanje suvremene misli i suvremenog svijeta uopće. Filozofija ne 
samo što nije uspjela da odgovori na ovo pitanje, nego ga više 
i ne postavlja. Ne samo što ne znamo šta zapravo znači biti, nego: 
se ni najmanje ne zbunjujemo zbog toga što to ne znamo. U trci 
za što potpunijom i iscrpnijom spoznajom bivstvujućeg, pitanje 
o bivstvovanju palo je u zaborav. Buđenje razumijevanja za smi- 
sao ovog pitanja smatra Heidegger svojom historijskom misijom.. 
Nemoguće je ovdje rezimirati sve što je Heidegger pisao o bivstvo- 
vanju. Zadovoljit ćemo se, dakle, samo s nekim kratkim napome- 
nama. 


Želeći da se dovine do razumijevanja smisla bivstvovanja uopće,. 
Heidegger, poput Marxa, smatra da se pitanje o smislu bivstvo- 
vanja uopće ne može odvojiti od pitanja o smislu čovjekovog 
bivstvovanja (tu-bivstvovanja). U njegovom glavnom djelu Sein 
und Zeit ta se ideja javlja u radikalnom obliku: analiza i rješenje 
pitanja o smislu čovjekovog bivstvovanja treba da prethode analizi 
pitanja o bivstvovanju uopće. Osnovno je nastojanje Sein _ und 
Zeit-a probiti se preko analize smisla čovjekova bivstvovanja do 
smisla bivstvovanja uopće.? 


Na putu kojim je u Sein und Zeit-u krenuo, Heidegger nije dokra- 
ja istrajao. Zaustavio se upravo tamo gdje je završio s pitanjem 
o smislu čovjekova bivstvovanja i gdje je trebalo da prijeđe na 
pitanje o smislu bivstvovanja uopće. Nakon što je analizom smi- 
sla čovjekova bivstvovanja zaključio da je osnovno ustrojstvo tu- 
-bivstvovanja bivstvovanje-u-svijetu, njegovo bivstvovanje — briga,. 
a smisao toga bivstvovanja — vremenost, Heidegger na kraju 
prve polovine svoga glavnog djela daje naslutiti kako bi u na- 
stavku riješio pitanje o bivstvovanju uopće: »Egzistencijalno-onto-: 
loško ustrojstvo tu-bivstvovne cjeline temelji se u vremenosti. 
Prema tome jedan izvoran način vremenovanja same ekstatičke 
vremenosti mora omogućiti ekstatički projekt bivstvovanja uopće. 
Kako treba interpretirati ovaj modus vremenovanja vremenosti?' 


* O ovoj iđeji i o njenoj realizaciji pisao sam opširnije u radu »M. Heidegger 
i problem fundamentalne ontologije«, Filozofija 1960, br. 1. 

“Vodi li put od izvornog vremena ka smislu bivstvovanja? Otkriva 
li se samo vrijeme kao horizont bivstvovanja?«? 


“Odgovor je ovdje, nema sumnje, nagoviješten. Ali on nije više 
nego nagoviješten. Dio u kojem je ovaj odgovor trebalo da bude 
razvijen, a trebalo je da nosi naslov »Vrijeme i bivstvovanje«, nije 
nikada napisan. 


Nije odgovor sistematski razvijen ni u drugim Heideggerovim dje- 
dima, premda se ponegdje taj odgovor javlja i u nešto »eksplicit- 
nijem« ili »jasnijem« obliku. Tako u 1949. godine pisanom Uvodu 
:za peto izdanje svog rada iz 1929. Was ist Metaphysik Heidegger 
među ostalim piše: »'Bivstvovanje' u Sein und Zeit-u nije nešto 
«drugo nego 'vrijeme', ukoliko se 'vrijeme' imenuje kao ime za isti- 
nu bivstvovanja, a ta je istina ono bivstvujuće (das Wesende) biv- 
«stvovanja i tako samo bivstvovanje.«? 


U svom Uvodu u metafiziku (Einfiihrung in die Metaphysik, pre- 
«davanje iz 1935. objavljeno 1953) upućuje se Heidegger »direktno« 
ka pitanju o bivstvovanju uopće, tek usput dodirujući pitanje o 
smislu čovjekova bivstvovanja. Ali i ovdje uvodna razjašnjenja 
«odnose prevagu nad onima koja bi trebalo da budu zaključna. 
Nakon što je na zanimljiv način raspravljao o gramatici i etimo- 
logiji riječi »sein« (»biti«), Heidegger sam svodi vrijednost tih 
razmatranja na pravu mjeru primjećujući da »pitanje o bivstvo- 
vanju nije stvar gramatike i etimologije«.! 


Od antičke filozofije do naših dana činjeni su pokušaji da se 
bivstvovanje objasni putem ograničenja, određivanjem njegova 
odnosa prema onome što se od njega razlikuje, ali mu ipak kao 
od njega različito pripada. Vrlo često bivstvovanje se određivalo 
«odnosom prema »ništa« ili »nebivstvovanju«; ne mnogo rjeđe — 
relacijom prema biti. Određivanje bivstvovanja putem spomenu- 
tih suprotstavljanja susrećemo i u nekim Heideggerovim radovima. 
Međutim, u Uvođu u metafiziku on tvrdi da postoje četiri odluč- 
na, međusobno povezana suprostavljanja koja imaju svoju vla- 
stitu nužnost, razvila su se u toku povijesti filozofije, a prožimaju 
cijelo naše znanje, djelovanje i kazivanje i izvan filozofije. Ta su 
odlučna suprotstavljanja: 1. Bivstvovanje i postajanje (Sein und 
Werden), 2. Bivstvovanje i pričin (Sein und Schein), 3. Bivstvova- 


"M. Heidegger: Sein und Zeit, Siebente unverinderte Auflage, Tiibingen 1953, 
S. 473. 


ik Heidegger: Was ist Metaphysik, Siebte Auflage. Frankfurt A. M. 1955, 
A 


* M. Heidegger: Einfilhrung in die Metaphysik, Tubingen 1953, S. 66. 

nje i mišljenje (Sein und Denken), 4. Bivstvovanje i trebanje (Sein 
und Sollen). Razmatranje ovih suprotstavljanja dovodi Heideggera 
do zaključka: 


»Bivstvovanje je nasuprot postajanju ostajanje (das Bleiben). 


Bivstvovanje je nasuprot pričinu trajan uzor, ono uvijek jednako 
(das Immergleiche). 


Bivstvovanje je nasuprot mišljenju ono što leži u osnovi, postojeće 
(»predručno«, das Vorhandene). 


Bivstvovanje je nasuprot trebanju ono uvijek dano (»predležeće«, 
das Vorliegende) kao ono još ne ili već ostvareno trebano. 


Ostajanje, uvijek-jednakost, predručnost, predležanje — kažu u 
osnovi isto; stalnu prisutnost (standige Anwesenheit): on kao 
Ousia.«?2 


Međutim, ono čemu se u ovim suprotstavljanjima bivstvovanje 
suprotstavlja (postajanje, pričin, mišljenje, trebanje) nije nešto 
samo izmišljeno, neko puko ništa, i to je nešto bivstvujuće. Ali 
postajanje, pričin, mišljenje, trebanje, ne mogu biti bivstvujući u 
onom smislu bivstvovanja u kojem se bivstvovanju suprotstav- 
ljaju. To znači da dosadašnji, naslijeđeni pojam bivstvovanja nije 
dovoljan da se misli sve što jest. Tako i u ovom djelu Heidegger 
najzad zaključuje da suprotstavljanje koje vodi odlučnom raz- 
jašnjenju bivstvovanja nije ni jedno od četiri nabrojena nego 
ono koje se izražava riječima bivstvovanje i vrijeme. Na žalost 
o ovom odlučnom suprotstavljanju Heidegger ni ovdje ne uspije- 
va da kaže mnogo više nego u svom glavnom djelu. 


VI 


Marxu i Heideggeru zajedničko je to što smatraju da je pitanje 
o smislu bivstvovanja uopće neodvojivo od pitanja o smislu čo- 
vjekova bivstvovanja. Ali njihov odgovor na pitanje o smislu čo- 
vjekova bivstvovanja nije jednak, pa nije jednak ni odgovor na 
pitanje o smislu bivstvovanja uopće. Smisao čovjekova bivstvova- 
nja po Heideggeru je vremenost, prema Marxu — slobodno stva- 
ralačko djelovanje, praksa. Ono što Heidegger misli pod »vreme- 
nošću« ima dodirnih tačaka s onim što Marx naziva »praksom«. 
Ipak, ova dva pojma bitno se razlikuju. 


*“ Op. cit., S. 154. 

Određujući bivstvovanje tu-bivstvovanja kao brigu (die Sorge), 
Heidegger ističe da ovu riječ upotrebljava »čisto ontološki-egzisten- 
Cijalno«, a ne u smislu neke ontičke tendencije bivstvovanja kao 
što je zabrinutost, ili bezbrižnost. Isto tako određujući smisao bri- 
ge kao vremenost, Heidegger se ograđuje od tradicionalnog shva- 
ćanja vremena prema kojem se vrijeme vremenuje iz sadašnjo- 
sti. Shvaćanju prema kojem je vrijeme samo beskrajan, prolazan 
i ireverzibilan slijed »sada«-tačaka Heidegger suprotstavlja svoje 
shvaćanje po kojem se »ekstatično-horizontalna vremenost vreme- 
nuje primarno iz budućnosti.«3 


Ne poričući Heideggerove zasluge za sagledavanje bitne poveza- 
nosti bivstvovanja i vremena, ne poričući ni značaj njegove kriti- 
ke vulgarnog shvaćanja vremena, treba primijetiti da sagledavanje 
fundamentalnog značaja vremena nije neko Heideggerovo »otkri- 
će«. Razumijevanje za bitan značaj vremena nalazimo i u svako- 
dnevnoj nefilozofskoj svijesti. Smjerajući na vrijeme, narodna 
zagonetka kaže: »Otac je svih stvari. Sve dočeka i preživi.« 


Nije Heidegger ni prvi koji filozofski razvija misao o fundamen- 
talnom značenju vremena za bivstvovanje. I. Kant smatrao je, na 
primjer, da je vrijeme subjektivna forma našeg unutrašnjeg osje- 
tila, ali baš zbog toga također i formalni apriorni uvjet svih poja- 
va uopće. Dok je prostor kao čista forma spoljašnjeg opažaja apri- 
orni uvjet samo spoljašnjih pojava, vrijeme je aprioran uvjet svih 
pojava uopće, neposredan uvjet »unutrašnjih« i posredan uvjet 
onih »spoljašnjih«. Drugim riječima, sve »pojave« uopće, svi pred- 
meti osjetila jesu po Kantu u vremenu i stoje nužno u odnosima 
vremena. 


Heideggerovo shvaćanje vremena i njegova odnosa prema biv- 
stvovanju nije identično s Kantovim, ni s bilo kojim prijašnjim. 
Ali čak ni na novi način shvaćeno vrijeme nije dovoljno za odre- 
đivanje biti čovjeka, pa i Heideggerovo određivanje čovjeka prven- 
stveno pomoću vremena ima »neugodne« konsekvencije. 


Možda je za samog Heideggera »najneugodnije« što on, uprkos 
svojoj osnovnoj antinihilističkoj usmjerenosti, ostaje i sam na 
pozicijama svojevrsnog nihilizma, koji, svodeći čovjekovo bivstvo- 
vanje na bivstvovanje ka smrti, vidi njegov najviši ljudski zadatak 
u tome da u takvom bivstvovanju izdrži, da ne izbjegavajući svoju 
najvlastitiju i najneizbježniju mogućnost bivstvuje bez iluzija u 
samosvjesnoj i tjeskobnoj slobodi ka smrti. 


9 M. Heidegger: Sein und Zeit, Siebente unveriinderte Auflage, Tuibingen 1953, 
S, 426. 

Ovaj nihilizam koji je jasno izražen već u Sein und Zeit-u, a do- 
mišljen do krajnjih konsekvencija u Was ist Metaphysik, gdje se 
tu-bivstvovanje određuje kao »ispruženost u ništa«, a čovjek kao: 
»Imjestodržatelj (Platzhalter) ničega«, više je verbalno nego stvarno: 
prevladan u Heideggerovim kasnijim djelima, u kojima se prokla- 
mira da je ništa — »s&Amo bivstvovanje« i da je čovjek kao mjesto- 
držatelj ničega ujedno »susjed« i »pastir bivstvovanja«. 


Druga je »neugodna« konsekvencija svođenja smisla bivstvovanja. 
na vremenost što Heidegger, u svom pohvalnom nastojanju da se 
uzdigne iznad tradicionalne apstraktne suprotnosti između opti- 
mizma i pesimizma, ne uspijeva da stigne dalje od jednog kvijeti- 
stičkog optimizma koji vjeruje da zaborav bivstvovanja što u su- 
vremenoj tehnici poprima dosad neviđene oblike nije definitivan ni 
bezizlazan, ali ne može reći ništa o tome gdje je taj mogući izlaz.. 
Bespomoćno primjećujući da »nitko ne može znati, da li će, kada 
će, gdje će i kako će« mišljenje napraviti odlučan pravi korak, on 
nam samo savjetuje da strpljivo sačekamo nadolazak bivstvo-: 
vanja. 


Mislim da u duhu Marxa možemo nasuprot ovakvom shvaćanju. 
reći: Bilo bi smiješno poricati da je čovjek među ostalim i biv- 
stvovanje ka smrti ili u ovoj njegovoj prolaznosti vidjeti samo ne- 
ko nevažno i slučajno određenje. Ali čovjek se ipak ne svodi samo“ 
na to, i doista ljudsko bivstvovanje nije samo pasivno iščekivanje: 
»ništavila« ili »nagovora bivstvovanja«. Čovjek je čovjek ne onda 
kad pasivno i strpljivo čeka ono neizbježno breme što ga nosi vri-- 
jeme, već onda kada djeluje i bori se da ostvari svoje doista ljud- 
sko individualno i društveno bivstvovanje. A doista, ljudsko biv-- 
stvovanje nije ponosno iščekivanje ništavila, već slobodna stvara-: 
lačka djelatnost kojom čovjek stvara svoj svijet i sama sebe. 


Ne bi li možda trebalo da takvo stvaralačko ljudsko djelovanje 
kao autentično ljudsko bivstvovanje razlikujemo od bitisanja, kao- 
otuđenog bivstvovanja u pukoj prolaznosti? I nije li čak i bitisanje: 
nešto nedostupno životinji ili biljki koja se u svom bivovanju 
još nije dovinula do svijesti o svom bivstvovanju, premda se izdi-- 
gla iznad pukog bićenja neživih bića? 


U svakom slučaju, različitost oblika i nivoa bivstvovanja ne bi: 
trebalo da za pogled zakrije jedinstvo bivstvovanja. Pa ako smisao: 
čovjekova bivstvovanja nije samo vremenost već slobodna stvara- 
lačka djelatnost, nije li i misao bivstvovanja ne-ljudskog bivstvu- 
jućeg previđen ako se svede na vrijeme? Nije li bliže istini ono: 
shvaćanje bivstvovanja materijalnih stvari koje među materiji svoj- 
stvenim svojstvima na prvo mjesto stavlja kretanje »ali ne samo 

'kao mehaničko i matematičko kretanje, nego više još kao poriv, 
životni duh, opružnost, kao muku — da upotrijebimo izraz Jakoba 
Bčhmea — materije«?* 


Na pitanje koje smo postavili u početku: »Da li je praksa samo 
jedan među mnogim modusima bivstvovanja ili je ona u nekom 
izuzetnom odnosu prema bivstvovanju?« možemo dakle odgovoriti 
drugim pitanjem: Nije li praksa onaj najautentičniji »modus« biv- 
«stvovanja koji nam jedini otkriva pravi smisao bivstvovanja, pa 
stoga i nije neki poseban modus već razvijena bit bivstvovanja? 
Nije li stoga praksa ono ishodište koje nam omogućuje da sagle- 
«damo i bit neautentičnih »nižih« oblika bivstvovanja i smisao biv- 
sstvovanja »uopće«? 


% K. Marx, F. Engls: Werke, Dietz Verlag Berlin 1958, Bd. 2, S. 135. 


Istina i odraz 


U našim diskusijama događa se ponekad da mnogo govorimo a 
malo kažemo. Da li ćemo nešto reći, često je izvan naše moći, a 
koliko ćemo govoriti, zavisi od naše volje; zato ću svoje mišljenje 
o istini i odrazu iznijeti kratko. Sažet ću ga u sedam teza, uz koje 
ću dodati nekoliko riječi objašnjenja. Teze glase: 


1) Da li je istina neka vrsta odraza? Odgovor očigledno zavisi od 
toga šta se misli pod »istinom« i »odrazom«. 


2) Onome tko pita »Šta je istina?« moglo bi se odgovoriti: »Ako to 
već ne znaš, o čemu uopće pitaš? A ako znaš, zašto ipak pitaš?« 
Samo za sebe besmisleno pitanje »Šta je istina?« dobiva svoj smi- 
sao ako se odrede uslovi koje treba da zadovolji odgovor, ako se 
naznači predpojam, čija se pojmovna fiksacija traži. 


3) Istina-adekvacija, istina-evidencija, istina-koherencija, istina-ko- 
risnost, istina-opće važenje, istina-praksa, istina-čovjek, istina-stvar- 
nost, istina-bivstvovanje tid., itd, — svaki od ovih pojmova ho- 
će da bude pravi pojam istine. U stvari, nijedan od njih nije, 
u apsolutnom smislu, ni »pravi« ni »krivi«. To su jednostavno 
različiti pojmovi. 


4) Mnogoznačnost riječi »istina« i šarenilo pojmova »istine« nije 
puka historijska slučajnost. Različita značenja istine ne mogu se 
svesti na jedno »pravo«; ali ima nešto što ih međusobno povezuje. 
Zato se filozofija ne može zadovoljiti samo time da »precizno defi- 
nira« neko proizvoljno odabrano značenje istine (kako to čini 
»semantička definicija istine«); ona treba da pokaže unutrašnji 
smisao ove mnogoznačnosti. Zadatak je filozofije, na primjer, da 
pokaže kako »ontološka« istina omogućuje »antropološkua«, »etič- 
ku«, »estetsku«, »logičku« i »gnoseološku«. 


5) »Teorija odraza« ne može se »pobiti« jednostavnim pozivanjem 
na to da istina »u stvari« nije svojstvo suda nego suština čovjeka 
ili bivstvovanja. Jer teorija odraza, kakvu je na primjer zastupa 

Lenjin, uopće nije teorija istine ni spoznaje, nego teorija mišljenja, 
svijesti ili duha. Njena je suština u tezi da je duh »funkcija moz- 
ga, odraz spoljašnjeg svijeta«. Međutim, čak ni Lenjinova teorija 
istine (teorija adekvacije ili korespondencije) ne može se »pobiti« 
pozivanjem na »ontološku« ili »antropološku« teoriju istine. Jed- 
na teorija nikad se ne može pobiti drugom teorijom o drugom 
pitanju. 


6) Bukvalno shvaćena teorija odraza nespojiva je s Marxovim 
shvaćanjem čovjeka kao praktičnog stvaralačkog bića. »Poprav- 
ljena« varijanta ove teorije, koja bi se mogla izgraditi polazeći 
od Lenjinovih »Filozofskih svezaka«, bila bi »teorija odraza« još 
samo po imenu. Pokušaji spasavanja teorije odraza nemaju mnogo 
izgleda na uspjeh. 


7) Napuštanje teorije odraza ne mora značiti priklanjanje idealiz- 
mu i subjektivizmu. Kao jedna od formi čovjekove praktične, 
stvaralačke djelatnosti, mišljenje je ipak u dvostrukom smislu 
mišljenje bivstvujućeg u njegovom bivstvovanju: i u tom smislu, 
što ono pripada jednom određenom bivstvujućem kao jedan od 
načina njegova bivstvovanja, i u tom smislu što ono osvjetljava, 
mijenja i obogaćuje bivstvujuće i njegovo bivstvovanje čak i onda 
kada se na izgled bavi samo nebivstvujućim. 


Ove teze svakako ne govore sve što bi o pitanju o kojem govore 
trebalo reći. One možda ne izražavaju potpuno adekvatno i jasno 
ni ono što sam želio reći. Međutim, teze ipak pokušavaju da kažu 
nešto o jednom pitanju s određenih pozicija. 


Pitanje je da li su svijest, mišljenje, spoznaja i istina subjektivni 
odraz objektivne stvarnosti, to jest da li se teorija odraza, koju 
zastupaju mnogi marksisti, može održati. 


Polazna je pozicija teza, izražena u početnim tezama, a naročito u 
četvrtoj, da pitanje o mišljenju nije potpuno autonomno, da ono 
nužno pretpostavlja pitanje o onom bivstvujućem koje misli, dakle 
o čovjeku, a da pitanje o čovjeku kao o bivstvujućem koje ima 
samo njemu svojstven način bivstvovanja nije nezavisno od pitanja 
o bivstvovanju uopće. Drugim riječima, polazna je tačka ovog izla- 
ganja da se »gnoseološko« pitanje ne može rješavati bez »antropo- 
loškog« ni ovo bez »ontološkog«. 


S druge strane, polazna je tačka teza također da se gnoseološko pi- 
tanje ne može potpuno svesti na antropološko, ni antropološko na 
ontološko. Ako smatramo da samo polazeći od pitanja o bivstvo- 
vanju možemo uspješno rješavati sva osnovna filozofska pitanja, 
to ne znači da moramo a priori odbiti kao neopravdano postav- 

ljanje bilo kojeg drugog filozofskog pitanja. Još se manje filozofija 
može svesti na neku čistu gnoseologiju, antropologiju, ili natur- 
filozofiju. Svi koji svode filozofiju na jednu od ovih »disciplina« 
ili na njihovu smjesu, zaobilazeći bitno filozofsko pitanje o biv- 
stvovanju, nužno ostaju u sferi nekritičkog naivnog načina mi- 
šljenja. To bi bila, ukratko, polazna pozicija teza. 


S ove pozicije u 5. tezi kritiziram neuspješne pokušaje kritike 
teorije odraza. Mislim, naime, ma koliko da su pitanja o mišlje- 
nju, svijesti, spoznaji i istini zavisna od antropološkog ili onto- 
loškog pitanja, njihovo postavljanje kao relativno samostalnih 
pitanja ne može se jednostavno odbiti. Treba pogledati u čemu su 
pitanja, i šta teorija odraza o njima tvrdi. 


Teorija odraza pojavljuje se u dvije osnovne varijante. Prema jed- 
noj, koju nalazimo kod njenog možda najkarakterističnijeg pred- 
stavnika, Lenjina, ali i kod mnogih drugih, recimo kod Todora Pav- 
lova, sav naš duhovni život u suštini je odražavanje, svi oblici naše 
svijesti samo su različiti oblici subjektivnog odraza objektivne 
stvarnosti. Ali nije samo svijest odraz; materija također posjeduje 
svojstvo srodno osjetu, svojstvo odražavanja. Odraz je jedno 
opće svojstvo materijalnog svijeta koje u svojoj višoj formi čini 
suštinu čitavog našeg duhovnog života. 


U ovoj verziji to je, dakle, teorija» o svijesti ili mišljenju koja ne 
pretendira na to da sama riješi problem spoznaje i istine, pa za 
rješenje ovog problema uvodi neku dopunsku teoriju. Kod Engel- 
sa, Plehanova i Lenjina to je takozvana teorija adekvacije ili ko- 
respondencije, teorija po kojoj su naši odrazi istiniti kada odgo- 
varaju stvarnosti. Tako je prema Lenjinovoj interpretaciji teorije 
odraza svaka svijest odraz, a odraz se može ali ne mora slagati 
s onim što odražava. Ako postoji korespondencija, slaganje izme- 
đu odraza i stvarnosti, on je istinit. 


Po drugoj verziji teorije odraza upravo je odraz suština istine i 
spoznaje. Teoriju odraza ne treba »dopunjavati« nikakvom teori- 
jom adekvacije ni korespondencije. Reći da je jedan sud istinit, 
znači jednostavno reći da on odražava stvarnost. Ova verzija u 
stvari se češće susreće kod onih koji teoriju odraza pobijaju, nego 
kod onih koji je zastupaju. 


Kada se nasuprot teoriji odraza kaže da istina zapravo nije odraz 
stvarnosti nego, recimo, praksa, to je pobijanje teorije odraza 
koje ne postiže svoj cilj. 


Ovo pobijanje prije svega ne pogađa interpretaciju po kojoj je 
svijest (a ne istina) odraz. Teza da je svaka svijest odraz i teza da 

istina nije odraz ne moraju biti u koliziji. Kolizija nastaje samo 
ako se pretpostavi da je istina neka vrsta, forma ili svojstvo svijes- 
ti. Međutim, oni koji tvrde da je istina praksa, bez rezerve odbijaju 
pretpostavku da je istina svojstvo svijesti, mišljenja ili čak samo 
suda. 


Zato ovakvo pobijanje teorije odraza ne pobija čak ni onu njenu 
verziju prema kojoj je istina odraz. Ne pobija je zato što ono 
unaprijed određuje sebi drugi zadatak, 


Ako kažemo da je praksa čovjekova istina ili da je istinito življe- 
nje — življenje u revolucionarnom mijenjanju svijeta, onda je tu 
riječ o onoj istini koja je svojstvo čovjeka, a ne o onoj koja je 
svojstvo mišljenja i napose suda. A upravo o ovoj drugoj istini 
riječ je u teoriji odraza i u teoriji korespondencije. Prema tome, 
teorija o istini kao praksi nije druga teorija o istom pitanju, nego 
druga teorija o drugom pitanju. 


U svojim tezama možda sam malo neoprezan kad bez ikakve ogra- 
de kažem da se »jedna teorija nikad ne može pobiti drugom 
teorijom o drugom pitanju«. Mogao bi netko pomisliti da se jedna 
teorija može pobiti samo drugom teorijom o posve istom pitanju. 
Međutim, o potpuno istom pitanju, bar kad je riječ o kompleks- 
nim naučnim i filozofskim pitanjima, nisu moguće različite teorije. 
Pitanje nije nešto spoljašnje odgovoru. Prema tome, teza je malo 
zaoštrena i pretjerana, ali njome sam htio istaći da se u odnosu 
konkurencije mogu nalaziti samo teorije koje rješavaju uglavnom 
ili bar djelomično isto pitanje. 


Teorija istine-prakse i teorija istine-odraza rješavaju u osnovi 
različita pitanja. Zato teorija istine-prakse neposredno ne pobija 
teoriju odraza, nego samo donekle ograničava njeno važenje, pre- 
puštajući joj čitavo područje svijesti i spoznavanja, a napose 
područje istinitoga suda. 


U svojoj šestoj tezi iznosim mišljenje da se teorija odraza ne može 
održati čak ni na ovom suženom području koje joj prepušta teorija 
istine-prakse. To znači da teorija odraza nije uspješna ni kao teori- 
ja o istinitosti čovjekovog življenja, ni kao teorija o suštini svijesti, 
ni kao teorija o istinitosti našeg mišljenja. 


Kao argument navodim da je bukvalno shvaćena teorija odraza 
nespojiva s Marxovim shvaćanjem čovjeka kao praktičnog stvara- 
lačkog bića. Međutim, što je još važnije, bukvalno shvaćena teori- 
ja odraza teško da se može uskladiti sa samim fenomenima svijesti, 
spoznaje i istine. 

Kada kažem da je nespojiva s fenomenom svijesti, mislim na či- 
njenicu da nam ona ne može objasniti zašto, u kojem smislu i na. 
koji način svi naši svjesni akti odražavaju stvarnost. šta odražavaju 
volja i emocije? Zar su ljubav, mržnja, zavist, zloba samo različiti 
oblici odražavanja spoljašnjih predmeta na koje su usmjereni? 


Teorija odraza izgleda prihvatljivija ako se posmatra samo kao: 
teorija spoznaje i istine. Ali ako je pažljivije razmotrimo, vidjet 
ćemo da ona ne zadovoljava čak ni kao teorija istinitog suda. Svi 
mi svakodnevno tvrdimo istinite sudove u čiju istinitost ni najma- 
nje ne sumnjamo, premda je nemoguće odgovoriti šta bi oni mogli 
da odražavaju. Negativni egzistencijalni sud, na primjer, istinit je: 
ako onoga što on poriče nema. Kako takav sud može da se interpre- 
tira kao odraz objektivne stvarnosti? Šta odražava sud: »Nema ken- 
taura« ili sud: »Nema okruglog kvadrata«? Čitav sistem matemat- 
skih sudova je sistem istinskih sudova za koje je teško reći šta odra- 
žavaju. A šta odražavaju sudovi o prošlosti, budućnosti, mogućno- 
sti, nemogućnosti? Teorija odraza ne može se izgleda održati ni 
kao teorija istinitoga suda. 


Istakao sam da je teorija odraza nespojiva s Marxovim shvaćanjem 
čovjeka kao stvaralačkog praktičkog bića. Kada to kažem, ne: 
tvrdim da te teorije uopće nema kod Engelsa i Lenjina ili kod 
samoga Marxa. Teorija odraza postoji djelimično čak i u 11. Marx- 
ovoj tezi o Feuerbachu. Podsjetit ću vas na tu tezu koja je svima. 
poznata: »Filozofi su samo različito tumačili svijet, a stvar je u 
tome da se on izmijeni.« Zamislimo se nad time šta ta teza kaže. 


Teza ima dva dijela. Prvi dio kaže šta su filozofi činili dosad. 
Dakle, to je svojevrsna historijska tvrdnja o filozofima. Drugi dio: 
kaže: »Stvar je u tome, da se on izmijeni.« Dakle, to je kao neki 
program, nešto što bi trebalo činiti, nasuprot onome što su filo- 
zofi činili. Ne želim sada ulaziti u diskusiju o ovoj tezi u cjelini, u 
njoj ima vrlo mnogo problema, ali želim skrenuti pažnju na njen: 
prvi dio. Šta znači: »Filozofi su samo različito tumačili svijet«? 


Prije svega šta znači samo tumačili? Ovo samo, kako pokazuje dru- 
gi dio, znači: nisu ga mijenjali. Dakle, filozofi su samo tumačili 
svijet, a nisu ga mijenjali. 


Mnogo se diskutiralo da li je to tačna historijska ocjena, i da li je: 
tu Marx pravedan prema drugim filozofima. Ja ne bih htio raspra- 
vljati da li je Marx »pravedan« ili »nepravedan«, nego pitam: 
kakva je teorijska osnova takve historijske ocjene, ako je doslovno- 
shvatimo? 


Pretpostavka je da je moguće interpretirati svijet uopće ga ne 
mijenjajući. 

Po mom mišljenju, takva pretpostavka protivurječi suštini Marxo- 
ve filozofije. Interpretacija svijeta koja nije nikakvo mijenjanje 
svijeta logički je nemoguća. Prije svega, kad čovjek interpretira 
svijet, on samim tim mijenja, u najmanju ruku, svoje shvaćanje 
svijeta, a mijenjajući svoje shvaćanje svijeta, on ne može da ne 
mijenja i svoj odnos prema svijetu. Mijenjajući svoje shvaćanje i 
svoje ponašanje, on utječe na shvaćanje i djelovanje drugih ljudi 
s kojima je u različitim odnosima. 


Praktično je pitanje koliko i u kojoj mjeri koja teorija mijenja 
svijet. Ali je u principu nemoguće da jedna filozofska teorija uopće 
ne mijenja svijet. To je nemoguće i zato što svaka filozofska teori- 
ja i uopće svaka interpretacija svijeta znači i svojevrsno stvaranje 
svijeta. Filozofi stvaraju različite teorije, različite interpretacije 
Svijeta. Šta je s tim interpretacijama? Da li su one nešto neposto- 
jeće ili one postoje negdje izvan svijeta? Ili one možda i same čine 
jedan novi, novostvoreni dio svijeta? Filozofske interpretacije pro- 
matramo ponekad kao nešto nebivstvujuće. No, nisu li ljudi stolje- 
ćima živjeli i umirali s takvim interpretacijama, za njih i u njima? 
Nisu li ljudi živjeli s Aristotelom ili Tomom Akvinskim, ne žive li 
danas s Marxom? Da li je Marxova interpretacija svijeta negdje 
izvan svijeta? Gdje bi to mogla biti? Zar je čovjek podijeljen na 
dva dijela, od kojih je jedan u svijetu, a drugi negdje napolju? Zar 
je on u svijetu samo kad jede, spava i vrši svoje životinjske fun- 
kcije, a izvan svijeta kad misli i objašnjava svijet? 


Elemente teorije odraza nalazimo ponekad čak i tamo gdje ih 
uopće ne bismo očekivali, na primjer u prvoj polovini Marxove 
teze o Feuerbachu — kada je izolirano promatramo. Međutim, ova 
je teorija u suprotnosti s cjelokupnom Marxovom koncepcijom 
svijeta i čovjeka. Čovjek je po Marxu bivstvujuće koje ima odre- 
đeni, samo njemu svojstveni način bivstvovanja, a taj način je 
praksa. Međutim, ljudska praksa, po Marxu, slobodna je stvaralač- 
ka djelatnost. Ne kažem da u tom određenju nema teškoća, i da ga 
nije potrebno precizirati, ali mislim da je Marxova koncepcija o 
«čovjeku kao stvaralačkom praktičkom biću u osnovi provjerena i 
potvrđena cjelokupnim Marxovim djelom i cjelokupnim razvojem 
prakse i društvene misli poslije Marxa. A ako prihvatimo koncep- 
«ciju da je čovjek stvaralačko, praktičko biće, prirodno je da pitamo 
kako mišljenje kao jedna od formi čovjekove stvaralačke, praktič- 
ke aktivnosti može biti samo odražavanje stvarnosti. 


Da bi spasili teoriju odraza, neki marksisti su tvrdili da je odraz 
stvaralački akt. Međutim, riječ »odraz« potječe s područja mehani- 
'ke. Odraz je nužna i tačno predvidljiva posljedica sraza. U njemu 
nema ničega stvaralačkog. 

Ako odraz, suprotno prvobitnom značenju te riječi, interpretiramo 
kao stvaranje, nastaje ono što u šestoj tezi nazivam »popravlje- 
nom« varijantom teorije odraza. Međutim, ta je varijanta »teorija 
odraza« još samo po imenu. Takva prividna teorija odraza 
vjerovatno nije nikome potrebna. 


Lenjin u »Filozofskim sveskama« piše: »Čovjekova svijest ne samo 
što odražava objektivni svijet nego ga i stvara.« _Neopreznom 
čitaču moglo bi se učiniti da on time zastupa teoriju o stvaralač- 
kom odrazu. U stvari kad tvrdi da čovjekova svijest ne samo odra- 
žava svijet nego ga također stvara, Lenjin očito ne identificira 
odraz i stvaranje, nego ih razlikuje i čak suprotstavlja. 


Nakon kritike teorije odraza u sedmoj tezi govorim u kojem bi 
pravcu trebalo izgrađivati marksističku teoriju mišljenja i spoznaje. 
Mislim da treba poći od shvaćanja čovjeka kao bića prakse i od 
shvaćanja mišljenja kao forme čovjekove praktične djelatnosti. 


Nije mišljenje nešto nebivstvujuće, nego jedna od formi čovjekovog 
bivstvovanja, jedna od formi mijenjanja i stvaranja svijeta. 


Htio bih samo dodati da to nije neka »najniža« forma prakse, da 
je čovjek u svom duhovnom stvaralaštvu možda stvaralačkiji nego 
bilo gdje drugdje. Proizvodi duhovnog stvaralaštva često su trajniji 
od proizvoda čisto materijalne djelatnosti. Eshilove i Sofoklove 
drame, Aristotelova i Platonova djela, i danas su živi, dok su mnogi 
proizvodi antičke materijalne kulture nestali bez traga i glasa. 

Šta je značenje 


Prvi ne samo među jugoslavenskim marksistima nego i među 
današnjim marksistima uopće M. Marković se poduhvatio toga da 
temeljito prouči problem značenja, jedan od centralnih problema 
savremene filozofije. U svojoj knjizi (Dijalektička teorija značenja, 
Beograd 1961) on je dao odličan prikaz i kritiku najvažnijih 
modernih teorija značenja i iznio jednu originalnu vlastitu koncep- 
ciju značenja. Ta koncepcija, sistematski izložena, detaljno objaš- 
njena i solidno obrazložena, može da se postavi o bok najznačajni- 
jim današnjim teorijama značenja; bez obzira na to da li se s 
njom slažemo, ne smijemo je zaobići ni prešutjeti. 


Dijalektička teorija značenja jedna je od najznačajnijih filozofskih 
knjiga koje su objavljene kod nas u poslijeratnom periodu. Među- 
tim, nije svrha ovog rada da ocjenjuje vrijednost knjige ili da važe 
njene »pozitivne« i »negativne« strane. Želio bih samo da iznesem 
svoje mišljenje o nekim pitanjima koja su u spomenutoj knjizi 
postavljena, a o kojima je, po mom mišljenju, moguć plodan 
filozofski razgovor. 


Problem značenja i teorija značenja 


U uvodnom dijelu svoje knjige Marković primjećuje da problem 
značenja ima »različite nivoe opštosti« prema tome da li se radi 
(1) »o značenju simbola i znakova uopšte«, (2) »o značenju onih 
simbola koji su od neposrednijeg interesa za filozofiju (a to su 
termini običnog i naučnog jezika, umetnički simboli, moralni 
predikati)« ili (3) »o značenju onih simbola kojima su izražene 
filozofske teorije (filozofske kategorije i principi)« (str. 17). 


Pojam značenja u svom najširem obimu uključuje u sebe »celo- 
kupnu problematiku ljudske komunikacije i interpretacije«, pa 
»njegovo kompleksno rešavanje prekoračuje isključivo okvire filo- 

zofije« (17). To je »široko područje za ekipna istraživanja filozofa,. 
sociologa, antropologa, socijalnih psihologa, lingvista, etnologa itd« 
(17). Ni teorija spoznaje, ni logika, ni ontologija nije dovoljno: 
široka za to. Cassirerova »filozofija simboličkih formi« može se 
shvatiti kao »jedna nova filozofska disciplina koja pokušava da 
otkloni taj nedostatak« (17), a »oni koji ne žele da povećavaju broj 
filozofskih disciplina« dužni su da za ovu problematiku »ostave 
mesta u okviru tzv. opšte filozofije, odnosno opšte filozofske: 
teorije i metode« (18). 


Na drugom, nešto posebnijem nivou općenitosti ne susrećemo se: 
više sa svim znakovima, nego sa »simbolima koji imaju više ili 
manje izražen racionalan karakter, podložan teorijskoj analizi, i 
koji su zbog toga od specijalnijeg značaja za filozofiju (na primer,. 
simboli naučnog jezika, umetnosti, moralnog života)« (18). Na 
ovom nivou imamo posla »s jezikom uopšte, s naukom, umetnošću 
i moralom, drugim rečima, s objektima koje proučavaju u prvom 
redu specijalni naučnici (lingvisti, istoričari i teoretičari umetnosti,. 
antropolozi i sociolozi itd.)« (18). Filozofi (logičari, estetičari, etiča- 
ri) bave se ovim objektima »samo utoliko što daju opšte teoriske: 
i metodološke osnove za rad specijalista« (18). 


Najzad treći, najposebniji, »uže filozofski« nivo na kojem se pojav- 
ljuje problem značenja jest onaj na kojem se suočavamo s proble- 
matikom značenja filozofskog jezika. Ispitivanje ove problematike 
predmet je »logike u dovoljno širokom smislu te reči« (19). Često. 
se smatra da u djelokrug logike spada problematika značenja samo: 
jednog dijela filozofskih termina (»onih koji se odnose na procese: 
mišljenja i saznanja«), dok problemi značenja svih ostalih katego- 
rija pripadaju odgovarajućim filozofskim disciplinama (ontologiji,. 
etici, estetici) ili njihovim meta-teorijama. Po mišljenju M. Marko- 
vića, može se prihvatiti da problemi značenja termina različitih 
filozofskih disciplina pripadaju njihovim meta-teorijama, ali budu- 
ći da »sve meta-teorije u izvesnom smislu ipak pripadaju logici«,. 
odnosno budući da je »svaka meta-teorija zapravo jedna specijalna 
logika ili deo logike« (20), to ne protivurječi tezi da problemi zna- 
čenja svih disciplina pripadaju logici. 


U jednom drugom odjeljku svoga »Uvoda« (»Mesto teorije znače- 
nja u logici«) autor iznosi mišljenje da postoje »tri osnovne grupe 
uslova koje jedna formulisana misao (stav) treba da zadovolji da 
bi bila prihvaćena kao objektivno istinita« (24). To su: »1. društve- 
na komunikabilnost, 2. teorijska dokazanost, odnosno opravdanost, . 
3. praktična proverenost, odnosno uspešna praktična primenjivost« 
(24). U skladu s ovim može se izvršiti podjela logike na tri dijela: 
teorija značenja, teorija dokaza i teorija verifikacije. Teorija 
značenja je uvodni dio logike, onaj dio u kome se proučavaju 

:»uslovi komunikabilnosti i analitičnosti stavova, logički kriterijumi 
ssmisla i besmisla, kao i svi drugi problemi značenja od čijeg reša- 
vanja zavisi utvrđivanje istine« (27) . 


* 


'O ovim razmatranjima moglo bi se reći slijedeće: 


1) Izgleda opravdano da se razlikuju »nivoi opštosti« u problemu 
:značenja. Ali u vezi s tri nivoa koja razlikuje M. Marković nameću 
:se neka pitanja. 


A) Prije svega, da li je doista najopćenitiji onaj nivo značenja 
na kojem je riječ o »značenju simbola i znakova uopšte«, odnosno 
«o »celokupnoj problematici ljudske komunikacije i interpretaci- 
je«? Nije li još općenitiji onaj nivo na kojem je riječ o značenju 
«čovjekovih smisaonih čina uopće, odnosno o značenju kao kompo- 
nenti ili aspektu svakog doista ljudskog opstojanja i djelovanja? 


U nauci i u svakodnevnom životu ljudi se stalno spore ne samo o 
značenju riječi i drugih znakova nego i o značenju ljudskih djela 
i historijskih događaja, o značenju pojedinih ličnosti, društvenih 
grupa, pokreta, organizacija i institucija. 


Historičari se većinom ne bave samo deskripcijom historijskih 
događaja; oni se također prepiru o značenju krstaških ratova, 
otkrića Amerike, Napoleona Bonaparte, ilirskog preporoda, okto- 
barske revolucije. One koji ne idu dalje od pukog nizanja historij- 
skih podataka smatramo lošim historičarima. Da li riječ »značenje« 
ima jedno značenje kada se govori o značenju historijskih ličnosti 
i događaja, a sasvim drugo kada je riječ o značenju riječi ili 
mitoloških simbola? Ili je tu ipak riječ o različitim oblicima ili 
vrstama jednog istog osnovnog fenomena? 


Ali o značenju se ne govori samo u historiji, sociologiji, ekonomiji 
i drugim društvenim naukama. Predsjednik vlade je iznenada pre- 
kinuo godišnji odmor i vratio se u prijestolnicu; u nekoj je zemlji 
smijenjen načelnik generalštaba; negdje je izbila pobuna; jedna 
miroljubiva zemlja nagomilala je trupe na granici druge, još 
miroljubivije; — političari, ali i obični ljudi širom svijeta, nagađaju 
O značenju tih događaja. Prijatelj je prošao kraj nas ne pozdraviv- 
ši; neprijatelj nam se srdačno osmjehnuo; poznati podvaljivač 
predložio nas je u neki odbor; — u ovim i u mnogim drugim 
:slučajevima postavljamo sebi pitanje: šta to znači? 


Da li je u svim tim slučajevima riječ o značenju u nekom pogreš- 
nom značenju ili je tu ipak riječ o raznim modifikacijama jednog 
istog osnovnog fenomena značenja? U čemu je suština (bit) 
značenja? 

Na ovo pitanje nije lako odgovoriti. Ipak, kao poticaj za diskusiju 
možemo postaviti slijedeće teze: 


a) Značenje je fenomen vezan za čovjeka. Pojave u neljudskoj 
prirodi možemo opisivati, upoređivati, klasificirati; pitati o njiho-- 
vom značenju nema smisla. Značenje je prisutno samo kada je na 
djelu čovjek, i to ne čovjek kao fizički predmet ili biološko biće, 
nego čovjek kao biće prakse. 


b) Značenje jednog djela, postupka, događaja nije identično sa 
spoljašnjom egzistencijom, datošću, pojavnošću toga djela, postup- 
ka ili događaja. Značenje je nešto unutrašnje, skriveno, neočigled- 
no, nešto što tek treba pronaći, otkriti, dokučiti. 


c) Ono unutrašnje, neočigledno, po čemu nešto jest to što jest, 
obično se naziva »bit« ili »suština«. Značenje nije isto što i suština. 
Značenje je ono unutrašnje po čemu nešto nije samo ono što jest 
nego i nešto drugo. Značenje je ono po čemu je neko ljudsko djelo 
bitno povezano s nekim drugim djelom, uvršteno u jednu širu 
ljudsku smisaonu cjelinu. 


d) Značenje jednog djela nije isto što i njegova suština, ali ono: 
nije ni nešto s čim je djelo povezano spoljašnje, površno, nebitno. 
Značenje jedne pojave je takvo drugo, s kojim je ona suštinski, 
unutrašnje povezana. 


e) Bitna je odlika svakog doista ljudskog čina da nije samo to što: 
spoljašnje jest, da je sastavni dio čovjekovog djelatnog samoispo- 
ljavanja. Zato značenje nije nešto što je prisutno samo kad je 
čovjek na djelu; ono je također prisutno uvijek kada čovjek 
djeluje. 


B) Način na koji Marković određuje drugi nivo značenja sugerira 
da bi trebalo razlikovati dvije osnovne grupe simbola: one »koji 
imaju više ili manje izražen racionalan karakter, podložan teorij- 
skoj analizi, i koji su zbog toga od specijalnog značenja za filozofi- 
ju (na primjer, simboli naučnog jezika, umetnosti, moralnog živo- 
ta)« (18) i one koji nemaju »više ili manje racionalan karakter«, pa 
nisu »podložni teorijskoj analizi«, niti su od specijalnog značaja 
za filozofiju. 


U vezi s ovakvom podjelom moglo bi se pitati: 


a) Da li je simbole moguće dijeliti na one koji imaju više-manje 
racionalan karakter i na one koji ga nemaju? Ako prihvatimo da 
je »svaki simbol, pre svega, jedan materijalni objekat« (224), onda 
dijeleći simbole na one koji imaju i na one koji nemaju »racionalan 
karakter« pretpostavljamo da materijalni objekti mogu biti racio- 

malni i iracionalni. Ova pretpostavka ne izgleda prihvatljiva čak ni 
ako se »materijalni objekt« shvati vrlo široko kao »stvar, reč, 
slika, ton, pokret« (224). Riječ, na primjer, može da posluži za izra- 
žavanje, opisivanje, opravdavanje, kritiku itd. racionalnih ili iracio- 
nalnih vjerovanja, nada, strahovanja, postupaka, ljudskih djela 
uopće. Ali izgleda neobično da se bilo koja riječ kao takva klasifi- 
«cira kao racionalna ili iracionalna. Čini se da isto vrijedi i za druge 
vrste simbola. Jer kakve bi uslove trebalo da zadovolji neki simbol 
da bismo ga smatrali simbolom racionalnog karaktera? 


b) Ako pretpostavimo da racionalan karakter može imati ne samo 
analiza nego i ono što je podložno analizi, ipak ostaje pitanje: Da 
li samo ono što ima »više ili manje izražen racionalan karakter« 
može da bude podložno teorijskoj analizi? Zar »ritualni, mitski i 
religiozni simboli«, koje Marković ubraja među iracionalne simbo- 
le, nisu podložni teorijskoj analizi? 


«c) Najzad, da li je »od specijalnog značaja za filozofiju samo ono 
i ujedno sve ono što ima »više ili manje izražen racionalan karak- 
ter«, odnosno što je »podložno teorijskoj analizi«? 


“C) U vezi s trećim nivoom moglo bi se pitati da li izdvajanje 
pitanja o značenju filozofskih termina u zaseban »nivo« znači da 
filozofskim terminima pripada značenje u drugom smislu nego 
riječima običnog jezika i terminima nauke i umjetnosti. 


.Sklon sam da odgovorim potvrdno na to pitanje. Filozofija je svo- 
jevrsna duhovna djelatnost različita i od nauke i od poezije, pa 
kriterij po kome određujemo da li neki izraz ima značenje, ne može 
biti u filozofiji sasvim isti kao u nauci ili umjetnosti. 


Međutim, imam utisak da Marković, izdvajajući problem značenja 
filozofskih termina kao poseban »nivo opštosti«, ne misli da tu 
imamo posla s jednim posebnim načinom ili vrstom značenja. Pod 
problemom značenja filozofskih termina on misli pitanje kako da 
se konkretno definiraju svi oni pojedini termini kojima se filozo- 
fija služi. Ali ako filozofski termini ne znače na svoj poseban 
način, nego samo znače nešto drugo, onda nema razloga da se 
govori o značenju filozofskih termina kao o nekom posebnom 
pitanju. 


2. U vezi s podjelom problema značenja na razne nivoe općenitosti 
prirodno nastaje pitanje o naukama ili teorijskim disciplinama 
koje proučavaju taj problem na raznim nivoima. Šta da kažemo o 
tome? 


A) Možemo se složiti s tim da problematiku značenja u izvjesnom 
smislu nalazimo i izvan okvira filozofije. Ali ne izgleda najsrećnije 
kad se kaže da je to područje za »ekipna istraživanja filozofa, so- 

ciologa, antropologa, socijalnih psihologa, lingvista, etnologa, itd.« 
Kad je riječ o filozofskoj problematici značenja, kad je riječ, npr. 
o značenju značenja, tu filozofu ne može pomoći nikakva ekipa; on 
mora sam postaviti i riješiti svoja pitanja. 


Možemo se također složiti da nijedna tradicionalna filozofska disci- 
plina ne može da obuhvati filozofsku problematiku značenja. 
Trebalo bi samo dodati da nijedna filozofska disciplina ne može da 
obuhvati nijedno stvarno filozofsko pitanje — ako ga prethodno 
ne pojednostavni i ne suzi. Zato nije potrebno da se osniva nova 
filozofska disciplina, koja bi se bavila problemom značenja. Pri- 
hvatljiva je sugestija da se o značenju raspravlja »u okviru tzv. 
opšte filozofije«, odnosno »opšte filozofske teorije i metode«. 


Govoriti o značenju znači govoriti o jednoj bitnoj dimenziji čovje- 
kove praktične djelatnosti, a govoriti o praksi znači govoriti o 
najautentičnijem obliku bivstvovanja bivstvujućeg. Zato je pitanje 
o značenju istovremeno i »ontološko«, i »antropološko«, i »gnoseo- 
loško«, i »logičko«, dakle u punom smislu filozofsko. 


B) Kao što je nejasno određen drugi nivo problema značenja, tako 
je ostalo nejasno i tko taj nivo proučava. Po svemu sudeći, taj bi 
posao trebalo da bude podijeljen između naučnika specijalista i 
filozofa, ali ne općih filozofa, nego opet filozofa specijalista (logi- 
čara, estetičara, etičara). Međutim, autorova koncepcija tu je nedo- 
voljno određeno izražena. 


C) Autorovo mišljenje o trećem nivou na kojem se pojavljuje 
problem značenja formulirano je mnogo jasnije, ali se ne čini 
prihvatljivo. Njegova je koncepcija da je problem »značenja 
filozofskog jezika« u tome da se odredi značenje osnovnih filozof- 
skih kategorija, i da taj posao pripada logici. Ova koncepcija, po 
kojoj bi logika određivala značenje svih filozofskih kategorija, a 
druge »filozofske discipline« (ontologija, etika, estetika) preuzimale 
od logike jasno definirane kategorije i ne raspravljajući o njiho- 
vom »značenju« samo pomoću njih formulirale svoje teze, čini mi 
se neodrživa. 


Razlika između (istinitih ili lažnih) teza i (konvencionalnih) defini- 
cija u filozofiji često zatajuje. Ali čak i u slučajevima kada može- 
mo razlikovati »definicije« i »teze«, definiranje pojmova, ako želi- 
mo da definirani pojmovi budu »upotrebljivi«, ne može se vršiti 
potpuno nezavisno od formuliranja teza, koje »pomoću« njih 
želimo izraziti. 


3. U odjeljku o nivoima općenitosti problema značenja razlikuju 
se tri nivoa; u odjeljku o mjestu teorije značenja u logici razlikuju 
se tri glavna dijela logike i teorija značenja određuje se kao prvi i 
uvodni. Prirodno se nameće pitanje kojim se od triju naprijed 

navedenih »nivoa opštosti« problema značenja bavi teorija znače- 
nja koja je jedan od tri sastavna dijela logike. 


Teorija značenja koja je sastavni dio logike očigledno je suviše 
uska da obuhvati prvi, najviši nivo značenja, ne samo kad se on 
shvaća onako široko kako smo ga mi shvatili, nego i onda ako se 
taj nivo shvati nešto uže, kako ga shvaća Marković. Raspravljajući 
o najvišem nivou, autor je jasno rekao da je on suviše širok ne 
samo za logiku nego i za bilo koju drugu filozofsku disciplinu. 


Po svemu sudeći, logika je suviše uska da bi obuhvatila i čitav 
drugi nivo značenja. Po onome što je rečeno o tom nivou, izgleda 
da se njime pored logičara bave estetičari i drugi filozofski 
specijalisti. 


Ono što je rečeno o trećem nivou općenitosti očigledno se ne slaže 
s onim što je rečeno o trodjelnoj podjeli logike. U raspravljanju o 
trećem nivou tvrdilo se da logika ispituje značenja svih filozofskih 
termina; u tročlanoj podjeli logike nema nigdje ni riječi o teoriji 
značenja kao disciplini koja bi ispitivala i određivala značenje 
filozofskih termina. 


Koliko ja mogu da vidim, učenje o tri nivoa općenitosti moglo bi 
da se pomiri s učenjem o tročlanoj podjeli logike na taj način da 
se kaže da teorija značenja, koja je sastavni dio logike, proučava 
jedan dio problema značenja na »drugom nivou«, a da se jedan 
poseban dio ili grana te teorije bavi proučavanjem problema 
značenja na trećem nivou. Međutim, da to pomirenje ne bi ostalo 
samo formalno, vjerovatno bi trebalo nešto drukčije formulirati i 
problematiku značenja na drugom i trećem nivou općenitosti i 
zadatak teorije značenja kao dijela logike. 


Međutim, uzimajući u obzir gore spomenute teškoće u određivanju 
triju nivoa općenitosti, možda je bolje učiniti veću promjenu u 
određivanju nivoa općenitosti problema značenja. 


Ako prihvatimo da je problem značenja u najopćenitijem obliku 
pitanje o značenju ma kojeg čovjekovog djela, onda je pitanje o 
prijelazu na jedan posebniji nivo općenitosti — pitanje o razlikova- 
nju vrsta, formi ili aspekata ljudske djelatnosti. Možemo dakle reći 
da se problem značenja pojavljuje u onoliko različitih oblika i 
podoblika koliko ima raznih oblika i podoblika čovjekove praktič- 
ne djelatnosti. 


Ako se taj problem najčešće i najoštrije pojavljuje u obliku pitanja 
o značenju riječi, to nije slučajno niti je to za žaljenje ili oplakiva- 
nje. Riječ je najmoćniji čuvar i graditelj značenja. Nije pogrešno 
da se raspravlja o značenju riječi; pogrešno je samo kad se misli 
da jedino riječi nešto znače. 

Značenje kao kompleks relacija i relacije kao oblici značenja“ 


Konačnim ciljem svoje knjige Marković smatra »davanje opšte 
odredbe značenja i utvrđivanje opštih uslova efektivne komunika- 
cije među ljudima« (35). Ostavljajući po strani opće uslove efektiv- 
ne komunikacije, zadržat ću se na općoj odredbi značenja. 


Rješavajući zadatak koji je sam sebi postavio, autor je došao do: 
zaključaka: (1) da »značenje nije samo jedna izdvojena relacija 
nego kompleks relacija«, (2) da je »svaka od postojećih modernih 
teorija značenja jednostrana, jer iz tog kompleksa izdvaja samo 
jednu relaciju«, (3) da te jednostrane teorije »međusobno ne stoje 
u odnosima protivrečnosti nego komplementarnosti« i (4) da »sin- 
tetičko, dijalektičko prilaženje problemu treba da dovede do jedne 
kompleksne istine čiji su posebni momenti — parcijalne istine 
pojedinih postojećih teorija« (303—304). 


U »strukturi relacija koju nazivamo značenjem« autor vidi pet 
»posebnih momenata«: 


»1. Odnos znaka prema izvesnoj psihičkoj dispoziciji subjekta. 
(mentalno značenje). 


2. Odnos znaka prema označenom objektu (predmetno značenje). 


3. Odnos znaka prema drugim znacima datog sistema (jezičko: 
značenje ukoliko je dati sistem znakova jedan jezik). 


4. Odnos između dva ili više subjekata od kojih jedni znak upo- 
trebljavaju, a drugi ga interpretiraju (društveno značenje). 


5. Odnos znaka i izvesnih praktičkih akcija subjekta (praktičko 
značenje)« (304). 


Ovo shvaćanje značenja kao kompleksa pet relacija po autorovom 
mišljenju ne protivurječi Peirceovom shvaćanju značenja kao: 
trijadičke relacije. Značenje se može shvatiti kao »u krajnjoj 
liniji jedna trijadička relacija između znaka, 'interpretanta' i ozna- 
čenog objekta«, ali kako se  »interpretant« može raščlaniti na 4 
elementa (mentalni, jezički, praktički i društveni), tačnije je reći 
da je značenje »u stvari jedna šestočlana relacija« (305). 


U svojoj knjizi autor je zasebno i detaljno proučio sve »kompo- 
nente« značenja osim društvene. U skladu s tim on na nekim 
mjestima (npr. na str. 481) karakterizira značenje kao kompleks 
četiriju (a ne pet) relacija (društveno značenje ne spominje se kao 
zasebna relacija). 

Braneći tezu o značenju kao kompleksu četiriju relacija, Marković 
raspravlja i o pitanju: »Da li su moguća stapanja dva elementa 
(drugim rečima, da li uvek moraju razgovetno figurirati sva četiri 
.elementa da bismo rekli da jedan znak ima određeno značenje) ?« 
(481) 


«Odgovarajući na ovo pitanje, on koncedira da se »u mnogim slu- 
.čajevima značenje jednog znaka ne može razgovetno raščlaniti na 
sve četiri komponente« (483) i da čak postoje takvi simboli kod 
kojih su »sve komponente značenja stopljene u jednu« (486). Ali on 
«uprkos tome smatra da »ukoliko se i mogu zamisliti uslovi u 
kojima značenje jednog simbola predstavlja celinu koja se sadr- 
Žinski teško može analizirati na posebne komponente, ostaje ipak 
.činjenica da taj isti sadržaj ipak ima svoje razne vidove: svesni, 
jezički, predmetni, praktički« (486). 


Ali definicija značenja po Markovićevu mišljenju ne smije ostati 
pri nabrajanju osnovnih komponenata značenja, ona mora također 
precizno izložiti njihovu »međusobnu strukturu«. Takva je defini- 
«cija koja, na običnom jeziku (autor je izražava i formulom), glasi: 


»Simbol S; ima značenje = Df postoji neki objekat, koji je posledica 
jednog skupa praktičkih operacija; tom objektu korespondira jed- 
na dispozicija mentalnog reagovanja svojstvena skupu subjekata 
X, koja se pojavljuje kao posledica simbola S; i simbolički je 
izražena odnosom S; prema skupu simbola S« (487). 


«Čini se da je ova definicija još preciznije izražena u rezimeima na 
«stranim jezicima gdje (u mom prijevodu) glasi: 


»Simbol S; ima značenje = Df simbol S; je povezan (i) s objektom 
“O koji je njime označen, (ii) sa skupom praktičkih operacija P, 
koje su i određene od O-a i konstitutivne za njega; (iii) s dispozi- 
«cijom za mentalnu reakciju M, koja odgovara karakteristikama O-a 
i P-a i (iv) sa sistemom simbola S, koji je takav da je S; član Sa i 
odnosi S; prema drugim članovima S-a izražavaju M, opisuju O i 
-naznačuju mogućnost P-a« (516 i 525). 


* 


U ovoj ukratko izloženoj teoriji možda najprije upada u oči da je 
autor kolebao da li da društveno značenje prizna kao jednu zaseb- 
nu komponentu u kompleksu relacija koje konstituiraju značenje 
i da je u skladu s tim ponekad govorio o pet, a ponekad (češće) o 
«četiri osnovne komponente značenja. Pitanje da li je društveno 
značenje posebna komponenta značenja može biti vrlo zanimljivo, 
ali ono u tom obliku dolazi samo ako prihvatimo opću koncepciju 
«o značenju kao kompleksu relacija. Zato ga, dok ne razmotrimo 
ovo pitanje, možemo ostaviti po strani. 

Također može upasti u oči da je po autorovom mišljenju teza o 
značenju kao kompleksu četiriju (ili pet) dvočlanih relacija s 
jednim zajedničkim članom identična s tezom o značenju kao 
jednoj petočlanoj (ili šestočlanoj) relaciji. Ovo je neprihvatljivo, 
jer se nijedna prava višečlana relacija ne može raščlaniti na veći 
broj relacija s manjim brojem članova. »Petar i Pavle su viši od 
Ive« može se raščlaniti na »Petar je viši od Ive« i »Pavle je viši od 
Ive«, ali se »Petar daje knjigu Pavlu« ne može raščlaniti na »Petar 
daje knjigu« i »Petar daje Pavlu«, ni na »Petar daje knjigu« i »Pavle 
prima knjigu«, ni na bilo koji drugi način. Razlog je jednostavno 
u tome što smo u prvom slučaju imali skraćeno izraženu konjunk- 
ciju dviju dvočlanih relacija, dok u drugom slučaju imamo jednu 
pravu tročlanu relaciju. 


Ali ža Markovića sigurno nije bitno da li njegova koncepcija proti- 
vurječi ili ne protivurječi Peirceovoj. Pogledajmo dakle njegovu 
koncepciju samu po sebi. 


Kako stvar stoji s teorijom da je značenje kompleks četiriju ili pet 
relacija (mentalne, predmetne, jezičke, praktičke i, eventualno, 
društvene)? Ako se teorija shvati tako da jedna riječ ima značenje 
samo tada kad posjeduje sve četiri ili svih pet navedenih relacija, 
onda ona ne samo što nailazi na teškoće, nego nailazi na mnogo 
više teškoća nego bilo koja od »jednostranih« teorija značenja. 


Osnovna je teškoća realističke teorije o značenju riječi u tome što 
ima mnoštvo riječi koje, kako izgleda, imaju značenje, a ne ozna- 
čavaju nikakvu »res«. Da bi izbjegli ovu teškoću, pristalice realis- 
tičke teorije značenja moraju da pribjegnu nekoj pomoćnoj hipote- 
zi kao što je teorija o irealnim predmetima (A. Meinong), teorija 
o autosemantičkim i synsemantičkim riječima (kasniji F. Brenta- 
no) ili teorija deskripcija (B. Russell). Svaka od tih teorija izgleda 
jasna i očigledna njenom tvorcu, a neuvjerljiva većini ostalih 
filozofa. 


Najveća je teškoća raznih mentalističkih teorija o značenju riječi u 
tome što ima mnogo riječi kojima, kako nam se čini, ne možemo 
poreći značenje, premda one ne označavaju niti ne izazivaju nikak- 
ve mentalne slike ni druge mentalne doživljaje. Najveća je teškoća 
pragmatičke teorije značenja u tome što neke riječi koje nemaju 
nikakve praktične posljedice očigledno imaju neko značenje. 


Slično je i sa svim drugim »jednostranim« teorijama značenja. 
Njihovu jednostranost primjećujemo prije svega zbog toga što 
ima velik broj riječi kojima pripisujemo značenje iako ne posjedu- 
ju relaciju koja po dotičnoj teoriji konstituira značenje. Da bi tu 
teškoću uklonila, teorija obično pribjegava nekoj pomoćnoj hipo- 
tezi, koja pristalicama teorije izgleda prihvatljiva, a svima ostalima 
izvještačena. 

Ako »jednostrane« teorije značenja zamijenimo takvom »kompleks- 
nom« teorijom koja kao nužan uslov značenja postavlja skup 
uslova svih »jednostranih« teorija, očigledno je da je takva teorija 
bogatija zahtjevima i, prema tome, teškoćama i pomoćnim hipote- 
zama od spomenutih jednostranih teorija — iz jednostavnog razlo- 
ga što uključuje sve njihove zahtjeve, teškoće i pomoćne hipoteze. 


Ovo je, izgleda, djelomično uočila S. Knjazeva. U svom referatu 
ona se solidarizira s koncepcijom značenja kao kompleksa relaci- 
ja, ali postavlja pitanje ne bi li veća elastičnost te koncepcije 
obezbijedila njenu veću primjenljivost i uklonila prigovore koji joj 
se inače mogu postaviti. »Zašto bi, naime, simbol morao da ima 
sve dimenzije značenja (i mentalnu, i predmetnu, i psihičku, i prak- 
tičku, i društvenu)? Zar za jednu teoriju značenja ne bi buio dovolj- 
no da odredi značenje kao kompleks onih relacija koje simbol ima, 
da razmotri koje su to sve relacije i da za svaku kategoriju simbola 
ispita kakav simbol, kojih dimenzija značenja njoj pripada?« 
(9—10) 


Ako ovo dobro shvaćam, ona se slaže s tezom o značenju kao 
»kompleksu relacija«, kao i s tim da postoji pet mogućih različi- 
tih »dimenzija« značenja. Samo ona smatra da je posjedovanje 
svih pet relacija nužan uslov za posjedovanje značenja. Ona se nije 
izjasnila o tome koliko »dimenzija« treba da sadrži jedan »kom- 
pleks relacija« da bismo ga mogli priznati značenjem. Definicija 
značenja kao kompleksa relacija, izgleda, isključuje mogućnost da 
se značenjem prizna samo jedna od spomenutih relacija i upućuje 
na to da se o značenju može govoriti samo onda kada su prisutne 
u najmanju ruku dvije od njih. 


Međutim, bez obzira na to da li ćemo dvije, tri ili četiri relacije 
odrediti kao minimalni uslov značenja, ova »elastičnija« varijanta 
teorije o značenju kao kompleksu relacije u svakom slučaju pret- 
postavlja da nijedna od pet nabrojenih relacija nije prisutna (ni 
odsutna) u svim slučajevima u kojima možemo govoriti o značenju. 
Kad bi smatrala da su samo neke od pet relacija nužan uslov za 
posjedovanje značenja, dok druge to nisu, Knjazeva bi vjerojatno 
predložila da se u definiciju značenja unesu samo one relacije 
koje karakteriziraju svako značenje, a da se iz nje isključe 
preostale. 


Ako ona to ne čini, već zadržava svih pet »dimenzija« značenja, ali 
predlaže da se značenje shvati kao kompleks onih dimenzija zna- 
čenja koje su u datom slučaju prisutne, to znači da se ona razliku- 
je od Markovića ne samo po svojoj definiciji pojma značenja nego 
i po svom shvaćanju pojmova »pojma« i »definicije«. 


Dok se Marković pridržava tradicionalnog logičkog shvaćanja po 
kojem definicijom jednog pojma treba da budu izražene njegove 

bitne oznake, a među bitne oznake jednog pojma mogu se ubrojiti 
samo one koje su zajedničke svim (bez izuzetka) predmetima na 
koje se dati pojam može primijeniti, Knjazeva se očito priklanja 
jednom novijem shvaćanju pojma, koje je u vezi s nekim koncep- 
cijama kasnijeg Wittgensteina. 


Po tim koncepcijama, da bismo jednom riječju označili neki skup 
predmeta ili pojava, nije potrebno da svi ti predmeti ili pojave 
imaju neko zajedničko svojstvo koje bi bilo njihova suština. 
Pogledajmo npr. sve one aktivnosti koje nazivamo »igrama«. Ima 
li nešto što bi bilo zajedničko svim igrama? 


»Jesu li one sve 'zabavne'? Uporedi šah sa mlincem. Ili imamo li 
svuda dobijanje i gubljenje, ili takmičenje među igračima? Sjeti 
se pasijansa. U igrama s loptom ima dobijanje i gubljenje; ali 
kada dijete baca loptu o zid i ponovo je hvata, ta je crta nestala. 
Gledaj kakvu ulogu igraju vještina i sreća. I kako je različita 
vještina u šahu od vještine u tenisu. Pomisli onda na igre u kolu. 
Ovdje ima elemenat zabave, ali kolike su druge karakteristične cr- 
te nestale! I tako možemo prijeći mnoge, mnoge druge grupe igara. 
Možemo vidjeti kako se sličnosti pomaljaju i nestaju. — A rezul- 
tat ovog razmatranja glasi: Mi vidimo kompliciranu mrežu slično- 
sti koje se međusobno isprepleću i ukrštavaju. Sličnosti u velikom 
i u malom. — Ove sličnosti ne mogu da karakteriziram bolje nego 
riječju »porodične sličnosti«; jer tako se prepleću i ukrštavaju 
sličnosti koje postoje među članovima jedne porodice; stas, crte 
lica, boja očiju, hod, temperament, etc., etc. — I ja ću reći: 'igre' 
čine porodicu.« (Ludwig Wittgenstein: Philosophische Untersuchun- 
gen. Philosophical Investigations, Basil Bleckwell, Oxford, 1953, 
p. 32). 


Koliko ja shvaćam S. Knjazevu, suština je njene korekcije Marko- 
vićeve teorije značenja u prijedlogu da se značenje poput igre 
shvati kao »porodica«, odnosno da se riječi »značenje« prizna 
»elastično« značenje. 


U vezi s takvim prijedlogom moglo bi se reći: Tačno je da ne samo 
u običnom životu nego i u nauci često operiramo s riječima koje 
imaju »kompleksno« ili »elastično značenje, s riječima koje, kako 
nam se čini, nemaju posve »precizno« značenje, a koje ipak nismo 
skloni da karakteriziramo kao višeznačne. Premda ne možemo pro- 
naći nijednu »oznaku« koju bismo mislili uvijek kad smisaono 
upotrebljavamo tu riječ, čini nam se da je ne upotrebljavamo u 
više različitih značenja. Skloni smo stoga reći da ona ima jedno 
značenje, samo da to značenje nije »jednostavno« ni »kruto«, 
nego »kompleksno« ili »elastično«, 


Riječi s ovakvim »elastičnim« značenjem dobro nam dolaze ne 
samo u svakodnevnom životu nego i u nauci i filozofiji; one su 

nam često mnogo potrebnije od riječi čije je značenje »egzaktno«, 
»precizno«, »nerasplinuto«. Ali to ne znači da se značenje riječi s 
»elastičnim« značenjem ne može dalje analizirati. Mislim da su 
riječi s »elastičnim« značenjem redovno višeznačne riječi, samo 
riječi s više srodnih značenja. Pojmovi koje takve riječi označavaju 
nisu disparatni pojmovi, nego pojmovi koji se ukrštavaju (interfe- 
rentni pojmovi). 


Mislim da su tenis i nogomet dvije razne vrste igre u istom osnov- 
nom značenju riječi »igra«. Kad dva šahista igraju meč za svjetsko 
prvenstvo i kad se dijete igra bacajući loptu o zid, tu je naprotiv 
vjerojatno riječ o dvije vrste igre koje potpadaju pod dva razna, 
iako u ponečemu srodna pojma igre. Kad je riječ o riječi »igra«, 
sklon sam dakle da je posmatram kao višeznačnu riječ s nekoliko 
srodnih osnovnih značenja, od kojih svako ima više podznačenja. 


Možda nešto slično vrijedi i za riječ »značenje«. Ipak, više sam 
sklon da mislim da riječ »značenje«, čak i u običnom govoru, ima 
gotovo uvijek jedno isto osnovno značenje, samo što to značenje 
ima mnoštvo podznačenja. Da li je ta pretpostavka tačna, moglo 
bi se utvrditi samo kompliciranim empirijskim istraživanjem. Ali 
ne smatram da je takvo istraživanje za filozofiju potrebno. 


Pitati o značenju ne znači pitati o riječi »značenje«, nego o samom 
značenju. Faktička upotreba riječi »značenje« može da nam suge- 
rira u čemu je suština fenomena značenja, ali ona ne može biti 
kriterij za procjenjivanje da li je naše određenje značenja »dobro« 
ili »loše«. Naprotiv, sama priroda fenomena značenja je »kriterij« 
za primjerenost ili neprimjerenost naše upotrebe riječi »značenje«. 


Upravo zato što je fenomen značenja jedan opći fenomen, sposo- 
ban za mnogostruke modifikacije, naš jezik je »u redu« samo uto- 
liko ukoliko se u njemu riječ značenje pojavljuje u mnoštvu 
modifikacija s istim osnovnim općim značenjem. 


U osnovnoj ideji da je značenje jedan vrlo općenit fenomen koji se 
mnogostruko diferencira ja se, izgleda, slažem s Markovićem. 
Glavna je razlika među nama u tome što on smatra da među 
najopćenitije odredbe značenja pripadaju takozvano »mentalno«, 
»predmetno«, »jezičko«, »praktičko« i, možda, »društveno« znače- 
nje, dok ja mislim da nijedna od ovih posebnih relacija nije kons- 
titutivni elemenat značenja. Po mom mišljenju, ove posebne relaci- 
je samo su odredbe pojedinih posebnih oblika ili »vrsta« značenja. 


Ovakva koncepcija značenja protivurječi Markovićevoj eksplicite 
izraženoj teoriji, ali je u skladu s terminologijom kojom se on 
služi. Četiri relacije koje su po njegovom mišljenju uslov da bilo 
koji znak ima značenje, on naziva »mentalno značenje«, »predmet- 
no značenje«, »jezičko značenje« i »praktičko značenje«. 

Ako je »odnos znaka prema izvjesnoj psihičkoj dispoziciji subjek- 
ta« sam po sebi nedovoljan da se jednom znaku prizna značenje, 
onda je neobično da se taj odnos naziva »mentalno značenje«. Bilo» 
bi logičnije da se to zove »mentalna relacija« ili »mentalni uslov 
značenja«. 


Naziv »mentalno značenje« sugerira da »odnos znaka prema izvje- 
snoj praktičkoj dispoziciji subjekta« nije jedan od uslova značenja 
uopće, nego jedan od posebnih oblika ili vrsta značenja. Nešto 
slično vrijedi i za nazive »predmetno značenje«, »jezičko značenje«,. 
»praktičko značenje«. Ove implicitne sugestije Markovićeve termi- 
nologije meni su prihvatljivije od njegove eksplicitne teorije. 


Moje je mišljenje dakle da bi opću odredbu značenja trebalo dati 
otprilike onako, samo mnogo bolje, nego u odjeljku 1A ovog član- 
ka, a da bi osnovne oblike ili vrste značenja trebalo odrediti otpri- 
like onako kako Marković određuje osnovne »momente« ili »ele- 
mente« značenja. 


Markovićeve sadržajne i detaljne analize raznih »dimenzija« znače- 
nja, po mom mišljenju, rješavaju u osnovi pitanje o raznim vrsta- 
ma značenja. Ipak i tu su moguće izvjesne dopune i korekture, a 
za te dopune mogu u izvjesnoj mjeri poslužiti i neke distinkcije 
koje je sam Marković na jednom mjestu u svojoj knjizi učinio, ali 
ih kasnije nije razvio (imam u vidu distinkicje učinjene na str. 
167—168, gdje se među ostalim razlikuje lično i društveno, te impli- 
citno i eksplicitno značenje). Ne ulazeći u detalje (jer to bi značilo: 
napisati još jednu knjigu o značenju), spomenut ću slijedeće: 


a) Slažem se s Markovićem kada naporedo s mentalnim, predmet. 
nim i jezičkim značenjem ne stavlja društveno značenje. Razliko- 
vanje ličnog i društvenog (ili individualnog, grupnog i društvenog) 
značenja neobično je važno, ali ono ne bi trebalo da se miješa sa,. 
na drugom principu zasnovanim, razlikovanjem predmetnog, men- 
talnog i jezičkog značenja. 


b) Čini mi se da ni »praktičko« značenje ne može da se stavi 
naporedo s mentalnim, predmetnim i jezičkim. Ako se praksa shva- 
ti u širokom, Marxovom smislu, sva su značenja praktička. Ako se: 
shvati uže, onda dolazi u obzir da se praktičko značenje uvrsti u 
neku drugu podjelu. 


c) Naporedo s mentalnim, predmetnim i jezičkim značenjem tre- 
balo bi dodati i — konceptualno. Ovo je možda najvažniji, ali i 
»najmisteriozniji« oblik značenja. Gdje »misterije« počinju, ovaj' 
rad mora da završi. Ali diskusija treba da se nastavi. 

Logika i matematika 

O odnosima između logike i matematike može se raspravljati na 
razne načine. Moglo bi se učiniti najidealnije da se najprije obje 
definiraju, da se definicije podrobno objasne, i da se zatim na 
osnovu tih definicija odredi njihov međusobni odnos. 


Međutim, taj možda najidealniji postupak nailazi na velike teškoće. 
Nemamo takve definicije logike i matematike koje bi bile opće- 
“prihvaćene i koje bi trebalo samo dobro objasniti. 


B. Russell u jednom svom radu primjećuje da se »matematika mo- 
že definirati kao predmet u kojem nikad ne znamo o čemu govori- 
mo, ni da li je ono što kažemo istina«. 


To je vjerojatno jedna od najboljih definicija matematike, ali je 
isto tako vjerojatno da se većina matematičara neće složiti s njom. 
Međutim, nema ni neke druge definicije matematike koja bi bila 
bar pretežno prihvaćena. 


Ništa »bolja« nije situacija ni u logici. Mnoštvo raznih shvaćanja 
«o prirodi logike i danas se međusobno bori; teško je reći koje je 
relativno najproširenije, a koje najprihvatljivije. 


To, naravno, ne znači da je nemoguće uspješno odrediti bit mate- 
matike i logike i njihov međusobni odnos. Ali sistematsko i sve- 
«strano pretresanje ovog pitanja prelazi granice ovog izlaganja. 


Umjesto da pođem od određivanja biti matematike i logike, poći 
.ću od jednog pitanja koje je nametnuo razvoj logike i matematike 
“u toku posljednjih sto dvadeset godina. 


Historijski razvoj odnosa između logike i matematike nije nepo- 
.znat. Spomenut ću ipak da taj razvoj možemo podijeliti na dvije 
glavne etape: od postanka matematike i logike do sredine 19. 
vijeka i od sredine 19. vijeka do danas. 

“€ B, Russell: Mysticism and Logic, First published 1918, Penguin Books 1953, 
'D. 75. 

Logika i matematika nastale su nezavisno jedna od druge, i sve 
do sredine 19. vijeka nezavisno su se razvijale. 


Začetke evropske logike nalazimo kod predsokratovaca, Sokrata 
i Platona, a njen otac je Aristotel. U njegovim djelima logika se 
prvi put izdvojila u zasebno teorijsko područje. Međutim, kad 
čitamo Aristotelova logička djela, vidimo kako njegova logika 
izrasta iz metafizike. Osnovni pojmovi Aristotelove logike imaju 
svoj osnov u metafizici, ali u njoj je vidljiv i jak utjecaj grama- 
tike. Logička i gramatička analiza kod Aristotela se često ispre- 
pleću i stapaju. 


U toku vjekova koji su slijedili logika se i dalje razvijala u tijes- 
noj vezi s metafizikom i s drugim granama filozofije, ali i s gra- 
matikom i retorikom. U srednjovjekovnom nastavnom sistemu 
logika, gramatika i retorika činile su jednu naučno-nastavnu 
cjelinu (trivium), a aritmetika, geometrija, astronomija i muzika 
— drugu (quadrivium). U novom vijeku logika se najčešće povezi- 
vala i stapala sa spoznajnom teorijom, ali se također približavala 
i podređivala ontologiji, psihologiji, antropologiji, etici, aksio- 
logiji. 


Dok je logika nastala i razvijala se u društvu s drugim filozofskim 
disciplinama, kao i s psihologijom, gramatikom i retorikom, mate- 
matika je ponikla i rasla pretežno u vezi s prirodnim naukama 
i praktičnim vještinama. Njen razvoj bio je u početku najviše 
stimuliran razvojem astronomije, zemljomjerstva i mehanike, a 
kasnije i razvojem drugih grana fizike i prirodnih nauka uopće. 
Nije čudo što su neki čak i direktno ubrajali matematiku među 
prirodne nauke. 


Pitagora, Platon, Descartes i mnogi drugi veliki filozofi bili su i 
veliki matematičari. Ali čak ni filozofima-matematičarima nije 
vijekovima padalo na pamet da povezuju logiku i matematiku. 
Ova ideja javila se određenije, da bi odmah ponovo pala u zabo- 
rav, tek kod Leibniza. 


Međutim, u toku psljednjih sto dvadeset godina situacija se bitno 
promijenila. Ideja o bliskosti, srodnosti i čak identitetu logike i 
matematike jasno je formulirana i detaljno razvijena sredinom 
prošlog vijeka, a uskoro zatim postala je široko prihvaćena i 
među logičarima i među matematičarima. 


G. Boole proklamirao je 1847. godine da logika nije dio filozofije, 
i da po principu ispravne klasifikacije »više ne treba da povezu- 

jemo logiku i metafiziku, nego logiku i matematiku«.2 Logika je, 
po Booleu i drugim pristalicama algebre logike, samo grana mate- 
matike. 


Frege, Russell i drugi logičari razvili su naprotiv tezu da se 
matematika može izvesti iz logike. Frege je smatrao da nema oštre 
granice između logike i aritmetike; obje čine jednu jedinstvenu 
nauku. Ali ono što se tradicionalno nazivalo aritmetikom, može 
se deducirati iz onoga što se nazivalo logikom, i u tom smislu 
može se reći da je aritmetika »grana logike«. Russell je detaljno 
razvio još općenitiju tezu da se sva matematika može izvesti iz 
logike. »Činjenica je da, kad je jednom aparat logike prihvaćen, 
sva matematika nužno slijedi.«? 


Ideji zasnivanja matematike pomoću logike odlučno se suprot- 
stavljaju Brouwer, Heyting i drugi predstavnici intuicionizma u 
matematici. »Matematička konstrukcija — piše Heyting — treba 
da bude tako neposredna duhu, a njen rezultat tako jasan, da ona 
ne treba nikakav osnov.« Ali to ne znači da su logika i matemati- 
ka bitno različite. Ako pažljivo razmotrimo logičke teoreme, vidjet 
ćemo da su oni samo općenitiji od matematičkih. »To vrijedi za 
svaki logički teorem; logički teorem je samo matematički teorem 
krajnje općenitosti; drugim riječima, logika je dio matematike, 
i nikako ne može da bude njen osnov.«* 


Pristalice formalizma u savremenoj matematici i logici, D. Hilbert 
i njegovi sljedbenici, također odlučno odbacuju ideju izvođenja 
matematike iz logike. Ali oni ne insistiraju ni na tome da je 
logika dio matematike, premda tvrde da je simbolička logika 
»proširenje formalnih metoda matematike na područje logike«.5 
Za njih je bitno da se i logika i matematika izgrađuju kao formalni 
deduktivno-aksiomatski simbolički sistemi u kojima pitanje o in- 
terpretaciji simbola nema značaja. 


U savremenoj logici i matematici postoje, dakle, tri osnovna 
mišljenja o njihovom međusobnom odnosu: po jednima, matema- 
tika je dio logike, po drugima, logika je dio matematike, po tre- 
ćima, obje su dva uglavnom »ravnopravna« dijela iste nauke. Ova 
tri mišljenja javljaju se u mnogo različitih varijanti. 

2 G. Boole: The Mathematical Analysis of Logic, Cambridge 1847, Reprinted 
Oxford 1951, p. 13. 


! B. Russell: The Principles of Mathematics, First published 1903, Second Edi- 
tion 1937, Reprinted London 1951, p. 8. 


* A. Heyting: Intuitionism, Amsterdam 1956, p. 6. 


5 D. Hilbert und W. Ackermann: Grundrisse der theoretischen Logik, Berlin 
1928, S. 1. 

Međutim, svim tim varijantama nešto je ipak zajedničko: to je: 
prije svega uvjerenje da su se u naše vrijeme logika i matema- 
tika zbližile i sjedinile u jedno područje, tako da ih je strogo: 
uzev nemoguće razlikovati: »Logika je postala više matematička, a 
matematika je postala više logička. Posljedica je da je sad po- 
stalo potpuno nemoguće da se povuče granica među njima; u 
stvari, njih dvije su jedno. One se razlikuju kao dječak i čovjek: 
logika je mladalaštvo matematike, a matematika je muževnost 
logike.«6 


Druga je strana teze o stapanju logike i matematike tvrdnja da. 
se logika koja je nekad bila filozofska disciplina sada odvojila od 
filozofije i postala nauka. A ova emancipacija logike promatra. 
se kao dio jednog starog i vrlo pozitivnog procesa, procesa kojim 
se iz filozofije postepeno izdvajaju sve nova i nova naučna po- 
dručja, a ona ostaje sve siromašnija, sa sve manjim područjem: 
djelovanja i sa sve manje prava da se miješa u nauku. 


Upravo o takvom shvaćanju htio bih nešto reći. Da li je zaista u 
toku posljednjih sto dvadeset godina došlo do takvog prevrata: 
u logici da je ona od spekulativne filozofske discipline, u kojoj 
su se pravile nedokažljive pretpostavke i ništa nije bilo sigurno, 
odjednom, zahvaljujući novouspostavljenoj vezi s matematikom,. 
postala precizna, sigurna, oslobođena sumnji i sporova? 


ll 


Ako pažljivije pogledamo sadržaj tradicionalne logike, zapazit će-- 
mo u njoj unutrašnje dvojstvo. Uz izvjesna učenja koja nitko tko 
ih je razumio nije nikada osporavao, naći ćemo tu i brojne teo- 
rije i hipoteze koje se stalno sukobljavaju i bore ne uspijevajući 
da definitivno potisnu jedna drugu. 


Tradicionalni logičari slažu se, na primjer, u tome koji su valjani 
oblici neposrednih zaključaka po opoziciji, subalternaciji, ekvipo-- 
lenciji, konverziji, kontrapoziciji, ili u tome koji su valjani modusi 
kategoričkog, hipotetičkog i disjunktivnog silogizma, polisilogizma. 
itd. Ali oni se razilaze u pitanjima kao što su: Da li je nepo- 
sredan zaključak doista zaključak ili samo promjena oblika suda? 
Odakle valjani silogistički modusi crpu svoju valjanost? Kakva. 
je spoznajna vrijednost pojedinih valjanih modusa i silogizma uop- 
će? Šta su uopće silogizam i njegovi elementi, pojmovi i sudovi: 
jesu li to realni psihički doživljaji, jezičko-gramatičke tvorevine: 


* B. Russell: Introduction to Mathematical Philosophy, First published in 1919,. 
Eighth impression 1953, p. 194. 


13* 195, 


ili idealne strukture? Gdje je izvor važenja logičkih principa ili 
pravila: u iskustvu, intuiciji, umu, konvenciji? Da li logika prou- 
čava mišljenje, misao, jezik ili simbole? Oblike, zakone, principe, 
pravila ili norme? Ovakvih i sličnih pitanja prepuna je tradicio- 
nalna logika. 


Uz pitanja o kojima postoji gotovo potpuna saglasnost i takvih u 
kojima se gotovo nitko ni s kim ne slaže, ima u tradicionalnoj 
logici i takvih koja su negdje »na sredini«: slaganje je vrlo veliko, 
ali nikako ne i potpuno. Takvo je na primjer učenje o vrstama 
sudova. Aristotel-Teofrastovu podjelu sudova Kant je samo sime- 
trično zaokružio, a većina tradicionalnih logičara nakon Kanta u 
osnovi tu podjelu prihvaća, samo je u pojedinostima korigira, te 
ona ponovo postaje asimetrična. 


Postojanje ovakvih »srednjih« pitanja ne mora protivurječiti općoj 
slici o podvojenosti logike. Možemo se, naime, upitati: nisu li to 
samo »složena« pitanja koja se mogu raščlaniti na svoj »rješljivi« 
i »nerješljivi« dio? 


Što pažljivije proučavamo tradicionalnu logiku, sve više se uvje- 
ravamo: teze koje nas podsjećaju na onu matematičku »2+2=đ4«, 
isprepleću se s takvima koje nas podsjećaju na one metafizičke, 
vječno sporne kao »Sve je apsolutna ideja« ili »Sve je materija«. 
A ipak, ove dvije vrste teza ne možemo odvojiti; bez onih »meta- 
fizičkih« »matematičke« gube smisao i zanimljivost, bez onih »ma- 
tematičkih« »metafizičke« ostaju prazne. 


Tradicionalna logika bila je, dakle, rascijepljena na dio koji je 
bio »siguran« u onom smislu u kojem se smatra da je matematika 
sigurna i na dio koji je bio sporan onako kako je to metafizika 
sporna, dio u kojem nikako nije bilo moguće postići jedinstvo i 
slaganje. 


Ali iluzija je ako se misli da je sintezom ili spajanjem logike 
i matematike ovo dvojstvo nestalo. Jer savremena logika u svojoj 
simboličkoj formi također je skup izvjesnih formula, shema, pra- 
vila, principa ili zakona koje nitko ne osporava, premda ih pojedin- 
ci na razne načine sistematiziraju, ali kao u tradicionalnoj logici 
i u modernoj se vode sporovi o bitnim pitanjima, često još oštriji 
i dublji. 


Najjednostavniji je dio savremene logike »račun stavova«. Kao 
što je poznato, ovaj dio savremene logike odgovara tradicionalnom 
učenju o hipotetičkom i disjunktivnom silogizmu, samo što je od 
njega sadržajno mnogo razvijeniji. Tradicionalna logika smatrala 
je, doduše, da je hipotetički i disjunktivni silogizam složeniji 

oblik zaključka nego kategorički, ali je moderna logika dala adek- 
vatniju analizu vrsta zaključaka i, među ostalim, pokazala da je 
ispravno shvaćeni hipotetički i disjunktivni silogizam  jedno- 
stavniji od kategoričkog. Bolje shvaćanje biti zaključaka koji su 
se tradicionalno ubrajali u hipotetički i disjunktivni silogizam 
omogućilo je savremenoj logici da šire razvije učenje o ovom obli- 
ku deduktivnog zaključka. 


Moderni logičari uglavnom se slažu u tome koje su »formule« 
računa stavova valjane, a koje nisu, i u prvi mah može se učiniti 
da je sva razlika među njima »samo« u tome kako se te formule 
sistematiziraju, a napose u tome koje se od njih pri aksiomat- 
skoj izgradnji računa stavova uzimaju kao primitivni stavovi ili 
aksiomi, a koje se iz ovih aksioma po određenim pravilima kao 
teoremi izvode. Ali ako se stvar bliže razmotri, vidjet ćemo da tu 
ima i mnogo drugih spornih pitanja. Pojedini savremeni logičari 
razlikuju se čak i po tome kako taj dio logike nazivaju. Za jedne, 
to je »račun stavova«, za druge, »račun rečenica«, a za treće, »ra- 
čun iskaza«; s podjednakim i još boljim pravom mogao bi se zvati 
i »račun sudova«. Neki ne vole da govore o »računu«, pa taj dio 
logike nazivaju »stavnom (ili rečeničnom) teorijom zaključivanja« 
ili jednostavno »logikom stavova« odnosno »logikom rečenica«. 
Iza ovih raznih naziva ne skrivaju se samo različite stilističke 
navike ili sklonosti nego i različite logičke koncepcije, na primjer 
neslaganje u pitanju šta je zapravo element ovog »računa«: stav, 
sud, iskaz ili rečenica. 


Ne manja neslaganja postoje u logici predikata, logici relacija, 
logici identiteta i u drugim dijelovima savremene logike. A naj- 
veća su ta neslaganja opet ne u nečemu što se tiče samo ovog ili 
onog posebnog dijela moderne logike, nego u pitanjima koja se 
odnose na sve njene dijelove: šta je zapravo logika, kakva je 
priroda njenih teza, kakav je njen odnos prema drugim filozof- 
skim i naučnim disciplinama, kakva je njena vrijednost za nauku 
i život. 


Prema tome, tradicionalna logika sadržavala je neke neposredno 
»neutralne« doktrine ili učenja, ali je sadržavala i rasprave i dis- 
kusije koje nisu bile ni »neutralne« ni čisto logičke, nego su bile 
u podjednakoj mjeri gnoseološke i ontološke, dakle u punom 
smislu filozofske. Moderna logika u tome se principijelno ne raz- 
likuje od tradicionalne; uz mnoštvo »neutralnih« formula ona 
uključuje i niz rasprava koje su ne samo logičke nego i metafi- 
zičko-spoznajnoteorijske. 


Ne bih htio da se dobije utisak da između tradicionalne, »nesim- 
boličke«, i savremene, »simboličke« logike nema nikakve bitne 
razlike. Vrlo velike razlike doista postoje, a kad bismo ušli u nji- 

'hovu analizu, vjerojatno bi među najkarakterističnije odlike savre- 
mene logike ušle: univerzalna upotreba ideografskih simbola, 
«dosljedni formalizam i upotreba aksiomatske metode. Ali kad 
“bismo bliže razmotrili ove karakteristike, vidjeli bismo da ni one 
nisu baš potpuno nove. I upotrebu ideografskih simbola, i shva- 
«ćanje da logički principi i operacije važe bez obzira na sadržaj, 
pa čak i početke aksiomatske izgradnje logike nalazimo već kod 
Aristotela. 


Ne poričući razliku, insistiram, dakle, da između tradicionalne i 
“savremene logike postoji kontinuitet veći nego što se to pone- 
kad pretpostavlja, a napose veći nego što su neke vatrene pristalice 
savremene logike spremne da priznaju. 


Taj kontinuitet dolazi do izražaja, između ostalog, i u tome što je 
i moderna logika, kao i tradicionalna, »razapeta« između meta- 
fizike i matematike, što ona uključuje neka fundamentalna filo- 
zofska pitanja koja su uvijek bila i uvijek će ostati sporna (što 
ne znači da su svi odgovori na njih jednako dobri), ali i takva 
pitanja koja je moguće »riješiti« (što znači učiniti ih teorijski ne- 
zanimljivim i stavili ih na raspolaganje »primjeni«). 


Ali kontinuitet se ne svodi samo općenito na »dualnost« ili »dvoj- 
nost« logike. Kontinuitet postoji u sadržaju »neposrednog«, kao i u 
sadržaju »spornog« dijela logike. U svom »neospornom«, »preciz- 
nom« i »sigurnom« dijelu savremena logika uključuje i »precizni« i 
»sigurni« dio tradicionalne logike, ali i još mnogo šta drugo. »Defi- 
nitivni« dio savremene logike mnogo je bogatiji od »definitivnog« 
dijela tradicionalne logike. 


Međutim, moderna logika ima i svoj »nedefinitivni«, »sporni«, 
»diskusioni« dio, i taj njen dio nije »siromašniji«, uži ili manji, 
nego opsežniji, »bogatiji« od spornog dijela tradicionalne logike. 
Pojavili su se mnogi novi sporni problemi (na primjer problemi 
«o odnosu između prirodnog i umjetnih jezika, problemi skopčani 
s izgradnjom aksiomatskih sistema itd.), ali ni tradicionalni filo- 
zofsko-logički problemi nisu izostali. Mnogi sporovi koji se vode 
u savremenoj, simboličkoj logici samo su produžetak sporova koji 
su se vodili u tradicionalnoj logici, a pravci ili zaraćene strane, 
premda nose nova imena, često su oni stari, dobro poznati. 


Ugledni američki logičar Quine smatra, na primjer, da su tri sa- 
vremena pravca koji se bore u osnovnim pitanjima filozofije, 
matematike i logike (logicizam, intuicionizam i formalizam) samo 
novi oblici triju srednjovjekovnih shvaćanja o prirodi univerzali- 
ja: realizma, konceptualizma i nominalizma. Logicizam koji za- 
stupaju Frege, Russell, Whitehead, Church i Carnap samo je novi 

oblik srednjovjekovnog realizma, intuicionizam Poincarća, Brouwe- 
ra i Weyla predstavlja nov oblik konceptualizma, a Hilbertov for- 
malizam odgovara srednjovjekovnom nominalizmu.? 


Ovo što Quine kaže o savremenom logicizmu, intuicionizmu i for- 
malizmu vrijedi i za mnoge druge savremene logičke probleme, 
pravce, doktrine, koncepcije: iako na prvi pogled nemaju veze 
s onim starima, oni predstavljaju njihov nov oblik. 


Ill 


Zbližavanje logike i matematike u toku posljednjih sto dvadeset 
godina neosporna je činjenica, i svrha prethodnog izlaganja nije 
bila da to porekne. Naprotiv, jedna od njegovih intencija bila je 
da to zbližavanje objasni, podsjećajući da je i tradicionalna logi- 
ka, iako formalno nepovezana s matematikom, sadržavala teze 
srodne onima matematičkim. Ali pokušao sam pokazati da zbli- 
žavanje logike i matematike nije »oslobodilo« logiku od filozofije, 
ni logičare od obaveze da misle. 


Leibniz je sanjao o univerzalnom naučnom jeziku (characteri- 
stica universalis) u kojem bi se svi naučni pojmovi mogli predsta- 
viti kao kombinacije osnovnih ideograma i o univerzalnom logič- 
kom računu (calculus ratiocinator) kojim bi se automatski rješa- 
vali problemi izraženi univerzalnim jezikom. »Ars combinatoria« 
koja bi obuhvatila takav univerzalan jezik i logički račun omo- 
gućila bi i filozofima da svoje sporove ne rješavaju diskusijom 
već računom. Kada bi došlo do nekog spora među filozofima, ne 
bi bilo potrebno da se prepiru, nego bi bilo dovoljno da uzmu 
u ruke pera, sjednu za računske stolove i kažu jedan drugom: 
»Računajmo!« 


Zbližavanje logike i matematike u toku posljednjih sto dvadeset 
godina nije opravdalo ove Leibnizove nade. Daleko od toga da bi 
se sva filozofija mogla pretvoriti u računanje, na računanje se nije 
svela ni logika. 


Međutim, pitanju o smislu i rezultatu zbližavanja logike i matema- 
tike može se prići i s druge strane, sa strane matematike, Može 
se pitati, šta je ovo zbližavanje donijelo matematici. Ako matema- 
tika nije donijela logici onu preciznost i jasnoću koja omogućuje 
da se računa umjesto da se diskutira, možda je logika donijela 
nešto matematici? 


?W. V. O. Quine: From a Logica! Point of View, Cambridge, Massachusetts, 
1953, pp. 14-15. 


199 


Na ovo pitanje možemo odgovoriti potvrdno. Logika je matematici 
donijela čvrste temelje, tako čvrste — da se ova iz temelja uzdr- 
mala i pokolebala. Logika je pomogla matematici da dođe na teren 
onih fundamentalnih pitanja o kojima matematičari ranije nisu 
dovoljno razmišljali. Preko logike u matematiku su ušle (ili: uz 
pomoć logike u matematici su procvjetale) sve one podjele, disku- 
sije, sporovi koji se već vjekovima vode u logici, spoznajnoj teo- 
riji, metafizici, u filozofiji uopće. Računanje nije iz filozofije 
eliminiralo diskusije, ali diskusija u matematici sve više potiskuje 
u drugi plan računanje. 


Mnogi još i danas misle da se matematika bavi pretežno otkriva- 
njem »nepokolebljivih« istina poput »2 + 2 = 4. Ali ovakvo miš- 
ljenje sve je manje i manje tačno. Diskusije o prirodi i o nači- 
nu zasnivanja matematičkih teza sve više postaju centralni dio 
savremene matematike. A te diskusije u biti su filozofske. Filozo- 
fija je prodrla u centar matematike i prijeti da je proguta — 
iznutra. 


Naravno, ima još dosta matematičara koji pokušavaju da zatvore 
oči pred filozofskim problemima matematike: »na svim ras- 
kršćima svoje aktivnosti matematičar može pokušati da izbjegne 
putove koji bi ga odveli filozofskim pitanjima«. Ali: »stav onoga 
koji bdije, iz brige za tačnošću, da se ne angažira ni u kakvoj 
filozofskoj refleksiji, nije afilozofski stav; to je samo vrlo osoben 
filozofski stav. Čak i ako se inspirira brigom za tačnošću, to je 
stav koji ne pruža nikakvu garanciju tačnosti. On se može upore- 
diti sa stavom čovjeka koji bi iz straha da ne zaluta ljubomorno 
bdio da ne upali svoj fenjer.« 


Nije se teško uvjeriti da je savremena matematika, uprkos anti- 
filozofskoj nastrojenosti pojedinih matematičara, temeljito zara- 
žena filozofijom. Poput filozofije, savremena matematika rascijep- 
ljena je na međusobno zaraćene škole i pravce: formaliste, intui- 
cioniste, logiciste i druge. Kao i u filozofiji, teško je čak i »objek- 
tivno« nabrojati sve osnovne pravce koji se u njoj bore; ne samo 
što nema općeprihvaćenog mjerila za odlučivanje koji je pravac 
ispravan nego nema ni općeprihvaćenog kriterija klasifikacije koji 
bi omogućio sastavljanje općeprihvatljivog spiska »glavnih pra- 
vaca«. 


Veliko je pitanje da li se i kako se filozofski sporovi mogu »rije- 
šiti«; u svakom slučaju, oni se ne mogu riješiti računanjem. Ni- 
kakvim računanjem ne mogu se riješiti ni osnovni sporovi među 
savremenim matematičkim pravcima. Kakvim bi se računanjem 


* F. Gonseth: »Des Mathćmatiques a la Philosophie«, Dialectica, 35/36 1955, 
p. 222 i p. 226. 

mogle dokazati ili opovrći osnovne teze intuicionističke matema- 
tike kao, na primjer, teza da »matematički teorem izražava čisto. 
empirijsku činjenicu, naime uspjeh izvjesne konstrukcije« ili 
ona da se matematičke teorije mogu poređati po opadajućim stup- 
njevima očevidnosti, tako da je »razlika između 1000 i 1001 manje 
jasna nego razlika između 3 i 4«?1 


Intuicionist Heyting, čije smo »matematičke« teze ovdje citirali, 
nije pristalica unošenja metafizike u matematiku. On se naprotiv 
zalaže za »Brouwerov program«, prema kojem treba »da studi- 
ramo matematiku kao nešto jednostavnije, neposrednije od me- 
tafizike«." Ali uprkos ovakvim »antimetafizičkim« izjavama, on 
»intuitivno« dobro uviđa da se takve veze ne mogu dokazati ni- 
kakvim računanjem, pa ih opravdava u biti filozofskim »metafi- 
zičkim« umovanjima. Svoju knjigu, iz koje smo citirali jednu od 
gornjih teza, Heyting je napisao u obliku razgovora, odnosno u 
obliku svojevrsnog filozofskog simpozijuma u kojem sudjeluje šest 
osoba s karakterističnim imenima: Class (pristalica klasične lo- 
gike), Form (formalist), Int (intuicionist), Letter (konvencionalist), 
Prag (pragmatičar), i Sign (»signifičar«). 


Tako se među matematičarima razvija spoznaja da ono što rade 
i treba da rade nije samo računanje, da se horizont za ono uže 
»Imatematičko« može otvoriti samo umovanjima koja nisu čisto 
matematička, i da matematika, kao i svaka druga teorijska »dis- 
ciplina«, može svoje temelje kritički ispitati i osigurati samo tako 
da sama sebe kao začahurenu, »specijalnu« disciplinu preva- 
ziđe. 


Savremena matematika otkriva sebe kao integralni dio čovjekove 
stvaralačke duhovne djelatnosti, i premda takvo otkrivanje može 
biti bolno za one koji su se prilagodili životu u specijalnosti, 
ono ne znači ništa loše o matematici. Ono samo pokazuje da je 
proces samoosvještavanja otišao u matematici dalje nego u mno- 
gim drugim »posebnim« naukama i disciplinama. 


Moj odgovor na pitanje šta je donio razvoj logike i matematike 
u toku posljednjih stotinjak godina bio bi dakle: Logika se nije 
emancipirala od filozofije i postala grana matematike, nego je 
matematika, tješnje se povezujući s logikom, bolje nego ikad prije 
sagledala (ili bar »osjetila«) da počiva na pretpostavkama koje: 
nisu isključivo matematičke. 


* A. Heyting: Intuitionism, Amsterdam, 1956, p. 8. 


*% A. Heyting: »Intuitionism in Mathematics«, Philosophy in the Mid-Century,. 
Edited by R. Klibansky, Firenze 1958, I, p. 103. 


"A. Heyting: Intuitionism, Amsterdam 1956, p. 2. 

»Bitak«, »biće« i »bivstvovanje« 


1. Uvod. — U svom radu »O našoj filozofskoj terminologiji (Jugo- 
slavenski časopis za filozofiju i sociologiju, br. 1 za 1957. god.) 
Vladimir Filipović istakao je »aktuelnost i urgentnost obrađivanja 
maše terminološke problematike« i izrazio je želju da njegove 
»kratke napomene« posluže kao »uvod u naše buduće duge, korisne 
i stvaralačke rasprave na području ove važne stručne problema- 
tike«. 


Ovaj poziv na diskusiju nije dosad naišao na veći odaziv. Jedan 
recenzent čak je prigovorio časopisu što posvećuje pažnju takvim 
»tricama i kučinama». 


Filozofska terminologija — trice! Možda je kritičar ipak malo pre- 
tjerao? Filozofska terminologija — kučine? Možda je on tačno 
pogodio šta filozofska terminologija mora da bude! Zar je sva 
filozofija nešto drugo, a ne jedna velika kučina? 


Kučine doduše nisu bogzna šta, ali — one su ipak nešto! »Bolje je 
kučine kupovat nego zlato prodavat«, slovi poslovica. Šta je dakle 
kučina? Autoritativni rječnik kaže: »Kučina f. viđi 1. kučine. — 
Jednina je mnogo rjeđa od množine« (ARj V 721). A o »kučina- 
ma« u množini čitamo: »kratka i zamršena vlakanca što ostaju od 
konopalja ili od lana kod ogrebanja« (ARj V 722). 


»Kratka i zamršena vlakanca« što ostaju iza nekog grebanja (iza 
grebanja empirijske nauke i »zdravog razuma« po onom što jest 
išto nije) — ne zvuči li to kao svojevrsna definicija filozofije? — Ne 
baš sasvim. — A ako dodamo da ono što ostaje iza u isto vrijeme 
već stoji ispred? — U tom slučaju možda. Ali šta će čovjeku ta 
»kratka i zamršena vlakanca«? — Pa jasno: da pokuša iz njih 
nešto splesti. — A zašto da plete? — Da bi u to što isplete mogao 
da se zaplete, i da bi zatim mogao zapleteno raspletati a sebe 
otpletati. Narod lijepo kaže: »Zapleo se kao pile u kučine.« — Tko 
se zapleo: zar čovjek? Pa on nije pile! — Istina, ali ni pile nije 
čovjek. Pile se može zaplesti u kučine, ali ono ne može plesti samo 

sebe kao kučine. — A čovjek, zar je on ne samo kučinopletac nego 
čak i sama kučina? — Ne svaki. Ali junak možda. Prorok Isaija 
prorokuje (u Daničićevom prijevodu): »Biće junak kao kučine, i 
djelo njegovo kao iskra, i oboje će se zapaliti.« 


2. Problem. — U posljednje vrijeme kao da se kod nas vodi tiha 
bitka između »bića« i »bitka«. »Radnju«, »djelatnost« ili »stanje« 
onoga što jest (ili: ono po čemu ono što jest — jest) jedni nazi- 
vaju »bitkom«, drugi — »bićem«. Oni koji »radnju« (»djelatnost« 
ili »sstanje«) onoga što jest nazivaju »bitkom« upotrebljavaju izraz 
»biće« da bi označili ono što jest; oni koji spomenutu »radnju« 
nazivaju »bićem« upotrebljavaju često riječ »bivstvujuće« kao 
naziv za ono što jest. 


Na taj način imamo u stvari borbu »bitka« i »bića« protiv »bića« 
i »bivstvujućeg«. U toj borbi možda je najneprijatnije što se u obje 
vojske pojavljuje »biće« — u svakoj s drukčijim značenjem. Za 
jedne, »biće« je ime za ono što jest, za druge, to je naziv za samo 
jestanje onoga što jest. 


Nema ratova bez neutralaca. U ovom slučaju treći tabor čine oni 
koji smatraju da nema pojmovne razlike između onoga što jest 
i njegovog jestanja, da nam je za taj jedinstveni pojam dovoljan 
samo jedan naziv (ili »biće« ili »bitak«), ali, da se ne bismo sva- 
đali, možemo tolerantno zadržati oba (i »bitak« i »biće«) — kao 
sinonime. 


Prije nego što pokušamo prosuditi koji je od dva neprijatelj- 
ska tabora u pravu, pogledajmo nisu li problem već riješili oni 
koje smo nazvali »neutralcima«. Neutralci smatraju da, pokuša- 
vajući provesti pojmovnu razliku između onoga što jest i njego- 
vog jestanja, činimo nasilje nad mišljenjem, da je to neka »vje- 
štačka«, »iskonstruirana«, »nejasna« distinkcija. Da li je to doista 
tako? — Daleko od toga da bi s uočavanjem ove razlike završava- 
la, filozofija s tim počinje. 


U svakodnevnom životu svi mi dobro razlikujemo ono što pada i 
samo padanje, ono što pliva i samo plivanje, kao i ono što plače i 
samo plakanje, ono što pjeva i samo pjevanje. Možemo li misliti i 
razliku između onoga što jest i njegovog jestanja? Možda se u 
ovom slučaju razlika ne može misliti; ipak nije isto biti i, recimo, 
plakati. 


Doista, nije isto biti i plakati. Nije isto ni biti i postojati. Ali »po- 
stojati« je ipak negdje blizu »biti«. Neki čak uopće ne uočavaju 
smislenu razliku između ova dva glagola. To je svakako dokaz ne- 

sposobnosti za mišljenje finih smisaonih distinkcija među riječi- 
ma. Ali — »biti« i »postojati« svakako su smisaono dosta blizu. 
U najmanju ruku bliže nego, recimo, »biti« i »pjevati«. 


Svi mi međutim jasno shvaćamo razliku između »radnje« ili 
»akta« kojim nešto postoji i samog onoga što postoji. Prvo nazi- 
vamo »postojanjem«, drugo — »postojećim«. 


Priznamo li razliku između postojanja i postojećeg, nužno se jav- 
lja niz teških pitanja na koja su mogući razni odgovori. Može 
se na pr. pitati: da li je postojanje ono što omogućuje posto- 
jeće ili je postojeće ono što omogućuje postojanje? Može se tvrditi 
da postojeće postoji samo zahvaljujući postojanju jer je posto- 
janje ona radnja ili djelatnost koja čini postojeće postojećim. 
Može se tvrditi i suprotno: da je postojeće ono što omogućuje po- 
stojanje jer je postojanje samo stanje u kojem se postojeće nalazi 
ili svojstvo koje ono posjeduje. Moguće je također tvrditi da je 
besmisleno pitati šta je primarno (postojanje ili postojeće) jer ne- 
ma postojanja bez postojećeg ni postojećeg bez postojanja. Ova tri 
odgovora ne moraju biti i jedini mogući, ali to su u svakom slu- 
čaju tri odgovora, čija mogućnost pokazuje da se i oni koji pri- 
znaju distinkciju između postojanja i postojećeg mogu filozofski 
razilaziti. 


U vezi s distinkcijom postojanja i postojećeg može se također 
pitati: da li i samo postojanje postoji? Ako postoji, onda je i 
ono nešto postojeće, što znači da je postojanje samo jedan dio 
ili vrsta postojećeg. Ako postojanje naprotiv ne postoji, onda je 
ono nešto postojeće, što znači da je postojanje samo jedan dio 
jećeg — nešto nepostojeće! 


Ma pred kakve nas teškoće i probleme stavljala distinkcija izme- 
đu postojanja i postojećeg, jedno je nesumnjivo: mi tu distink- 
ciju intuitivno shvaćamo, svi mi mislimo nešto drugo kad čuje- 
mo riječ »postojanje«, a drugo kad čujemo »postojeće«. 


Ne osjećamo li isto tako posve jasno da ono što jest nije isto što i 
radnja (stanje, svojstvo, djelatnost) kojom ono što jest jest? 


Ako osjećamo, ne postoji li mogućnost, da svaki od ova dva raz- 
ličita pojma označimo jednom posebnom riječju? U tome što po- 
zitivno odgovaraju na ovo pitanje, slažu se naša dva protivnička 
tabora. Oni ratuju samo zato što jedni žele da se ova dva pojma 
izraze terminima »bitak« i »biće«, dok drugi predlažu »biće i »biv- 
stvujuće«. 


3. Jedan pokušaj rješenja: naša filozofska tradicija. — Problem 
je sada tu. Ali, kojim putem možemo doći do njegova rješenja? 
U kojem pravcu treba da tražimo rješenje? 

Iskušajmo najprije put koji bi se mogao ukratko opisati i pre- 
poručiti slijedećim riječima: »Pogledajmo kako su se »bitak«, 
»biće« i »bivstvujuće« upotrebljavali u našoj dosadašnjoj filozof- 
skoj literaturi. Naša filozofija ipak nije tu baš od juče. Mi doduše 
nismo »vodeći« filozofski narod, ali smo imali svoje filozofe čak 
i pred više vjekova. Poštujmo tradiciju, ne odstupajmo od termi- 
na koji su njome posvećeni, ne uvodimo nepotrebne novotarije!« 


Filozofija na hrvatskom jeziku djelo je 19. i 20. vijeka. Njeni 
prvi počeci padaju u doba ilirskog preporoda, ali puni zamah i 
razmah ona dobiva tek u posljednjim decenijama 19. vijeka, nakon 
osnutka Zagrebačkog sveučilišta (1874). U to vrijeme rađa se 
stručna filozofija na hrvatskom jeziku, te se sistematski izgrađuje 
i fiksira stručna filozofska terminologija. Pored prvih nastavnika 
filozofije na Filozofskom fakultetu Zagrebačkog sveučilišta 
(F. Marković, Đ. Arnold, A. Bazala), važnu ulogu u tome igraju 
i nastavnici filozofije na Teološkom fakultetu (J. Stadler, A. 
Bauer), kao i pojedini izvankatedarski filozofi (B. Šulek). 


Prve pokušaje fiksiranja hrvatske filozofske terminologije nalazi- 
mo u logici V. Pacela (1868) i u rječniku »znanstvenog nazivlja« 
B. Šuleka (1874—1875). 


U »Abecednom tražilu« koje je svojoj logici dodao Vinko Pacel 
nalazimo i termine: »biće«, »suće (zastarčlo)«, »bivstvo«, »sućtvo 
(zast.)«, »sućanstvo«, »bitisanje«, »bivstvovanje«. Izraza »bitak« ne- 
ma u »Abecednom tražilu«,a u samoj se knjizi ne pojavljuje u Pace- 
lovom tekstu, nego samo u usput citiranoj narodnoj poslovici: 
»Mudrost je žitak, a bitak je i živini svakoj (ili nesvčstnoj)«. (FPL 
13). Iz Pacelovog objašnjenja proizlazi da je »biće« dobar naziv za 
nešto što jest, »bivstvo« — za sve što jest, »bivstvovanje« i »bitisa- 
nje« — za jestanje. 


U Šulekovom rječniku susrećemo, među ostalim, objašnjenje poj- 
mova: »biti, »bitisati«, »biće«, »bitak«, »bit«, »bivstvo«, »jestvo«, 
»jestina«, »jestota«, »nebiće«. Objašnjenja pokazuju da »biće«, 
»bitak«, »bivstvo«, »bitisanje«, »bit« znače za Šuleka isto, naime 
jestanje. Nešto slično, ali ne isto, znače »jestina« i »jestota«. Za 
nejestanje on ima samo jedan izraz: »nebiće«. Sve što jest, biv- 
stvujuće uopće, naziva Šulek »jestvo«. Nešto što jest, jedno odre- 
đeno bivstvujuće zove on »bit«. Bit se dakle upotrebljava u dva 
različita smisla: kao naziv za jestanje (bivstvovanje) i kao naziv 
za nešto što jest (jedno bivstvujuće). »Bit« u prvom smislu isto 
je što »biće« i »bitak«. Cjelokupnost »biti« u drugom smislu čini 
»jestvo«. Danas uobičajeno značenje »biti« kao suštine Šuleku je 
popuno nepoznato. 

Sve što jest i što biva čini po Franji Markoviću zbilju. Njegova »zbi- 
lja« odgovara dakle otprilike Šulekovom »jestvu«. U samoj zbijli tre- 
ba po Markoviću razlikovati »bića (substancije) od bivanja iliti 
od pojava (fenomena)« (SOE 12). »Substantia completa« za Mar- 
kovića je »podpuno biće«, »spiritualis substantia« — »duhovno 
biće«. Monizam je »jednobićje«, dualizam »dvobićje«. U istom smi- 
slu kao »biće« i »nebiće« upotrebljava Marković ponekad i »bićje« 
i »nebićje«. Kao za Šuleka, »bitak« je i za Markovića naziv za 
jestanje. Ali budući da je »biće« ime za supstanciju, to se »bitak« 
i »biće« bitno razlikuju. Međutim, i ova se razlika ne provodi 
striktno. Hegelovi izrazi »das Sein« i »das Nichtsein« jednom se 
prevode s »bićje« i »nebićje«, drugi put s »bitak« i »nebitak« (SOE 
45, 187). Ako se jestanje naziva »bitkom«, onda bi modusi (načini) 
jestanja onoga što jest morali biti »modusi bitka bića«, Marković 
doista i govori o modusima bitka, ali ponekad pribjegava i izrazima 
»način (modus) bitkovanja«, »način bitkovanja bića« (RB 70). Izra- 
zi »modus bitka« i »modus bitkovanja« upotrebljavaju se promis- 
cue. Isto tako susrećemo glagol »bitkovati, bitkujem, bitkujući.. .« 
u smislu »biti, jesam, onaj koji jest...« (npr. RB, 35, 68, 70). 
Zašto je Marković pored »bitka« uveo i »bitkovanje«? Nije li on 
osjećao, da s »bitkom» nešto nije u redu, da on ne može pružiti 
pravu ideju o jestanju? 


»Bitkom« naziva jestanje i Markovićev mlađi kolega Đuro Arnold. 
Glagole »bivstvovati, bivstvuje« i »eksistirati, eksistira« upotreb- 
ljava on istoznačajno sa »biti, jest« u nekopulativnom smislu (LI 
34, 35, 45). »Bivstvovati« i »eksistirati« imaju kod njega dakle slič. 
nu funkciju kao kod Markovića »bitkovati«. Samo dok se Mar- 
ković ponekad za »bitak« ispomaže s »bitkovanjem«, Arnold se 
ispomaže s »obstankom« (odnosno »opstankom« i »bivovanjem« 
(LI 112; LII 121). Ovo posljednje zamijenio je kasnije »bivanjem« 
(L II 125; L IV 154). Kao i Marković, i Arnold razlikuje »biće« i 
»bitak«. Relativno najčešće »biće« kod njega znači ono što jest ili 
nešto što jest, lat. ens (v. ZB). Ali to nije njegovo jedino značenje. 
Za Arnolda je »biće« također essentia, ono što je Šulek nazivao 
najradije »sućnost«, a F. Marković »bivstvo«. 


Prve i dosad jedine sistematske prikaze ontologije na hrvatskom 
jeziku napisali su teolozi J. Stadler i A. Bauer. Josip Stadler prika- 
zao je ontologiju u trećem svesku svoje šestotomne  Filosofije 
koja je objavljena u Sarajevu 1904 — 1915, a nastala je većim dije- 
lom mnogo ranije. »Biće« — kaže Stadler — »reći će ono, što jest; 
za ono pak što jest kazuje se da opstoji, po tom ono, što jest, 
znači eksistenciju«. (F III 8—9). Pojam bića jedan je od šest »pre- 
sežnih« ili »transcendentalnih« pojmova. Uz samo biće ti su poj- 

movi: stvar, nešto, jedno, istinito i dobro. Međutim: »Stvar i nešto 
isto je što biće... Tako su uistinu četiri presežna pojma: biće, 
jedno, istinito i dobro«. (F III 13). Kod bića treba po Stadleru raz- 
likovati »sadržinu« i »stanje«. Sadržina je »skup biljegA, kojima se 
koja ideja opredjeljuje«, a biće ima samo jedan takav biljeg, 
naime bivstvo. Bivstvo je »ono, po čemu i u čemu stvar ima ono, 
što jest« (F III 34, 35). Postoje tri vrste bića: (1) »biće stvarno, 
biće u činu (ens in actu)«, (2) »biće u moći (ens in potentia), biće 
moguće (ens potentiale)« i (3) »biće idejalno (ens ideale seu inten- 
tionale)«. Stanje stvarnog bića označava Stadler nazivima »stvaran 
bitak«, »stvarna eksistencija«, »eksistencija« i »bitisanje«; stanje 
mogućeg bića naziva on »mogući bitak« ili »moguća eksistencija«; 
stanje idealnog bića — »idealni bitak«. Prema ovome bi izlazilo: 
da je »bitak« opći naziv za stanje bića, a »eksistencija« ili »bitisa- 
nje« — naziv za stanje jedne vrste bića (F III 33—50). U skladu 
s tim Stadler kaže: »biti u istinu i bitisati jest jedno isto« (F III 
42). Međutim u tome on nije konsekventan: izraz »bitisanje« upo- 
trebljava on ponekad za jestanje uopće, a »bitisati« se izričito 
označava kao sinonim od »biti« (F III, 96, 98). 


U spisku filozofskih termina što ga na početku svoje Opće metafi- 
zike ili ontologije (1894) daje Ante Bauer čitamo: »Ens, biće — 
Essentia, bit. — Existentia, bivstvovanje. — Esse (essentiae) bitak; 
esse (existentiae) bivstvovanje«. Što je kod Stadlera »bistvo«, to je 
kod Bauera »bit«; Bauerovo »bivstvovanje« odgovara Stadlerovom 
»bitisanju«. U samom tekstu knjige Bauer piše: »Sve, što god op- 
stoji, zovemo biće (ens, das Seiende).« Biće je najopćenitiji, najvi- 
ši i najjednostavniji pojam. »Isto vrijedi i za izraz bitak (to esse 
essentiae, entitas, realitas, das Sein). Sve što god zovemo biće, 
samo je za to biće, što imade neki bitak; a svaki je bitak upravo 
tim, što je bitak, zajedno i biće.« (OMO 7). Prema ovome bi dakle 
ono što jest bilo »biće«, a jestanje »bitak«, ali bi jestanje ujedno: 
bilo nešto što jest. Izrazi »bitak« i »stvarnost« za Bauera znače 
isto (OMO 19, 177). Bit je za Bauera »ono što upravo čini, da je 
svako biće ono što jest«, a bivstvovanje je ono čime »dobiva bit 
svoj aktualni fizički bitak« (OMO 56). Da li je moguća bit bez biv- 
stvovanja? »Imade bit i prije bivstvovanja svoj realni ali samo po- 
tencijalni bitak, koji je s obzirom na bivstvovanje samo čista 
objektivna mogućnost. Za to je aktualni ili fizički bitak — bitak 
bivstvovanja — savršeniji od potencijalnoga bitka biti.« (OMO 56).. 
Ova objašnjenja pokazuju Bauerovo kolebanje u upotrebi termina 
»bitak« i »bivstvovanje«. U tekstu knjige Bauer ponekad upotreblja- 
va izraz »bitak« za jestanje uopće, a budući da razlikuje dvije os- 
novne vrste jestanja, to se jedna vrsta naziva »bitkom biti« a druga 
»bitkom bivstvovanja«. Češće Bauer mjesto »bitak biti« piše jedno- 

stavno »bitak«, a mjesto »bitak bivstvovanja« jednostavno »bivstvo- 
vanje«. Ova druga upotreba fiksirana je u spomenutom spisku ter- 
mina; u njemu nema općeg naziva za jestanje, već postoje samo 
nazivi za dva različita načina jestanja (»bitak« i »bivstvovanje«). 


U »Tumaču najobičnijih filozofijskih naziva« što ga je svojoj velikoj 
povijesti filozofije dodao Albert Bazala nema ni »bivstva« ni »biti«, 
ni »bivstvovanja« ni »bitisanja«, ni »opstojanja«, ni »postojanja«. 
Pojmovi »biće« i »bitak« objašnjeni su ovako: »Biće, ono, što 
postoji; njegovo postojanje (bitak) može biti stvarno ili idejno. 
Opreka nebiće, što ne postoji, u užem smislu ono, što ne postoji 
stvarno. — Bitak, stanje, kojim nešto jest; opreka: nebitak — 
znači nedostatak bitka, dakle i nedostatak bića; bivanje — stanje 
u kojem biće doduše ostaje, ali se mijenja.« (PF III 395). Bazala 
jasno razlikuje »biće« i »bitak«, ono što postoji i stanje kojim nešto 
jest ili postoji . On, međutim, ne provodi razliku između bitka, 
postojanja i eksistencije, kao ni između bića, postojećeg i eksi- 
stirajućeg. Pored toga on se u svojoj povijesti filozofije i u drugim 
svojim radovima ne pridržava striktno objašnjenja što ih je dao 
u svom »Tumaču«. Tako on izlažući doktrinu Tome Akvinskog 
prevodi »actu esse« sa »bitkovanje činom«, a ne sa »bitak činom«. 


Terminologija Bazalinih filozofskih djela i napose njegove Povi- 
jesti filozofije bila je u većoj ili manjoj mjeri prihvaćena od ve- 
ćine pisaca u Hrvatskoj u razdoblju između dva rata. U velikoj mje- 
ri zahvaljujući Bazali u to se vrijeme udomaćilo terminološko raz- 
likovanje »bitka« i »bića« u smislu jestanja i onoga što jest. Pored 
Bazale ovu su razliku u tom periodu provodili Vladimir Dvorni- 
ković, Pavao Vuk-Pavlović, Vladimir Filipović, kao i katolički filo- 
zofi Stjepan Zimmermann, Franjo Šanc i drugi. Drugo je pitanje da 
li su se i ovi filozofi dosljedno držali spomenute terminologije, ili 
su povremeno odstupali od nje. 


Uglavnom realnu sliku o upotrebi izraza »biće« i »bitak« u to vri- 
jeme nalazimo u »Hrvatskoj enciklopediji« u članku »Biće«. Autor 
je ovog prikaza Stjepan Zimmermann, dosad najplodniji hrvatski 
filozofski pisac na narodnom jeziku. Prema Zimmermannovom 
objašnjenju »biće« bi imalo tri osnovna značenja: (1) »bistvuju- 
će, opstojeće«, (2) »nešto što bistvuje ili može da bistvuje« i 
(3) »nešto« bez obzira na bistvovanje, odnosno »sve, što postoji i što 
bi moglo da postoji, pa i ono, što je nešto samo po shvaćanju uma« 
(HE [I 516). »Bitak« je za Zimmermanna nešto drugo, naime opći 
naziv za jestanje. Dva osnovna modusa bitka za njega su »bitak 
bistvovanja« ili »opstojni bitak« (esse existentiae) i »bitak biti« ili 
»bitni bitak« (esse essentiae). Međutim, nakon što je jasno povukao 
granicu između »bića« i »bitka«, Zimmermann završava svoj članak 
rečenicom: »Izrazi biće i bitak mogu se uzeti zamjenično.« (HE II 

516). Zašto se izrazi »biće« i bitak« mogu uzeti zamjenično, premda 
prema njegovim vlastitim riječima ne znače isto, Zimmermann nije 
objasnio. Međutim, jedno je sigurno: i pisci koji su te izraze razli- 
kovali poput Zimmermanna ponekad su ih doista uzimali zamje- 
nično. 


Kao i u Hrvatskoj, filozofija na narodnom jeziku javlja se u Srbiji 
u 19. vijeku. Kao što je razvoj svjetovne stručne filozofije kod 
Hrvata nerazdvojno povezan s postankom i razvojem Zagrebačkog 
sveučilišta, tako je nastanak i razvoj stručne filozofije kod Srba 
tijesno povezan s postankom i razvojem Liceja (1838), Velike Škole 
(1863) i Univerziteta (1905). Izvjesnu ulogu i ovdje su igrali gimna- 
zijski nastavnici i neprofesionalni filozofi, dok je udio teoloških 
pisaca bio manji nego u Hrvatskoj. 


Prvi nastavnik filozofije na beogradskom Liceju i kasnije na Ve- 
likoj Školi bio je Konstantin Branković. U terminološkom rječniku 
(»Naučne reči«) koji je on dodao svojoj, prema Krugu izrađenoj, 
fundamentalnoj filozofiji (OM) nalaze se i slijedeći termini: »Byće, 
das Sein, esse. — Suštestvenost, essentia, Wesenheit. — Suštestvo, 
das Wesen (esse) — suština«. Prema ovome je »byće« termin za 
jestanje. U samom tekstu nalazimo pored »byća« i »nebyće«, a 
termin »byće« upotrebljava se u dva smisla: i kao naziv za jestanje 
i kao naziv za ono što jest. Jestanje se naziva također »suštestova- 
nje«. Riječ »suštestvo« upotrebljava se kao i njemačka »das We- 
sen« ponekad u smislu »ens«, a ponekad u smislu »essentia«. U 
tekstu knjige nalazimo i riječ« »jestestvo», uglavnom u smislu 
suština (essentia). Zbir svih stvari ili svega što jest i što pred- 
stvalja mogući predmet spoznaje naziva se »prirodom«. 


Mihail Hristifor Ristić, profesor historije i filozofije na gimnaziji 
u Sremskim Karlovcima i pisac dosad najobimnijeg filozofskog 
djela na srpskohrvatskom jeziku (Sistema celokupne filosofije u 10 
knjiga) naziva jestanje »byće«. U istom smislu sa »byti« upotreb- 
ljava glagole »bytstvovati« i »suštestvovati«, pa se u istom smislu 
kao »byće« upotrebljavaju također, iako rjeđe, »suštestvovanje« i 
»bytstvovanje« (SCF V 26—28). Sve ono »što se bez protivoslovija 
misliti može (ein Ding)« naziva Ristić »suštestvo«. Suštestvo koje 
»zaista bytstvuje« zove se »suštestvo byvtno (ens reale, ein Wesen)«; 
ono koje zaista ne bytstvuje — »logično suštestvo« (SCF I 9—10). 
»Bytna«, tj. realna suštestva zajedno sa svojim silama i zakonima 
čine »jestestvo«. Od jestestva treba razlikovati prirodu »jer pod pri- 
rodom razumeva se sobranije posebny svojstva, po kojima se jedan 
predmet od drugog razlikuje« (SCF I 9—18). 


Istorija filozofije po Švegleru (1865—1866) koju je izradio Dimitrije 
Matić bila je jedna od naših najčitanijih filozofskih knjiga, ne 
samo u Srbiji nego i u Hrvatskoj, i ne samo u devetnaestom vijeku 

nego i u dvadesetom. Njemačke izraze »das Sein« i »das Nichtsein« 
Matić uvijek prevodi sa »biće« i »nebiće«. Međutim, izrazom »biće« 
prevodi Matić ponekad i Schweglerove termine »das Seiende«, »das 
Dasein« i »das Daseiende«, a izrazom »nebiće« — »das Nichtseien- 
de«. Njemački izraz »das Seiende« prevodi Matić na četiri različita 
načina: »biće«, »ono što jest«, »ono što postoji« i »postojeće«. »Das 
Nichtseiende« prevodi se čak na pet načina: »nebiće«, »ono što 
nije«, »nepostojeće«, »ono što ne postoji«, »ono čega nema«. Na jed- 
noj te istoj strani (IF 109) možemo naći četiri od ovih pet načina. 


Sve što jest, bivstvujuće uopće, naziva Milan Kujundžić »jestastvo«, 
jestanje jestastva naziva on »biće«. Izraz »biče« upotrebljava on 
također kao naziv za nešto što jest, nešto bivstvujuće. »Jestastvo« 
po Kujundžiću treba razlikovati od »prirode«. Jestastvo je jedno, 
ali »ono u pojavi svojoj ne može ništa drugo biti do mnogostru- 
kost«. (KPH 25). Pored te mnogostrukosti u unutrašnjosti jestastva 
opažamo neprestanu promjenu. »Razvijeni haos taj unutrašnji, sa 
osobinama koje su mu prirođene, nazivamo mi prirodom.« — 
(KPH 25). 


Alimpije Vasiljević primjećuje u svojoj logici da je »teško naći 
termin, kojim ćemo obeležiti sve što postoji. Jedni su upotrebljavali 
termin suštanstvo, drugi biće, treći predmet, a četvrti stvar; no ni 
jedan od tih termina nije tačan, to jest ne obuhvata sve što po- 
stoji.« (LPM 37). Sam Vasiljevič odlučuje se »radi jednolikosti« za 
termin »stvar«, a »sve postojeće stvari« dijeli na tri klase: »stanja 
svesti«, »suštine (substantia)« i »svojstva (atributi)« (LPM 38—39). 


Dragiša Đurić, dugogodišnji profesor filozofije na beogradskoj Veli- 
koj Školi i na Univerzitetu, izražava svoj filozofski program riječi- 
ma: »Generaciju treba osloboditi ne samo od teološke već i od 
metafizičke mistifikacije. Nju treba uputiti samo na prirodu — pri- 
rodu — prirodu i ni na što drugo.« (SO XV). Od nekoga tko ima 
ovakav program ne možemo očekivati da će nam mnogo reći o 
»metafizičkim« pojmovima. Ipak, primjećuje se da Đurić ono što 
jest naziva »bićem«, a jestanje »egzistencijom«. »Priroda« je za nje- 
ga isto što i »biće« — »ona to jeste i drugo ne može ništa ni biti« 
(FIF 50). 


Branislav Petronijević objavio je svoje glavne metafizičke radove 
na njemačkom jeziku. Međutim, ono što je pisao na našem jeziku 
kaže nam ponešto o terminološkom problemu »biće« — »bitak«. U 
svom radu o Hegelu prevodi on »das Sein« sa »biće«. U skladu je s 
tim: »das reine Sein« — »čisto biće«; »das unbestimmte Sein« — 
»neodređeno biće«; »das Dasein« — »određeno biće«; »das Fiirsich- 
sein« — »samostalno biće« (HN), Terminom »biće« prevodi Petro- 
nijević često i njemački izraz »das Seiende«. U svojim Osnovima 
teorije saznanja on npr. piše: »Metafizika je nauka o biću ili o real- 

nosti kao celini.« (OTS 167). A u njegovom kraćem njemačkom dje- 
lu o metafizici čitamo: »Die Metaphysik ist Wissenschaft vom 
Seienden oder von der Wirklichkeit.« (HDM 3). Šta se odatle vidi? 
Za Petronijevića je »das Seiende« — »biće«, »die Wirklichkeit« — 
»realnost«. Ali »biće« kod Petronijevića ponekad znači i isto što suš- 
tina (essentia). (INF 161, 162, 164). 


U svom prijevodu Hegelove logike Dušan Nedeljković prevodi »das. 
Sein« najčešće sa »biće«. U skladu je s tim: »das reine Sein« — 
»čisto biće«, »das Nichtsein« i »das Nichts« — »nebiće«, »das Da- 
sein« — »postojanje« ili »tubiće«, »das Ansichsein» — »biće po sebi«, 
»das Fiiyrsichsein« — »biće za sebe«, »biće-za-sebe« i »zasebiće«,. 
»In-sich-sein« — »biće-u-sebi«. Njemački pridjev »seiend« prevodi 
Nedeljković najčešće sa »bivstvujući, bivstvujuća, bivstvujuće«, ri- 
jetko opisno: »koji bivstvuje« ili »koji jeste«. U skladu s tim prevo- 
de se imenice »das Seiende« i »ein Seiendes« najčešće sa »bivstvu- 
juće« (sasvim rijetko »biće« ili »bivstvujuće biće«), a pored izraza 
»biće« javlja se i »bivstvovanje« kao prijevod riječi »das Sein«. Ovo: 
posljednje nalazimo naročito u složenicama. Tako nalazimo: »An- 
derssein« — »drukčije bivstvovanje«, »Sein-fiir-anderes« — »biv- 
stvovanje za nešto drugo«, »Ausserlichsein« — »spoljašnje biv- 
stvovanje«, »das Insichsein« — »unutrašnje bivstvovanje« i »use- 
bivstvovanje«, »Fiirsichsein« — »bivstvovanje za sebe«, »bivstvova- 
nje-za-sebe«, »Ansichsein« — »bivstvovanje po sebi«. Završetak sein 


ponekad se u složenicama prevodi završetkom — ost. Tako za. 
»Anderssein« nalazimo »drugost«, za »Fiirsichsein« — »zasebič- 
nost«, za »Bei-sich-sein« — »samoposebičnost« (DLN). 


Iako riječ »bitak« ne nalazimo kod filozofskih pisaca u Srbiji, ona 
je zabilježena u Marićevom filozofskom rječniku koji je objavljen 
u Novom Sadu. Tamo čitamo: »Bitak, Sein; Etre. Postojanje; 
stanje kojim nešto jeste; najopštiji predikat stvari, koji vredi bez 
ikakvog ograničenja; apsolutna trajna egzistencija. — Biće, Sein, 
Wesen; Etre, Nature. Isto što i bitak. Osim toga, ono što postoji, 
stvarno ili u mislima; suština, jezgra, priroda stvari« (FR). Prema 
ovom rječniku jestanje možemo zvati i »bitak« i »biće«, ono što: 
jest — samo »biće«. 


U periodu nakon Oslobođenja jestanje se najčešće naziva »bićem« 
ili »bitkom«. Miloš Đurić, Dušan Nedeljković, Veljko Korać, Bog- 
dan Šešić, Mihailo Marković, Vuko Pavičević, Andrija Krešić upo- 
trebljavaju za jestanje termin »biće«; Vladimir Filipović, Vanja 
Sutlić, Branko Bošnjak, Danilo Pejović, Milan Kangrga služe se 
terminom »bitak«. Uopće uzev, u Srbiji se upotrebljava »biće«, u. 
Hrvatskoj — pretežno »bitak«, u Bosni i Hercegovini oboje. 


U prevedenim tekstovima klasika marksizma, koje je u svojoj 
knjizi sakupio Predrag Vranicki, nalazimo i »bitak« i »biće«. Au- 
tor u jednoj fusnoti upozorava čitaoce: »Ovaj pojam (njemački 

«das Sein) preveden je u nekim tekstovima sa ,biće' a u nekim 
sa 'bitak', što je jedno te isto.« (DHM 111). U svojim originalnim 
radovima Vranicki se najprije služio »bićem«, ali je kasnije prešao 
na »bitak«. »Bitak« i »biće« izjednačeni su i u »Rječniku« koji je 
«dodan Antologiji filozofskih tekstova, s pregledom povijesti filozo- 
fije. Međutim, prema ovom rječniku »bitak« i »biće« ne znače je- 
stanje. nego ono što jest. »Bitak — ili biće što jest, tj. sveukup- 
nost svega realno postojećega« (AFT I 530, AFT II 538). Ali u tek- 
stu Antologije »bitak« i »biće« upotrebljavaju se i kao naziv za 
jestanje. 


U velikom dijelu naše filozofske literature ne razgraničuju se stro- 
go pojmovi jestanja i onoga što jest. Ignoriranje i zanemarivanje 
ove pojmovne razlike nije međutim specifikum naše filozofije. 
Martin Heidegger predbacuje čitavoj novovjekoj filozofiji, da je 
pomiješavši jestanje (das Sein) i ono što jest (das Seiende) zabora- 
vila na pitanje o smislu jestanja. Razgraničenje jestanja od onoga 
što jest i buđenje razumijevanja za pitanje o smislu jestanja 
Heidegger smatra svojom historijskom misijom. Otuda su i naši 
pisci koji su pisali o filozofiji M. Heideggera morali pokušati da 
jasno terminološki fiksiraju razliku između jestanja i onoga 
što jest. 


Vladimir fra Kruno Pandžić prevodio je »das Seiende« konse- 
kventno sa »biće«, a »das Sein« na dva načina: najčešće sa »bitak«a, 
ponekad sa »bivstvovanje«. »Bivstvovanje« je naročito često u 
prijevodu složenih riječi. »Die Seinsart«, »die Seinsweise«, »die 
Weise des Seins« prevodi se uvijek »način bivstvovanja«, nikada 
»način bitka«; »die Seinscharaktere« — »osobine bivstvovanja«, a ne 
»osobine bitka«. (PI). 


Heideggerov izraz »das Sein« prevodio je Marijan Tkaičić sa »bi- 
<će«. »Das Sein des Seienden« za njega je »biće svega što jest« 
(OS 16). Sličnu terminologiju nalazimo kod Rudija Supeka: »das 
Sein« je »biće«, a »das Seiende« — »ono što postoji« (ED 63). Vanja 
Sutlić prevodio je »das Sein des Seienden« najprije kao »bitak 
postojećeg« (PRE VIII, 559—565; AFT I 341, 367; AFT II, 343, 369), 
a kasnije kao »bitak bića« (PRI II 395—413). Kod Danila Pejovića 
nalazimo najprije »bitak bivstvujućeg« (PO I 205), a zatim »bitak 
bića« (PRI II, 622—631). Pisac ovog članka prevodio je »das Sein 
.des Seienden« »bivstvovanje bivstvujućeg« (PFO). 


Time smo završili kratak izlet u našu terminološku tradiciju. Za- 
«držali smo se samo kod nekih radova nekih filozofskih pisaca. 
Mnoge smo propustili. Svakom piscu pristupili smo s istim pita- 
njem, ne vodeći računa o tome da li je sam pisac mnogo razmiš- 
ljao o njemu. Svakoga smo pitali: Kako biste nazvali ono što jest, 
«a kako jestanje? 

Odgovori su pokazali, prije svega, da mnogi filozofi samo djelo- 
mično shvaćaju naše pitanje, da se to pitanje samo djelomično: 
uklapa u njihov pojmovni sistem. Jedni ne osjećaju potrebu da 
pojmovno i terminološki razgraniče jestanje i ono što jest; drugi 
identificiraju ili miješaju jestanje i postojanje, ono što jest i ono: 
što postoji. 


S druge strane, vidjeli smo da jestanje i ono što jest implicite 
distingviraju čak i oni koji nisu osjetili potrebu da to učine 
eksplicite. U više ili manje jasnom i preciznom obliku razlika 
između jestanja i onoga što jest proviruje kod gotovo svakog 
značajnijeg filozofa. Zajedno s ovom pojmovnom razlikom javlja- 
ju se i pokušaji njene terminološke fiksacije. Postoji li u tom po- 
gledu neka jednoznačna tradicija? 


Jestanje se kod hrvatskih filozofskih pisaca relativno najčešće 
naziva »bitak«, dok kod srpskih »bitka« uopće nema. Dakle nema 
jednog jedinstvenog tradicionalnog srpskohrvatskog naziva za. 
jestanje. Znači li to međutim da postoje dva tradicijom potpuno 
ustaljena termina za jestanje: jedan — srpski, a drugi — hrvatski? 
Mislim da ne postoje. Ni kod Srba ni kod Hrvata nema takvog 
termina za jestanje koji bi u toj mjeri bio posvećen tradicijom, da 
se ne bi smio stavljati u pitanje. 


Relativno najčešće kod hrvatskih filozofskih pisaca jestanje se na- 
ziva »bitkom«. Ali ono se također (i u starije i u novije vrijeme): 
naziva drugačije: »biće«, »bivstvo«, »bistvo«, »bit«, »bivstvovanje«, 
»bistvovanje«, »bitisanje«, »bitkovanje«, »bivovanje«, »bivanje«,. 
»postojanje«, »opstojanje«, »eksistencija«, »egzistencija«. 


Relativno najčešće kod srpskih filozofskih pisaca jestanje se nazi- 
va »biće«. Ali i tu nalazimo i druge nazive: »suštestvovanje«, »sušta- 
stvovanje«, »bivstvovanje«, »bistvovanje«, »bitisanje«, »postoja- 
nje«, »opstojanje«, »egzistencija«. 


Još je kompliciranije s terminima za ono što jest. Tu je čak teško: 
reći koji je termin uobičajeniji kod hrvatskih a koji kod srpskih 
filozofskih pisaca. I kod jednih i kod drugih nalazimo prije svega 
opise: »ono što jest«, »ono što postoji«, »ono što opstoji«, »ono što: 
egzistira«. I kod jednih i kod drugih nalazimo također jednostav- 
ne termine »biće«, »bivstvo«, »bistvujuće«, »postojeće«, »opsto- 
jeće«, »egzistirajuće«. Starijim hrvatskim terminima »suće«, »suć- 
stvo« i »jestvo« odgovaraju stariji srpski nazivi »sušče, »suštestvo«,. 
»suštastvo«, »jestestvo«, »jestastvo«. 


Ovaj rezultat našeg traganja za terminološkim fiksacijama jestanja 
i onoga što jest može se u prvi mah učiniti neobičan. U stvari,. 
u njemu nema ničega neobičnog. Razdoblje koje smo razmotrili 

razdoblje je nastajanja filozofije na srpskohrvatskom jeziku, pa 
nije čudno što u njemu nalazimo najrazličitije pokušaje, traženja 
i prve početke ustaljivanja filozofske terminologije, a ne i defini- 
tivno ustaljene termine za sve osnovne filozofske pojmove. Čak i 
mnogi termini koji su već relativno ustaljeni, još su prilično labil- 
ni. Kao što nemamo jednu ustaljenu srpsko-hrvatsku terminologi- 
ju, tako nemamo ni dvije različite. U ovom konkretnom slučaju 
imamo više termina koji su »kandidati« za jestanje i za ono što 
jest. Kojim kandidatima dati prednost? 


Možda bi trebalo prihvatiti onaj izraz koji se »najviše« upotreb- 
ljava kod naših filozofa? Ako bismo se opredijelili ža ovaj put, 
morali bismo najprije riješiti šta u ovom slučaju znači »najviše«. 
Da li se »najviše« upotrebljava onaj izraz koji se pojavljuje kod 
najviše filozofa, onaj koji se pojavljuje u najviše filozofskih knji- 
ga, ili onaj koji se pojavljuje na najviše mjesta? Da li ćemo sve 
filozofe i sve knjige smatrati jednako vrijednima i jednako važ- 
nima? 


Pred ovim i sličnim pitanjima statističko-računska koncepcija rje- 
šavanja terminoloških problema pokazuje se teorijski besmisle- 
na i praktično neupotrebljiva. Ako želimo doći do rješenja, mora- 
mo poći nekim drugim, boljim putem. 


4. Još jedan pokušaj: rječnici književnog jezika. — Iskušajmo 
put, koji bi se mogao opisati i preporučiti slijedećim riječima: 
»Prednost treba dati onim kandidatima za filozofske termine koji 
su u duhu našeg književnog jezika, a koji su termini u njegovom 
duhu, najbolje znaju filolozi. Pogledajte rječnike koje su sasta- 
vili filolozi i tamo ćete naći rješenje.« 


U slavnom Vukovom rječniku nema ni »bitka« ni »biti«, kao ni 
»bi(v)stva«, »bi(v)stvovanja«, »bitisanja«, »bitkovanja«, »bistvuju- 
ćeg«, »bitkujućeg«, »suščeg«, »sućeg«, »suštestva«, »suštastva«, 
»suštastvovanja«, »jestestva«, »jestastva«, »jestva«, »opstojanja«, 
»opstojećeg«, »postojećeg«, »egzistencije«, »eksistencije«. Od svih 
termina kandidata za jestanje i ono što jest nalazimo kod Vuka 
samo tri: »biće«, »bivanje« i »postojanje«. 


»Biće« bilježi Vuk kao dubrovački naziv za opstojanje i za imo- 
vinu ili imanje: »biće, n. (u Dubr.) der Bestand, das Vermčgen, 
Habe und Gut, substantia, facultates (vide 2 imanje 1) = ostao 
bez bića«. Riječ »bivanje« po Vuku znači »das oftmalige Sein, to 
frequenter esse«. Jestanje je na njemačkom »das Sein«, na latin- 
skom »esse«. »Das Sein« nije sasvim isto što i »das oftmalige Sein«, 
pogotovu ne isto što i »der Bestand«. Ni »biće« ni »bivanje« nije 
dakle posve adekvatan naziv za jestanje. 

Kod riječi »postojanje« Vuk upućuje na »dostojanje«, a »dostoja- 
nje« po njemu znači »das Erbgut, hereditas«. »Postojanje« je dakle 
isto što i »nasljedstvo«! 


Premda nema »bitisanja« Vukov rječnik sadrži glagol: »biti- 
sati (*), išem, v. pf. vergehen, praeterlabor (vide proći 2): bilo i 
bitisalo, tj. bilo pa i prošlo«. Zvjezdicom su označene riječi »za 
koje se misli da su Turske«. »Bitisati« je prema tome turcizam, 
a znači proći. »Bitisanje« ne može biti naziv za jestanje, pa čak 
ni za prolaženje. »Bitisanje« je samo »prođenje«, dakle nešto kao 
»prolazak«. 


Rezultat je ispao razočaravajući: Vukov rječnik ne sankcionira u 
potpunosti ni jedan od predloženih naziva za jestanje i ono što 
jest. »Bivanje« i »biće« znače samo nešto slično jestanju, riječ 
»postojanje« znači nešto sasvim drugo, a ostali termini nisu ni za- 
bilježeni. 


Nikakvog naziva za jestanje i ono što jest u Vukovom rječniku ne- 
ma. Da li to znači da filozofi ne smiju misliti ni terminološki fik- 
sirati ove pojmove? Kad bi u Vukovom rječniku i bile popisane 
sve riječi koje se u narodu govore (što nije slučaj), to ne bi zna- 
čilo da filozofi ne smiju stvarati riječi za pojmove o kojima 
narod ne misli. Kakva korist od filozofa, koji misle samo o onome 
što »narod« već i sam zna? 


Rječnik koji sadrži samo riječi što se u narodu govore već po 
definiciji ne može sadržati filozofske termine kojih u narodu ne- 
ma. Možda sankciju za filozofske termine moramo potražiti u 
rječniku koji je sastavljen po širem principu, u rječniku koji pored 
čisto narodnih riječi sadrži i sve one što se javljaju u književnosti? 


Rječnik hrvatskoga ili srpskoga jezika što ga na svijet izdaje Jugo- 
slavenska akademija znanosti i umjetnosti predstavlja dragocjenu 
riznicu našeg književnog jezika. Možda ovaj rječnik može da nam 
pomogne više od Vukovog? 


Počnimo od »bića«. Da li je to uopće »dobra« riječ našega jezika 
i ako jest, šta ona »u stvari« znači? 


Iz Akademijinog rječnika saznajemo da glas i u riječi »biće« stoji 
umjesto y, a glasovi će mjesto tije, čemu je ispalo #, pa se tj sasta- 
vio u ć. Sa ije dolazi od XIV vijeka, bez i a sa tj nesastavljenim u 
Ćć od XV vijeka, sa ć mjesto tj od XVII vijeka. Riječ »biće« dolazi 
u svim rječnicima: u Vrančićevom, Mikaljinom, Della Bellinom, 
Belostenčevom, Jambrešićevom, Voltiggijevom, Stullijevom, Vuko- 
vom, Daničićevom. Koliko se mnogo upotrebljavala u književnosti 
vidi se već po tome što Akademijin rječnik ređa na gotovo punih 

pet strana primjere rečenica s ovom riječju. Riječ je dakle »dobra«. 
Pitanje je samo: koje je njeno »pravo« značenje? 


Akademijin rječnik piše!: »Biće, n. esse, stanje u kom se tko 
ili što nahodi tijem što jest, koje ga pokazuje da jest.« Ovo 
objašnjenje kao da daje za pravo onima koji smatraju da je 
»biće« ispravan izraz za jestanje, ne za ono što jest. 


Međutim, pored ovog općeg, uvodnog objašnjenja značenja rije- 
ći »biće«, Akademijin rječnik daje i jedno mnogo konkretnije. 
Prema ovom podrobnijem objašnjenju riječ ima mnoštvo zna- 
čenja, a ova se mogu svesti na devet glavnih: 


»l. stanje u kom se tko ili što nahodi tijem što jest, esse, vita, 
ortus, njem. Sein, Dasein:... 


2. stanje u kom se što nahodi ne samo tijem što jest nego što pri 
nječemu jest, što se pri nječemu nahodi, kao adesse, njem. Bei- 
sein: samo u jednom primjeru: ... 


3. stanje u kom se tko ili što nahodi po svemu po čemu je ono 
što je, ousia, natura, essentia, substantia, njem. Wesen, Wesen- 
heit:#.« 


4. stanje u kom se tko ili što nahodi po njekim osobinama, status, 
conditio, habitus, qualitas, ratio, njem. Stand, Zustand, Lage, 
Beschaffenheit, Verhaltnis:... 


5. što jest, quod est, ens, njem. Wesen: ... 


6. također što jest, ali se o njemu ne misli samo da jest nego 
se razumiju i osobine njegove: ... 


7. od čega je nešto načinjeno, materia: ... 


8. što u koga jest, te ga ima, imanje, kao i ousia, substantia, fa- 
cultates: .. 


9. gdje je tko stanom, stan, habitatio: ...« (ARj I 283—288). 


Prema Akademijinom rječniku dakle »biće« može značiti jesta- 
nje (vidi 1) i ono što jest (vidi 5), a pored toga može imati još 
sedam drugih značenja. Pored jestanja uopće ono može značiti i 
razne konkretne oblike ili načine jestanja (vidi 2, 3, 4), pored 
onoga što jest uopće također nešto konkretno bivstvujuće (vidi 
6). Pored toga »biće« može značiti i materiju (7), imanje (8), i 
stan (9). 


Da li je prvo značenje »bića« ono »pravo«, a sva ostala »kriva«? 
Rječnik očigledno smatra da su sva značenja dobra, nijedno od 
njih nije označeno kao pogrešno. Međutim, rječnik ujedno jasno 
kaže da je primarno značenje »bića« — jestanje. 


! U svim citatima iz ARj pišemo lj i nj mjesto !' i , a njemačke imenice 
počinjemo velikim slovom 

O »bitku« se u rječniku govori mnogo kraće nego o »biću«. Biću 
je posvećeno oko pet strana, bitku samo šestina strane. 


»Bitak, bitka, m. esse, status, constitutio, kao biće, ali ne u 
svakom njegovu značenju. Od XVI vijeka (vidi primjer M. Vetra- 
nića) između rječnika samo u Stulićevu (,essentia, status')«. 
(ARj I 337). Iza ovog općeg objašnjenja slijede primjeri koji bi 
trebalo da pokažu kako se »bitak« upotrebljava u tri značenja, 
naime u prvom, četvrtom i šestom značenju »bića«. 


Na taj način, i »biće« i »bitak« su dobri nazivi za jestanje; raz- 
lika je samo u tome što se »biće« upotrebljava mnogo češće. Da 
li je to dovoljan razlog da prihvatimo »biće«, a odbacimo 
»bitak«? 


Prije nego što odgovorimo, pogledajmo da li su u Rječniku zabi- 
lježeni i drugi izrazi kojima su filozofi označavali jestanje i ono 
što jest. 


U Rječniku, među ostalim, doista nalazimo: »bit«, »bitstvo«, 
»bistvo«, »bivstvo«. »Bit« je po Akademijinom rječniku vrlo rijet- 
ka riječ, a znači isto što i biće pod 3. Kod »bitstva« Rječnik upu- 
ćuje na »bivstvo«, a kod »bivstva« saznajemo da to znači »esse kao 
biće skoro u svijem njegovijem značenjima«. Primjeri koji slije- 
de pokazuju, da se riječ upotrebljava u prvom, trećem, četvrtom, 
petom, šestom i osmom značenju »bića«, dakle u stvari u svim 
njegovim značenjem osim ona tri najrjeđa. Za »bivstvo« Rječnik 
tvrdi da je rjeđe od »bistva«, a »esse kao biće u njekim znače- 
njima i kao bistvo«. Konkretno: to su prvo, treće, četvrto i 
peto, dakle opet sva glavna značenja »bića«. 


Filozofi su obično razlikovali »biće« i »bivanje«. Po Akademiji- 
nom rječniku čak i »bivanje« može značiti isto što »biće«. »Biva- 
nje« po Rječniku znači »esse«, odnosno: »1, kao biće pod 1« i »2. 
kao događanje, događaj, factum, eventum«. (ARj I 372—373). 


Kao naziv za jestanje Rječnik indirektno dopušta i »bićevanje«. 
U njemu naime nalazimo glagol: »Bićevati, bićujem, impf. 
biće provoditi, biti, esse, XVII vijeka u jednoga pisca. Netom 
smo rođeni, svršili smo bićevati. M. Radnić 200.« (ARj I 288). 


Rječnik bilježi i jednu posve neobičnu riječ. To je: »Biva, £. 
esse samo u Bellinu rječniku, gdje se tumači: 'forma, termine 
filosofico, quel principio intrinseco, che secondo i filosofi, detti 
Aristotelici, da l'essere alle cose.' 324 b« (ARj I 372). 


Pored navedenih riječi sa bi- isti smisao kao »biće« imaju i neke 
od korijena jest- i suć- (odnosno sušt-). Tako prema Akademiji- 

nom rječniku »jestastvo«, »jestestvo« i »jestvo« znače isto, naime 
»osobina onoga što jest, biće (vidi 1. biće, 1 i 3), narav.« (ARj IV 
622). Sve ove tri riječi nastale su od iste praslovenske riječi »je- 
stbstvo«, nijedna »nije riječ narodna«, ali sve se javljaju kod pisa- 
ca i u rječnicima. 


U Akademijinom rječniku nalazimo također pridjev »sući« koji 
znači »onaj, koji jest« i imenicu »suće« sa značenjem »bistvo, 
suća(n)stvo, bit«. »Sućanstvo« znači »bistvo, biće«, a isto ili slično 
značenje imaju »sućastvo«, »sućanost«, »sućastvije«, »sućnost«, 
»sućtvo«. Pored oblika »sućanost«, »sućanstvo« pojavljuju se »su- 
.čanost«, »sučanstvo«, »sučja(n)stvo, »sučastvo« i »suštastvo«, 
»suštestvo«, »suštvo«. Prema imenici »suštastvo« načinjen je glagol 
»suštastvovati« koji znači »biti, bistvovati, a prema ovome gla- 
golska imenica »suštastvovanje«, koja se tumači kao »radnja«, 
kojom tko suštastvuje« (ARj XVI, XVII). 


Isto što i »nebiće« ( = »stanje protivno onome, kojemu se kaže: 
»biće«. ARj VII 790) znače po Akademijinom rječniku: »nebitak«, 
»nebistvo«, »nebivstvo«, »nesućanstvo« (za ovu posljednju se do- 
«duše kaže da joj »nema potvrde«). 


Od riječi koje smo našli kod filozofa neke ipak nisu posebno 
«obrađene u Akademijinom rječniku. To su prije svega »bi(v)stvo- 
vati«, »bi(v)stvovanje, »bi(v)stvujuće«. Međutim, iako nisu poseb- 
no obrađene u prvom dijelu rječnika, i ove su riječi u rječniku 
«sankcionirane, jer se pomoću njih u kasnijim dijelovima tumače 
druge riječi. Tako se riječ »suštastvovati«, kao što smo vidjeli, 
tumači »biti, bistvovati«. 


'U Akademijinom rječniku nema »bivovanja«, ali ima glagol 
»bivovati« (esse, biti, doista biti«), doduše s napomenom: »samo 
u jednoga pisca XVII vijeka«. U Rječniku nema ni »bitisanja«, ali 
ima »Bitisati, bitišem, pf. od tur. bitmek, proći, ne biti više 
.u naše vrijeme, između rječnika samo u Vukovu. Bilo i bitisalo. 
Nar. posl. Vuk 13.« (ARj I 372). 


Spomenimo, najzad, da u Akademijinom rječniku nema »egzisten- 
«cije« ni »eksistencije«, kao ni »postojećeg« i »opstojećeg«, ali ima 
»postojanje« i »opstojanje«. Za »postojanje« se kaže da znači 
»baština«, ali »samo u Vukovu rječniku«; inače je to »nejasna 
riječ«. (ARj XI 47). »Opstojanje« znači ili »okolnost« ili »tvrđa, 
«obrana« ili »postojanstvo, stalnost«. (ARj IX 137). 


Što nam, dakle, pokazuje Akademijin rječnik? Za razliku od Vu- 
kovog, on odobrava gotovo sve nazive za jestanje i ono što jest 
koje smo našli kod filozofa. Tačnije rečeno, on odobrava nazive 
«od osnova bi-, suć- i sušt- (biće, bitak, bit, bi(v)stvo, bi(v)stvova- 

nje, bivovanje, bivanje, jestastvo, jestestvo, jestvo, suće, sućan- 
stvo, suštastvo, suštastvovanje itd.; izuzetak je samo bitkovanje), 
a ne odobrava (bilježi sa drugim značenjem ili uopće ne bilježi) 
riječi od drugih stranih i domaćih korijena (egzistencija, eksisten- 
cija, bitisanje, postojanje, opstojanje, postojeće, opstojeće). S 
druge strane ovaj rječnik sugerira nam za jestanje i neke izraze, 
kojima se filozofi nisu služili (bićevanje, biva). 


I ovaj nas rezultat može u prvi mah iznenaditi. Dok Vukov rječnik 
nije potpuno sankcionirao nijedan od naših konkurentskih termi- 
na, Daničićev (odnosno Akademijin) sankcionira gotovo sve! Me- 
đutim, ni u ovome u stvari nema ničega čudnog. Dok je Vukov 
rječnik zabilježio samo riječi koje su se u jedno određeno vrije- 
me upotrebljavale u narodu (štaviše, uglavnom u jednom odre- 
đenom kraju), Akademijin rječnik nastojao je sakupiti sve ono 
rječničko blago koje se u toku vjekova (sve do druge polovine 
19. vijeka) nakupilo u našoj pisanoj književnosti (odnosno, tač- 
nije, pisanim književnostima). Pored živih riječi našeg jezika ovaj 
rječnik sadrži i takve koje su danas definitivno mrtve. Zato sama 
činjenica što je neka riječ zabilježena u ovom rječniku ne mora 
značiti da je to živa i »dobra« riječ našega jezika. S druge strane, 
kada bi to čak i značilo, u Akademijinom rječniku ne bismo 
mogli naći rješenje našega problema. Riječ »biće« prema Akade- 
mijinom rječniku ima devet »dobrih« značenja, a isto osnovno 
značenje kao »biće« ima desetak drugih riječi. Nama, međutim, 
ne treba deset dobrih naziva za jestanje, već samo jedan: onaj 
najbolji. 


U Broz-Ivekovićevom rječniku, koji mnogi (npr. JE III 329) sma- 
traju dosad najboljim kompletnim rječnikom našeg jezika, nema 
izraza: »bitak«, »bit«, »bivstvo«, »bivstvovanje«, »bivovanje«, »bi- 
ćevanje«, kao ni »jestvo«, »suština«, »suštastvovanje«. Rječnik 
sadrži »biće«, »bistvo«, »jestastvo«, »suštastvo«, »sućanstvo«, »bi- 
tisati«. Međutim, značenje ovih riječi mnogo je određenije dife- 
rencirano nego u Akademijinom rječniku. Od svih ovih riječi je- 
dino »biće« po Broz-Ivekoviću znači (i to je njegovo primarno zna- 
čenje iz kojeg se izvode druga) »stanje u kojem se što nalazi tijem 
što jest: das Sein, to esse, existentia« (BI I 50). Na Broz-Ivekovi- 
ćev rječnik mogu dakle da se pozivaju oni koji smatraju da je 
dobar naziv za jestanje samo »biće«, a ne nikako »bitak«. 


Od modernih rječnika našeg jezika pogledat ćemo samo dva po- 
najbolja: srpskohrvatsko-njemački rječnik Ristića i Kangrge i 
hrvatskosrpsko-francuski rječnik Dayrea, Deanovića i Maixnera. 


U Ristić-Kangrginom rječniku nema ni »bitka« ni »biti« (premda 
ima »bitan« i »bitnost«) kao ni »bi(v)stva«, »bi(v)stvovanja« (ni 
glagola »bi(v)stvovati«). Rječnik nema ni »suće«, »sućanstvo« i sl. 
»Jestastvo«, »suštastvo« i »suštastvovanje« zabilježeni su kao za- 

starjele riječi. Od naših termina-kandidata za jestanje Rječnik kao 
Žive riječi bilježi »biće«, »bitisanje«, »postojanje«, »opstanak«; »b i- 
će,n.1. Sein n; Natur f, Naturell n. 2. (zast.) Vermčogen n; Hab und 
Gut.—bitisanje, n. Dasein n. Existenz f.—postojanje n, 
postojAdnje n. Bestehen n, Dasein n, Existieren n, Existenz |. 
— opstanak, opstanka m, Dasein n, Bestehen n, Bestand n, 
Existenz f: ...« Kako vidimo, »biće« ima prema Ristić-Kangrgi 
više značenja, ali mu je primarno značenje ipak jestanje. »Biti- 
sanje« također ne znači po Kangrgi »prolaženje«; ono je po svom 
značenju blisko jestanju. Provjerimo to, uostalom, Ristić-Kangr- 
ginim njemačko-srpskohrvatskim rječnikom : »S ein« n 2g (b. pl) 
1. »Er ist gut«, Was das Gutsein betrifft... »On je dobar«. Što 
se tiče toga »biti dobar«... 2. biće; bitisanje, postojanje (up. Exi- 
stenz, Wesen(heit), Dasein, i opp. Schein 4)«. 


Prema hrvatskosrpsko-francuskom rječniku Dayrea, Deanovića i 
Maixnera riječ »biće« među ostalim znači: »&tre m, existence (f. 
essence f; »bitak«, »bivstvovanje«, »opstanak«, »opstojanje« zna- 
če isto, naime »existence f«; »postojanje« znači »existence, etat de 
ce qui est«. »Bitisanje« nije zabilježeno, ali i ono bi očito moralo 
značiti isto jer se uz »bitisati« stavlja naše »postojati« i franc. 
»exister, &tre«. »Bit«, »bistvo«, »bivstvo«, »bitnost«, »sućanstvo«, 
»suština«, »suštastvo« znače po ovom rječniku isto — »essence f, 
substance f«. »Jestastvo« se objašnjava kao »priroda« odnosno 
»nature f«. 


I Ristić-Kangrga i Dayre-Deanović-Maixner sankcioniraju »biće«, 
»bitisanje«, »postojanje«, »opstojanje« i »opstanak«; RK povrh 
toga sugerira da bismo se za jestanje mogli poslužiti i infiniti- 
vom »biti«, a DDM sugerira također »bitak« i »bi(v)stvovanje«. 
Zanimljivo je da ni RK ni DDM ne respektiraju objašnjenja Vu- 
kovog, Akademijinog i Broz-Ivekovićevog rječnika, prema kojima 
»bitisati« znači proći, a ne nikako biti. Sa RK i DDM u tom 
se pogledu slažu i drugi moderni rječnici. Jedini je važniji izu- 
zetak Benešić. Prema njegovom hrvatsko-poljskom rječniku »biti- 
sanje« znači: »znikanie (mylnie istnienie)«, dakle: »nestajanje 
(krivo postojanje)« (HPR). 


Kakav je konačan rezultat našeg savjetovanja s rječnicima što su 
ih sastavili filolozi? 


One iste izraze za jestanje i ono što jest, koje smo našli kod 
filozofa, nalazimo i kod filologa. Svi se rječnici slažu da je »biće« 
dobar naziv za jestanje; ali ni u jednom od njih »biće« nije zabi- 
lježeno samo u ovom značenju. »Biće« ima mnogo značenja; je- 
stanje ima mnogo naziva. Od naziva za jestanje nijedan drugi 
nije zabilježen u svim rječnicima; ali nijedan drugi nije tako 
mnogoznačan kao »biće«. 

U modernim rječnicima neki su kandidati za jestanje i ono što 
jest označeni kao zastarjeli. Ali i onih koji nisu tako žigosani 
još uvijek ima dosta. Za jestanje bi i prema najnovijm rječnici- 
ma mogli kandidirati »bili«, »biće«, »bitak«, »bivstvovanje«, 
»bitisanje«, »postojanje«, »opstojanje«, »opstanak«. 


Kojemu od ovih dati prednost? Rječnici o tome šute, i dobro 
je što čine tako. Kada bi govorili — prekoračili bi svoje kompe- 
tencije. 


5. Dva relevantna gramatička pitanja. — Proučavanje naše filo- 
zofske tradicije i pregledanje rječnika našeg književnog jezika 
dovodi nas do istoga osnovnog rezultata. I kod filozofa i kod filo- 
loga nalazimo više naziva za jestanje i više naziva za ono što 
jest. I kod jednih i kod drugih susrećemo riječi, koje znače u isto 
vrijeme i jestanje i ono što jest. 


Prijatno je saznati da je naš jezik toliko bogat. Ali nama ne 
treba deset naziva za isti pojam. Mi tražimo samo najbolji na- 
ziv za jestanje i najbolji naziv za ono što jest. Kako pronaći 
one »prave« nazive za jestanje i ono što jest? 


Gdje ne pomažu rječnici, možda će nam pomoći gramatika? 


Radnju ili stanje onoga što postoji nazivamo »postojanje«. Gra- 
matički promatrano »postojanje« je glagolska imenica od gla- 
gola »postojati«. Ne bi li i radnja ili stanje onoga što jest trebalo 
da se izrazi glagolskom imenicom od glagola »biti«? 


Ono što postoji nazivamo »postojeće«. Šta je »postojeće« grama- 
tički? »Postojeće« je poimeničeni srednji rod pridjeva »postojeći«, 
a ovaj je sa svoje strane popridjevljeni glagolski prilog sadašnji 
od glagola »postojati«, Ne bi li i ono što jest trebalo da se izrazi 
glagolskopridjevskom imenicom* prema glagolu »biti«? 


Možda da, a možda i ne. U svakom slučaju za rješenje problema: 
»Kako da nazovemo jestanje i ono što jest?« mogu biti relevant- 
na i pitanja: »Kako glasi glagolska imenica og glagola biti? Kako 
glasi glagolskopridjevska imenica prema biti?« 


Prije nego što, vodeći računa i o ovim pitanjima, pokušamo rije- 
šiti naš problem, moramo umetnuti nekoliko općih napomena o 
glagolskim i glagolskopridjevskim imenicama. 


ž Glagolskopridjevskom imenicom zvat ćemo u daljem tekstu imenicu nastalu 
poimeničenjem srednjeg roda pridjeva, koji je sa svoje strane rezultat po- 
pridjevljenja glagolskog priloga na ći nekog glagola. Ovaj naziv, kojemu pri- 
bjegavamo iz praktičnih razloga, djelomično je proizvoljan, jer bi se tako 
mogle nazvati i druge imenice nastale poimeničavanjem glagolskih pridjeva. 

a) Glagolske imenice — »Samostalno upotrijebljeni oblik glagol- 
skog bezvremenskog participa« — to je glagolska imenica po 
Aleksandru Beliću (OJP 48). U gramatikama namijenjenim široj 
upotrebi glagolska se imenica određuje jednostavnije, recimo kao 
imenica koja ima i glagolske osobine ili, još općenitije, kao riječ 
koja ima i imeničke i glagolske osobine. Ove jednostavne defini- 
cije daleko su od toga da budu potpune i precizne, ali osnovna 
ideja koju izražavaju sadrži se i u većini definicija koje preten- 
diraju na potpunost i egzaktnost. 


Ponekad se kaže da je glagolska imenica »hibridna« riječ. Time 
se želi kazati da u sebi ujedinjuje osobine dviju bitno različitih 
vrsta riječi. Međutim, ima jezika (npr. kineski) koji ne poznaju 
»imenicu« i »glagol« kao dvije različite vrste riječi, pa u njima 
prirodno nema ni »hibrida« — glagolskih imenica. 


S druge strane i u jezicima koji razlikuju imenicu i glagol nema 
neprelazne granice između ovih dviju vrsta riječi. Razlika između 
imenica i glagola izgleda apsolutna kada ih promatramo izolirano, 
izvan konteksta; kad, naprotiv, proučavamo kakvu funkciju ove 
riječi doista vrše u rečenicama književnog i razgovornog jezika 
otkriva se da imenica često vrši glagolsku, a glagol imeničku funk- 
ciju. (PJE). Nije slučajno što su u grčkom jeziku onoma i rema 
(kasniji nazivi za imenicu i glagol) prvobitno značili isto, naime 
riječ, govor uopće. (EM 34—44.) 


Glagolska imenica, dakle, nije nužna kategorija svakog mogućeg 
jezika. Glagolske imenice u pravom smislu postoje samo u jezi- 
cima koji imaju imenice i glagole. S druge strane, ni u takvim 
jezicima glagolska imenica nije umjetni »hibrid« koji povezuje 
nešto što samo po sebi nema veze. Glagolska imenica samo je 
jedan od najočitijih znakova unutrašnjeg jedinstva imenice i glago- 
la. 


Razni jezici stvaraju glagolske imenice na razne načine. Odnos 
između glagolskih i imeničkih osobina u glagolskoj imenici također 
je različit u različitim jezicima. U nekim jezicima glagolske su ime- 
nice vrlo česte, u drugima vrlo rijetke. 


Pomoću člana za srednji rod u grčkom se od svakog infinitiva 
može napraviti glagolska imenica (npr. to einai prema einai). 
Kao imenica može se upotrijebiti i infinitiv svakog latinskog gla- 
gola. Kako u latinskom nema člana, to se samo prema kontekstu 
može znati kada je neki infinitiv (npr. esse) upotrijebljen kao gla- 
golska imenica u nominativu. Ostali padeži, koje ova imenica po- 
zajmljuje od gerundija, razlikuju se od infinitiva već po obliku 
(npr. genitiv essendi — prema esse, amandi — prema amare). 


U talijanskom jeziku glagolska se imenica može napraviti od gla- 
gola stavljanjem određenog člana za muški rod ispred infinitiva 

prezenta (Pessere — prema essere, il fare — prema fare). Na sli- 
čan način pravile su se glagolske imenice u starom francuskom: 
jeziku, naročito u toku 13. i 14. vijeka. Danas ove konstrukcije 
nema, očuvali su se samo neki poimeničeni infinitivi, i to kao 
»arhaizmi, koji izgubiše posve glagolsku narav i pređoše posve 
među imenice.« (PFG II 70). 


Od germanskih jezika njemački pravi glagolske imenice vrlo lako: 
i upotrebljava ih vrlo često. Od svakog njemačkog glagola može 
se načiniti glagolska imenica stavljanjem člana za srednji rod 
pred velikim slovom napisani infinitiv prezenta (npr. das Sein — 
prema sein, das Weinen — prema weinen). 


U engleskom jeziku glagolska imenica (gerund) može se obrazo- 
vati pomoću sufiksa -ing od bilo kojeg glagola izuzev may, shall 
i još nekoliko pomoćnih glagola istog tipa. Neprilika je samo što: 
isti oblik kao i glagolska imenica i tzv. »prvi particip«. Prema 
tome samo se po kontekstu može raspoznati da li imamo pred 
sobom glagolsku imenicu ili particip. 


Glagolske imenice poznate su i u svim slavenskim jezicima. U 
starocrkvenoslovenskom jeziku gradile su se pomoću sufiksa 
-ije od osnove faktičnog ili fiktivnog participa preterita pasivnog 
(npr. bytije, žitije, želanije, pisanije). Od iste osnove i pomoću 
istog ili malo promijenjenog sufiksa grade se i u današnjim sla- 
venskim jezicima. Tako u ruskom i poljskom imamo nastavak 
-ie (npr.: suščestvovanie, želanie — u ruskom; istnienie, žycženie — 
u poljskom), a u savremenom češkom samo i (npr. byti, žiti; pro- 
šeni, psani). 


U srpskohrvatskom jeziku glagolske se imenice grade pomoću 
nastavka -je. Završni suglasnik osnove pasivnog participa (n ili £)' 
spaja se sa j u novi suglasnik (nj ili ć), pa mjesto završetka -je 
dobivamo -nje ili -će (pjevanje, pletenje, dostignuće, ganuće). Ta- 
ko se ujedno remeti prvobitna granica između osnove i nastavka, 
te se kao nastavak počinje osjećati -nje, ili -će, a kao osnova — 
prezentska ili infinitivna osnova glagola. 


Naši mjerodavni stariji gramatičari tvrdili su da se glagolska ime- 
nica može načiniti »od svakog trajnog glagola«, ali »samo ođ 
nekih« trenutnih glagola, pri čemu ipak i ovih drugih »ima dosta«.. 
(GS 292—293). Kasnija istraživanja pokazala su da se glagolske 
imenice na nje i će ne mogu praviti ni od svih nesvršenih glagola. 
Neke kategorije nesvršenih glagola prave glagolske imenice vrlo: 
lako, dok to kod drugih nije slučaj. Glagolske imenice na će grade 
se gotovo isključivo od svršenih glagola. Ima samo nekoliko zna- 
čajnijih izuzetaka od ovog pravila. 


Kako su uočili lingvisti, glagolske imenice načinjene od trajnih 
glagola »mogu čuvati glagolsko značenje značeći vršenje glagolske 

radnje«, ali one također mogu gubiti to značenje i značiti rezultat 
radnje. Prvo od ova dva značenja glagolskih imenica možemo naz- 
vati »glagolskoimeničkim«, drugo — »pravim imeničkim« ili 
»rezultativnim«. 


Nije se teško uvjeriti da se velika većina glagolskih imenica od 
nesvršenih glagola upotrebljava samo (ili primarno) u glagolsko- 
imeničkom značenju, premda među njima nesumnjivo ima i takvih 
kod kojih su oba značenja podjednako živa ili kod kojih je čak 
«drugo značenje življe od prvoga. 


Neki misle da glagolske imenice sagrađene od svršenih glagola 
moraju imati rezultativno (pravo imeničko) značenje. Međutim, 
pažljivija analiza pokazuje da i među glagolskim imenicama od 
svršenih glagola ima izvjestan broj takvih kod kojih su razvijena 
oba značenja (glagolskoimeničko i pravo imeničko) pa čak i takvih 
kod kojih je živo samo glagolskoimeničko značenje. 


'Glagolske imenice na nje u svom primarnom, glagolskoimeničkom 
značenju Imogu se graditi i od svršenih i od nesvršenih glagola. 
Ako se od nekih ipak ne prave, razlog je ili u značenju samog 
glagola ili u obliku njegovog participa koji je neprikladan za 
primanje nastavka -je. 


Drukčije stoji stvar s glagolskim imenicama na -će. Ove imenice 
grade se samo sasvim izuzetno od nesvršenih, a vrlo rijetko od 
svršenih glagola. Iako neke od njih imaju glagolskoimeničko zna- 
čenje, u svakodnevnom govoru česće su one koje imaju pravo 
imeničko značenje (odnosno prava imenička značenja onih koji 
imaju oba značenja). 


b) Glagolskopridjevske imenice. — Pretvaranje imenica u pridjeve 
razlikuju imenicu i pridjev. Naravno, i u tome postoji velika raz- 
lika među pojedinim jezicima. Dok u engleskom jedan te isti oblik 
može s lakoćom obavljati funkciju pridjeva i imenice, a često čak 
i glagola i priloga, u nekim drugim jezicima (npr. slavenskim) to 
nije tako jednostavno. Ali imeničku upotrebu pridjeva uopće i 
glagolskih pridjeva (participa, napose nalazimo ipak u većoj ili 
manjoj mjeri u svim jezicima koji razlikuju imenicu i pridjev. 


Pomoću člana i velikog slova Nijemac jednostavno poimeničuje 
sva tri roda svakog pridjeva (npr. der, die, das Kleine — prema 
klein; der, die, das Wahre — prema wahr). Budući da je i particip 
prezenta u njemačkom pridjevski oblik koji se može deklinirati, 
to i on uvijek može postati imenica (der, die, das Seiende — pre- 
ma seiend; der, die, das Lobende — prema lobend). 

Supstantiviranje pridjeva uopće i participa prezenta napose obi- 
čna je pojava i u romanskim jezicima (u francuskom nalazimo, 
na primjer: le naturel, le mal, le beau, le dćbutant, I'ćtudiant, le 
mendiant) kao i u slavenskim (npr. u ruskom: sytij golodnogo ne 
razumeet; buduščee, prošedšee, trudjaščiesa). 


Poimeničavanje sva tri roda pridjeva nalazimo i u srpskohrvatskom. 
»Pridjevi se često upotrebljavaju sami sobom kao imenice«, piše 
Maretić (GS). Upotrebljavajući se kao imenica, pridjev ne mi- 
jenja svoj oblik, ali se iz konteksta može razabrati kad ne vrši prid- 
jevsku nego imeničku funkciju (npr.: Ne trebaju zdravi ljekara, 
nego bolesni — Ustaje na oružje i malo i veliko. — Vidi GS 418 — 
421). 


Kao svi ostali pridjevi, i kod nas se mogu supstantivirati glagolski 
participi (npr: ubijeni, tuženi, izgladnjeli, poludjeli). Particip pre- 
zenta aktivni ne može se supstantivirati iz jednostavnog razloga 
što takvog participa (koji je postojao u staroslavenskom i kod na- 
ših starih pisaca a i danas postoji u ruskom) u našem savremenom 
jeziku nema. 


Mjesto ovog participa u današnjem narodnom i književnom jeziku 
imamo glagolski prilog sadašnji (gerundiv prezenta) na ći. 


Ponekad i takozvani »dobri pisci« upotrebljavaju ovaj prilog kao 
pridjev koji se deklinira. Da li je to dopušteno? Prilično je raši- 
rena predrasuda da to »ne valja«, da se glagolski prilog sadašnji 
»ne smije« upotrebljavati kao pridjev, jer to »zabranjuje grama- 
tika«. U stvari, čak i »najstroži« stariji gramatičari dopuštali su đa 
se taj oblik »u prijekoj nuždi« upotrebljava. 


Novije analize našeg književnog jezika uvjerljivo pokazuju da 
popridjevljavanje glagolskih priloga na ći nije u našem savreme- 
nom jeziku neuobičajena ni izuzetna pojava. Ovi popridjevljeni 
glagolski prilozi najčešće ne poprimaju participsko, nego pravo 
pridjevsko značenje. Ali bilo bi neopravdano tvrditi da se ti prid- 
jevi nikako ne smiju upotrebljavati participski. S jedne strane, 
participsku upotrebu ovih oblika nalazimo ne samo kod pojedinih 
književnika nego i u svakodnevnom govoru. S druge strane, par- 
ticipski karakter nisu posve izgubili čak ni oni popridjevljeni 
prilozi koji se ponekad uzimaju kao najtipičniji primjer prave 
pridjevske upotrebe ovih oblika. 


6. Biće, bivstvovanje, bitisanje. — U petom odjeljku javila se 
misao da kao naziv za jestanje upotrijebimo glagolsku imenicu od 
»biti«, a kao naziv za ono što jest — glagolskopridjevsku imenicu 

od istog glagola. Glagolska imenica od »biti« je »biće«. Glagolski 
prilog sadašnji od »biti« je »budući«, Glagolskopridjevska imenica 
bila bi dakle »buduće«. Da li su »biće« i »buduće« doista najbolji 
naziv za jestanje i ono što jest? 


Od ostalih termina-kandidata za jestanje, koje smo našli kod 
filozofa i filologa, glagolske su imenice također »bivstvovanje«, 
»bitisanje«, »bitkovanje«, »bivovanje«, »bivanje«, »bićevanje«, »suš- 
testvovanje«, »suštastvovanje«, »postojanje« i »opstojanje«. Ako 
»biće« iz bilo kojeg razloga zataji, možda će nam pomoći neka 
druga glagolska imenica? 


Od naših termina-kandidata za ono što jest, oblik glagolskopridjev- 
ske imenice imaju »suće«, »bivstvujuće«, »postojeće«, »opstojeće«. 
Prema raločas spomenutim kandidatima za jestanje nije teško na- 
praviti također »bivujuće«, »bivajuće«, »bićujuće«, »bitišuće«, »suš- 
tastvujuće«. Ako slučajno zataji »buduće«, može li da nam pomogne 
neka od ovih imenica? 


»Biće« je po obliku glagolska imenica, pa primarno znači jestanje. 
U ovom svom primarnom, glagolskoimeničkom značenju ova se 
riječ u današnjem govornom jeziku rijetko čuje. Međutim, pored 
glagolskoimeničkog, ona je razvila i pravo imeničko značenje. 
Upravo u ovom drugom značenju ona se vrlo često upotrebljava. 
»Biće« je u svakodnevnom govoru nešto bivstvujuće, nešto što 
jest, naročito nešto živo. Bića su u prvom redu bog, čovjek i 
životinja. Rjeđe se kaže da je i biljka »organsko biće«, ili da je 
kamen »neživo biće«. Zlatan prsten nije »skupocjeno biće«, nego 
skupocjena »stvar« ili »predmet«. U svakodnevnom govoru »biće« 
je dakle najčešće nešto živo (ein Wesen), rjeđe ono što jest (das 
Seiende), a još rjeđe jestanje (das Sein). 


Predlagati »biće« kao termin za jestanje znači predlagati da se ta 
riječ u filozofiji upotrebljava u svom primarnom ali neuobiča- 
jenom značenju. Vraćajući riječima njihov primarni smisao, 
filozofi često moraju da se pobune protiv njihove uobičajene 
upotrebe. Pitanje je samo koliko je to nužno u ovom konkretnom 
slučaju. 


Ako se riječ »biće« danas upotrebljava najčešće u pravom imenič- 
kom značenju (kao naziv za ono što jest ili za ono što je živo), 
to nije puka slučajnost. Kod glagolskih imenica na -će općenito 
se lako razvija pravo imeničko značenje, a zamire ono primarno, 
glagolskoimeničko. 


Glagolskoimeničko značenje mnogo se punije osjeća i bolje čuva 
kod glagolskih imenica na -nje, naročito kod onih na -anje. Ako 

kao naziv za čisto jestanje može da se pronađe odgovarajuća 
glagolska imenica na -anje, nije potrebno da vršimo nasilje nad 
»bićem«. »Biće« tada može ostati naziv za ono što jest ili za jedin- 
stvo jestanja i onoga što jest. 


»Budući« je glagolski prilog sadašnji od »biti«. Pridjev »budući, 
buduća, buduće«, koji je nastao popridjevljivanjem ovog priloga, 
vrlo je običan u našem jeziku. Međutim, ovaj pridjev u svakodnev- 
nom govoru znači isključivo »koji će biti«, nikako ne »koji jest«. 
»Buduće« je prema tome ono što će biti. Upotrijebiti »buduće« 
u smislu »ono što jest« značilo bi, dakle, ponovo ići protiv 
uobičajenog značenja jedne riječi. To je ovdje još teže nego kod 
»bića«. U književnom jeziku »biće« se ipak ponekad upotrebljava 
kao naziv za jestanje; »buduće« se nikad ne upotrebljava kao 
naziv za ono što jest. 


»Bitstvovanje«, »bistvovanje« i »bivstvovanje« — to su tri varijan- 
te iste riječi. »Bitstvovanje« je sasvim zastarjelo; oblik »bivstvova- 
nje« je najnoviji i najprihvatljiviji za naše današnje jezičko 
osjećanje. »Bivstvovanje« je glagolska imenica, »bivstvujuće« — 
glagolskopridjevska imenica od »bivstvovati«, »Bivstvovati« nema 
sva ona značenja koja se sadrže u glagolu »biti«. U najvećem bro- 
ju slučajeva oblik glagola »biti« ne možemo u rečenici zamijeniti 
odgovarajućim oblikom glagola »bivstvovati«. Ali u nekim se slu- 
čajevima oblici glagola »biti» i »bivstvovati« mogu upotrebljavati 
zamjenično. Tako mjesto »ono što jest« možemo reći »ono što 
bivstvuje«, a mjesto »Ono što postaje u isto vrijeme i jest i nije« 
— »Ono što postaje u isto vrijeme bivstvuje i ne bivstvuje«. 


Općenito možemo reći da se »biti« upotrebljava perfektivno i 
imperfektivno, kopulativno i nekopulativno, a »bivstvovati« — 
samo imperfektivno i nekopulativno. Ni imperfektivno i nekopu- 
lativno upotrijebljeni oblici glagola »biti« ne mogu se uvijek za- 
mijeniti odgovarajućim oblicima glagola »bivstvovati«. Ali važno 
je da je »ono što jest« uvijek isto što i »ono što bivstvuje«. To 
nam daje pravo da ono što jest nazivamo »bivstvujućim«, a nje- 
govo jestanje »bivstvovanjem«. Drugim riječima »bivstvovanje« 
i »bivstvujuće« sankcionira naš živi govor kao dobre nazive za 
»jestanje« i »ono što jest«. 


Da li ih sankcionira i njihovo vlastito porijeklo? »Bivstvovati«, 
»bivstvovanje«, »bivstvujuće«, nastalo je prema »bivstvo«. Ne sli- 
jedi li odatle da »bivstvovati« mora značiti ne jednostavno »biti«, 
nego »biti kao bivstvo« (»biti na način bivstva«, »biti bivstveno«)? 


Ako je tako, sve zavisi od toga šta se misli pod »bivstvom«, Ako 
»bivstvo« znači »jestanje« ili »ono što jest« (a u ovim značenjima 
ono se ponekad javlja), onda u prvom slučaju možemo zadržati 

»bivstvujuće« kao naziv za ono što jest, a u drugom »bivstvovanje« 
kao naziv za »jestanje«. Međutim, »bivstvo« također znači isto 
što »bit« ili »suština« (essentia) i to njegovo značenje doista 
.govori protiv upotrebe »bivstvovanja« i »bivstvujućeg« u smislu 
jestanja i onoga što jest. Pitanje je samo da li tu glas »bivstva« 
može biti odlučujući. »Bivstvovanje« je u filozofskom i svako- 
«dnevnom jeziku odavno prekinulo vezu sa »bivstvom« (u smislu 
»Ssuštine« ili »biti«), a samo »bivstvo« danas je u teškoj situaciji: 
i iz filozofske i iz svakodnevne upotrebe sve ga više istiskuju 
vitalnije riječi »bit« i »suština«. 


Riječ »bivovanje« može se u prvi mah učiniti jako neobična. Ali 
zar nemamo i »živovati-živovanje«? Kao kandidat za jestanje 
»bivovanje« ima čak i neke prednosti pred »bivstvovanjem«. Za 
razliku od »bivstvovanja« »bivovanje« je u svom značenju neza- 
visno od »bivstva«. Kao argument protiv »bivovanja« ili »bivuju- 
«ćeg« može se navesti da su to umjetne, knjiške riječi kojih u 
narodu nema. Pitanje je međutim da li to mora smetati filozofu. 


»Bivovati-bivovanje« nastalo je očigledno od »bivati-bivanje«. Nije 
li »bivanje« još pogodniji naziv za jestanje? »Bivanje« prema 
Akademijinom rječniku može značiti i jestanje. Međutim, možda 
.je pametnije da se ova riječ rezervira kao naziv za »das oftma- 
lige Sein to frequentar esse« (kako ju je objasnio Vuk i za njim 
Broz-Iveković) ili za »Werden, Geschehen, Vorkommen« (prema 
Ristić-Kangrgi). 


»Bićevati-bićevanje« književna je kovanica kao i »bivovati-bivo- 
vanje«. Riječ je nezgodna zbog sličnosti sa »bičevati-bičevanje«. S 
istim pravom kao »bićevati-bićevanje« moglo bi se skovati »bićiti- 
-bićenje«. Jestanje onoga što jest moglo bi tada biti »bićenje 
bića«. 


Među kandidatima za jestanje našli smo i »bitisanje«. Prema Vu- 
kovom, Akademijinom i Broz-Ivekovićevom rječniku »bitisati« 
znači »proći«. Međutim, Vinko Pacel (1868) i Bogoslav Šulek (1874) 
upotrebljavaju »bitisanje« kao naziv za jestanje. U istom smislu 
upotrebljavaju ovu riječ i mnogi kasniji filozofi i književnici, u 
ovom značenju živi ona i u našem današnjem govornom jeziku. 
Kad Ristić-Kangrga prevode »bitisanje« sa »Dasein, Existenz«, a 
DDM »bitisati« sa »exister, &tre«, oni time samo registriraju glav- 
no značenje u kojem se riječi »bitisati« i »bitisanje« doista 
upotrebljavaju u našem jeziku. 


Neki filolozi još i danas uporno dokazuju kako je ta upotreba 
»kriva«, kako »bitisati« »zapravo« znači »proći«. Tako u časopisu 
»Naš jezik« čitamo 1955. godine: »Po koji put već mora našim 
ljudima da se dovikuje: »Ama, ljudi božji, bitisati ne znači postoja- 

ti, nego proći, nestatil« Ko god pogleda u Vukov Rječnik, taj će: 
vidjeti izraz Bilo i bitisalo, tj. bilo pa prošlo (od turske riječi 
bitis, koja znači proći).« (NJ NS VI 291). 


Na ovo dovikivanje može se odgovoriti: Glagol »bitisati« vjerojat- 
no je doista turcizam koji je nekad značio samo proći. Međutim, 
u našem jeziku on se održao do danas samo zato što su oni koji 
ga upotrebljavaju zaboravili to njegovo porijeklo, što ga osjećaju 
kao izvedenicu od »biti«, kao izvedenicu u kojoj je pomoću infiksa 
-isa — modificirano značenje osnovnog glagola. Upravo ta veza sa 
»biti« daje život glagolu »bitisati«. »Bitisati« u smislu proći potpu- 
no je nepotrebno našem književnom jeziku. Ne vidi se doista 
zašto bismo mjesto našega »proći« ili naporedo s njim upotreblja- 
vali turcizam »bitisati«. 


U našem savremenom jeziku »bitisanje« ima tri glavna značenja: 
1) bivstvovanje uopće; 2) čovjekovo bivstvovanje, život; 3) bijedno: 
bivstvovanje, životarenje. Kod filozofskih pisaca ono se najčešće 
pojavljivalo baš u prvom značenju, kod književnika i u svako- 
dnevnom govoru često se pojavljuje također u drugom i trećem. 
U Ristić-Kangrginom i Dayre-Deanović-Maixnerovom rječniku fik- 
sirano je uglavnom prvo značenje »bitisanja«, u Drvodeliće- 
vom hrvatsko-engleskom rječniku (HER) bilježe se prva dva 
značenja, a u Tolstojevom srpskohrvatsko-ruskom rječniku (SRS) 
u prvom je planu treće značenje. 


Kada ne bismo imali nikakav drugi pogodan termin za jestanje, 
»bitisanje« bi moglo da preuzme tu funkciju. Međutim, imamo 
već nekoliko vrlo ozbiljnih kandidata za jestanje. Zato je bolje 
da se »bitisanje« rezervira za neki drugi pojam. Pokušaj da se 
potpuno oživi prvobitno tursko značenje riječi »bitisati« unaprijed 
je osuđen na neuspjeh. Skromniji pokušaj da se prvobitno tursko 
značenje djelomično oživi unutar današnjeg značenja ove riječi 
može naprotiv uspjeti. U stvari, možemo reći da je to prvobitno 
značenje još djelomično sačuvano unutar trećeg današnjeg znače- 
nja riječi »bitisanje«. Život se smatra životarenjem ponekad baš 
zbog svoje prolaznosti. 


Oblik »bitkovanje« napravljen je prema »bitak«. Prema tome, ako: 
odbacimo »bitak« moramo odbaciti i »bitkovanje«. Ako s druge 
strane prihvatimo »bitak« kao naziv za jestanje, onda nam je kao 
naziv za jestanje nepotrebno »bitkovanje«. Izraz »bitkovanje« mo- 
gao bi nam dobro doći jedino ako bismo izrazom »bitak« nazvali 
ono što jest. Tada bi jestanje onoga što jest bilo »bitkovanje 
bitka«. 


Od preostalih kandidata za jestanje i ono što jest »suštestvovanje- 
-suštestvujuće« i »suštastvovanje-suštastvujuće« imaju malo izgle- 

da. Ovi oblici osjećaju se u današnjem jeziku kao arhaizmi, te su 
tako i označeni u modernim rječnicima. Oživljavati arhaizme, 
naravno, nije zabranjeno, ali to u ovom slučaju, uz tolike druge 
kandidate za jestanje i ono što jest, očigledno nije potrebno. 


Također nema nikakvog razloga da glagol »biti« posuđuje glagol- 
sku i glagolskopridjevsku imenicu od nekog drugog glagola, reci- 
mo od glagola postojati ili opstojati. Zato možemo eliminirati 
»postojanje-postojeće« i »opstojanje-opstojeće«. 


Ostao nam je još jedan važan kandidat za jestanje: »bitak«. U 
našim dosadašnjim terminološkim raspravama »bitku« je pripa- 
dalo centralno mjesto. Zato neće biti pretjerano, ako mu posve- 
timo poseban odjeljak. 


7. Bitak, žitak — gubitak. — Riječ »bitak« slična je po svom po- 
stanku riječi »biće«. Obje riječi nastale su dodavanjem sufiksa na 
nekadašnji particip perfekta pasivni bit. Razlika je samo u tome, 
što je u jednom slučaju dodan sufiks -je, u drugom sufiks -ak. 


Pomoću sufiksa -ak prilično se često grade imenice u našem jezi- 
ku. U nekim drugim slavenskim jezicima on je možda još češći, 
ali ni u našem nije nipošto rijedak. 


Maretić u svojoj gramatici (GS 259—260) obrađuje posebno sufiks 
s nepostojanim a, a posebno s postojanim: prvi bilježi -(a)k, drugi 
-ak. 


Maretić jasno kaže kakvo je značenje riječi izvedenih od glagolske 
osnove pomoću nastavka -đk. Te riječi (npr. težak, zujak) »znače 
činioca«, a među njima »nema ni jedne, koja bi značila kakovu 
radnju ili stanje«. 


Mnogo je oprezniji Maretić kad govori o imenicama izvedenim od 
glagolskih korijena i osnova pomoću sufiksa -(ajk. Za one koje 
nastaju dodavanjem sufiksa -(a)k na glagolske korijene on kaže 
samo da »imaju različna značenja«. O značenju onih koje se 
grade od osnove pasivnog participa, Maretić ne kaže ni riječi. On 
samo konstatira da se takve imenice grade od prelaznih glagola, 
ali da se prema analogiji mogu graditi i od neprelaznih. Međutim, 
baš u ovu posljednju grupu riječi na -ak pripada naš »bitak«. Kad 
je riječ o »bitku«, tu čak ni od Maretića nema pomoći! 


Ne ostaje nam drugo nego da sami pokušamo otkriti kakvo zna- 
čenje imaju tako stvorene riječi na -ak. Pri tome nam ovdje nije 
zadatak da tačno diferenciramo sve nijanse značenja u kojima se 

ove riječi javljaju, nego nam je važno da riješimo pitanje: da li i 
u kojoj mjeri ovako stvorene riječi mogu imati značenje koje smo 
ranije nazvali »glagolskoimeničkim«. 


»Bitak« nije samac; raspitajmo se o njemu najprije kod članova 
njegove uže porodice. Od glagola »biti«, koji je perfektivan i 
imperfektivan, pomoću raznih prefiksa lako se grade perfektivni 
glagoli (dobiti, pobiti, probiti, zabiti, zbiti se, snebiti se, pridobi- 
ti, zadobiti), a od ovih (kao i od samoga »biti«) pomoću infiksa -va 
i -ja možemo graditi imperfektivne (bivati, dobivati, pobivati, izbi- 
vati, prebivati, probivati, zabivati, zbivati se, snebivati se; pridobi- 
jati, zadobijati). Prema svršenim glagolima »probiti, probudem« i 
»dobiti, dobijem (ili dobudem)« grade se imenice »probitak« i 
»dobitak«. Obje imenice (naročito »dobitak«) u svakodnevnoj su 
upotrebi. 


Na sličan način ne grade se imenice od drugih svršenih glagola 
»bitkove« uže porodice. Ne gradimo i ne upotrebljavamo imenice 
kao pobitak, zabitak, zbitak, snebitak, pridobitak, zadobitak, ali 
nam jezički osjećaj kaže da bi se za nevolju i one mogle podnijeti. 
Sasvim drukčije stoji stvar s nesvršenim glagolima ove porodice. 
Imenice kao bivatak, dobivatak, probivatak, izbivatak, snebivatak 
direktno su nepodnošljive za naš jezički osjećaj. Ne bi mnogo 
bolje zvučale ni imenice napravljene prema fiktivnom participu 
pasivnom na -n (bivanak, dobivanak, prebivanak itd.). 


Formant -(a)k kao da je u ratu s nesvršenim glagolima. Kako to 
da se -(a)k ipak nekako pomirio sa samim glagolom »biti« koji 
može biti i perfektivan i imperfektivan? Nije li objašnjenje možda 
u tome, što je »bitak« imenica prema glagolu »biti« samo ukoliko 
je on svršen? 


Dobar naziv za jestanje morao bi ispuniti među ostalim i slijede- 
ća dva uslova: 1. da znači »radnju« ili »stanje«, a ne, recimo, 
»rezultat« ili »sredstvo« radnje; 2. da ne znači »svršenu« nego 
»nesvršenu« radnju. 


Drugi uslov »bitak«, sudeći po onome što smo dosad vidjeli, ne 
ispunjava. Ispunjava li bar prvi? 


Cini se da ne ispunjava u potpunosti čak ni prvi. U imenici 
»probitak« (u Akademijinom rječniku tumači se jednostavno 
»korist«) nema ni traga od neke radnje. Vrlo malo od radnje ima 
u imenici »dobitak«. Nema sumnje da je ova riječ u današnjem 
jeziku mnogo življa kao naziv za ono što se dobije ili je dobijeno, 
nego kao naziv za djelo kojim se dobije. Međutim, ukoliko i znači 
radnju, ona znači »djelo kojim se dobije«, dakle svršenu, a ne 
nesvršenu radnju. 

»Probitak« i »dobitak« odvraćaju nas od namjere da uzmemo 
»bitak« kao naziv za jestanje. Ako je vjerovati njima, »bitak« ne 
znači nikako radnju kojom nešto jest, a ne znači u prvom redu 
ni radnju kojom nešto jednom (ili povremeno) bude, nego ono što 
jednom (ili povremeno) bude. 


Što se tiče daljih rođaka, »bitak« ih (za raliku od samog glagola 
»biti«) uopće nema. Među glagolima koji su izvedeni od istog 
indoevropskog korijena bhu (biti, rasti), ni jedan drugi ne gradi 
od participa pasivnog imenice na -ak. Prema »baviti se«, »dobivati« 
nema »bavitak«, »dobivatak«, prema »obavljati«, »zabavljati« nema 
»obavljatak«, »zabavljatak« ni »obavljanak«, »zabavljanak«; prema 
»boraviti«, »zaboraviti« nema »boravitak«, »zaboravitak« ni »bora- 
vljenak«, »zaboravljenak«. 


Oskudan u rođacima »bitak« ne obiluje ni »susjedima«. Ovih 
posljednjih ipak ima više. 


Nepravilni glagol! »biti, budem« djelomično se uklapa među 
glagole šestog razreda Maretićeve prve vrste. U istom razredu 
nalazimo glagol »biti, bijem« izveden iz drugog indoevropskog 
korijena bha, bhan (zujati, udarati). Pomoću raznih prefiksa i 
pomoću infiksa -ja- od »biti, bijem« grade se perfektivni i imper- 
fektivni glagoli još lakše nego od »biti, budem«. Tako nalazimo: 
»izbiti«, »nabiti«, »nadbiti«, »odbiti«, »pobiti«, »podbiti«, prebiti«, 
»pribiti«, »probiti«, »razbiti«, »ubiti« itd; odnosno »izbijati«, 
»nadbijati«, »odbijati« itd. 


Prema jednom od navedenih svršenih glagola imamo i imenicu na 
-(a)k; to je »odbitak« prema »odbiti, odbijem«. Kao i »dobitak« i 
»odbitak« prema našem današnjem jezičkom osjećaju znači svrše- 
nu radnju i njen rezultat, nikako ne nesvršenu radnju. 


Od ostalih glagola Maretićevog šestog razreda prve vrste imenice 
tipa »bitak« razvili su se neki svršeni glagoli, ali i jedan nesvršeni. 
To je glagol »žiti«, od čijeg se participa pasivnog pravi imenica 
žitak, 


Što se tiče značenja, kod većine od ovih riječi nema ni traga 
nekoj radnji. »Napitak« nije radnja kojom se nešto pije, nego ono 
što se pije; »zavitak« nije radnja kojom se nešto zavija, nego neš- 
to zavijeno, »paket«, Slično vrijedi za »svitak«, »savitak«, »ovitak«, 
»uvitak«, »privitak«. 


Imenica »žitak« po Vukovom rječniku znači 1. život, das Leben, 
vita, 2. Lebensmittel, victualia, 3. blago, stoka. Jednako je tumači 
i Broz-Iveković. Po Ristiću i Kangrgi žitak je »Leben, Lebensmittel, 

Lebensbediirfins«, po Dayre-Deanović-Maixneru — »vie f, existen-- 
ce f; (životna sredstva) moyens m pi. de subsistance, ressources- 
f pl; (imanje) biens m pl. avoir m, richesses f pl.« 


Iz svega ovoga izlazi, da je »žitak« ili ono što se živi (život) ili ono- 
što omogućuje življenje (sredstva za život, hrana, stoka). Ovome 
se može primijetiti, da život nije samo ono što se živi nego tako- 
đer življenje. Primjedbu možemo prihvatii, ali to ništa bitno ne 
mijenja: naša teza nije da u »žitku« uopće nema glagolskoimeni- 
čkog značenja, nego samo da to značenje nije nipošto dominant-- 
no. 


Element glagolskoimeničkog značenja u jednoj imenici, koja se 
u našem današnjem jeziku osjeća u velikoj mjeri kao arhaizam, 
teško da može poslužiti kao čvrst oslonac »bitku«. 


Kao u »žitku«, glagolskoimeničko značenje osjeća se u »užitku« i 
»razvitku«. To su žive riječi našeg današnjeg jezika. Međutim, u 
njihovom značenju jasno osjećamo da potječu od perfektivnog 
glagola. Osjećamo da »užitak« nije isto što i »uživanje«, ni »razvi- 
tak« isto što i »razvijanje«. 


Ono što pokazuje analiza značenja imenica izvedenih dodavanjem. 
nastavka (a)k participu pasivnom glagola šestog razreda prve 
Maretićeve vrste, potvrđuje i analiza svih ostalih imenica ovog 
tipa, imenica kao što su »početak«, »dočetak«, »začetak«, »izuze- 
tak« ili» dodatak«, »izdatak«, »podatak«, »zadatak«; »ostatak«, 
»nedostatak«; »ostanak«, »izostanak«, »nastanak«, »nestanak«, »op- 
stanak«, »prestanak«, »pristanak«, »rastanak«, »sastanak«, »us- 
tanak«; »trenutak«, »osutak«. 


Pada u oči da od nabrojenih imenica, nijedna nije načinjena pre-- 
ma imperfektivnom glagolu. Također nije teško vidjeti, da većina 
nabrojenih imenica znače ili svršenu radnju i njen rezultat (npr.. 
»početak«, »začetak«), ili samo rezultat svršene radnje (»podatak«,. 
»ostatak«). Nema ni jedne koja bi značila nesvršenu radnju. 


Po anologiji s oblicima »bitak«, »dobitak« nastale su imenice »gu- 
bitak«, »zgoditak«, »primitak« (mjesto gubljenak, zgođenak, pri- 
mljenak) i »oritak« (mjesto oratak ili oranak); po anologiji s »po- 
četak«, »dočetak«, imamo »dovršetak«, »svršetak«, »završetak« 
(mjesto dovršenak, svršenak, završenak) i »imetak« (mijesto ima- 
tak i imanak). Po analogiji s »trenutak«, »osutak« imamo »os- 
nutak«, »vrutak«, »imutak«, »savijutak«, »zavijutak«. 


Među ovim imenicama ima ih nekoliko napravljenih prema ne- 
svršenim glagolima (savijutak, zavijutak, vrutak, imutak, imetak, 

«oritak, gubitak). Međutim, sve su to, osim jedne, imenice koje 
imaju samo pravo imeničko značenje i ne znače nikakvu radnju. 


Jedini izuzetak predstavlja »gubitak«. Međutim, »gubitak« se više 
«osjeća kao imenica prema glagolu »izgubiti«, nego prema »gubiti«. 
»Gubitak« je radnja kojom se nešto izgubi ili ono što je izgubljeno. 
Ponekad se »gubitak« upotrebljava i imperfektivno, kao sinonim za 
»gubljenje«. Međutim, nema sumnje da u takvoj upotrebi našem 
jezičkom osjećaju nešto smeta. »Postepeno gubljenje« zvuči mnogo 
bolje nego »postepeni gubitak«. Ipak se i ovo drugo može reći. 
Tako »gubitak« podupire »bitak«. Pitanje je samo kakve su per- 
.spektive onome kome je jedina nada — gubitak. 


Premda je za značenje sufiksa -ak u riječi »bitak« odlučno značenje 
ovog sufikusa u grupi riječi, koju smo upravo analizirali, u znače- 
nju dočetka »bitka« mogu se u izvjesnoj mjeri reflektirati i ona 
.značenja što ih sufiksi -(a)k i -4k imaju u drugim izvedenim 
riječima. 


Tu u prvom redu dolaze u obzir imenice koje nastaju kada se su- 
fiks -(a)k »veže s korijenom«. Ove riječi po Maretiću »imaju razli- 
.čna značenja«. Kao ilustraciju Maretić navodi trinaest takvih 
riječi čijem se korijenu zna značenje i sedam takvih riječi čijem 
se korijenu (po njegovom mišljenju) značenje ne zna. Ovih dvade- 
set riječi samo su mali dio riječi ove vrste. U Dayre-Deanović- 
-Maixnerovom rječniku može ih se naći oko tri stotine. Međutim, 
i ono trinaest riječi koje navodi Maretić (cvrčak, dometak, držak, 
izlazak, krmak, lažak, lepak, mrsak, osvitak, točak, ulomak, zagri- 
zak, zvečak) dovolino je da se otkriju najvažnija od njihovih 
»različitih značenja«. 


Od navedenih trinaest riječi deset ih ima samo pravo imeničko 
značenje. Glagolskoimeničko značenje osjeća se uz pravo imeničko 
značenje samo u riječima »izlazak«, »osvitak« i »zagrizak«, a od 
njih tri jedino »izlazak« ima djelomično i značenje nesvršene rad- 
nje. Kažemo djelomično, jer »izlazak« ipak nije isto što i »izlaže- 
nje«. »Postepeno izlaženje« zvuči mnogo bolje nego »postepeni 
izlazak«. 


Analiza ostalih imenica izvedenih od glagolskih korijena pomoću 
sufiksa -(a)k samo bi potvrdila ono što pokazuje analiza trinaest 
Maretićevih riječi. Većina tih imenica ima samo pravo imeničko 
značenje (najčešće rezultativno). Kod manjeg broja osjeća se pored 
ovoga i glagolskoimeničko značenje, a još je manje onih kod 
kojih je to značenje u prvom planu. Međutim, čak ni ove posljed- 
nje nemaju ono puno glagolskoimeničko značenje koje nalazimo 
kod glagolskih imenica na -nje izvedenih od nesvršenih glagola. 

Tako dolazimo do zaključka da se nastavak -(a)k u imenicama ko- 
je su izvedene od glagolskih korijena po svom značenju ne razli- 
kuje bitno od nastavka -(a)k u imenicama izvedenim od osnove 
participa pasivnog. Dodavanjem ovog nastavka glagolskim korije- 
nima i osnovama nastaju redovno imenice sa punim imeničkim 
značenjem. Glagolskoimeničko značenje osjeća se u većoj ili manjoj 
mjeri pored pravog imeničkog značenja samo kod jednog dijela tih 
imenica. Najslabije se ono osjeća u onoj grupi takvih imenica 
koja je stvorena od osnove pasivnog participa, dakle u grupi kojoj 
pripada »bitak«. 


Po svemu tome izlazi da »bitak« nije adekvatan izraz za jestanje. 


To ne znači da je bitak uopće »loša riječ« koja se ne bi smjela 
upotrebljavati. Kao što smo vidjeli, »bitak« je dobra riječ naprav- 
ljena potpuno »u duhu našeg narodnog jezika«. Samo prema nači- 
nu na koji je sagrađen, »bitak« bi u našem jeziku morao značiti 
ne jestanje nego ono što jest ili što je jestano, odnosno, još tačnije 
što jednom (ili povremeno) bude. 


Mogao bi netko upitati: kako to da neki naši istaknuti filozofi nisu 
osjetili neprikladnost »bitka« kao naziva za jestanje? Na ovo mo- 
žemo odgovoriti da su neprikladnost »bitka« kao naziva za jestanje 
osjećali čak i oni koji su ga uveli u našu filozofsku terminologiju, 
filozofi kao Ante Bauer, Franjo Marković i Albert Bazala. 


Ante Bauer osjećao je neprikladnost »bitka« kao naziva za jesta- 
nje uopće. Zato on u spisku termina koji daje na početku svoje 
»Opće metafizike ili ontologije« ne označuje »bitak« kao naziv za 
jestanje uopće, nego samo za jestanje biti (esse essentiae). »Esse 
existentiae« prevodi on »bivstvovanje«, »esse« uopće — nikako. 


Glavna su svojstva »biti« po Baueru: »l1. Bit je kao bit nerazdje- 


ljiva. — 2. Biti su nepromjenljive. — 3. Biti su vječne. — 4. Biti 
su nužne.« (OMO 41—42). »Bitak« je za Bauera, dakle, jedna 
specijalna vrsta jestanja — jestanje nečega što je nerazdjeljivo, 


nepromjenljivo, vječno i nužno. Koliko se nečemu što ima takva 
svojstva uopće može pripisati jestanje, veliko je pitanje. Ali jedno 
je sigurno: za takvo pretpostavljeno jestanje »bitak« je dobar 
naziv. Riječ »bitak« dobro dočarava nešto izvanvremeno, statično. 


Bauerova upotreba riječi »bitak« slaže se i s Akademijinim rječni- 
kom. Ovaj rječnik, kao što smo vidjeli, bilježi samo jednu rečeni- 
cu u kojoj »bitak« znači jestanje, a u toj rečenici riječ je o 
jestanju boga. 


U samom tekstu svoje knjige Bauer je nekoliko puta odstupio 
od terminologije koju je sam na početku fiksirao. »Bitak« je u 
tekstu nekoliko puta upotrijebljen i kao naziv za jestanje. 

Franjo Marković i Albert Bazala upravo su na ovaj drugi način 
fiksirali značenje termina »bitak«. Međutim, i njih je, kao što 
smo vidjeli, njihov vlastiti jezički osjećaj ponekad navodio da 
odstupe od ove terminologije. Osjećajući neprikladnost »bitka«, 
oni ponekad pribjegavaju »bitkovanju«. 


8. Zaključak. — »Bivstvovanje bivstvujućeg« — najbolji je među 
dosad upotrebljavanim nazivima za jestanje onoga što jest. »Bivo- 
vanje bivujućeg«, »bivanje bivajućeg«, »bitkovanje bitka«, »biće- 
nje bića«, — sve su to mogući nazivi za jestanje onoga što jest. 


»Bitak« se može upotrijebiti kao naziv za ono što jest. Ali je još 
bolje ako se upotrijebi kao naziv za ono što jednom ili povremeno 
bude ili kao naziv za jedan poseban način jestanja (za jestanje 
nepromjenljivih, izvanvremenskih biti). »Biće« se može upotrije- 
biti kao naziv za jestanje, ali i kao naziv za ono što jest. Najade- 
kvatnije je da se upotrijebi kao termin za jedinstvo jestanja i 
onoga što jest. Biće je oboje: jestanje i jestvo, bivstvovanje i 
bivstvujuće. 


»Bićenje«, »bivovanje« »bitkovanje« — nije li to pokušaj da se naš 
lijepi narodni jezik nagrdi pomoću »izmišljenih«, »umjetnih« 
riječi? 


Ni govora! Neka se krava i dalje zove »krava«, operacija koja se 
nad njom vrži »muža«, a rezultat te operacije »mlijeko«. Nije nam 
ni na kraj pameti da pokušavamo reformirati jezik svagdašnji. 
Naša je intencija da podstaknemo diskusiju o terminima za neke 
fundamentalne filozofske pojmove, a ideja vodilja ovog rada 
upravo je ta, da se filozofska terminologija mora stvarati u duhu 
narodnog jezika. 


Ako konkretna rješenja koja se ovdje predlažu izgledaju nekome 
neobična, to nije nikakav argument protiv njih. Ni pojmovi o 
kojima je ovdje riječ nisu obični. Bilo bi čudno da se neobični 
pojmovi izražavaju običnim riječima. 

